
Împreună cu numărul 40 (2018) al revistei Studii şi cercetări ştiinţifice – seria 
filologie, acest volum a fost realizat în cadrul proiectului Contribuţii româneşti la 
patrimoniul cultural european: Tristan Tzara 55, Benjamin Fondane 120, finanţat 
de Ministerul Culturii şi Identităţii Naţionale, prin Programul dedicat Centenarului 
statului naţional unitar român (1918 - 2018) și Primului Război Mondial. Proiectul a 
fost derulat în parteneriat de Asociaţia Artă, Tradiţii, Patrimoniu – Fără Frontiere 
(coordonator), Facultatea de Litere a Universităţii „Vasile Alecsandri” din Bacău 
(prin Grupul de cercetare interdisciplinară LOGOS, afiliat Centrului INTERSTUD şi 
Departamentul de limba şi literatura română şi știinţe ale comunicării), Centrul de 
Cultură „George Apostu” din Bacău, Teatrul Municipal Bacovia şi Departamentul de 
literatură, teatru şi cinema al Universităţii Laval din Québec, Canada. 

Alexandru Gafton1 
 
 
 
AVATARIILE EVOLUTIVE ALE CONCEPTULUI ‘A EDUCA’* 
 
 
Motto: „Cuvîntul este o taină sfîntă, care nu trebuie administrată decît cu o extremă 
delicateţe.” (José Ortega y Gasset) 
 
Evolutionary avatars of the concept ‘to educate’ 
In this article – based on the situation of the Romanian texts of the 16th and 17th century 
– we will try to analyse and clarify how the semantic field ‘to educate’ is reflected by 
means of certain terms (a arăta ‘to show’, a vădi ‘to reveal’, a oblici ‘to prove’, a 
mustra ‘to scold’, a certa ‘to reprimand’, a pedepsi ‘to punish’, a căzni ‘to torture’, a 
învăţa ‘to learn/to teach’) as well as how such terms succeed in serving the complex 
necessities and the evolutionary avatars of the respective concept. In order to 
introduce readers to our topic, right from the beginning, we will outline the place of 
education (in its various aspects and forms), as reality subject to becoming, within the 
framework of bio-social processes and cultural activities. 
Key-words: semantic field, ‘to educate’, concept, terms, old Romanian texts. 
 
Preliminarii. Particulele materiale sau energetice tind constant spre forme de 
organizare, funcţionare, evoluţie şi replicare a structurilor pe care le formează, în 
concordanţă cu tipare proprii date, de natură entelehică, dar şi sub imperiul cerinţelor 
structurale şi funcţionale ale realităţii dinamice şi concurenţial-evolutive ale mediului. 
La nivelul fiinţelor biologice şi sociale se manifestă aceleaşi forţe prin care acestea se 
structurează, funcţionează şi evoluează, de data aceasta, mai ales la intersecţia 
cerinţelor şi impunerilor genotipale şi fenotipale. 
În mod implicit prezent în toată materia – în forme subtile și aparent discrete 
–, procesul acesta complex poate căpăta caracteristici culturale, prin faptul că fiinţa 
umană îl practică în mod conştient, elaborîndu-l şi rafinîndu-l continuu, în vederea 
obţinerii unor rezultate viitoare, precum şi a adecvării la o realitate mereu supusă 
devenirii. Dincolo de complexitatea, dificultăţile şi incertitudinile oricărui act cultural 
şi educaţional, acesta cunoaşte felurite căi pe care se desfăşoară şi înglobează 
numeroase componente complementare. Mai mult sau mai puţin, fiecare dintre aceste 
căi sau componente, poate contribui la procesul educaţional sau poate pretinde a se 
substitui altor căi sau componente. Indiferent de rezultat, vorbitorul le va putea avea 
în vedere ca ţinînd locul complexei rezultante sau doar le va percepe, concepe şi numi 
în mărginirea sa şi a lor. 
Prin căile pe care se desfăşoară, prin unele dintre finalităţile sale, procesul 
instructiv-educativ se reflectă în forme diverse – desigur, în modalităţi incomplete, 
 
1 Universitatea „Alexandru Ioan Cuza”, Iași. 
* Acest text reprezintă varianta românească, revizuită şi adăugită, a studiului nostru Termes 
appartenant au champ sémantique ‘éduquer’. Une perspective diachronique sur le processus, 
publicat în Ana-Maria Pop (coord.), In Magistri Honorem Vasile Frăţilă. 50 de ani de carieră 
universitară, Editura Ardealul, Târgu-Mureş, 2012, p. 223-247. 

căci toate acestea doar împreună concură la un proces educaţional complet şi real. 
Astfel, educaţia aduce la lumină, arată, cercetează, explică, demonstrează şi 
călăuzeşte. Mai departe, ea se asigură că instrucţia s-a realizat, în caz contrar utilizînd 
mijloace de corecţie precum dojana, dezaprobarea, reproşul, interdicţia, ameninţarea 
şi pedeapsa. Fiecare dintre aceste etape, parcurgerea căii şi modalităţile de corecţie 
cunosc grade şi nuanţe şi pot relaţiona între ele. În fapt, simbioza lor constituie marca 
normalităţii şi a eficienţei procesului, a caracterului său desăvîrşit. 
În cele ce urmează – pe baza situaţiei din texte românești ale secolelor al XVI-lea 
şi al XVII-lea – vom încerca să observăm şi să desluşim felul în care cîmpul semantic 
‘a educa’ se reflectă prin intermediul unor termeni (a arăta, a vădi, a oblici, a mustra, 
a certa, a pedepsi, a căzni, a învăţa) şi modalităţile în care aceştia reuşesc a servi 
complexei solicitări şi avatariilor evolutive ale conceptului. 
A arăta. Termenii acestei familiei lexicale apar în textele vechi româneşti 
avînd valorile de bază ‘a indica’, ‘a dezvălui’ sau derivate ale acestora. Astfel, 
referirea la ‘aducerea la lumină, în văzul şi la cunoştinţa tuturor’ apare în: 
„Ca să fie milosteniia ta într-ascuns şi Tatăl tău, cel ce veade într-ascuns, acela 
va da ţie la arătare” (BB, Mt., 6, 4) (acelaşi termen în NTB); 
„şi arătat s-au făcut neamul lui Iosif lui faraon” (BB, FA, 7, 13) (în NTB: „şi în 
ştire-i fu lu faraon de neamul lui Iosif”); 
„Pentru că trebuie şi eresuri între voi a fi, ca cei lămuriţi arătaţi să fie întru voi” 
(BB, 1Cor., 11, 19); 
„Alţii, iarăşi, arătare ţinea păgîneaşte, iară într-ascuns era creştini” (VARL, 367, 
18-19); 
„Eu am spus la arătare că sîmt creştin şi de Hristos nu mă voiu lepăda” (VARL, 
369, 8-9). 
Din aceeaşi idee, ‘scoatere la lumină’, derivă nuanţa ‘revelaţie’: 
„Şi a mă lăuda nu mi se cuvine, pentru că voiu veni la vederile şi arătările 
Domnului” (BB, 2Cor., 12, 1) (acelaşi termen în NTB) 
şi sensul ‘sicofant, pîrîş’: 
„Şi cel de mai nainte zis Simon, cel ce al banilor şi al moşiei arătătoriu s-au 
făcut, de rău grăiia pre Oniia” (BB, 2Macabei, 4, 1). 
Dacă arătarea sau revelaţia au un caracter extraordinar şi plin de semnificaţii, 
termenul se poate referi la ‘semn, minune’, precum în: 
„Şi ologi făcea de îmbla şi alte arătări multe făcea menciunoase” (VARL, 403, 
13-14); 
„Şi feace Hristos ivită znameniia şi arătarea” (CCÎ, 248, 9). 
Pe de altă parte, din acelaşi sens primar decurg ‘pildă’, ‘exemplu’, ‘argument’:  
„Dentr-a lui arătare şi den nărav şi deregătorie feace sutaşul arătare, că şi cu 
cuvîntul numai poate Hristos” (CCÎ, 228, 25-26); 
„necredinţa Thomei, arătare noao spre credinţă fost-au” (CCÎ, 131, 18-19); 
„Poruncim arhiereilor să nu desparţă pre nimea de sfînta priceaştenie fără vină; 
iară de vor face aceasta fără de vină şi fără de arătare, aceia să se oprească de 
sfînta cuminecătură un an” (LEGI Munt., 91, 27-29). 
Oricum ar fi privite nuanţele de sens prin care acest verb se concretizează în 
limbă, exemplele de mai sus trimit la referenţi şi constituie uzuri lingvistice prin care 

receptorul (din povestire, din faţa cărţii sau a discursului rostit ori citit) dobîndeşte 
cunoaşterea a ceva – în esenţă, edificîndu-se. De aceea, actul scoaterii din starea de 
învăluire ori chiar de ascundere, aducerea unui lucru, a unui gînd sau chiar a unui 
cuvînt la simţurile receptorului și la conștiința sa, constituie primul pas prin care se 
pot pune premisele cunoaşterii şi, implicit, ale formării receptorului pe calea unei 
astfel de încunoștințări. 
A vădi. Un sinonim parţial al verbului a arăta este a vădi. Desigur, relaţia 
aceasta este valabilă doar în ceea ce priveşte valori precum ‘a dovedi’ sau ‘a pîrî’. În 
mod implicit, a vădi poate purta nuanţe precum ‘a face cunoscut’, ‘a scoate la iveală’, 
‘a da în vileag’: 
„Că nu iaste ceva ascuns[ă], carea să nu să vădească, nici pre ascuns sau făcut, 
ce numai la ivală să vie” (BB, Mc., 4, 22) (în NTB: „Că nu iaste nece o ascunsă 
carea să nu să arate, nece ascunsă care să nu vie la aiave”); 
„Şi ca vrea şapte zile să se sfîrşască, e ceia dentru Asia jidovi văzură el întru 
besearecă, vădiră a toată gloata şi rădicară spri-nsul mîinile strigînd” (CP, FA, 21, 
27) (în textul slav íaâàäèøg);  
„Şi-i certă pre ei ca să nu-l facă pre el vădit” (BB, Mt., 12, 16) (în NTB: „Şi-i 
conteni pre ei ca să nu-L facă pre El aiave”); 
„Pentru că să răvărsase asupra omului teamere oarecare şi frică trupului, pren 
carele vădită s-au făcut durearea cea de la inimă la cei ce vedea” (BB, 2Macabei, 
3, 17). 
Existența posibilității unui uz în care darea în vileag vine dinspre delațiune și 
merge către dovedirea acesteia se datorează nu doar valorii etimologice a verbului în 
discuţie2, ci şi uzurilor pe care acesta le avea în limba română – poate şi sub presiunea 
modelului slav. De aceea, curente sînt situaţii precum: 
„Această deală ce vădia-mă cătră Domnul” (PS.C., 109, 20) (în PS.S.B.: „Acesta 
lucru ce vădia-me cătră Domnul”) (în BB: „Acesta e lucrul celor ce mă pîrăsc pre 
mine la Domnul”); 
„De să va scula o soţie3 de-a calpuzanilor şi va vădi cătră giudeţ pre cealelalte 
soţii, ceia vor peri toţi pre deala lor” (LEGI Mold., 85, 34-35); 
„De va fura neştine clopot de la dobitoc, de la fiece feal de dobitoc, şi de să va 
vădi, să-l bată ca pre un fur” (LEGI Mold., 57, 32-33); 
„Datornicul carele se va lepăda că nu e datoriu şi-l vor vădi că e datoriu, acela să 
dea datoria îndoită celuia ce l-au împrumutat” (LEGI Munt., 30-31); 
„Oricine de va strica dobitocul altuia, măcar de i-are fi fost şi vinovat, şi de să va 
vădi: să plătească paguba celuia cu dobitocul” (LEGI Mold., 62, 10-11); 
 
2 Verbul provine din sl. âàäòè ‘kathgorei~n, ejgkalei~stai, accusare’ (cf. şi subst âàäà 
‘sukofantiva’, ‘calumnia’). Româna (sau, poate, doar traducătorul, ori revizorul, deoarece 
în textul slavon intercalat apare êëgâgòíèêè) a creat şi forma vadnic: „Cătră ei răspunşu că nu 
leagea rimleanilor să dea carevare om spre piiardere ainte pînă e neclevetitu naintea feaţeei 
vedea-ş-va vadnicii, locu de răspunsu priimi-va de greşală la judeţu” (CB FA, 25, 16); în alte 
texte apar: clevetnicii (CV, CP), pîrîşii (NTB), pîrîş (BB). 
3 În limba română veche, soț încă avea sensul etimologic ‘tovarăș’ (< lat. socius), soție 
însemnînd ‘tovărășie’ sau ‘membru al unei tovărășii, asocieri’. Sensul actual al cuvîntului, 
‘tovarășă (de viață), ca urmare a unui contract marital’, decurge direct din întrebuințarea 
perechii soț / soție în direcția acestei specializări și din abandonarea celei etimologice. 

„De să va vădi că au curvit şi se va da de faţă cum poruncesc dumnezeeştile 
pravile, atunce trebue să dea de faţă vădeala aceaia cu mărturii foarte 
credincioase” (LEGI Munt., 221, 7-9); 
„şi ceia [ce] vîndu frate pre fr[a]te şi părinte pre fecioru şi soţu pre soţul seu, de-
l vădescu înai[n]te domnilor şi nai[n]te judeţelor” (CS, 251, 22-24); 
„Foca aruncă urgie pre Ţimishi, pentru că-l vădise oarecine cu nişte cuvinte réle” 
(MOXA, 125v/3-4); 
„Iară Iosif, bărbatul ei, fiind dirept şi nevrînd să o vădească pre ea, vru să o lase 
pre ascuns” (BB, Mt., 1, 19); 
„Şi la acea vădire, adecă prepunere4 de curvie, va curtea împărătească să fie cinci 
mărturii” (LEGI Munt., 221, 10-11). 
Aceasta este de asemenea o formă de aducere la cunoştinţă, tot în vederea 
obţinerii unui tip de cunoaştere. În general (deopotrivă în cazul verbului a arăta) nu 
putem presupune că scopul arătării ar fi unul altruist, deoarece mereu sînt implicate 
finalităţi de alt tip. La rîndul lor, acestea pot fi privite din mai multe perspective, în 
funcţie de concordanţa lor cu anumite criterii principiale, etice, culturale etc. De aceea, 
dincolo de finalităţile imediate sau declanşatoare, şi în acest caz avem a face tot cu o 
dezvăluire. 
A oblici. Privind dincolo de actul făcut de cel care arată, ni se înfăţişează 
perspectiva şi actul celui care ia la cunoştinţă. Sensul ‘a afla’ poate fi redat printr-un 
verb precum a oblici5, care apare în contexte precum: 
„Cînd va erta bărbatul preacurviia muerii-ş ce va fi făcut, cu tocmală ca aceaia 
de o va mai oblici că face acest lucru, să o spue giudeţului” (LEGI Mold., 111, 
36-37); 
„Însă Borăş Ianoş, oblicind că pe la pod este loc rîpos, au lăsat drumul şi au 
purces în sus pre costişe, alăturè cu pîrîul” (MC, 157, 19-21), 
eventual cu nuanţe suplimentare, destul de fine, precum ‘a-şi da seama, a 
deveni limpede, a înţelege, a dibui’: 
 
4 Substantivele prepus, prepunere au sensurile: ‘suspiciune’, ‘bănuială (cel puţin cu oarecare 
temei)’ şi apar destul de des în textele vechi: „Cela ce va fi cumpărat otravă, face prepus cum 
să fie otrăvit pre cel mort” (legi Mold., 99, 25-26); „Prepusul furtuşagului să arată pre numele 
omului cel rău, ce să dzice: alt om iaste vestit de om bun şi altulu-i vestit de om rău. Aşijdere 
să cunoaşte omul şi pre obiceae, cum au fost învăţat mai de mult. Iară aceaste doo prepusuri 
nu agiung amîndoao să facă giudeţ să muncească pre cineva” (legi Mold., 79, 10-13); „Care 
slugă sau nămit va fugi den casă într-acea dzi cîndu s-au făcut furtuşagul, dă prepus oarecum 
cum să fie făcut el acel furtuşag” (legi Mold., 79, 23-24); „Un om de va fi sărac şi va înceape 
a cheltui bani mulţi, face prepus cum să fie furat” (legi Mold., 79, 30-31). 
În: „Făleaşte-să nemică ştiind, ce bolnăvindu-se întru întrebări şi prici de cuvinte, dentru carele 
să face zavistiia, pricea, hule, prepusuri reale, zăbăvi de oameni stricaţi la minte şi lipsiţi de 
adevăr, părîndu-le a fi dobîndă buna-credinţă” (bb, 1Tim., 6, 4-5), bănuiala este neîntemeiată, 
dar nu prin însuşi termenul utilizat, ci prin intrarea în sintagmă cu adj. reale; de asemenea, cu 
ajutorul lui fără, poate apărea sensul ‘mai presus de orice bănuială’ în: „Noe era om bun şi 
fără prepus vie naintea Domnului în dzilele lui” (po, Gen., 6, 9). 
5 Familia lexicală în discuţie se raportează la sl.: îáëè÷àòè ‘kathgorei~n, accusare’, 
‘kataiscovnein, dehonestare’, ‘ejlevgcein, arguere’ ‘revelare’; îáëè÷èòè ‘ejmfaivnein, 
ostendere’, ‘paradeigmativzein, ignominiae exponere’, ‘ejlevgcein, confutare, arguere’ 
‘euvriskesqai, inveniri’; îáëè÷gíè~ ‘ejvlegco" ejvlegxi", accusatio’, ‘argumentum’.  

„A doa dzi au oblicit turcii gîndul leşilor den haiduci unguri, care fugiia 
totdeauna de la leşi la turci” (MC, 80, 27-28); 
„Deci, oblicindu-i împăratul, i-au băgat în muncă pentru svînta credinţă” (VS, 96, 
4). 
Ca orice sens fundamental, ‘aflarea, luarea la cunoştinţă’ poate deveni substrat 
semantic, pe care cresc alte sensuri. Astfel, a oblici intră în relaţie de sinonimie 
parţială cu a vădi, căci este capabil să exprime ‘scoaterea / ieşirea la iveală, darea în 
vileag, vădirea, evidenţierea, demonstrarea şi dovedirea’: 
„Pentru aceaia aiavea feace ciudă înaintea lor, şi-i ruşină şi-i oblici de gîndul lor 
cel rău” (CCÎ, 60, 1-3); 
„această pildă ce e de fariseiu şi de mitariu înainte ne-o pune noao cu mîndrie şi 
fu folos, şi obliceaşte carii nădăjduesc spre sine (spre Isus Hristos, n.n.) că sînt 
derepţi” (CCÎ, 12, 19-22); 
„Hotru să cheamă şi cela ce îndeamnă şi amăgeaşte pe vrun cucon de-l spurcă 
cineva şi face sodomie, dînd mîzdă vreunui cetaş a lui sau vreunui slujnic; şi 
atunce de să va putea oblici cum s-au pîngărit copilul, cu adevărat hotrului numai 
să-i tae capul” (LEGI Mold., 125, 34-36); 
„Părea-le că se va lepăda, şi întrebară el. Şi că nu se lepădă, ce mai vîrtos 
propovediia şi obliciia pre ei, atunce osîndiră el de orbiciune-i, şi împutară lui, 
şi-l scoaseră afară. Că-l urîră, unde oblici pre ei întru porţi, şi cuvîntul derept 
urîtu le fu, şi nu putură să rabde a mişelului şi a săracului oblicire” (CCÎ, 173, 20-
21); 
„Că aşa iaste firea omenească, că de multe ori cealea mai mari biruiaşte, iară ce 
cealea mici obliceaşte-se şi se iveaşte” (CCÎ, 268, 6-7); 
„Însă se oblici neputinţa lor, că nu arătară amu credinţă desfîrşită, ce mestecată 
cu necredinţa” (CCÎ, 374, 26-28). 
Sensul opus ‘ascuns, de nepătruns’ poate fi format prin negarea termenului, 
precum în: 
„Ceriul e înalt şi pămîntul adîncu şi inima împăratului neoblicită” (BB, Parimii, 
25, 3). 
O componentă importantă, care urmează sensului de bază şi decurge în mod 
natural din unele nuanţe de mai sus, este ‘mustrarea, dojana’, ceea ce se exprimă în:  
„Doamne, nu cu urgia ta oblici mere, neci cu mînia ta pedepsi mere” (PS.S.B., 6, 
1; 37, 1) (PS.C., 7, 1; 38, 1) (în BB: „Doamne, nu cu mîniia ta să mă mustri, ni‹ci› 
cu urgiia ta să mă cerţi”); 
„fui ca om ce nu auzii, şi ce n-are în rostul său oblicire” (PS.C., 38, 15) (PS.S.B., 
37, 15) (în BB: „Şi mă făcuiu ca un om ce nu aude şi n-are în gura lui mustrări”); 
„Nu de cumîndarile tale oblici-voiu tine, toate arsele tale întru mine sînt pururea” 
(PS.C., 50, 8) (în PS.S.B.: „Nu de cumîndările tale oblici-voiu tire, toate arsele tale 
între mere sîntu pururé”) (în BB: „Nu preste jirtvele tale mustra-te-voiu, şi 
arderile tale ceale de tot înaintea mea sînt pururea”)6. 
După cum se înţelege deja, pe măsură ce tind să acumuleze valori ce exprimă 
procese anterioare sau urme ale acestora – elemente uşor de presupus în desfăşurarea 
evenimentelor şi care caută să se constituie în substrat – termenii capătă densitate şi 
 
6 Se observă cum relaţiile de sinonimie dintre termeni se stabilesc în modalităţi ce ţin de uzurile 
din epocă, aşa cum sînt acestea consemnate (adeseori construite) de către traducători şi 
revizori. 

polisemantism. Dacă termenii anterior discutaţi marcau doar actul indicării, al 
aducerii la suprafaţă – eventual cu sugestii la finalitate –, a oblici înglobează şi 
depăşeşte acest sens, centrîndu-se oarecum asupra demonstrării. Actul arătării şi, mai 
ales, cel al vădirii sînt grăitoare prin sine deoarece scot (brusc) ceva la lumină. Mai 
complex, actul oblicirii nu mai profită doar de şocul receptorului, ci doar îl foloseşte 
ca pe un cadru în care pune în scenă o demonstraţie ce se vrea raţional argumentată. 
A mustra. Acest verb (< lat. monstrare ‘a arăta, a indica’, ‘a înştiinţa’, ‘a 
sfătui’) putea purta, şi el, sensurile şi valorile de bază ale verbului a arăta: 
„vor sta aiave înainte-ne de ne vor mustra de toate lucrurele” (LUCACI, 173, 4); 
„Pentr-aceaia pravilele şi legile le-au oprit ca să nu se facă oamenii stricaţi sau 
într-alt chip beteagi, de sînt semnaţi întru oamenii ceialalţi, să se mustre chipul a 
lui Dumnezeu” (LEGI Munt., 577, 13-15); 
„Şi, acolo, mustrîndu-i cu seamne şi minuni, au întărit leagea” (VS, 19, 52). 
Prin intermediul unor nuanţe ce provin din valenţele sale şi din contextele 
cărora li se pliază, sinonimia este depăşită, căci a mustra dezvoltă sensuri ce se 
îndreaptă într-o altă direcţie. Astfel, păstrînd sensul indicativ în substrat, el se 
specializează pentru a exprima sensurile ‘a face observaţii’, ‘a certa, a dojeni’:  
„Ca să facă judecată asupra tuturor şi ca să mustre pre toţi necuraţii lor, pentru 
toate lucrurile păgîniei lor care au păgînit, şi pentru toate nesilniciile ce au grăit 
asupra lui păcătoşii cei necuraţi” (BB, Iuda, 15); 
„gîndurile îndărătnice osebesc de la Dumnezeu şi, ispitindu-se, putearea mustră 
pre cei fără de minte” (BB, Înţ. Sol., 1, 3); 
„Pentru ca nimeni nici să judece, nici să mustre nimenea; iară norodul mieu, ca 
un preotu pricit” (BB, Osea, 4, 4); 
„Pre omul eretic, după una şi a doao mustrare, părăseaşte-l” (BB, Tit, 3, 10); 
„care cliric va înjura sau va mustra pe arhiereul lui, pre acela să-l scoaţă de în 
cinste, căce că nu se-au dat nemunui voe să înjure pre stăpînu-său” (LEGI, Munt., 
100, 23-25) 
sau ‘dojenitor’: 
„Şi-ţ voiu lega limba, şi te vei asurzi, şi nu vei fi lor om mustrătoriu, căci casă 
amărîtoare iaste” (BB, Iezechiel, 3, 26). 
Traiectul ‘a arăta’, ‘a face observaţii’, ‘a dojeni, a certa’ se continuă cu o 
nuanţe mai ferme ale dojanei: ‘reproşul’: 
„Şi ascultaţ mustrarea rostului mieu şi judecata buzelor meale luaţ aminte!” (BB, 
Iov, 13, 6) 
şi ‘dezaprobarea’: 
„nu vă teameţ de mustrarea oamenilor şi cu defăimarea lor nu vă biruiţ” (BB, 
Isaia, 51, 7). 
Termenul evoluează în continuare – mai cu seamă sub imperiul contextelor 
care îl solicită –, dezvăluirea şi indicarea, putînd fi ferme, trecînd de dojană şi ajungînd 
la judecată, potenţial aducătoare de pedeapsă, precum în:  
„Cela ce s-au scris, întru mustrări la vremi, să înceteaze urgiia mai înainte de 
mînie şi să întoarcă inima tatălui cătră fiiu şi să aşaze neamurile lui Iacov” (BB, 
Is. Sir., 48, 10). 

Capătul evoluţiei semantice a termenului, în vechile texte româneşti, în unele 
cazuri, acumularea sensurilor de pînă acum ‘indicarea greşelii’, ‘dojana’, ‘revelaţia’, 
‘corecţia’ ‘îndreptarea / aducerea la ordine’ apar în:  
„Căci sfeaşnic e porunca legii, şi lumină, şi calea vieţii, şi mustrare, şi învăţătură” 
(BB, Parimii, 6, 23); 
„Cel ce ceartă limbi nu va mustra?” (BB, Psalmi, 93, 10); 
„Certa-te-va vicleniia ta şi răutatea ta mustra-te-va” (BB, Ieremia, 2, 19)7. 
Acest verb ramifică trunchiul principal (indicarea, dezvăluirea) într-altă 
direcţie. Prin sensurile ‘a face observaţii, a dojeni (cu blîndeţe ori severitate, cu 
oarecare toleranţă sau total dezaprobator)’, a mustra implică deja scoaterea la lumină 
a finalităţii întregului act, palid sugerate sau doar ghicite la verbele de pînă acum. 
Agentul a trecut de etapele indicării şi demonstraţiei, făcîndu-şi simţite în mod explicit 
convingerile şi intenţiile modelatoare (care pot ajunge la extrem, deoarece reproşul şi 
dezaprobarea sugerează deja doar două opţiuni posibile ale receptorului: acceptul care 
aduce aderarea sau refuzul urmat de excludere). Mustrarea indică negreşit ieşirea din 
aparenta neutralitate şi afirmarea răspicată a convingerilor şi comportamentelor la 
care receptorul trebuie sa adere. 
Pe baza unora dintre valorile sale de sens, a mustra intră în relaţie de 
sinonimie cu a certa, în vechea română literară aceasta nefiind atît de apropiată pe cît 
a devenit apoi. 
A certa. Destul de elaborat şi avînd a exprima realităţi complexe, verbul a 
certa a suferit un proces prin care sensul său etimologic [< lat. certo, -are ‘a rivaliza 
(în cadrul unei dezbateri)’] s-a degradat. Fenomenul este relativ frecvent în limba 
comunităţilor care, dotate cu termeni avînd a exprima realităţi nuanţate, întrucît duc o 
viaţă sub capacităţile acelor termeni, nu reuşesc să utilizeze valorile acestora la nivelul 
şi la potenţialul lor de sus, şi reduc acele valori la un nivel centrat pe percepţii şi 
aspecte exterioare. Astfel se întîmplă ca ‘dezbaterea’ să devină ‘dojană’ şi ‘scandal’. 
Datorită caracterului lor cult (de traducere şi compilaţie, aşadar sub presiunea 
solicitărilor limbilor culte, în special slavona şi greaca), vechile texte încă mai impun 
unor astfel de termeni utilizarea valenţelor pe care le au. 
Sensul etimologic al verbului a certa îşi păstrează amprenta, lucru pe care îl 
demonstrează apariţiile sale în situaţiile în care valoarea de exprimat este ‘a cerceta, 
a examina’: 
„Porunci pre el polcovnicul să-l ducă în tabără, zicînd cu bătaie să să cearte el, 
ca să conoască pentru care vină aşa striga asupra lui” (BB, FA, 22, 24) (în locul 
corespunzător din textul grecesc apare ejtavzw ‘cerceta, examina’); 
„O, amar celuie om ce-ş ceartă datoria ‹în› sfîntă dumenecă şi nu lasă în răpaos 
mişelul!” (Ieud, 158, 20-21), 
 
7 Verbul ejlevgcw, cel care apare în acest loc al textului grecesc, semnifica ‘a indica o 
greşeală şi a convinge că este greşeală, a reproşa, a acuza, a respinge, a interoga (pe bază de 
probe sau cautînd probe)’, iar subst. ejlegxi" ‘convingerea, persuasiunea’. Cf. şi: „Într-aceia 
vreame începu Isus a ponoslui cetăţilor în carii facú mai multa putere sa, cîte că nu se-au 
pocait” (EV.SIB., Mt., 11, 20), termenul slav ïîíîñèòè avînd sensul ‘a mustra’. În alte texte, 
pe aceeaşi poziţie apar a certa (NTB), a defăima (BB), corespunzînd gr. ojneidivzein. 
În „Aşijdere şi tîlharii ce era rastigniţi cu el ponosluia lui” (EV.SIB., Mt., 27, 44), pentru care 
NTB şi BB prezintă în mod solidar vb. a împuta, corespunzînd gr. wjneivdizou, sensul este mai 
dur, ‘a insulta’, sensul este mai dur, ‘a insulta’. 

eventual în scopul călăuzirii: 
„Pomeneaşte noi, Doamne, în dulce-vreamia oaminilor tăi, cearte noi spăsenia 
ta” (PS.S B, 105, 4) (în BB: „Adu-ţi aminte de noi, Doamne, întru bunăvrearea 
norodului tău; socoteaşte pre noi întru mîntuirea ta”), 
sau al neglijării şi abandonului (dar în urma unui proces interior, prin care, cu 
părtinire, se aduc argumente împotriva îndatoririlor). De aceea, chiar dacă înţelesul 
este ‘neglijarea’ (pasivă, prin delăsare, sau activă, prin abandon), sensul de la care se 
pleacă, ‘examinare’, decurge direct din cel etimologic ‘dezbatere, dispută’8: 
„Şi certă Dumnezău pre faraon cu certări mari şi reale, şi casa lui, pentru Sara, 
fămeaia lui Avram” (BB, Gen., 12, 17) (în textul grecesc apar: ejtavzw ‘cerceta, 
examina’ şi subst. ejvtasi").  
În mod firesc, examinarea poate implica sensul ‘monstrare’, fapt evident în:  
„Toată Scriptura de Dumnezău e răsuflată şi-i de folos spre învăţătură, spre 
certare, spre dojană şi spre învăţătură carea-i în dereptate” (NTB, 2Tim., 3, 16) 
(în BB: „Toată scriptura de Dumnezău e suflată şi de folos spre învăţătură, spre 
vădire, spre îndireptare, spre certarea cea cu direptate”). 
Acest act are drept posibilă consecinţă lămurirea, fiind şi o formă a acesteia: 
„Aburul focului va închega carnea lui, şi întru înfierbinteala căminului să va 
certa” (BB, Is. Sir., 38, 34) (în textul grecesc apare vb. kaqaivrw ‘a înlătura 
murdăria, a curăţa, a purifica’), 
de unde se ajunge lesne la sensul ‘instrui, a ajusta, aduce la numitor comun’: 
„Ca să cearte pre boiarii lui ca pre sine şi pre cei bătrîni ai lui ca să-i înţelepţască” 
(BB, Psalmi, 104, 21)9. 
Desigur, cercetarea poate fi ‘mustrare’: 
„Arsă cu foc şi săpată; de cătră certarea feaţii tale peri-vor” (BB, Psalmi, 79, 17), 
‘ceartă, dojană’ (ca învăţătură, sfat părintesc): 
„E muerilor şi bărbaţilor o mîndrie spune şi di năravure ceartă puţinel” (CB, 297, 
6-9) (în CP învăţă); 
„cînd li se va face lor price şi vor veni cătră mine, cert pre fieştecarele şi tocmesc 
pre ei poruncile lui Dumnezău şi leagea lui” (BB, Ex., 18, 16) (în textul grecesc 
diakrivnw, în cel latinesc judicem eos); 
„Feriţi-vă pre voi: de va greşi ţie fratele tău, ceartă pre el, şi de se va pocăi, iartă 
lui” (NTB, Lc., 17, 3) (în BB: „De va greşi ţie fratele tău, ceartă pre el, şi de să va 
pocăi, iartă lui”). 
 
8 Valoare cu destule urme în: „Şi nu putură certa cuvintele lui înaintea mulţimei, şi să mirară 
de răspunsul lui; tăcură” (NTB, Lc., 20, 26), „Şi nu putură să-l apuce pre el în cuvînt înaintea 
mulţimei (…)” (BB), unde este vorba despre respingerea argumentelor, pe baza afirmaţiilor 
preopinentului. 
9 Este de remarcat că, în plus de ceea ce exprima verbul precedent, prin astfel de uzuri, vb. a 
certa produce contextual şi vehiculează o nuanţă deosebit de semnificativă, şi anume 
‘purificarea’. În acest fel, dojana capătă dimensiuni marcat educative şi orientate în mod 
explicit în direcţia rafinării, a înlăturării elementelor neconforme cu scopul educaţiei. 

Înăsprirea accentelor face ca verbul să dobîndească sensul ‘a muştrului’: 
„Certaş limbile şi peri necredinciosul, numele lor l-ai stins în veac şi în veacul 
veacului” (BB, Psalmi, 9, 5); 
„Certaş pre cei mîndri” (BB, Psalmi, 118, 21), 
‘a da lecţii (usturătoare)’: 
„Iară Mihail, arhanghelul, cînd cu Diavolul pricindu-se voroviia, pentru trupul 
lui Moisi, n-au îndrăznit judecată de hulă a aduce, ce zise: «Cearte-te Domnul!»” 
(BB, Iuda, 9) (în NTB: „Iară arhanghel Mihail, luptîndu-să cu Satana şi pricindu-
să despre trupul lui Moisi, nu îndrăzni a-l blăstăma pre el, ce-i zise: «Cearte-te 
pre tine Domnul»”); 
„Şi zise Domnul cătră Diavol: «Să cearte Domnul întru tine, Diavole, şi să cearte 
Domnul întru tine, cela ce au ales Ierusalimul” (BB, Zaharia, 3, 2) (în textul 
grecesc ejpitimavw, ‘a reproşa, a acoperi de blam’). 
Continuînd această cale se poate ajunge la ‘ameninţare’: 
„Şi acum, Doamne, caută spre certarea lor, şi dă slugilor tale, tot cu îndrăznire 
să grăiască cuvîntul tău” (NTB, FA, 4, 29) (în BB: „Şi acum, Doamne, caută preste 
înfricoşerile lor şi dă robilor tăi cu toată îndrăzneala să grăiască cuvîntul tău”); 
„Iară Saul, încă suflînd cu certări şi cu ucideri spre ucenicii Domnului (...)” (NTB, 
FA, 9, 1) (în BB: „Iară Savl, încă răsuflînd înfricoşare şi ucidere spre ucenicii 
Domnului”) 
şi la ‘interdicţie’: 
„Şi să deşchiseră ochii lor şi certă Iisus pre ei zicînd: «Căutaţi nimeni să nu ştie»” 
(BB, Mt., 9, 30) (în NTB a conteni); 
„Şi certă pre ei ca să nu spuie nemunui de el” (BB, Mc., 8, 30) (în textul grecesc 
ejpitimavw, în NTB se foloseşte a certa); 
„Şi ceia ce mergea înainte certa pre el, să tacă; iară el mai vîrtos striga: «Fiiul lui 
David, fie-ţi milă de mine»” (NTB, Lc., 18, 39) [în BB: „Şi ceia ce mergea înainte 
certa pre el să tacă (…)”]; 
„Ce ca să nu să vestească mai mult întru oameni, cu certare să contenim pre ai, 
de acum să nu mai grăiască de acest nume, nemuruia den oameni” (NTB, FA, 4, 
17) (în CB contenemînt, în CP oprire, în BB înfricoşare, în textul slav ïðhùgíi~, 
iar în cel grecesc, desigur ajpeilhv). 
Caracterul potenţial inhibitor al actului este exprimat în: 
„Frică nu iaste în dragoste, ce dragostea cea deplin scoate frica afară, căci frica 
certare are, iară cela ce să teame nu iaste deplin întru dragoste” (BB, 1Ioan, 4, 
18)10. 
De aici, se face şi ultimul pas, ajungîndu-se la ‘pedeapsă’: 
„Cade-să să ştim cum dooă certări să dau furului: dece o certare iaste în bucatele 
lui, ce să dzice să întoarcă înapoi tot ce va fi furat; altă certare, iaste asupra 
trupului său pentru greşală şi răutate ce va fi făcut” (LEGI Mold., 65, 31-33); 
 
10 Redat destul de aproximativ în NTB, prin chin (în textul latin apare poena, ceea ce nu este 
foarte nimerit, însă, cel puţin, concordă cu sensul final şi prin extensiune al termenului 
grecesc), deoarece kovlasi" se referă la ‘restrîngere, inhibiţie’, de unde ‘pedeapsă’, dar nu 
acesta din urmă era cel pe care trebuia să îl redea aici cuvîntul grecesc. 

„Cela ce va găsi pre muiarea lui făcînd preacurvie şi-i va răbda şi va lăcui iarăşi 
cu dînsa, macar că să cheamă hotru, iară acesta feal de hotrie nu să va certa cu 
de acest feal de certări ce am dzîs, că i-i destul şi-i agiunge cît rămîne cu ruşinea 
în obraz” (LEGI Mold., 125, 1-4); 
„Certarea răpitorilor iaste numai moartea” (LEGI Mold., 129, 22); 
„iară aceasta să ceartă şi cu gloabă şi cu alte certări trupeşti” (LEGI Mold., 148, 
31-32); 
„Eu pre cîţ voiu iubi, mustru-i şi certu-i, deci rîvneaşte şi te pocăiaşte” (BB, 
Apocalips., 3, 19); 
„Cela ce va priimi în casa lui pre vreun hotru sau de-l va lăsa să şadză cu chirie 
să hotrească mueri în casa lui, acesta-ş va piiarde casa şi va fi domnească şi-l vor 
certa şi cu gloabă, după cum va fi voia giudeţului” (LEGI Mold., 126, 16-18); 
„iară de nu-i va fi dat daruri, să va certa să dea muerii sale a patra parte de cîtu-
i va fi dzeastrea” (LEGI Mold., 120, 1-3); 
„să să cearte cu ocna pănă la o samă de vreame” (LEGI Mold., 67, 34-35); 
„Carele va fura haine de la feredeu, aşijdere să să cearte ca şi acesta ce-i mai sus 
scris” (LEGI Mold., 66, 32-33); 
„i-au închis, pre unii pen temniţă, pre alţii i-au trimis la ocnă şi cu alte pedépse 
i-au certat” (MC, 134, 6-7) (o variație a intensivului ebraic pătruns prin 
traducerile biblice); 
„Mîndriia lui certase Dumnedzău cu stricăciune, căci era mîndru” (VARL, 289, 
17-18); 
„acolo pre pîngăritul cu ucidere l-au omorît, Domnul cea vreadnică lui certare 
dîndu-i” (BB, 2Macabei, 4, 38); 
„Mărturiia mincinoasă nu va fi necertată şi cine va aţîţa răutatea peri-va de ea” 
(BB, Parimii, 19, 9); 
„Pre fecioara nu o înţeleage bine, ca nu cîndai te vei zminti întru certările ei” 
(BB, Is. Sir., 9, 5); 
„cu inemă înfrîntă să ruga Iiacov, cu greu post certîndu-să” (VS, 250, 1); 
„Mărturiia mincinoasă nu va fi fără de certare şi cela ce păraşte cu strîmbătate 
nu va scăpa” (BB, Parimii, 19, 5); 
„Ca Sodomul şi Gomorul şi cetăţile denprejur, aseamenea acestui chip, curvind 
şi îmblînd dennapoia altui trup, zacu înainte-arătare, certare de foc veacinic 
luînd” (BB, Iuda, 7); 
„Acum, dară, trimite un om pre carele vei creade şi, mergînd, să vază toată peirea 
aceasta carea au făcut (...) şi să-i cearte pre ei şi pre toţi ceia ce ajută lor” (BB, 
1Macabei, 7, 7) (în textul grecesc kolavzw ‘a ajusta, a îndrepta, a pedepsi’). 
Trecînd de momentele mai sus ilustrate, verbul în discuţie ajunge să 
desemneze, uneori prin intermediul diferitelor subprocese componente (cercetarea, 
dezbaterea, lămurirea, corecţia, aducerea la ordine, pedeapsa, care pot fi şi părţi ale 
procesului educativ), sensuri care, separat, dar mai ales împreună, pot aduce cu sine 
învăţătura, educarea: 
„acela se va certa încă de-ar grăi şi într-alt chip, cu cuvinte acoperite, ce se zice 
cu tîlcuri ca acealea pentru să nu înţeleagă toţi, ce numai cei învăţaţi” (LEGI 
Munt., 139, 37-39); 
„Cel ce ceartă limbi nu va mustra?” (BB, Psalmi, 93, 10) (în gr. JO paideuvwn 
ejvqnh); 
„Şi învăţătura ta m-au îndireptat desăvîrşit şi certarea ta aceasta mă va învăţa” 
(BB, Psalmi, 17, 39) (în textul grecesc hJ paideiva); 
„Ceartă-ne pre noi, Doamne, însă cu judecată, şi nu cu mînie, pentru ca să nu ne 
faci pre noi puţini!” (BB, Ieremia, 10, 23) [în textul grecesc paideuvw ‘a creşte, 

a educa (cu toate instrumentele şi căile, dezvăluire, indicare, formarea de 
deprinderi, instruire, educare, dojenire, pedepsire)’]; 
„Certaţi-vă toţi ceia ce judecă pămîntul!” (BB, Psalmi, 2, 10) (în textul grecesc 
paideuvw, în cel latin erudimini); 
„Certînd mă certă Domnul şi morţii nu mă deade” (BB, Psalmi, 117, 18) (în textul 
grecesc Paideuvwn ejpaivdeuse mev, în cel latin castigans castigavit me); 
„Fericit omul ori pre carele vei certa, Doamne, şi den leagea ta învăţa-l-vei pre 
el” (BB, Psalmi, 93, 12) (în textul grecesc paideuvw); 
„Nu ascultaiu glasul celui ce mă certa şi mă învăţa, nici mi-am alăturat 
ureachea” (BB, Parimii, 5, 13) (în textul grecesc paideuvw) (caz de repetiție 
sinonimică)11; 
„iară pre tine nu te voiu face să te sfîrşăşti şi te voiu certa spre judecată şi 
nevinovat nu te voiu face” (BB, Ieremia, 46, 27) (în textul grecesc paideuvw, în 
cel latin castigare); 
„întru mustrări pentru nelegiuiri ai certat pre om” (BB, Psalmi, 38, 14) (în textul 
grecesc paideuvw)12; 
„Toată scriptura de Dumnezău e suflată şi de folos spre învăţătură, spre vădire, 
spre îndireptare, spre certarea cea cu direptate” (BB 2Tim., 3, 16) (în NTB: „Toată 
Scriptura de Dumnezău e răsuflată şi-i de folos spre învăţătură, spre certare, spre 
dojană şi spre învăţătură carea-i în dereptate”) (în gr. proV" paideivan). 
Acest verb adună încă şi mai multe nuanţe şi sensuri. Deopotrivă 
acomodîndu-se, solicitînd ajustări și amprentînd, el străbate contexte variate, în 
consecință cunoscînd frecvenţe și uzuri ridicate. Cu certitudine, a certa este cel mai 
complex şi mai complet verb al seriei aici discutate. Fără a fi absorbit complet în 
substrat, caracterul indicativ se menţine încă, dar nu vehicularea acestuia constituie 
scopul existenţei verbului a certa. Clădit pe valoarea sa etimologică, a certa mistuie 
sensul ‘dezbatere, cercetare’, pe care vor creşte sensuri trimiţînd la acţiuni puternic 
accesibile simţurilor, adeseori spectaculoase, ‘mustrarea, dojana’ (îmbogăţită prin 
evidenţierea nuanţei ‘rafinare, separare de elementele incompatibile cu formele, 
conţinuturile şi scopurile educaţiei’), ‘ameninţarea’, ‘interdicţia’, ‘pedeapsa’, certarea 
în sine fiind o formă de mustrare-rafinatoare sau de ameninţare sau de interdicţie și 
eventual de pedeapsă, dar una care, adesea, mai degrabă combină inextricabil valorile 
 
11 Cf. Al. Gafton, I. Milică, Dubletele sinonimice în discursul religios, în AUI LVIII (2012), p. 
155-178. 
12 Totuşi, trebuie ţinut seamă de faptul că textul grecesc nu indică o specializare strictă a 
termenilor pe care îi utilizează, uzul oferindu-le posibilitatea de a se încărca şi cu valori mai 
îndepărtate, derivate, apărute prin extensiune etc., astfel încît acelaşi paideuvw poate fi 
înregistrat şi în situaţii în care, în mod evident, educarea are legătură, cel mult, cu deprinderea 
sau obişnuirea cu ceva, sau chiar exclusiv cu pedeapsa: „Şi acum, tatul mieu v-au certatu pre 
voi cu jug greu, şi eu voiu adaoge preste jugul vostru” (BB, 2Paralipomenon, 10, 11); „Tatul 
mieu v-au certat pre voi cu bice şi eu voiu certa pre voi cu scorpii!” (BB, 2Paralipomenon, 10, 
14); „Certa-te-va vicleniia ta şi răutatea ta mustra-te-va” (BB, Ieremia, 2, 19). Poate cel mai 
evident este cazul din: „şi încă şi pînă în noapte m-au certat muşchii miei” (BB, Psalmi, 15, 7), 
unde se urmează tot gr. paideuvw. 
Aceeaşi afirmaţie este valabilă şi pentru ceea ce se întîmplă în textele româneşti, adeseori 
urmarea textului de tradus (prin păstrarea corespondentelor stabilite) sau a uzurilor curente în 
limba română aducînd termenii în situaţia de a dobîndi sensuri prin extensiune sau nuanţe 
îngust limitate ori chiar aberant atrase în sfera asocierilor. Şi acestea, însă, rămîn procese care 
se petrec în cadrele activităţii lingvistice şi mentale a utilizatorilor limbii. 

menţionate. Conţinînd şi exprimînd toate aceste posibile forme ale învăţării şi căi pe 
care educarea se poate petrece, verbul a certa urcă – prin uzurile și valorile sale 
contextuale – la valoarea ‘instrucţie, educare’. 
A pedepsi. Acest verb exprimă o acţiune consistentă a procesului de instrucţie 
şi educare, mai ales că valoarea sa etimologică exprima o înţelegere complexă a 
acestuia. Pedeapsa se referea la o corecţie conştient aplicată, raţionată şi orientată spre 
a produce o asociere neplăcută cu neînvăţarea, cu învăţarea greşită sau cu orice fel de 
abatere de la calea educaţiei. Practic, involuţia cuvîntului (al cărui sens s-a îngustat 
reducîndu-se doar la elementul care decurge din cea mai senzorială perspectivă a 
fiinţei, şi nereuşind să se ridice la efectele benefice situate în planul cultural-
intelectual) exprimă o involuţie a modalităţilor de concepere a unui proces care se 
exercită asupra unei fiinţe fundamental materiale şi biologice. 
Limba română veche păstrează destule exemple ale valorii etimologice, pe 
care acest verb le mai arată în vechile texte: 
„Să nu căutăm părinţii unor copii, ce au fost vreadnici şi cu bun feliu, să zicem 
că doară vor fi şi coconii lor aşa, ce să căutăm pedeapsa şi lucrurile şi 
îndereptările acelor copii, de vor fi harnici şi cu bun feliu” (LEGI Munt., 574, 30-
32); 
„Ascultaţi-mă, casa lui Iacov şi toată rămăşiţa lui Israil, ceia ce să rîdică den 
pîntece şi să pedepsesc den copilărie” (BB, Isaia, 46, 3); 
„Şi avînd pohtă şi dragoste împăratul să-l pedepsească pre fiiul său la învăţătura 
cărţei, deci găsi un filosof dascal să-l înveaţe toată filosofiia filosofească” (CPLR 
Sind., 249, 9-12); 
„puind dascali ştiuţi foarte den limba elinească, pe preaînţeleptul cel dentru 
dascali ales şi arhiereu Ghermano Nisis, şi, după petreacerea lui, pre alţii care s-
au întîmplat, şi despre altă parte ai noştri oameni ai locului, nu numai pedepsiţi 
întru a noastră limbă, ce şi de limba elinească avînd ştiinţă ca să o tălmăcească” 
(BB, 11, 45-49); 
„şi era ruşine mare şi dosadă pre dinşii, fiind tatăl lor harnic, iară feciorii să se 
ijderească fără folos şi nepedepsiţi” (LEGI Munt., 575, 4-5); 
„Nepedepsirea omului, a asculta de la uşă, iară înţeleptul îngreuia-să-va cu 
necinstea” (BB, Is. Sir., 21, 26); 
„Nu glumi cu cel nepedepsit, ca să nu să necinstească strămoşii tăi” (BB, Is. Sir., 
8, 5). 
Tot aici este de notat şi nuanţa particulară din: 
„şi deaca au murit părinţii ei, o au pedepsit pre ea ca să-i fie lui fămeaie” 
(BB, Esthir, 2, 8), 
unde sensul este ‘a crescut-o şi educat-o (spre a…)’. 
Lăsînd în umbră scopurile procesului şi concentrîndu-se asupra unora dintre 
mijloacele folosite spre atingerea scopului – iarăşi, cele mai spectaculoase –, dar – 
foarte probabil – deopotrivă degradînd, reducînd şi întrebuinţînd impropriu mijlocul 
şi actul propriu-zis al pedepsirii, vorbitorul va face să prevaleze sensul ‘corecție 
(violentă) fizică (sau psihică)’, ‘pedeapsă’: 
„De-ar fi neştine boiaren sau de-ară fi fămeae, nemică nu se va folosi cu aceaia 
să poată scăpa de pedeapsa uciderii, ce tot se va pedepsi boiarenul şi muiarea, 
deaca vor face ucidere, ca şi fieşcine de în cei mai proşti oameni” (LEGI Munt., 
235, 38-41); 

„Şi-i scoase den raiu, de-i pedepsi cu ostenit şi cu ghimpi ce împung, şi cu (...)” 
(MOXA, 9v/4-5), 
de unde, avînd în vedere unele pedepse concrete, se va ajunge aproape imediat 
la  ‘chin, suferinţă, năpastă, necaz, cădere’: 
„Şi vei mînca naşterile pîntecelui tău, carnea fiilor tăi şi featelor tale, carele au 
dat ţie Domnul Dumnăzăul tău, întru dodeiala ta şi întru pedeapsa întru care te 
va chinui vrăjmaşul tău” (BB, Deut., 28, 53); 
„şi pre fratele nostru şi pre vecinul nostru să nu-l urîm, nici să-l pedepsim, că 
vom fi osîndiţi” (CPLR Fiz., 95, 17-19). 
Se observă că a pedepsi şi pedeapsă nu sînt termeni care, prin simpla lor 
apariţie, să exprime valori negative sau să stîrnească inhibiţii13. Nefiind încă la capătul 
drumului (prin centrarea vorbitorului pe aspectul percutant al actului şi eludarea 
scopului în vederea căruia se produce acesta), pedeapsa putea să se refere nu doar la 
un mijloc al învăţării, ci, prin consecinţele sale scontate, şi la învăţarea însăşi. 
A căzni. Strîns legat la nivel semantic de verbul anterior este a căzni. Deşi a 
pedepsi este de origine greacă, iar a căzni este de origine slavă, ambele exprimă o 
modalitate – moştenită din indo-europeană – în care se concepea actul instrucţiei şi al 
educării. Foarte probabil, ambele verbe dețineau corelația de sens ‘corecție’ şi 
‘învăţătură’. De aceea, precum în unele exemple de mai sus, cazna, de data aceasta, 
poate exprima ‘învăţarea’ şi ‘învăţătura’. Totuşi, din diferite motive (precum 
concurenţa dintre cuvinte, căile diferite ale uzului pe care aceştia au mers – ceea ce a 
generat şi predilecţia către anumite contexte şi sensuri), elementul lexical de origine 
greacă devine mai larg utilizat şi reuşeşte astfel să poarte mai multe sensuri, fără a se 
 
13 De altfel, limba română veche încă mai are destule cuvinte care abia prin precizări 
contextuale (sub aspect lingvistic sau referenţial) trimit către ceva pozitiv sau negativ. Fără a 
fi singular, cel mai edificator exemplu este cel oferit de destoinic şi familia sa lexicală: 
„Dostoinic eşti şi iară te veri întoarce în trupul tău la dzua de înviere (...)” (CS, 247, 6-7); „Cela 
ce va face silă a muiare văduo, acela se va certa cu bani după destoiniciia acelui obraz” (LEGI 
Munt., 253, 24-25), unde întrebuinţarea şi sensul sînt absolute, iar valoarea pozitivă. Fără a-şi 
pierde caracterul pozitiv, termenul poate deveni bază de plecare pentru combinarea cu un 
conţinut negativ: „cu destoinicie păţîm aceastea, c-am greşit înaintea fratelui nostru” (PO, Gen., 
42, 21). 
În alte cazuri, apar sau se explicitează determinări: ,,Doamne, nu sînt destoinic să întri supt 
straşina mea” (BB, Mt., 8, 8); „Cela ce iubeaşte tatăl sau muma mai vîrtos decît pre mine nu e 
destoinic mie; şi cine va iubi feciorul sau fata mai vîrtos decît pre mine nu-i destoinic de mine” 
(BB, Mt., 10, 37); „Părinte, greşii la ceriu şi înaintea ta, şi de acmu nu sînt destoinic să mă chem 
fiiul tău” (CCÎ, 21, 10-12); „cine să va afla să hie destoinic a hi mitropolit” (VARL, 340, 5); „(...) 
şi aşa după aceaste spiţe să se destoinicească priceaşteniei” (LEGI Munt., 410, 28); „Iară carii 
să vor destoinici a dobîndi acel veac şi a învierii den morţi nici să vor însura, nici să vor mărita” 
(BB, Lc., 20, 35); „Aceşti oamini smintescu a noastră cetate, ovreai fiindu şi spunu năravure ce 
nu dostoiaşte-se noao a lua, nece a face, rimleani fiindu” (CB, FA, 16, 20-21). 
Dacă, însă, o determinare pozitivă este posibilă [ceea ce înseamnă şi că termenul poate indica 
o calitate, în general: „Să nu fie cineva curvariu sau spurcat, ca Isav, carele-şi vîndu, pentru o 
mîncare, destoiniciia naşterei lui dintîi” (NTB, Evr., 12, 16)], atunci se instalează şi posibilitatea 
unei determinări negative: „Omul cela ce se află aproape de Dumnezeu, nemică nu face să fie 
pierzarei destoinic” (CCÎ, 25, 11-12); „nimică de moarte destoinicu sau legăturilor face omul 
acestu” (CB, FA, 26, 31) (în CV: „Nemică n-au faptu dos[t]oinicu morrţiei sau legăturiloru omul 
acesta”) (în CP: „nemică nu e destoinic sau de-a firea legat acesta om”). 

îngusta sub acest aspect, în vreme ce acela de origine slavă îşi reduce sensul la ‘chin’ 
şi ‘suferință fizică (sau psihică)’. 
În limba veche găsim urme ale sensului ‘învăţătură’, la nivelul substantivului: 
„îi deade patriarhul Evangheliia, pentru darul ce avea a Duhului Svînt, să facă 
cazanie nărodului” (VS, 57, 52-53); 
„Şi să află şi Pelaghiia la acea svîntă cazanie, nu pentru dumnădzăire, că altă dată 
n-au mai fost, ce numai din învitarea lui Dumnădzău milostiv, carele va tot omul 
să să spăsască şi la cunoştinţa direptăţîi să vie” (VS, 57, 53-55)14. 
Aşa cum se întîmplă şi în alte limbi, sensurile ‘chin’ şi ‘pedeapsă’ pot fi 
exprimate prin intermediul aceleiaşi forme. Faptul se datorează modului în care sînt 
concepute cele două. Chinul este ceea ce fiinţa umană resimte în mod foarte viu, ca 
urmare a exercitării asupra ei a unui act concret, cumva (fizic sau psihic) dureros. În 
urma acţiunii unui instrument care exercită o astfel de acţiune, apare consecinţa 
resimţită şi numită chin, dar la baza întregului lanţ se află o cauză, care, pe de o parte, 
are o motivaţie, pe de altă parte, semnifică ceva. Ambele aceste elemente sînt 
concepute şi numite pedeapsă. 
Chiar astfel stînd lucrurile, uneori, textele permit operarea unei distincţii între 
cele două. Astfel, putem crede că sensul ‘chin, suferinţă’ este vizat în: 
„Şi aşea, în caznă, au murit Evdoxiia Împărăteasa, carea au fost prilej şi 
începătură a atîta fără-de-leage, de-au agonisit perire şi episcopilor acelora” (VS, 
115, 42-44); 
„Şi a cei a batjocoritei cetăţi caznă şi încă a cei de la stremoşi politii surpare” 
(BB, 2Macabei, 8, 17); 
„Şi acesta săvîrşindu-se, pre al patrulea aşi‹j›derilea-l munciia, căznindu-l” (BB, 
2Macabei, 7, 13); 
„a mulţi făcea cazne réle” (MOXA, 36r/5); 
„pîinea ta cu lipsă o vei mînca şi apa ta cu caznă şi cu necaz o vei bea” (BB, 
Iezechiel, 12, 18); 
„Iară pre Leca aga l-au muncitu şi l-au arsu şi l-au căznit pînă va şi muri, că nu 
e nădeajde” (DÎ 112, 17-18); 
„le-au căznit cu legături şi-nchisori” (VS, 104, 24-25); 
„cărora răvniia petreacerile şi întru tot vrea să să aseamene, pre aceştea vrăjmaş 
şi căznitori i-au avut” (BB, 2Macabei, 4, 16), 
iar sensul ‘pedeapsă’ este vizat în: 
 
14 Alături de unele cazuri mai sus prezentate, dar şi în legătură cu discuţia din acest loc, este 
necesar să observăm un altul (începutul Psalmului 37), din unele Psaltiri româneşti: „Doamne, 
ne (sic!, sl.) cu băsăul tău află minre, nece cu mîniia ta căzni menre” (PH) (în PS.C.: „Doamne, 
nu cu urgiia ta oblici mine, nece cu mîniia ta pedepsi mene”) (în PS.S.B.: „Doamne, nu cu urgia 
ta oblici mere, neci cu mănia ta pedepsi mere”) (în BB: „Doamne, nu cu măniia ta să mă mustri, 
nice cu urgiia ta să mă cerţi!”). 
Verbele care apar aici (a căzni, a pedepsi, a certa), deja urmărite, se referă la o modalitate de 
instrucţie, centrată pe povaţă şi corecţie. Privind la textul grecesc Kivrie, mhV tw/~ quma~/ 
sou h/ejlevgxe" me, mhdeV th/~ ojrgh~/ sou paideuvsh/" me, remarcăm că acesta este şi 
sensul ce trebuia redat. Chiar dacă nu avem certitudini absolute asupra a ceea ce au înţeles 
traducătorii, textele arată că, foarte probabil, termenii utilizaţi sînt învestiţi cu valoarea cerută 
şi reflectată de textul grecesc. Şi în acest caz, aşadar, aceste verbe exprimă un sens mai 
complex, în care se îmbină calea cu scopul imediat, ‘corecţia’ cu ‘educarea’. 

„Pentru ca să-ţi iai cazna ta şi te vei necinsti dentru toate carele ai făcut măniindu-
mă tu pre mine” (BB, Iezechiel, 16, 53); 
„voiu răsplăti caznă vrăjmaşilor şi celor ce urăscu pre mine voiu răsplăti” (BB, 
Deut., 32, 41); 
„Ştie Domnul pre cei buni-credincioşi den bîntuială a-i mîntui, iară pre cei 
nedirepţi la zioa judecăţii căzniţ să-i păzască” (BB, 2Petru, 2, 9); 
„Căzneaşte pre ceia ce asuprescu şi hulescu cu mîndrie” (BB, 2Macabei, 1, 28); 
„Ştie Domnul pre cei buni-credincioşi den bîntuială a-i mîntui, iară pre cei 
nedirepţi la zioa judecăţii căzniţ să-i păzască” (BB, 2Petru, 2, 9). 
În mod firesc, cele două se pot confunda, mai exact spus, contextele 
înglobează ambele concepte, iar termenii nu pot decît să reflecte această realitate: 
„Gătescu-se celor nestîmpăraţi biciuri şi cazne aseamene celor fără de minte” 
(BB, Parimii, 19, 29); 
„Teame-te de Dumnezău, fiiule, şi de împăratul şi nici unuia să nu fii 
neascultătoriu! Pentru că fără de veaste vor plăti spre cei necuraţi şi caznele 
amînduror cine le ştie?” (BB, Parimii, 24, 21-22). 
Mult mai evident decît în cazul altor cuvinte aici discutate, precum în cazul 
altor numeroase cuvinte, valorile pe care a căzni şi caznă le capăta în uz își arată 
modalităţile relativ facile prin care participantul la actul lingvistic tinde să opereze 
reducţii, să suprapună şi chiar să confunde valorile termenilor, feluritele metabole pe 
care le foloseşte nefiind figuri, ci limite ale gîndirii sau modalităţi defectuoase de 
funcţionare a acesteia. În felul acesta mijlocul devine scop, calea devine rezultat, 
parcursul invers fiind, deopotrivă, posibil. Totodată, adeseori, elementele componente 
ale proceselor se contopesc pînă la a elimina posibilitatea decelării lor în forme 
integre. 
A învăța. Eliberată de majoritatea poverilor materiale ale căilor procesului, 
plasată imediat sub cea mai înaltă formă a educării – educarea însăşi –, învăţarea este 
o formă de instruire care se leagă de compartimentul inferior prin dobîndirea de 
deprinderi practice şi de cel superior prin dobîndirea de deprinderi intelective și 
mentale. Limba nu doar reflectă cele de mai sus, ci contribuie totodată la a crea şi 
răspîndi acest mod de acţiune şi de gîndire. 
Învăţătura se poate referi la un act prin care omul dobîndeşte conştiinţa a ceva, 
cunoştinţe în legătură cu şi despre acea entitate sau acel proces, precum în: 
„Şi aceasta învaţă pre noi Dumnezeu, să nu ţinem pizmă, ce-au dat noao 
învăţătură, ca noi să ertăm fraţilor noştri şi vecinilor greşalele (...)” (CCÎ, 47, 11-
14); 
„Povăţeaşte-mă pre adevărul tău şi mă învaţă, căce tu eşti Dumnezău, 
Mîntuitoriul mieu, şi pre tine te-am îngăduit toată zioa” (BB, Psalmi, 24, 5) [în 
PS.S.B.: „Deréage-me spre déadevărul tău şi învaţă-me, că tu eşti Dzeul (…)”]; 
„Judecătoriul înţelept învăţa-va pre nărodul lui, şi povăţuirea celui de-nţeles 
rînduită va fi” (BB, Is. Sir., 10, 1); 
„Şi acmu, împăraţii, înteleageţi! Învăţaţi-vă toţi giudecătorii pămîntului!” (PS.S 
B, 2, 10) (în BB: „Şi acum, împăraţilor, priceapeţi! Certaţi-vă toţi ceia ce judecă 
pămîntul!”); 
„Dulceaţă şi învăţătură şi înţelepciuri învaţă-me, că dziselor tale credzui!” (PS.S. 
B., 118, 66) (în BB: „Bunătate şi învăţătură şi cunoştinţă învaţă-mă, căci poruncile 
tale am crezut”); 
„Cel ce ceartă limbi nu va mustra? Cel ce învaţă pre om minte?” (BB, Psalmi, 93, 
10); 

„Faţa ta iveaşte spre robul tău şi mă învaţă direptăţile tale” (BB, Psalmi, 118, 
134). 
Cel învăţat poate fi privit astfel din punct de vedere intelectual: 
„acela se va certa încă de-ar grăi şi într-alt chip, cu cuvinte acoperite, ce se zice 
cu tîlcuri ca acealea pentru să nu înţeleagă toţi, ce numai cei învăţaţi” (LEGI 
Munt., 139, 37-39); 
„Se înveaţe giudecii lui ca însuşi sire şi bătrîni lui înmîndrească” (PS.S B, 104, 
22); 
„Şi fu I[su]s Dumnezeu şi om, şi făcea ciudese mari şi multe, şi învăţa oamenii 
cu adevăr ” (MOXA, 37v/5-6); 
„Împăratul neînvăţat piiarde pre norodul lui, şi cetatea să va lăcui întru 
înţeleagerea celor sîlnici” (BB, Is. Sir., 10, 3), 
dar poate fi nu doar ştiutor de carte, ci şi unul instruit, care a dobîndit anumite 
deprinderi, motiv pentru care referinţa poate trimite la o altă specie decît cea umană: 
„şi amu tocmit să le dămu trei sute de taleri bani proşti (...) şi patru boi învăţaţi şi doi 
tineri tretini” (IZ1, 7, 2-5). 
În mod natural, cazurile de mai sus nu sînt total distincte de cele care urmează, 
deoarece învăţătura nu doar se poate referi doar la actul reflectării, al cugetării, care, 
repetat, ar putea deveni deprindere şi chiar reflex, ci chiar aceasta este esenţa ei. De 
aceea, în cele ce urmează înşirăm doar exemple care ar putea fi socotite ca mai degrabă 
semnificînd o deprindere, dar fără ca aşezarea lor aici să însemne că exemplele 
anterioare ar fi libere de trăsătura ‘deprindere’: 
„Se pomeniiu-te în stratul mieu şi în demîreţi învăţu-me în tire” (PS.S. B., 62, 7); 
„Derep-ce încetiră-se limbile şi oamenii învăţîndu-se deşărtălor?” (PS.S. B., 2, 1) 
(în BB a cugeta); 
„învăţaiu-mă întru toate lucrurile tale, în faptele mîinilor tale mă învăţam” (BB, 
Psalmi, 142, 5) (în PS.S.B.: „învăţaiu-me în toate lucrurele tale, întru faptele 
mănilor tale învaţă-me”); 
„în dereptăţile tale învăţu-mă şi nu voiu ulta cuvintele tale” (PS.C., 119, 16) (la 
fel în PS.S.B.) [în BB: „Întru direptăţile tale voiu cugeta (…)”]; 
„închegă-se ca laptele inema lor, e eu legiei tale învăţaiu-mă” (PS.C., 119, 70) (la 
fel în PS.S. B.) (în BB: „Închegatu-s-au ca laptele inima lor, iară eu leagea ta am 
cercetat”); 
„înţelepţeaşte-mă şi învăţa-mă-voiu porîncitelor tale” (PS.C., 119, 73) (la fel în 
PS.S. B. şi în BB);  
„Blagoslovitu e Dumnedzeu mieu ce au învăţat mînrule meale (...) înglotirea 
deagetelor meale pre războiu” (PH, 143, 1) (la fel în PS.S. B. şi în BB); 
„Şi să amestecară întru limbi şi învăţară faptele lor şi slujiră celor cioplite ale lor 
şi li se făcu lor întru piiadecă” (BB, Psalmi, 105, 34). 
După cum se vede şi din primul exemplu al seriei, reflexul poate fi unul 
nedorit sau nu în sensul orientării morale şi etice a societăţii: 
„ceia ce-au fost învăţaţi păcatelor” (CCÎ, 14, 1)15. 
 
15 Soluţia etimologică cea mai acceptabilă a rom. a învăţa, învăţare (chiar dacă nu foarte 
sigură), este că verbul decurge din lat. in + vitiare, şi se referă la dobîndirea unei deprinderi. 
Conform acestei soluţii, iniţial, sensul era ‘încărcarea cu o deprindere nedorită’, forma 
provenind, probabil, din şcolile de limba latină, unde copiii erau îndemnaţi să ocolească 

Existînd posibilitatea ca învăţătura să fie centrată pe dobîndirea de deprinderi, 
iar nu pe ajungerea la cunoaştere, în relaţie cu anumite principii tradiționalizate sau 
cugetate şi cu pătrunderea profundă şi deplină a realităţilor, a relaţiilor din cadrul 
acesteia şi cu finalităţi de înaltă moralitate, este posibil ca ea să nu fie un lucru bun 
prin sine [ceea ce este logic, deoarece este doar o cale, un proces prin care se iese din 
natură, dar putîndu-se ajunge fie la educare (social), fie la antieducare (antisocial)]: 
„Pentru că nu la ceale învăţate basne urmînd am arătat voao a Domnului nostru 
Isus Hristos puteare şi venire, ce văzătoriu fiind ai mărimei aceluia” (BB, 2Petru, 
1, 16); 
„Ca să nu mai fimu prunci, învăluindu-ne şi purtîndu-ne cu tot vîntul învăţăturii, 
cu potcele oamenilor întru ficleşug, spre meşterşugirea înşălăciunii” (BB, Ef., 4 
14); 
„Pururea învăţînd şi niciodinioară putînd spre cunoştinţa adevărului să vie” (BB, 
2Tim., 3, 7)16. 
Datorită importanţei sale sociale – datorată felului în care este ierarhizată şi 
funcţionează societatea –, învăţătura poate avea caracter imperativ. Acesta se poate 
manifesta prin mascarea unei interdicţii pure, adică nu actul învăţării în sine este 
imperativ sau conţinutul ei, ci o poruncă, ascunsă sub straiele unei învăţături. 
Exemplele de mai jos nu doar indică felul în care ordinul poate fi camuflat de povaţă, 
ori caracterul imperativ al învăţăturii primite, ci deja semnalează necesitatea 
instrumentelor coercitive din cadrul acestui proces: 
„Şi chemînd pre ei, porunciră lor întru tot să nu grăiască, nici să înveaţe pre 
numele lui Isus” (BB, FA, 4, 18) (acelaşi verb în CB, CP şi în NTB); 
„La greşalele ce învaţă pravila furci (...), să va spîndzura şi boiarinul ca şi cel 
mai prost” (LEGI Mold., 175, 25-26); 
„De vor lăsa cuiva drept suflet, nu va putea el sîngur cu voia sa să ia, ce trebuiaşte 
ispravă de la giudeţ, alegînd acel lucru ce-au lăsat drept suflet, iaste învăţătură 
să facă besearică, sau bolniţă, sau ospătărie, ce să dzice casă de streini, sau 
grobnic, şi altă aseamenea acestora” (LEGI Mold., 78, 1-4); 
„Iară el nice aceaea nu o ţinu, ce călcă învăţătura lui Dumnedzău” (VARL, 345, 
5-6); 
„tiranul să mînie şi-mvăţă să o bată mai cu vîrtute” (VS, 18, 14); 
 
greşelile (mai ales de exprimare, dar nu exclusiv), în general deprinderile nedorite, spunîndu-
li-se: „Pueri, non invitiare...”. 
16 Cazurile acestea nu schimbă valorile semantice ale termenului. În plus, precum se vede, 
exemplele provin din texte emise de către Petru şi Paul, care, dincolo de concurenţa dintre ei, 
prezintă o puternică tendinţă de a se legitima, primul, prin contactul cu, şi cunoaşterea directă 
a lui Isus, celălalt, prin intuiţia directă a lui Isus, Paul autointitulîndu-se „apostol chemat, ales”, 
pe căi suprafireşti. 
Deşi sînt dese situaţiile în care cei doi minimalizează rezultatele instruirii şi educării dobîndite 
în cadru organizat, este de reţinut că ei se deosebesc fundamental de cei ce se legitimează prin 
apelul la existenţa naturală (curent şi în lumea celor simpli, care «argumentează» că „practica 
este mai importantă decît teoria” sau că „şcoala vieţii e totul” etc.) într-un mod fundamental şi 
deosebit de important pentru discuţia noastră. 
În fapt, Petru şi Paul doar manifestă aversiune faţă de acei indivizi (des întîlniţi, mai ales de 
Paul) pe care instrucţia îi făcea reticenţi sau sfidători la adresa învăţăturilor pe care ei le 
propagau, subliniind importanţa accesului la maestru, faptul că adevărata educare nu poate 
avea loc în absenţa unei călăuze luminate (care deţine cunoaşterea, ştiinţa transmiterii acesteia 
şi a călăuzirii pe cale). 

„Atunce învăţă umerele şi gleznele să-i zdrobască cu petri” (VS, 19, 21); 
„să muie tiranul şi-mvăţă de o slobodzîră pre maica svîntului. Iară pre svîntul 
învăţă să-l scoaţă, să-l taie” (VS, 27, 16-17)17.  
Ultimul aspect implică şi componenta ‘disciplină’: 
„La robul înţelept cei slobozi vor sluji, şi bărbatul ştiut nu va răpşti învăţîndu-se” 
(BB, Is. Sir., 10, 28), 
ceea ce ne spune că învăţătura este un proces cu o puternică componentă 
culturală, o construcţie raţionată care mai întîi se impune fiinţei în curs de educare, 
asumarea fiind posibilă abia după ce fiinţa ajunge la un anumit nivel de dezvoltare a 
gîndirii şi a edificiului moral: 
„Cel ce priimeaşte învăţătura în cei buni va fi, şi cel ce păzeaşte mustrările 
înţelepţi-se-va” (BB, Parimii, 16, 18). 
De aceea, învăţătura presupune şi efortul pe care îl numim caznă: 
„Ce e de mitari şi de fariseiu pilda şi lucrul, ca o învăţătură şi nevoinţă fu tocmită 
de sfinţii oteţi” (CCÎ, 12, 3-4). 
Spre deosebire de a pedepsi şi de pedeapsă, a învăţa şi învăţare, aflate mai 
sus în desfăşurarea şi ierarhia procesului, chiar dacă deţine notele de conţinut de pînă 
acum, acestea nu pot prevala asupra scopului şi efectului final. Cu toate că încă mai 
apar elemente de sens ale termenilor de pînă acum, relativa împărţire a cîmpului 
semantic, precum şi centrarea asupra nevoilor de exprimare limpede aduc cu sine o 
anumită calibrare a termenilor, care, cu excepţiile deja evidenţiate, îşi împart zonele 
de influenţă. De aceea, deşi învăţat presupune ‘persoană căreia i s-a arătat ceva, care 
a participat la cercetare, care a fost mustrată şi dojenită, care a fost ameninţată şi căreia 
i s-au trasat interdicţii, care a fost pedepsită, care a trecut printr-un proces de instrucţie 
şi a dobîndit deprinderi’, o persoană despre care cineva poate spune că ‘a fost chinuită 
şi s-a chinuit’, termenul rămîne să desemneze doar părţile finale ale întregului proces 
‘dobîndire de deprinderi (fizice, mentale, morale)’. 
Concluzie. Fie că este vorba despre termeni moşteniţi, fie că este vorba despre 
termeni de origine cultă – care pătrund în limba română ca urmare a unui contact 
lingvistic (cel mai adesea pe calea traducerii) –, situaţiile precedente se pot 
documenta, aproape exclusiv, pentru textele din categoria traducerilor şi compilaţiilor 
(pentru perioada secolelor al XVI-lea şi al XVII-lea nu se prea poate vorbi despre 
creaţii originale propriu-zise). În general, astfel de texte sînt produse pe baza unor 
modele străine. Acestea din urmă exercitau presiuni consistente, cărora autorii români 
şi limba română nu aveau posibilitatea de a li se opune cu prea mult succes – din multe 
motive, cel mai important fiind starea „brudie” a limbii române. 
Foarte multe dintre valorile, nuanţele şi uzurile termenilor din textul românesc 
se datorează situaţiei existente în textele traduse şi compilate – indiferent de faptul că 
este vorba despre termeni moşteniţi, vechi sau împrumutaţi prin chiar procesul de 
traducere18, deși la interiorul acestei enumerări se înregistrează diferenţe în ceea ce 
 
17 Este de remarcat faptul că, în majoritatea situaţiilor, din acest paragraf, în care apare vb. a 
învăţa, textul grecesc prezintă vb. meletavw ‘a avea gijă de’, de unde ‘a se ocupa de’, ‘a 
exersa (ceva sau într-o direcţie)’, ‘a se obişnui’, ‘a căpăta o deprindere’. 
18 Acest caz nu este caracteristic exclusiv limbii române. Chiar în slavonă, spre exemplu, limbă 
care, la momentul respectiv, ajunsese să îşi formeze tipare destul de coerente, funcţionale şi 

priveşte gradul de adecvare la situaţia din textul-sursă. Din acest motiv, studiul 
nivelului lexical (este şi cazul sintaxei, de altfel) al traducerilor şi compilaţiilor din 
perioada veche a românei literare nu se poate face decît prin urmărirea constantă a 
lexicului corespondent al textelor sursă şi model. Acest lucru ridică două întrebări: 
care este măsura în care lexicul acestor texte este determinat de cel al textelor-sursă? 
şi: care este relevanţa unor analize precum cea de mai sus pentru studiul a ceea ce se 
petrecea la nivel lexical? 
Prima întrebare nu poate avea decît un răspuns complex şi nuanţat, întrucît el 
poate fi furnizat doar pe baza analizei situaţiei tuturor textelor din această categorie, 
texte care reflectă destul de fidel căutările unei norme în formare, precum şi varietatea 
modelelor care concurau între ele pentru a se impune acesteia ca atare19. Cu siguranţă 
că în multe cazuri, textul-sursă, fiind şi model, a influenţat total, definitoriu sau parţial 
nivelul lexical al textului-ţintă. Afirmaţia este valabilă şi pentru textele care constituie 
compilaţii. Fie că este vorba despre o cazanie, fie că este vorba despre o lege, fie că 
este vorba despre o cronică, aceşti autori trebuie să se fi raportat la un model cult, 
organizat, funcţional, capabil să procure aspectului literar românesc în formare 
modalităţile de exprimare necesare şi, mai ales, procedeele de structurare şi 
funcţionare caracteristice unui aspect cult. De asemenea, cele de mai sus se pot afirma 
nu numai despre textul religios, ci şi despre celelalte categorii de texte, întrucît nevoia 
de a urma un model nu decurge doar din constrîngerile impuse de textul sacru, ci şi 
din caracterul încă neformat şi neexersat al aspectului literar al vechii române. 
Totodată, actul producerii acestor texte are în vedere un aspect practic: ele trebuiau să 
servească anumitor scopuri, care le solicitau sub aspectul inteligibilităţii, caracter 
obţinut prin armonizarea – pe cît posibil – a capacităţilor limbii române şi ale 
traducătorului cu cerinţele de conţinut, aşa cum apăreau acestea în textul din limba 
sursă. Astfel ajungem la al doilea răspuns. 
Acesta se referă la posibilitatea ca – avînd în vedere situaţia generală mai sus 
schiţată – valorile şi uzurile unei părţi a lexicului acestor texte, precum şi unii dintre 
termenii de aici să nu fi deţinut valorile şi uzurile reflectate, respectiv să nu fi avut 
curs decît în cadrul acestor texte. Cu alte cuvinte, este foarte posibil ca unii dintre 
termenii de acest fel, împreună cu sensurile şi uzurile lor, să fi fost doar livreşti, 
utilizaţi doar în astfel de texte, de unde, eventual, puteau, cel mult, să fie regăsiţi 
sporadic la cei culţi, dar nicicum participînd la limba vie. Depăşind, apoi, graniţele 
textelor, intrînd în uz, devenind termeni uzuali, ei s-au încadrat în reţeaua lexical-
semantică a limbii române, evoluînd în cadrul acesteia nu doar ca forme, ci şi intrînd 
sub determinismul curentului care guvernează complexul conceptual al spiritualităţii 
româneşti. 
 
autonome, se poate constata o situaţie similară – mai ales în rîndul textelor religioase, traduse 
din limba greacă – deşi mult mai puţin generalizată. 
19 Luptă deosebit de aprinsă, deoarece, cu cît aspectul literar românesc era mai puţin format şi 
exersat, cu atît era mai mare forţa de moment a unui astfel de text. La nivel de ansamblu, 
situaţia era agravată şi de existenţa mai multor dialecte literare. Astfel, dacă, în secolul al XVI-
lea, pe arii restrînse, anumite texte – urmînd un anumit model şi raportîndu-se exclusiv la un 
grai local – ajung la o unitate destul de ridicată, pe măsura trecerii timpului şi a intrării lor în 
concurenţă (prin lărgirea ariei de circulaţie), adică pe măsura supunerii lor la judecăţile celor 
din alte zone, aceleaşi texte îşi arată neajunsurile la care concurenţa formelor le supune. În 
secolul următor, exerciţiul, circulaţia textelor şi a cărturarilor conduc la o oarecare ameliorare 
a situaţiei, lucru care, însă, nu elimină toate problemele constatate în secolul al XVI-lea. 

Analiza detaliată a multora dintre vechile traduceri românești este în măsură 
să confirme cele de mai sus. 

et F. Chernoviz, Paris, 1900 
La Sainte Bible traduite sur les originaux hébreu et grec par Louis Segond (…), La 
Société Biblique de Genève, Genève, Paris, 1989 
Septuaginta. Id est Vetus Testamentum Graece ixta 70 interpretes (...), Leges et 
historiae, privilegierte Wurttembergische Bibelanstalt, Stuttgart, 1935 
 
Dicţionare 

Deméni, Editura Academiei Române, Bucureşti, 1971 

de Mirela Teodorescu şi Ion Gheţie, Editura Academiei Republicii Socialiste 

LEGI Mold. = Carte romînească de învăţătură 1646, ediţie critică, (coord. Andrei 
Rădulescu), Editura Academiei R.P.R., Bucureşti, 1961 
LEGI Munt. = Îndreptarea legii 1652, ediţie coordonată de Andrei Rădulescu, Editura 
Academiei R.P.R., Bucureşti, 1962 
LUCACI = Pravila ritorului Lucaci, Text stabilit, studiu introductiv şi indice de I. 
Rizescu, Editura Academiei R.S.R., Bucureşti, 1971 
MC = Miron Costin, Opere, ediţie critică (...) de P.P. Panaitescu, E.S.P.L.A., 
Bucureşti, 1958 
MOXA = Mihail Moxa, Cronica universală, ediţie critică însoţită de izvoare, studiu 
introductiv, note şi indici de G. Mihăilă, Editura Minerva, Bucureşti, 1989 
NTB = Noul Testament, tipărit pentru prima dată în limba română la 1648 de către 
Simion Ştefan, mitropolitul Transilvaniei, reeditat după 350 de ani cu 
binecuvântarea înalt prea sfinţitului Andrei, arhiepiscopul Alba Iuliei, Editura 
Arhiepiscopiei Ortodoxe Române, Alba Iulia, 1998 
PO = Palia de la Orăştie 1582, I, Textul, ediţie întocmită de V. Arvinte, I. Caproşu, 
Al. Gafton şi S. Guia, Editura Univesităţii „Alexandru Ioan Cuza”, Iaşi, 2005 

PS.C = Coresi, Psaltirea slavo-română (1577) în comparaţie cu psaltirile coresiene 
din 1570 şi din 1589, text stabilit, introducere şi indice de Stela Toma, Editura 
Academiei, Bucureşti, 1976 
PS.H. = Psaltirea Hurmuzaki I, Studiu filologic, studiu lingvistic şi ediţie de Ion Gheţie 
şi Mirela Teodorescu, Editura Academiei Române, Bucureşti, 2005 
PS.S. B. = Bianu, Ion, Psaltirea Şcheiană, t. I, Textul în facsimile şi transcriere, 
Tipografia Carol Göbl, Bucuresci, 1889 
VARL = Varlaam, Opere, alcătuire, transcriere a textelor, note şi comentarii, glosar şi 
bibliografie de Manole Neagu, Editura Hyperion, Chişinău, 1991 (s-a 
consultat şi Varlaam, Cazania (1643), ediţie îngrijită de J. Byck, Ed. Regală 
pentru literatură şi artă, Bucureşti, 1943) 
VS = Dosoftei, Viaţa şi petreacerea svinţilor, Tip. Mitrop., Iaşi, 1682-1686. 

Mariana Tîrnăuceanu1 
 
 
 
ATYPICAL LANGUAGE STANDARDS IN ARGUMENTATION 
 
 
In argumentative types of spoken discourse or in persuasive pieces of dialogues, 
together with the specific strategies used, the protagonists may have personal 
linguistic choices mirrored in morphological patterns and sentence structures. The so 
much recommended lexical and grammatical coherence and cohesion might face 
unpredictability. Fluency, accuracy, well-elaborated linguistic patterns may encounter 
recurrent intricate or confusing structures. Highly specialised idioms may be 
employed along with significant vocabulary items, and standard phonological codes 
(i.e. register, articulation, stress) may be broken. Both vocabulary and grammar may 
play rhetorical and semantic functions. Message (expressed in an explicit or implicit 
way) is transmitted to the audience / interlocutor who is challenged to figure out the 
intended meanings and to resolve ambiguity. Such potential interpretations could 
match the real message or not, but the feedback shows whether the message was 
properly understood and proves the abilities of the interlocutor to process information 
and to react accordingly; in other words, the feedback shows how successful the 
argument was. As for the lack of reaction, could it really, and always, signify 
anything? 
Key-words: persuasive strategies, argumentative principles, non-standard 
phonological codes, intricate linguistic patterns, rhetorical use of grammar and 
vocabulary.  
 
Along with the specific tricky strategies of persuasive argumentation 
(fallacious reasoning included – appeal to force / to authority, slippery slope fallacy, 
hasty generalization, denial of the consequent / of the antecedent, etc.2), there are 
many other potential options left to a person in order to make him successful in his 
attempt to win a debate. The influencers should be skilful ordinary persons or, 
generally, experts heavily trained to deal with the public. The latter ones’ abilities and 
experience are meant to help them convince, persuade and manipulate - by means of 
simple or complex argumentative principles – other (groups of) individuals. The target 
audience could sometimes have an eclectic structure, being a mixture of strong and 
weak individuals. Some categories of receivers are smart and practical persons who 
approach the conflicts realistically, prove efficiency in assessing consequences and 
try to find adequate solutions. On the other hand, some categories are mostly easy to 
manipulate; these categories include, among others: unscrupulous and already 
compromised individuals who are, thus, liable to be blackmailed, unemployed and 
low life-standard individuals waiting for rewards in exchange for their support (the 
 
1 Universitatea „Vasile Alecsandri”, Bacău. 
2 According to Robert B. Cialdini & Noah J. Goldstein, The Science & Practice of Persuasion, 
Cornell Hospitality Quarterly, 43(2), pp. 40-50, April 2002. 

so-called ‘bounty hunters’), innocent but naïve and gullible persons, aged community 
members or disabled persons. 
The immediate aim of all persuasive argumentation is to influence the beliefs 
the receiver holds and, contrary to his own views or interests, to compel him to 
surrender; on the long run, the receiver is often left with no option, is expected to 
make specific key decisions, to follow the other one’s lead, to reject alternative 
suggestions, to act as if motivated by his own desire. It’s not always when a skillful 
influencer is successful. An intelligent, honest and educated addressee, for instance, 
could realize the hidden purpose of the addresser, could estimate de risks, could adopt 
a more flexible attitude, could even use the addresser’s tricks to his own benefit. An 
open-minded and daring addressee will choose to play fair, to venture a different 
opinion, to make himself plain and to never give up if he is right. Another category of 
receivers consists of individuals who – even if well-intended and fully aware of the 
drawbacks or the negative side effects of having been lied to and manipulated - prefer 
to keep quiet, to refrain from reacting and from providing any feedback. In face-to-
face communication, such a ‘silent’ attitude may signify various things (i.e. 
cowardice, incompetence, inability to argue, lack of interest, etc.), but – if correctly 
decoded and, possibly, accompanied by relevant non-verbal language - it could also 
suggest subliminal messages, hostile ideas, harsh criticism, unspeakable feelings, 
angry words, etc. But occasionally a public speaker might pretend that such ‘silent’ 
attitudes are substitutes for the receivers’ sympathy, approval, agreement on the 
message his discourse conveys. 
Roughly speaking, there are some language elements (intended for great 
polemical orators) that might be worth mentioning, as follows: 
 
I. Vocabulary  
1. The use of idiomatic words implies: 
- Jargon (i.e. too specialised technical, legal, financial, etc., items) – it’s easier to 
persuade the others when they are not fully aware of the real intentions of the 
interlocutor / opponent; 
- Regional Language and Slang - it’s up to the addresser to use or not such words 
or phrases in order to get familiar with people belonging to a younger generation 
or to criminal groups and to get closer to the local customs of the people within a 
specific area that is geographically or politically marked. 
- Old-fashioned vocabulary items or obsolete technical idiom in order to also 
address the aged and vulnerable people; 
- Loans including, for example, French, English, Italian, Spanish, Latin borrowings 
in order to make communication vivid and more ‘colourful’ or, simply, to update 
it by means of both neologisms and original words and expressions. With the 
latter, it is not only the spelling of the items that can be preserved, but also their 
native pronunciation. Sooner or later, some of such vocabulary units are 
recognised as dictionary entries, but the other ones might get hugely popular with 
the colloquial language speakers or – if offensive or immoral – they might get part 
of the underground vocabulary;       
- Very polite remarks or clichés, along with some gentlemanly-like conduct, to help 
the speaker play the part of a well-mannered person.  
2. The use of carefully selected vocabulary to create either explicit or implicit 
meanings according to the speaker’s honesty. If he is honest, he will be ready and 

eager to plainly display the real meanings. If we consider an artful / a skilful 
emitter, then the receiver will have to discover the connotations, the subliminal 
meanings employed by the sender of the message. Sometimes, these meanings 
could prove themselves hard to decode properly and, thus, the opponent’s 
adequate reply could be compromised. This way, the addresser wins! 
3. The use of interjections to express emotions, thoughts and feelings, be they 
pleasant or unpleasant. ‘Oops!’, for instance, may suggest surprise, ‘wow!’ might 
reveal excitement, ‘ugh!’ is said to denote disapproval / disgust, ‘eh!’ could 
express anger, and so on. Yet, their real meaning depends on the context (i.e. 
verbal, paraverbal, nonverbal) as interjections usually interfere in all kinds of 
human communication.   
4. The use of vocabulary items formed by derivation: suffixation and prefixation 
are among the most resourceful means of enriching vocabulary. Compounding 
(‘E-ticket’, ‘dry run’, ‘pitter-patter’, ‘flipflop’), Backformation (‘to enthuse’ 
derived from ‘enthusiasm’), Acronyms (i.e. ‘MADD’ – mothers against drunk 
driving), Blending (i.e. ‘mockumentary’ – combining ‘mock’ and ‘documentary’) 
and Folk Etymology (‘bonfire’ can be traced back to the 1800’s - ‘bonefire’ - 
when old bones were used as fuel), for instance, could play a similar part. Some 
of such lexical ‘innovations may deserve formal recognition, while others – as 
long as they are personal improvisations – are to be used mostly in private, within 
familiar contexts. Looking like puns upon words, these lexical improvisations 
could be funny (thanks to their rhyming pattern or to the way they sound), but 
weird and intriguing as well, asking for intelligence or inspiration to get encoded 
and decoded. 
 
II. Stylistic Devices 
 These devices are used, for example, in order to avoid expressing opinions 
straightforwardly; these rough ideas may be masked by euphemisms. The strategy is 
also meant to protect the speaker and, thus, to hinder the opponent’s self-defence 
capacity. On the other hand, it may consist in using foul language - impolite words or 
rude remarks - supposed to directly hurt the other one(s). Irony, metaphor, 
alliteration, ellipsis, allusion, personification, hyperbole and simile are also stylistic 
devices frequently used in public speeches.                 
 
III. Grammar  
1. Intricate patterns or misplaced items which – beside menacing fluency and 
accuracy – could signify various things, as follows: 
- They may disclose ignorance, particularly when the protagonist is not a native 
speaker of the language that he uses or when he is less educated; 
- They may reveal disrespect towards the receiver, tendency to belittle his opinions 
or intellectual abilities; 
- They may represent intentions to confuse the other person(s) involved in the 
argumentative dialogue; 
- According to the purpose looked for, they may be used rhetorically whenever the 
stress is laid on certain vocabulary units. 
2. Elliptical structures imply the use of unaccomplished structures, of isolated 
words, of short forms (i.e. acronyms, abbreviations, contractions of auxiliary verb 

forms), instead of full forms, to increase ambiguity, to speed up the speech rhythm 
or to recommend a colloquial language standard.  
3. Lack of person / number / tense concord especially whenever addressing 
ordinary / uneducated persons in order to suggest that the speaker is getting closer 
to their social status.  
- At the same time, there might be an intention to create the impression that, beyond 
the form, the content / message is all that matters. Thus, the speaker simulates 
emotional involvement. 
- A comparable effect could be acquired by means of the 1st person plural form 
(such as: ‘we’, ‘our’, ‘ours’) instead of the singular form of personal pronouns or 
of possessive adjectives / possessive pronouns which is necessary in the context 
(see ‘I’, ‘my’ or ‘mine’). This choice is liable to suggest modesty and the feeling 
of belonging to the group in question.  
- Moreover, grammatical inaccuracies on the opponent’s part may either convey to 
humour and irony or generate confusion. 
4. The unspecific use of tenses and aspects, by even breaking grammar rules: 
- Historical Past preferred to other Past Tense form that would better have met the 
recommended sequence of tenses rule. 
- Present Tense Simple (instead of the recommended Present Perfect Continuous 
form) used for actions started some time ago, but still in progress; 
- Present Continuous to show personal plans for future (instead of a Future Simple 
form); 
- Present Simple (instead of a Future Tense Simple) used in order to suggest 
scheduled activities for future;  
- ‘Be Going to’ Future used in making predictions about, for instance, natural 
phenomena, even if, according to the standard English language, the expression 
suggests someone’s intentions for future; 
5. The use of the Passive voice in order to stress on the object of the action rather 
than on the doer / the agent of the action. 
By uttering, for instance, ‘We are forced to take this decision.’ instead of saying 
‘They forced us to decide this way.’, the responsibility is removed from the 
persons who or from the institutions that deserve the blame and, indirectly, even 
the speaker gets protected. Of the two examples, the former implies the speaker’s 
intention to conceal the identity of the agents by simply omitting to mention them. 
This deliberate attitude does not necessarily mean fear, and nor does it mean 
disagreement. 
6. The redundant use of auxiliary verbs such as ‘do’ and ‘did’ in affirmative 
answers in order to emphatically underline the ideas the verb phrase conveys. 
Hence, the two potential significations: on the one hand, the stress is laid on the 
fulfilment of the action; on the other hand, some kind of self-sufficiency, 
determination, irony or rudeness could emerge from contexts as follows: ‘We did 
listen to those pieces of discourse, but we disliked the person who delivered 
them!’, ‘Believe me or not, I do read books!’.     
7. The preference for modal verbs and modal expressions to any other grammatical 
choice: 
- Modal instruments could provide different values of meaning; for example, an 
Imperative ‘will’ form could be taken for a Future mark, or vice versa; 

- The affirmative form of ‘dare’ may be used in order to discourage someone; the 
structure ‘You dare do it!’ may sound as a challenge, but it is equally a warning.  
- The less-formal use of ‘be to’ expression is preferred in order to replace the Future 
Tense Simple, in contexts that do not actually suggest arrangements for Future. 
Direct involvement is thus hidden. 
8. The second form of the personal pronoun in Imperative structures, just to 
enhance the force of the demand and to focus on the addressees of the request. 
E.g. ‘You will join us for the meeting (at once)!’. 
 
IV. Phonetics / Paraverbal Language   
1. Tag-Questions, playing various functions for purposes such as: 
- to (more or less apparently) involve the receiver(s); 
- to stir emotions; 
- to gain approval. 
 By pretending to encourage a dialogue, the emitter of the message / the 
initiator of the argument or of the persuasive piece of discourse will employ, 
accordingly, a rising or a falling intonation. Of the two attitudes, the former is meant 
to really make the listener / opponent reconsider the message, whereas the latter is 
meant to ignore – even to discourage or make it unnecessary – any reaction. The 
receiver’s consent is, anyway, presupposed / included within that very tag-question. 
So, the speaker need not wait for a feedback and is not willing to get it either. 
2. Repetition in a high- or a low-pitched voice of items from / fragments of the 
discourse. Originally a stylistic device, stressed repetition becomes a strategy by 
means of which the members of the audience might get aware of the significant 
elements in the message, might get cautious about something or someone, might 
take the structures underlined this way as pieces of advice, etc. A high voice or a 
soft voice is usually chosen according to the topics approached or to the situations 
(i.e. the environmental context: noise, security, urgency, etc. or the active 
participants` interests, attitudes and manners). Frequent repetitions are used to 
catch interest by underlining keywords or ideas; they might also be used by the 
influential people in order to force an opinion. This strategy usually functions 
when the audience is less informed and gets, this way, easy to convince. 
3. Dialectal articulation of sounds, less clear pronunciation of phonemes, non-
specific stress of syllables in words - if compared to the widely acknowledged 
standards – are preferred whenever public speakers feel it necessary to impress, 
to look relaxed or to get ambiguous. 
 
V. Non-Verbal Language  
1. Posture – i.e. the position of someone’s body - may provide enough information 
about his / her temperament and mood. An upright posture might suggest 
confidence, crossed legs and arms are usually taken for introversion, knees or 
head slightly bent might disclose defensive manners, hasty movements could 
reveal tension and fear. Besides, sitting straight may denote interest and 
involvement while leaning against desks or walls may suggest relaxation, 
detachment or lack of concentration.     
2. Attitude, in its turn, could reveal even more regarding someone’s state of mind, 
character, education, manners. For example, eye contact, eye rolling are gestures 
meant to encourage or discourage the interlocutors. By clapping hands, smiling 

or breathing in deeply someone often gets on the verge of either happiness or a 
nervous breakdown.       
 
Conclusions 
To master the art of persuasion and manipulation is a desirable, but a difficult 
task to attain. The psychological aspect could not be ignored either, since deceiving 
people is an inherent danger; victims must usually face tricks and their innocence is 
emotionally exploited and, soon, the side effects of such moral pressure will be 
obviously mirrored in their attitude. 
 The content to make the object of the debate could include a plain, literal 
message or, on the contrary, an encoded message for top secret communication issues 
or within unusual circumstances. Habitually, such enciphered messages are destined 
to specific receivers who are supposed to have the mental abilities and the 
opportunities to decipher them. Effectiveness of all this verbal interaction, if any, 
occurs as a result of the contribution of both sides involved, that is the sender of the 
message and the receiver. 
 To avoid misunderstanding, to skip doubtful solutions to problems, to predict 
the outcome of some events, to get hopeful about the steps to take, to improve 
effectiveness, the protagonists of this verbal interaction should pay attention to details, 
should be initiated into argumentation strategies, should prove practical skills in the 
art of debate, and last but not least should get accustomed to dealing with grammar 
and vocabulary challenges.   

Vasile Spiridon1 
 
 
 
L’HÉRITAGE DE MAI ’68* 
 
En France, pas uniquement l’enseignement, mais l’administration, l’armée, les ordres 
religieux (en premier lieu, les jésuites) ont connu beaucoup de modifications de 
législation après Mai '68, et tout cela veut dire que ce moment signifie, d’un côté, un 
« Adieu au prolétariat! », un adieu à une époque moderne, et, d’autre côté, 
l’avènement de l’ère nouvelle, de ce qu’on appelle aujourd’hui la postmodernité. 
Mots-clés : Mai 1968, France, protestes, étudiants 
 
Je vais vous dire des choses et évoquer un peu le climat, l’atmosphère de la 
folle année ’68. Donc cela fait 50 ans et c’est un jubilé. Pour les commentateurs, c’est 
un jubilé (étymologiquement, cela veut dire 50 ans), mais il y a des gens qui fêtent le 
jubilé tous les cinq ans, tous les dix ans, tous les trente ans, tous les cents ans... Donc, 
c’est le vrai jubilé de ’68. Pour d’autres commentateurs, ce n’est pas un jubilé, c’est 
une date qui n’est pas tout à fait bonne, qui a eu des répercussions négatives. Nicolas 
Sarkozy, à la fin des élections de 2007, a dit qu’il faut liquider le ’68. On ne peut pas 
liquider le ’68 : c’est une date comme toute autre date de l’histoire de la France, c’est-
à-dire la Commune, la Grande Révolution et les autres dates (les deux guerres). Donc, 
on ne peut pas liquider la date de ’68.    
Avant de dire des choses sur le Mai ’68 en France et à Paris, je vais vous dire 
quelque chose sur ce que se passait au monde. Tout a commencé par un tremblement 
de terre en Sicile – un tremblement de terre dévastateur. Ensuite, c’est l’assassinat de 
Martin Luther King (le 4 avril, la même année) et, en juin, c’est l’assassinat de Robert 
Kennedy, qui était vu comme un espoir pour les États Unis. Après, ce sont les 
massacres des étudiants (au Mexique, au Japon) et les massacres des Khmers rouges, 
en Asie. C’est toujours la guerre de Vietnam, qui n’en finit plus (cela date depuis ’64 
et va durer encore six ans). Ensuite, c’est le podium olympique de Mexique, où deux 
athlètes de couleur ont levé le gant noir – c’est-à-dire le signe des Panthères noires, 
du pouvoir noir. Et puis (et ce n’est pas dépourvu de signification), au mois de 
décembre, l’homme (les États Unis) côtoie la Lune. On voit que l’homme peut 
décrocher la Lune, non pas au sens romantique, mais, de toute façon, c’était une mise 
en orbite (la conquête de la Lune, c’est pour l’année suivante, ’69).  
Voyons ce qui se passe en France. C’est le règne, en quelque sorte, du Général 
de Gaulle, qui a été élu, au suffrage universel, en ’65, pour la deuxième fois. Alors, 
cela fait une décennie et la France se porte bien. Le Général a lancé un défi aux États 
Unis, au bloc de l’OTAN, à la logique des deux blocs (le bloc de l’OTAN et le Traité 
de Varsovie) et il a donné l’impression aux Français qu’ils représentent une grande 
puissance mondiale. Le Général a rétabli le franc et puis il a dit « Vive le Québec 
 
1 Universitatea „Vasile Alecsandri” din Bacău. 
* Transcrierea comunicării prezentate în plenul Conferinței internaționale „Forme discursive. 
Interacțiune, narațiune, reprezentare”, organizate de Facultatea de Litere a Universităţii 
„Vasile Alecsandri” din Bacău, pe 25.05.2018. 

libre! ». Un peu de chômage, et ç’était normal, mais la France se portait bien. Quand 
même, il y avait un état d’esprit qui était très bien surpris par un commentateur du 
journal Le Monde, Pierre Viansson-Ponté, qui dit: « La France s’ennuie ». « La France 
s’ennuie », c’est la reprise du titre d’un article d’Alphonse de Lamartine sur la 
Monarchie de Juillet. Donc la France s’ennuie, mais de là s’imaginer que les Français 
vont dépaver les rues... ce n’est pas évident, parce qu’au mois de mai, c’est la folie.  
Au mois de janvier, le ministre de l’Enseignement et de la Jeunesse, Missoffe, 
vient d’inaugurer une piscine à la Faculté des Lettres de Nanterre. La Faculté des 
Lettres essayait d’assurer le nombre des étudiants qui dépassait le demi-million. Alors, 
Missoffe a été interpellé. Comme il venait de rédiger un rapport sur l’état de 
l’enseignement – un rapport volumineux – un étudiant en Sciences de la Sociologie, 
Daniel Cohn-Bendit, l’a apostrophé. Il lui dit: « – Vous, monsieur le ministre, vous 
dites tout un tas de choses, mais vous ignorez les vraies questions des étudiants ». 
Quelles sont ces questions? C’est tout simplement le fait que les étudiants n’ont pas 
le droit de visiter les filles, les étudiantes, aux heures interdites, aux foyers. Alors, le 
ministre ne prend pas au sérieux son interlocuteur, il lui dit que, s’il est excité, il n’a 
qu’à faire un plongeon dans la piscine et alors tout va se régler. Missoffe est traité de 
fasciste. C’est un premier temps. C’est Daniel Cohn-Bendit qui a eu une carrière 
fulminante. Il était né à Montauban, en ’45, comme fils de Juifs exilés de l’Allemagne, 
mais il s’en foutait de toute nationalité, fût-elle allemande ou française ou je ne sais 
quelle autre nationalité. Il était nommé « Dany le rouge », parce qu’il avait une 
tignasse rousse et des idées enflammées. 
Plus tard, le 22 mars, un « groupe d’excités », « d’enragés », comme on les a 
nommés, a occupé la tour administrative de Nanterre. C’est « Le Mouvement du 22 
mars », qui est conduit par ce monsieur, Daniel Cohn-Bendit. Un mois plus tard, le 4 
avril, un membre du Comité central du Parti Communiste Français, Pierre Juquin, est 
interrompu et il ne peut pas tenir sa conférence (« – Judas Juquin! »). Le doyen, Pierre 
Grapin, ne peut pas supporter tout un tas de mauvaises choses qui se manifestent : 
toutes sortes de groupuscules maoïstes, trotskistes, néo-léninistes qui font du bruit et 
interrompent les enseignants. Alors, Daniel Cohn-Bendit, entouré par ses camarades, 
est convoqué, pour le 6 mai, devant le conseil de discipline de la Sorbonne. Par 
conséquent, deux ou trois cents étudiants ont occupé, le 3 mai, la cour de la Sorbonne. 
Craignant l’apparition des étudiants de l’extrême droite (venus pour « faire de 
l’ordre »), le recteur Roche a fait intervenir les forces de l’ordre dans la cour de la 
Sorbonne. Totale surprise! Ce n’est pas habituel que les CRS (Compagnies 
Républicaines de Sécurité) occupent l’illustre institution. Les manifestants sont pris 
un à un, dans « les paniers à salade » et les étudiants se ramassent, ils entourent les 
cars de police et ils crient « – Halte à la répression! » (cela se rattache au nazisme), 
« – Libérez nos camarades! ». Les sirènes hurlent, les gens du quartier sont à côté des 
étudiants et, le 6 mai, ce sont les premières barricades qui se dressent.  
Le 7 mai, cinq lauréats du Prix Nobel, parmi lesquels François Mauriac (un 
fidèle gaulliste), vont rédiger une lettre pour le président de la République, Charles de 
Gaulle, pour faire un geste d’apaiser la révolte. Vendredi, le 11 mai, c’est la nuit des 
barricades et la lutte est acharnée: 400 cents blessés, presque 200 voitures incendiées. 
Il faut rappeler une chose: c’est la tactique du préfet de police, Grimaud, qui a eu 
l’intelligence d’apaiser les conflits. Donc, pas de mort d’hommes. Uniquement deux 
morts accidentels, un à Paris et l’autre à Lyon – un policier et un étudiant, pour 
symboliser, en quelque sorte, la dispute. Grimaud était très cultivé, comme d’autres 

hommes politiques. Il lisait Guillaume Apollinaire, Rimbaud et d’autres poètes. Le 
premier ministre – qui n’était pas là, il était dans un voyage officiel en Afghanistan – 
était l’auteur d’une anthologie de la poésie française. C’était monsieur George 
Pompidou, qui allait devenir président de la République, après la retraite du Général 
de Gaulle.  
Le 13 mai, c’est une grande manifestation, depuis la Place de la Nation 
jusqu’à la Gare Denfert Rochereau. Un demi-million de personnes y manifestent. Le 
14 mai, le Général de Gaulle part pour un voyage officiel en Roumanie. C’est très 
important pour nous, les Roumains. Il respecte son calendrier officiel : il a un voyage 
à faire et il vole pour la Roumanie, où il sera reçu par la président Ceaușescu. Il va 
rendre visite à l’Université de Craïova, où il rencontre deux de ses anciens collègues 
à l’École militaire, qui habitent Craïova. Il leur a demandé « – Qu’est-ce que je peux 
faire pour vous? De l’argent, des choses comme ça? ». « – Non, notre cher collègue, 
on n’a pas besoin de ça, on a besoin de la cyanure” (ils font appel à la signification de 
la cyanure du roman La Condition humaine, qui a été écrit par André Malraux (lequel, 
à cette époque-là, était le ministre de la Culture en France). Alors, le Général a été 
tout à fait surpris de la discipline des étudiants: « – Ah, vous voyez – a-t-il dit à un 
officiel roumain – c’est bien chez vous. Vous avez des règles au lycée, à la faculté. 
Chez nous, en France, les étudiants font de mauvaises choses, ils ne sont pas sages ». 
Donc, c’est ce qui est raconté par un officiel français, pas roumain.  
Alors, le Général doit revenir en France, le 18 mai, où des choses tout à fait 
affreuses se passent: les grandes manifestations (le 13 mai), et après la grève générale 
(la plus grande grève générale en France – la SNCF, la Poste, les services de salubrité). 
La France est en crise. Le 22 mai, Daniel Cohn-Bendit, qui était parti pour 
l’Allemagne, à Francfort, n’a pas le droit de rentrer. Le 24 mai, le Général passe à la 
télé pour annoncer aux Français un referendum, mais sa voix est tout à fait décevante. 
Le vieux lion ne sait plus rugir. Où est la force, la magie du verbe du Général qui a su 
tenir autour de lui les Français pendant la Seconde Guerre Mondiale? Le ton est 
désabusé, il est las. Après, c’est la montée des barricades: la lutte est encore acharnée. 
Les 26 et 27 mai – il y a juste 50 ans! – ce sont les accords de Grenelle (ça veut dire 
la rue de Grenelle, à Paris, au Ministère des Affaires Sociales) entre les syndicats et 
le gouvernement. On dirait un marathon, après 25 heures de discussions, de 
négociations. Et, à ce moment-là, monsieur François Mitterrand a dit qu’en cet état de 
crise, si l’échec du referendum est prévu, il va poser sa candidature pour le poste de 
président de la République. Ce qui va se réaliser, mais en ’81.  
Le 29 mai, la Parti Communiste organise une grande manifestation depuis la 
Bastille jusqu’à la Gare Saint Lazare pour rappeler qu’uniquement eux, les 
communistes, sont capables de changer l’état de crise. Sur ces entrefaites, le bruit se 
répand que le Général a disparu. Il a dit qu’il va passer son weekend à Colombey-les-
Deux-Églises, dans sa région natale, mais il est parti pour l’Allemagne, à Baden-
Baden, pour demander de l’appui au général Massu, qui était le commandant des 
forces armées françaises en Allemagne. Alors, la nouvelle fait sensation. Le Général 
est accompagné par son épouse, avec des bagages, des valises... Donc, il avait 
l’intention de quitter la France. Mais le général Massu l’a encouragé de revenir en 
France et c’est le renversement des choses: le général revient et, le 30 mai, à quatre 
heures de l’après-midi, il passe à la radio avec un discours fulminant: « Français et 
Françaises, moi, étant le détenteur du pouvoir législatif, du pouvoir républicain et 
national, j’ai pris mes décisions. Je ne me retirerai pas. J’ai un mandat du peuple et je 

dois le remplir. J’ai pas l’envie de mettre à la porte George Pompidou, dont la valeur, 
la capacité méritent l’hommage de tous. Aujourd’hui, je dissous l’Assemblé 
Nationale, je suis pour des élections législatives ». Tout ça et tout ça. Et il fustige 
d’abord le système communiste, un système totalitaire qui a des rivaux à cet égard, 
parce qu’il y avait toute une sorte de groupuscules d’extrême gauche qui voulaient 
s’emparer du pouvoir. Donc, dans l’après-midi et sur les Champs-Élysées, il y a une 
manifestation d’appui pour le Général : André Malraux et d’autres vont le soutenir. 
Après, il y a les élections législatives, lorsque les gaullistes gagnent. À ce moment-là, 
il paraît que tout est normal, que tout revient à la normalité, après 40 jours de désert 
(c’est un chiffre mythique, si vous le voulez). 
Ce sont les faits, mais, depuis là, ce qui est important, c’est que la France n’est 
plus ce qu’elle était, parce qu’on a tout changé. Tout d’abord, ce sont les 
manifestations des étudiants qui ont eu l’appui des syndicats, mais ensuite, elles ont 
été abandonnées, parce que les étudiants sont jeunes, ils ne savent pas faire de la 
politique. « Nous, on a les dirigeants – nous les communistes – pour oppresser la hydre 
capitaliste » – c’est l’opinion des communistes. Donc, c’est un coup contre le 
communisme. Après, c’est la banalisation de la présidence. Charles de Gaulle et, puis, 
George Pompidou ont essayé de maintenir le prestige du pouvoir présidentiel. Mais 
tout va se banaliser. Il ne faut pas oublier que le Général de Gaulle avait sa rhétorique 
tout à fait séduisante, mais un an plus tard le Général doit abandonner le pouvoir.  
Après, c’est le système d’enseignement. Ce qui se passe maintenant en 
Europe – disons, à cette-heure-ci – est redevable, en quelque sorte, à mai ’68, parce 
que, à partir de là, tout est mis en question: les cours magistraux, « le mandarinat », 
les petits chefs, le système de promotion. Tout est mis en cause. Les étudiants veulent 
la liberté, la liberté de la parole, ils veulent des méthodes actives-participatives (ce qui 
est le cas maintenant : des méthodes pédagogiques). Au lycée, les enfants doivent être 
élevés dans un esprit de liberté totale, on n’a plus le droit de les obliger à faire certaines 
choses. Donc, « Fais ce que voudras! » – la devise de l’Abbaye de Thélème. Ainsi, les 
étudiants ont pris la parole: ils étaient conscients de leur force numérique, parce c’est 
l’effet du « baby-boom » depuis ’44 et de l’après-guerre. Ils ne veulent pas faire de 
sacrifices, comme leurs parents, qui ont vécu la guerre, qui ont vécu la misère de 
l’après-guerre. Ils s’en foutent de tout le passé; pour eux, le passé n’existe plus. Ils ont 
leurs modèles et leurs modèles sont romantiques, révolutionnaires : James Dean, Che 
Guevara, Léon Trotski (avec « la révolution permanente ») et toute sorte d’autres stars 
des États Unis.  
Il ne faut pas oublier que le mouvement de Mai ’68 est redevable un peu à ce 
qui se passait aux États Unis pendant les années ’60. Ce sont les luttes antiracistes, 
c’est l’opposition contre la guerre au Vietnam, ce sont toutes sortes de mouvements 
féministes, homosexuels, écologistes. Donc, c’est tout un tas de choses qui vont 
répercuter sur cette période-là et sur cette année-là. Ce qui est important, c’est de 
mentionner un peu les tracts, les affiches, les annonces. Il y a une sorte de littérature 
surréaliste qui se trouve là. Mais pas uniquement à Paris, parce les autres grandes 
villes en étaient affectées aussi: la ville de Lyon, la ville de Bordeaux et d’autres villes 
universitaires. Le plus important c’est, je pense, « Sous le pavé, la plage », c’est-à-
dire qu’il faut avoir beaucoup de loisirs, qu’il ne faut pas travailler à la chaîne dans 
les usines, dans les entreprises. Puis, « Il est interdit d’interdire » et d’autres encore.  
Si on regarde de loin tout ce qui s’est passé, il y a des gens qui ont dit, même 
à l’époque, par la voix de Raymond Aron, qui était un contestataire du mouvement de 

’68 : « le marathon des palabres » ou « la révolution introuvable ». En effet, il ne 
s’agissait pas d’une révolution. Il n’y a eu que deux morts accidentels et ce n’était pas 
à cause des confrontations directes. Une révolution suppose, tout d’abord, avoir des 
armes de feu. Or, les étudiants avaient des pavés, ils ont coupé des arbres, ils ont 
incendié des voitures. Mais ils avaient des exemples pour ceux qui étaient les maîtres 
à penser. Herbert Marcuse avec son Homme unidimensionnel, qui, à l’époque, en avril 
’68, se trouvait à Versailles, à un colloque. Son livre a été traduit en français juste en 
’68. Il y avait aussi d’autres maîtres à penser, mais ce que je veux dire, c’est qu’après 
tout cela l’enseignement va connaître une libéralisation totale. Une université pilote a 
été ouverte à Vincennes, où des professeurs importants enseignaient, comme Jacques 
Lacan, Gilles Deleuze et autres. À Nanterre, le doyen était Paul Ricœur et il a eu 
beaucoup d’embêtements avec les étudiants (on sait, tous, qui est Paul Ricœur...).  
En France, pas uniquement l’enseignement, mais l’administration, l’armée, 
les ordres religieux (en premier lieu, les jésuites) ont connu beaucoup de modifications 
de législation et tout cela veut dire que ce moment signifie, d’un côté, un « Adieu au 
prolétariat! », un adieu à une époque moderne, et, d’autre côté, l’avènement de l’ère 
nouvelle, de ce qu’on appelle aujourd’hui la postmodernité. 

Maricela Strungariu1 
 
 
 
SCRIERILE DIARISTICE ALE LUI EUGEN IONESCU  
SAU IMAGINEA EULUI ÎN FĂRÂME 
 
 
Les écrits intimes de Ionesco ou l’image d’un moi en miettes 
Située au croisement du journal et de l’autobiographie, l’écriture intime d’Eugène 
Ionesco est une constante des préoccupations de l’écrivain français d’origine 
roumaine. Ses textes autoréférentiels, qu’il s’agisse du Journal en miettes (1967), de 
Présent passé, passé présent (1968) ou de La Quête intermittente (1987), représentent, 
pour l’auteur, une véritable quête existentielle et spirituelle, ainsi qu’un antidote au 
désespoir, à l’oubli et à la peur de la mort. Ionesco y cherche à se soustraire à la fuite 
du temps en se réfugiant dans l’instant ou en revivant le paradis perdu de son enfance. 
Son passé sʼavère pourtant difficile à récupérer dans son intégralité, car les souvenirs 
se présentent plutôt comme les morceaux d’un puzzle inexorablement incomplet. La 
fragmentarité textuelle fait écho à un moi fuyant et en proie à l’angoisse ontologique 
Mots-clés : Ionesco, écriture intime, quête de soi, fragmentarité, mémoire 
 
Situate la confluenţa dintre diaristică şi autobiografie, Jurnal în fărâme 
(Journal en miettes, 1967), Prezent trecut, trecut prezent (Présent passé, passé 
présent, 1968) şi Căutarea intermitentă (La Quête intermittente, 1987) reprezintă, 
pentru scriitorul francez de origine română Eugen Ionescu, o tentativă de explorare a 
sensului propriei existenţe, o căutare spirituală, dar şi un antidot pentru uitare, 
deznădejde şi frica de moarte. Prin scriitură, Ionescu încearcă a se sustrage trecerii 
inexorabile a timpului, refugiindu-se în spaţiul aparent securizant al clipei încremenite 
pe coala de hârtie sau retrăind paradisul pierdut al copilăriei. Demersul autorului se 
dovedeşte însă a fi unul anevoios, proiectul autobiografic fiind constant zădărnicit de 
o multitudine de factori gnoseologici, psihologici sau narativi. 
Ionesco vorbeşte adesea în textele sale subiective despre un zid care se 
interpune între el şi lumea exterioară, imagine care sugerează sentimentul de neputinţă 
de a trece dincolo de limitele percepţiei obişnuite. Realul capătă forma unei neguri 
compacte în care individul încearcă în van să-şi găsească drumul spre lumină: 
,,Trăiesc în ceaţă, într-o ceaţă deasă. Înaintez orbeşte prin ceaţă, nu disting contururile 
deformate ale semnificaţiilor”2. Imprecisă şi fragilă, realitatea nu-i livrează diaristului 
decât fărâme, fantome, sclipiri efemere. 
Lovindu-se de o uşă încuiată, scriitorul continuă să caute un răspuns, speră 
într-un miracol, fiind înclinat adesea să dea evenimentelor cotidiene sensuri mistice. 
Lumea onirică pare a avea, în ochii lui Eugen Ionescu, evident influenţat de 
suprarealişti, capacitatea de a dezvălui dimensiuni ascunse ale sufletului omenesc. 
Revelatorii, premonitorii, arhetipale, erotice, halucinatorii sau straniu de reale, visele 
ce abundă în textele sale intime îi traduc neliniştile, dorinţele, eşecurile, oferind astfel 
 
1 Universitatea ,,Vasile Alecsandri” din Bacău. 
2 Eugène Ionesco, Présent passé, passé présent, Paris, Mercure de France, 1968, p. 160 (notre 
traduction). 

cititorului o perspectivă diferită asupra autorului, dar şi asupra fiinţei umane în 
general : 
În vis (…), ceea ce mi se înfăţişează e (…) reversul lucrurilor, sau adâncimea lor; 
lucrurile se văd dinlăuntru; perspectiva e diferită. […] Noaptea, în vis, cerul se 
vede mai bine. […] Visul demistifică. Conştiinţa diurnă e pătimaşă. Conştiinţa 
diurnă nu ne îngăduie să aflăm care sunt motivele profunde ale acţiunilor 
omeneşti, şi ale gândurilor omeneşti. Ea e suprafaţa.3  
În viziunea lui Jung, imaginile şi ideile construite de vise iau naştere în afara 
conştiinţei, visul fiind un produs natural al psihicului, o emanaţie dotată cu un grad 
înalt de obiectivitate4. Analiza propriilor vise ar putea astfel să-i desccopere 
individului acea parte a sinelui care este, de obicei, obliterată de subiectivitate. 
Limbajul criptat al viselor ascunde şi revelează în acelaşi timp, demistifică, exprimă 
esenţa lucrurilor, fiind limbajul gândirii celei mai profunde: ,,nu eşti lucid decât în 
vis”5. 
Adevărul omului Ionescu se dezvăluie nu numai în manifestările sale onirice, 
ci şi în căutările sale mistice. Fugitivă şi capricioasă în Jurnal în fărâme şi în Prezent 
trecut, trecut prezent, căutarea divinităţii devine leitmotiv în Căutarea intermitentă, 
carte care se construieşte ca un dialog cu Dumnezeu sau ca un monolog despre 
Dumnezeu. Speranţa, sentimentul existenţei divine, acest ,,atât de scurt, de fugitiv 
moment de bucurie luminoasă”, ce seamănă cu ,,un semn cu ochiul pe care ni-l face 
unul dintre îngeri”6, sunt dublate adesea de angoasa de a nu-l putea găsi pe Dumnezeu, 
de a nu fi cunoscut nicio experienţă personală revelatoare. Căutarea divinităţii, 
remuşcarea şi expierea au loc prin cuvânt, căci, pentru Ionescu, scrisul este rugăciune. 
Dar cum cuvintele sunt incapabile să exprime toate nuanţele sufleteşti şi 
complexitatea lumii exterioare, întreprinderea se vădeşte vană, supusă hazardului. ,,Să 
te rogi Nu Ştiu Cui. Sper : Isus Cristos”7: astfel se încheie ultimul jurnal ionescian, 
povestea unei sfâşietoare căutări a sensului propriei vieţi şi a speranţei în veşnicie. 
În timp ce-şi scrie jurnalele, Ionescu devine conştient că demersul său stă sub 
semnul aleatoriului şi relativului. Înţelegerea realului este iluzorie, căci acesta este 
esenţialmente subiectiv şi fatalmente variabil, punctele de vedere ale celor care îl 
percep acţionând ca nişte lentile deformante :   
[…] lumea apare sub aspecte multiple temperamentelor multiple sau diverse, 
(…) temperamentele astea simt lumea după propria lor fire şi (…) o redau, o 
recreează, o reconstruiesc în funcţie de mijloacele proprii fiecăreia din vocaţiile 
astea diferite, în funcţie de multitudinea de persoane care se exprimă diferit şi 
care exprimându-se (…) conferă realităţii cutare sau cutare formă concretă sau 
abstractă, filozofică sau literară sau matematică, sau arhitecturală sau muzicală. 
De asta şi există sisteme de expresie diferite, de asta şi există o multitudine de 
limbaje.8 
 
3 Eugen Ionescu, Jurnal în fărâme, Bucureşti, Humanitas, traducere din franceză de Irina 
Bădescu, 1992, p. 35. 
4 Cf. Carl Gustav Jung, Dialectique du moi et de l’inconscient, Paris, Gallimard, 1988, p. 33. 
5 Eugen Ionescu, Jurnal…, op. cit., p. 56. 
6 Eugen Ionescu, Căutarea intermitentă, Bucureşti, Humanitas, traducere din franceză de 
Barbu Cioculescu, 2017, p. 16. 
7 Ibidem, p. 160. 
8 Eugen Ionescu, Jurnal…, op. cit., pp. 136-137. 

Pentru că subiectivitatea face, dacă nu imposibilă, cel puţin improbabilă sau 
incompletă cunoaşterea, autorul este tentat să relativizeze realul şi orice judecată 
asupra acestuia : 
[…] orice interpretare pe care o dau unui lucru, unui fapt, unui eveniment este 
expresia (…) interesului meu personal, a pasiunii mele […] Cum să fii obiectiv ? 
Cum să fii drept ? Cum să fii precis ? Cum să spui adevărul ? Cum să faci ca să 
fie vorba de un adevăr „adevărat”, nu de cel pe care eu îl vreau, eu îl impun ? 
[…] orice judecată e relativă, adevărată sau falsă, imposibilă.9 
Eşecul resimţit de diarist este, în mare parte, provocat de sentimentul că 
limbajul îl trădează în permanenţă. Imprecis, opac şi deformant, acesta oferă o 
reflectare imperfectă a interiorităţii umane. A povesti înseamnă adesea a inventa, a 
transforma, a ficţionaliza. Limbajul nu este oglinda fidelă nici a lumii concrete, nici a 
celei subiective, căci limitele sale nu coincid cu cele ale fiinţei noastre : ,,Experienţa 
profundă n-are cuvinte. Cu cât mă explic mai mult, cu atât mă înţeleg mai puţin.”10 
Criza limbajului se naşte, în viziunea lui Ionescu, din divorţul dintre fiinţare 
şi gândire, din folosirea necontrolată a clişeelor, a automatismelor, produse ale unei 
gândiri goale, vlăguite. Vorbim fără să reflectăm, astfel încât cuvintele devin măşti, 
acutizând sentimentul de alienare al celui care încearcă să-şi verbalizeze gândurile, 
dorinţele, emoţiile. Scriitura diaristică ionesciană reflectă pe deplin această 
neîncredere în limbaj. Jocurile de cuvinte, repetiţiile obsedante, strigătele, frazele sau 
cuvintele neterminate traduc disperarea scriitorului, obsesiile şi slăbiciunile sale, 
sentimentul de inutilitate. Eşecul limbajului verbal îl va determina, de altfel, după 
1980, să abandoneze literatura în favoarea picturii, considerată a fi ultimul său colac 
de salvare: 
Nu-mi mai rămâne deci, ca să exist, decât pictura. Dacă aş înceta să pictez, aş fi 
disperat cu totul. Culorile (…) sunt singurul limbaj pe care-l pot vorbi, culorile-
mi spun ceva. Ele trăiesc încă, în timp ce cuvintele au pierdut pentru mine sens, 
valoare, orice expresie. Pentru mine, culorile sunt încă de pe lumea aceasta ; ele 
cântă, sunt de pe această lume şi-mi pare că mă leagă de Cealaltă Lume.11  
  Dacă percepţia şi reprezentarea realului stau sub semnul relativismului, la fel 
se întâmplă şi cu înţelegerea propriului Eu. Căutând în sutele de pagini, când lacunare, 
când încărcate de poezie, ale textelor diaristice, să-şi exploreze abisurile fiinţei, 
scrutând amintiri, imagini, sentimente, trăiri, autorul este nevoit, nu de puţine ori, să-
şi recunoască înfrângerea :  
A trecut ceva timp de când m-am născut […]. N-am ajuns încă să înţeleg ce mi 
s-a întâmplat. Îmi rămâne foarte puţin timp ca să  înţeleg ceea ce nu am înţeles 
încă şi nu cred deloc că până la urmă voi izbuti. N-am izbutit nici să accept 
existenţa, să mă accept pe mine însumi.12 
O fiinţă construită din gânduri, acţiuni, senzaţii mai mult sau mai puţin imperceptibile 
şi fugitive, care trăieşte sub semnul timpului irepetabil, se sustrage oricărei tentative 
de imortalizare. Ionescu încearcă, printr-o pendulare vertiginoasă între prezent şi 
 
9 Ibidem, p. 139. 
10 Ibidem, p. 78. 
11 Eugen Ionescu, Căutarea…, op. cit., p. 11. 
12 Eugen Ionescu, Jurnal…, op. cit., p. 19. 

trecut, între real şi imaginar, să recupereze şi să asambleze micile frânturi de viaţă 
pentru a recompune o formă susceptibilă de a-i reprezenta adevăratul Eu. Scriitorul 
nu reuşeşte însă să confere sens şi unitate fragmentelor disparate, căci piesele puzzle-
ului şi rolul jucătorului se modifică în timpul jocului, prezentând cititorului chipul 
unei fiinţe sfâşiate între prezent şi trecut, între eul spectator şi eul actor, între 
povestitor şi personaj, între eul intim şi eul social etc. : 
Eu sunt (…) cel ce (mă) priveşte, un soi de Dumnezeu neputincios. Nu sunt doar 
o privire. Sunt şi cel ce nutreşte patimi, dorinţi etc., sunt deopotrivă eu şi nu sunt 
eu, sunt înlăuntru, sunt afară : acela care face, care e făcut, care vede cum face, 
se face, cum se face că, fără să înţeleagă prea bine. […] Mă gândesc pe mine. Eu 
sunt un altul.13  
Dedublarea este, până la urmă, consubstanţială oricărui discurs despre sine. Un El se 
insinuează pe ascuns în orice jurnal sau autobiografie, disjuncţia identitară fiind 
inerentă privirii retrospective şi procesului de autocunoaştere. Imaginile împrăştiate 
şi uneori discordante ale omului Ionescu conturează totuşi o personalitate, o entitate 
unică, irepetabilă. În el, coexistă dorinţa de comunicare, refuzul de a-şi accepta 
condiţia şi limitele, revolta contra propriilor prejudecăţi, luciditatea şi spiritul raţional, 
care nu reuşesc totuşi să stingă neliniştile şi ambiţiile pur omeneşti. Eul ionescian este 
un „nod de principii antagonice”14, în care Eu şi Celălalt se confruntă, se contrazic, 
dar, în final, formează o persoană ireductibilă. 
 Memoria, care are rolul de a organiza textul autobiografic, fiind considerată, 
în general, un principiu fondator al unităţii identitare15, nu-i poate oferi scriitorului 
decât frânturi de trecut, amintiri incomplete sau suprapuse, detaşate de contextul lor 
de origine: ,,Rămăşiţe de imagini, amintirile mele ; ca nişte fotografii rupte cărora nu 
izbutesc să le adun la un loc bucăţile şi să realcătuiesc figura, puzzle”16. Alegerile şi 
infidelităţile memoriei ascund, în fapt, o fidelitate faţă de propriul Eu, căci memoria 
se conformează, în general, particularităţilor şi idiosincraziilor acestuia17.  
Trecutul pare să se dizolve, iar autorul nu mai izbuteşte să discearnă realul de 
imaginar. Visul şi amintirea ajung să se confunde în negura memoriei : ,,Ca şi visul, 
amintirea mă face să resimt profund irealitatea, evanescenţa lumii, imagine fugitivă 
în apa curgătoare, fum colorat”18. Ficţiunea se amestecă uneori cu amintirile, scriitorul 
neputând mereu să le distingă: ,,Nu ştiu dacă-mi amintesc de o piaţă semi-acoperită 
(…) sau dacă mi-o imaginez”19. Ionescu inserează în Jurnal în fărâme fragmente 
ficţionale, marcate în text prin italice. Faptele inventate, imaginate sau modificate 
inconştient, secvenţele onirice devin astfel reflectări indirecte, oblice, ale realităţii 
interioare. 
Scriitura fragmentară, aparent haotică şi eterogenă a textelor confesive ale lui 
Eugen Ionescu este reflectarea căutării uneori frenetice, alteori deznădăjduite, a 
propriei identităţi şi a sensului spiritual al existenţei, într-o lume din ce în ce mai 
dezumanizată şi absurdă. Aparenţa discontinuă a jurnalelor ionesciene, pendularea 
 
13 Ibidem, pp. 31-32. 
14 Ibidem, p. 123. 
15 Cf. Paul Ricœur, La mémoire, l’histoire, l’oubli, Paris, Seuil, 2000, p. 116. 
16 Eugen Ionescu, Căutarea…, op. cit., p. 112. 
17 Cf. Georges Gusdorf, Mémoire et personne, Paris, PUF, 1951, p. 258. 
18 Eugène Ionesco, Présent…, op. cit., p. 160 (traducerea noastră). 
19 Ibidem, p. 11 (traducerea noastră). 

între prezent şi trecut, între ficţiune şi adevăr, între real şi imaginar corespund 
multitudinii faţetelor personalităţii autorului, caracterului său proteiform, 
contradicţiilor şi tensiunilor care îi sfâşie necontenit fiinţa.  

MEMORIA COLECTIVĂ ÎN (RE)SCRIEREA SADOVENIANĂ 
 
 
Collective memory in Sadoveanu’s (re)writing 
Building on the statement of the French historian Pierre Nora, according to which the 
collective memory of a group crystallizes around certain places, the present paper goes 
beyond the Sadovenian (re)writing through the (re)confirmation of a truth that could 
never be challenged: history repeats itself. Mihail Sadoveanu, who is tormented by 
the obsession of transformation, does not ignore the images of the war, transforming 
the Romanian atmosphere of the years 1914-1918 into the Phantom-Train, the (re) 
writing of Lăpușneanu Street, through the transition from individual memory to 
collective memory, places of memory. 
Key-words: collective memory, individual memory, cultural memory, places of 
memory, Mihail Sadoveanu’s (re)writes 
 
 Pe la începutul anilor’30, Maurice Halbwachs, cunoscut sociolog și filozof 
francez, introduce un nou concept, cel al memoriei colective, prin intermediul operei 
Les Cadres sociaux de la mémoire, cea care cuprinde studii ale căror influențe pot fi 
sesizate, respectiv cea a lui Henri Bergson, dar și cea a lui Émile Durkheim, dat fiind 
faptul că Halbwachs a fost elevul celor doi. Dar acest concept, memoria colectivă, 
este reluat în anii’50 și analizat concomitent cu memoria individuală, memoria 
istorică, timpul și spațiul, într-o scriere ce pare să polemizeze cu ideile propuse de 
către unul dintre profesorii săi, respectiv, Bergson, prin faptul că „fiecare memorie 
individuală este un punct de vedere asupra memoriei colective, că acest punct de 
vedere se schimbă în funcţie de locul pe care eu îl ocup şi că însuşi acest loc se 
schimbă în funcție de relaţiile pe care le întreţin cu alte medii.”2 Ba mai mult, prin 
diferențierea memoriei colective de istorie, după cum bine intuiește Halbwachs, se 
delimitează două raporturi ce întregesc o definire clară a conceptului reluat, „Este un 
curent de gândire continuu, de o continuitate deloc artificială, căci reţine din trecut 
numai ceea ce este încă viu sau capabil să trăiască în conştiinţa grupului care o 
întreţine.”3 
Astfel, nu e de mirare că istoricul francez Pierre Nora se inspiră din tezele 
sociologului și filozofului francez Maurice Halbwachs pentru a propune la rândul său 
un nou concept, cel al locurilor memoriei, les lieux de mémoire. În conformitate cu 
cele afirmate de către Nora, memoria colectivă a unui grup se materializează tocmai 
în apropierea unor locuri specifice, iar les lieux de mémoire, respectiv locurile ce își 
au originea chiar prin jocțiunea cu evenimentele remarcabile ale trecutului, rescriu 
contextele pe care colectivitatea s-a îndârjit să le păstreze. Cu toate acestea, les lieux 
 
1 Universitatea „Alexandru Ioan Cuza”, Iaşi. 
2 Maurice Halbwachs, Memoria colectivă, ediţie critică concepută de Gérard Namer şi 
pregătită în colaborare cu Marie Jaisson, traducere de Irinel Antoniu, Iași, Institutul European, 
2009, pp. 92-93. 
3 Ibidem, p. 130. 

de mémoire pot fi definite ca o interfață între memoria colectivă și memoria 
individuală4 pentru că  
Locurile memoriei sunt în primul rând resturi. Forma extremă unde substituie o 
conștiință comemorativă într-o istorie care o cheamă, pentru că ea o ignoră (…). 
Valorizând în mod natural noul peste vechi, tânărul peste bătrân, viitorul peste 
trecut. Muzee, arhive, cimitire, colecții, sărbători, aniversări, tratate, procese 
verbale, monumente, sanctuare, asociații, acestea sunt valorile extreme ale unei 
alte vârste, iluzii ale eternității.5 
Prin umare, Nora definește les lieux de mémoire ca aparținând istoriei și memoriei, 
locuri topografice, monumentale, simbolice și funcționale, respectiv, monumente, 
personaje importante, muzee, arhive, evenimente, instituții ori simboluri6.  
Dacă ar fi să raportăm (re)scrierile sadoveniene la conceptele menționate 
anterior, oare atmosfera românească a anilor 1914–1918, cea din în opera Trenul-
Fantomă, (re)scrirere a Străzii Lăpușneanu, nu reprezintă tocmai tranziția de la 
memoria individuală la memoria colectivă, respectiv, locurile memoriei? Răspunsul 
este unul afirmatif, avându-și fundamentul în constatarea lui Jan Assmann, prin 
„virulenţa temei memorie şi amintire”7, dar și prin faptul că memoria culturală „se 
orientează spre puncte fixe din trecut. Trecutul nu se poate conserva ca atare nici în 
memoria culturală, ci coagulându-se în figuri simbolice de care se fixează amintirea.”8 
Astfel, anii războiului, mai exact, atmosfera românească din acea perioadă stabilește 
în (re)scrierea sadoveniană a Străzii Lăpușneanu, respectiv în Trenul-Fantomă, 
câteva dintre les lieux de mémoire, corespunzătoare clasificării lui Nora. De semnalat 
este și faptul că scriitorul român, Mihail Sadoveanu, este părtaș, direct sau indirect, la 
ciocnirile violente, fie ele din 1903, 1906 ori 1913. Nu e de mirare nici 
metamorfozarea subiectului. Ba mai mult, această reluare confirmă veridicitatea 
acestei atmosfere în les lieux de mémoire,  „(…) reluă Strada Lăpușneanu pentru o 
ediție concentrată, care apăru, în 1932, sub titlul Trenul fantomă.”9 Întrebat fiind 
despre subiectul acestei (re)scrieri, Trenul-Fantomă, Mihail Sadoveanu neagă 
apelativul de roman al aventurilor de actualitate, „Trenul Fantomă este descrierea unei 
serii de tipuri și icoane din timpul războiului, căutând să redea pricinile desagregării 
sociale de atunci. Este un simbol al catastrofei care s-a produs nu numai la noi, dar în 
toată lumea, deschizând calea evoluțiilor și revoluțiilor de tot felul. M-a preocupat să 
surprind războiul, în ceea ce a adus el ca disoluție.”10 Prin umare, imaginile războiului, 
 
4 « lieux hybrides et mutants, intimement  noués de vie et de  mort, de temps et dʹéternité; dans 
une spirale du collectif et de lʹindividuel, du prosaȉque et du sacré, de lʹimuable et du mobile» 
(Nora, 1984: XXXV). 
5 Nora, 1984: XXIV. Citatele prezentate sunt traduceri proprii atunci când nu este menționată 
o altă sursă. 
6 Nora oferă exemple precum: La Marseillaise, le 14 juillet, le calendrier révolutionare, Tour 
de France pour deux enfants, Les Grands Chronique de France etc. (Nora, 1984: XVII-XLII). 
7 Jan Assmann, Memoria culturală. Scriere, amintire şi identitate politică în marile culturi 
antice, traducere de Octavian Nicolae, Editura Universităţii „Alexandru Ioan Cuza” Iaşi, 2013, 
p. 11. 
8 Ibidem, p. 52. 
9 Savin Bratu, Mihail Sadoveanu. O biografie a operei, București, Editura Pentru Literatură, 
1963, p. 386. 
10 „Convorbire cu Mihail Sadoveanu” în Mihail Sadoveanu, Trenul-Fantomă, Editura 
Națională, 1932, p.153. 

de fapt, RĂZBOIUL, reprezintă un loc al memoriei, după cum afirmă și Nora că unele 
traume sunt originea locurilor memoriei. 
Revenind la cele două romane, în afara intensificării celor două portrete, 
filosofia filosofiei războiului, în (re)scrierea din 1932, Sadoveanu renunță la motourile 
pentru cele patru părți, dar  introduce o voce, realizându-se trecerea de la persoana a 
treia din incipitul romanului Strada Lăpușneanu, la persoana întâi în Trenul-Fantomă,  
Îndată după războiul din urmă – sunt  de-atuncea doisprezece ani – am însemnat 
într-un teanc de foi câteva impresii și imaginile epocii. Nu adaog nici-un epitet; 
oamenii încă n-au scornit adjectivul care ar putea caracteriza timpul. Există 
numai o expresie populară: asta mai degrabă poate intitula nefericirile, boliștile, 
ruina, moartea, care au bântuit asurpa Europenilor: A fost bătaia lui Dumnezeu. 
Zicătoarea, dezvoltată din suferinți identice seculare, și-a pierdut forța. Oamenii 
o rostesc acum fără cutremur.11 
 Pesemne, aceste modificări oferă noului roman un caracter de documentar al 
vremii, al RĂZBOIULUI, un loc al memoriei. În privința subiectului, acesta este 
același în ambele romane, am putea spune că este itinerariul de formare al unui tânăr, 
cel care încearcă să-și regăsească familia dezbinată din cauza războiului. Ceea ce 
frapează este că acest loc al memoriei, RĂZBOIUL, are o identitate diferită în cele 
două romane, prin cele trei tipuri de lieux de mémoires, locuri topografice – Strada 
Lăpușneanu și Iașii  –, monumentale – gara din Iași și trenul  –, simbolice – panorama 
războiului. Dar studiul de față se va raporta doar la prima categorie, cea a locurilor 
topografice, prin care locul memoriei, RĂZBOIUL oferă prin Strada Lăpușneanu și 
Iașii, un loc al contrastelor, un melanj între un prezent trecut și un prezent recent, unde 
totul este mort și viu, în același timp.  
Dacă în opera din 1932, Trenul-Fantomă, Iașii sunt cei care introduc locul 
memoriei, „Iașii, pe cele șapte coline clasice, era cufundat în ceața dimineții. 
Milițianul nici nu știa că există.”12, în varianta inițială, în Strada Lăpușneanu, Iașii  
reprezintă doar un spațiu al refugiaților cu o oarecare capital financiar, „Iașul nostru, 
e un adevărat turn al Babilonului. Vin bucureștenii și dau mii de franci pe-o odaie...”13, 
dar cea care valorifică RĂZBOIUL ca loc al memoriei este Strada Lăpușneanu, 
tocmai prin strada care produce și ea la rându-i rescrieri, precum gara sau trenul, prin 
les allez-retour, fie prin lumea mondenă, indiferentă la catastrofe: „Când ajunse în 
furnicarul străzii Lăpușneanu, cu troturarele înțesate de lume elegantă, cu automobile 
sunând din trâmbiți în fiecare clipă, se gândi că nu mai are decât doi pași până la 
otel”14, ori fie prin expunerea directă a ceea ce produce o uzurpare a marii capitale 
București, cu cea a Moldovei:  
În strada Lăpușneanu, o stradă îngustă, cotită și scurtă, găsiră un viermăt 
neașteptat de lume. Erau mai ales foarte multe femei tinere, în toalete elegante și 
vii. În jurul lor roiau ofițeri cu dolmane și tineri cu fețele rase, în corecte straie 
englezești: paltoane largi și pantaloni cu dungă și manșete. Mary nu-și putu 
stăpâni un ușor strigăt de uimire. Era întreg Bucureștiul aici, toată Calea Victorie, 
 
11 Mihail Sadoveanu, Trenul-Fantomă, op. cit., p. 5. 
12 Ibidem, pp. 37-38.  
13 Strada Lăpuşneanu. Oameni din lună. Morminte, Minerva, București, 1978, p. 92. 
14 Ibidem, pp. 37-38.  

vioaie și veselă, murmurând, salutând, observându-se pe sub gene încondeiate 
prin monocluri cu luciri diferite15. 
Chinuit de verva prefacerii, scriitorul român Mihail Sadoveanu, chiar prin 
(re)scrierile sale, fixează un loc al memoriei, cel al RĂZBOIULUI, prin tranziția de 
la memoria individuală la memoria colectivă, respectiv, locurile memoriei, 
metamorfozând atmosfera românească a anilor 1914–1918 în opera Trenul-Fantomă, 
(re)scriere a Străzii Lăpușneanu, și (re)confirmând un adevăr ce nu a putut fi niciodată 
contestat: istoria se repetă.  

15 Ibidem, pp. 96-97. 

Diana Diaconu1 
 
 
 
RECUPERAREA IDENTITĂŢII PRIN SCRIITURĂ. 
CONSTANTIN VIRGIL GHEORGHIU, CHEMAT LA INSTANŢA 
ISTORIEI 
 
 
Identity recovery through writing. Constantin Virgil Gheorghiu, called to the court of 
history  
In Facing the extreme, Tzvetan Todorov considers that the totalitarian camps, the 
invention of the twentieth century, remain a mark of the memories of that time. By 
living himself the experience of political prison, the writer Constantin Virgil 
Gheorghiu is among the first authors who, thanks to the celebrity of his novel, The 
25th Hour, can reveal to the whole world the atrocities of an increasingly digital 
society. In his capacity of “witness”, as Traian Koruga, the alter-ego of the writer in 
the novel, declares himself, Constantin Virgil Gheorghiu feels compelled to seek 
salvific solutions, when human identity is in danger. To write means to compose a 
“petition”, with the intention of recovering one’s identity. It must be addressed to the 
mind, because “all human victories, since the beginning of their existence, have been 
victories of the soul” (Traian Koruga). The writer’s solutions to save and restore 
identity are: the consciousness of the origins, the return to infantile purity by means 
of memories at the centre of which there is an almost immaterial image of the father, 
in communion with God, by praying, but, moreover, by recording as proofs in the 
literary creation the atrocities of contemporary society, in which the human being is 
worth even less than a tool. To resist this gradual deterioration, the human being must 
arrive at “the eternal hour” and do that successfully, desire to be all the time in the 
presence of God, with the help of the Liturgy or prayers that break the material limits 
of suffering. So, the prisoner succeeds to restore the identity by the rebirth of the 
spirit.  
Key-words: identity, totalitarianism, literature of trauma, petition  
 
Un joc didactic numit Rescrierea sinonimică, procedeu care presupune 
scrierea încă o dată a unui text cu ajutorul echivalenţelor semantice, demonstrează 
că doar anumite cuvinte pot transmite o stare, o intenţie, o emoţie, cu intensitate, 
iar altele, din aceeaşi serie sinonimică, nu au aceeaşi putere. 
Wolfgang Kayser, în Opera literară2, preia cuvintele lui Schiller către 
Goethe, scrise la 21 mai 1797: ,,Scopul poetului epic rezidă chiar în fiecare punct 
al mişcării sale; de aceea, nu ne grăbim nerăbdători către un ţel, ci zăbovim cu 
dragoste la fiecare pas” şi o numeşte lege epică. Astfel, creatorul unei lumi epice 
are nevoie de răbdare, în drumul său de constituire a noului tărâm. 
O altă definiţie a creaţiei literare se găseşte într-un Dialog italian pe o temă 
fixă al lui Virgil Podoabă cu Antonio Spadaro, publicat în Fenomenologia 
 
1 Universitatea ,,Lucian Blaga” din Sibiu. 
2 Wolfgang Kayser, Opera literară, Bucureşti, Univers, 1979, pp. 492-494. 

punctului de plecare3. Opera de artă este „viaţă captată în limbaj”, „trup viu prins 
în limbaj”, expresie a lui Virgil Podoabă cu care Antonio Spadaro este de acord, 
cel din urmă considerând că ,,limbajul are capacitatea de a surprinde viaţa şi de a 
o exprima”4, însă, ,,în momentele de inspiraţie, cel care scrie poate aşterne pe hârtie 
lucruri care vin de dincolo de gândirea sa”5. Să înţelegem că opera literară a unui 
artist inspirat se scrie ,,singură”? Care este, atunci, rolul ei? 
În Confruntarea cu extrema, Tzvetan Todorov afirmă că ,,amintirea 
secolului XX va fi marcată, pentru totdeauna, de o invenţie a sa: lagărele 
totalitare”6. Tortura este o atrocitate prin care oameni sau regimuri vor să-şi 
dovedească supremaţia, însă şansa scriiturii este să devină dovadă, în procesul de 
salvare al fiinţei umane. 
Trecut el însuşi prin experienţa nefastă a închisorilor, Constantin Virgil 
Gheorghiu (9 septembrie 1916, Războieni, judeţul Neamţ – 22 iunie 1992, Paris), 
cel mai mare dintre cei cinci copii ai preotului Constantin Gheorghiu, este 
preocupat în scrierile sale, de factură memorialistică sau ficţională, de problema 
identităţii. Debutează în 1936, la douăzeci de ani, cu versuri, iar un an mai târziu, 
editorial, cu volumul de poezii Viaţa cea de toate zilele a poetului, urmând alte 
două, Caligrafie pe zăpadă (1940, Premiul de poezie al Fundaţiilor regale) şi 
Ceasul de rugăciune (1942). Viziunea poetică îşi pune amprenta asupra scrierilor 
memorialistice ulterioare, acestea fiind veritabile poeme în proză.  
Experienţa celor doi ani de carceră (1943-1945), în care Constantin Virgil 
Gheorghiu a trecut prin paisprezece lagăre, stă la baza Orei 25, roman care i-a adus 
celebritatea. Scris în şapte-opt luni şi publicat în 1949, la editura Plon, în Franţa, 
în acest roman, prin tehnica mise en abyme, al doilea plan narativ este asigurat de 
experienţele scriitorului Traian Korugă, cel care lucrează la o carte numită Ora 25. 
Artistul trebuie să fie atent la evenimentele la care este contemporan, aşa 
cum afirmă Traian Korugă în prima dintre petiţiile sale: ,,Eu sunt scriitor şi 
scriitorul este un martor.”7 Într-o societate din ce în ce mai potrivnică vieţii, 
mesajul operei devine mai important decât valoarea sa estetică. 
Creaţia literară reprezintă o „petiţie” scrisă cu intenţia de a recupera 
identitatea individului; ea se adresează sufletului. Aşa consideră Traian Korugă, 
alter-ego-ul lui Constantin Virgil Gheorghiu: ,,Toate victoriile omului, de când se 
află el pe pământ, au fost victorii ale spiritului. Cu spiritul îi vom îmblânzi şi pe 
cetăţenii din birouri. Dacă nu reuşim, ne sfâşie până la ultimul.”8 
În Aventura intelectuală a secolului 20, R.-M. Albérès aşază romanul Ora 
25 sub semnul Apocalipsei, timp atroce în care individul este obligat ,,să se supună 
destinului colectiv, care pare din ce în ce mai scăpat de sub control”9, alături de 
romanele Obscuritatea cade din cer (1942, Nigel Balchin), L'Ardeur du jour 
(Ardoarea zilei, Elisabeth Bowen), Les jours de notre mort (Zilele morţii noastre, 
 
3 Virgil Podoabă, Fenomenologia punctului de plecare, Braşov, Editura Universităţii 
Transilvania, 2008, p. 161. 
4 Ibidem, p. 163. 
5 Ibidem, p. 164. 
6 Tzvetan Todorov, Confruntarea cu extrema, Bucureşti, Humanitas, 1996, pp. 272-274. 
7 Constantin Virgil Gheorghiu, Ora 25, Bucureşti, Gramar, 2004, p. 189.  
8 Ibidem, p. 193. 
9 R. M. Albérès, L'Aventure intellectuelle du XXème siècle, Paris, Albin-Michel, 1969, pp. 294-
299. 

David Rousset), Sous les ténèbres (Sub tenebre, Paul la Cour), Le chant du peuple 
(Cântecul poporului, Isaac Katnelson) sau Interviu cu moartea (Hans Erick 
Nossack). În cel din urmă, intenţia distructivă se îndreaptă nu doar spre viitor, ci 
şi spre trecut: ,,Nous n'avons plus du passé”, spune un personaj al lui Nossack. 
Albérès aduce în discuţie sentimentul groazei aproape contemplativ, în 
situaţia în care nu se mai întrevede o scăpare: ,,Iar tăcerea rămase aici, ca o ultimă 
şarjă de explozibil, păstrată de rezervă”, notează Else Aichinger, în Le Grande 
Espoir10. Pentru timpurile apocaliptice, Albérès găseşte două soluţii: prima este 
necesitatea unei acţiuni directe şi militante, iar a doua este viziunea literară care 
înregistrează, este document şi ghidează către o salvare. Rolul scriitorului nu mai 
rămâne acela de artist, creator de frumos. El trebuie să anunţe că mai există o şansă, 
în situaţia când oamenii sunt Tombés de la main de Dieu (căzuţi din mâna lui 
Dumnezeu), după titlul unei cărţi a lui Hans Werner. 
În romanul Ora 25, oră postapocaliptică, ,,timpul societăţii occidentale”, 
,,ora exactă”, moment în care ,,chiar Mesia dacă ar veni, ar fi prea târziu”11, se pare 
că societatea este împotriva omului, golită de tot binele. Traian Korugă îşi expune 
unui prieten, George Damian, judecător de pace, teoriile care anticipează salvarea 
omenirii de robotizarea şi degradarea ireversibilă a societăţii. Acestuia îi 
povesteşte că va surprinde, în romanul pe care îl scrie, Ora 25, tot acest mecanism 
infernal al transformării omului în sclav tehnic: ,,Primul simptom al dezumanizării 
omului este subevaluarea lui.[..] Nu mai e o societate creată sută la sută după 
necesităţile naturii umane, ci una ridicată pe necesităţile tehnicii.”12 Îşi avertizează 
prietenul că, asemenea personajelor din roman, ei înşişi sunt supuşi acestei 
revoluţii tehnice şi transmite, în această discuţie, o soluţie cu care ei nu vor fi 
contemporani, cea a victoriei sufletului: ,,Căci cu spiritul va conduce omul oriental 
maşinile societăţii tehnice.[...] Nouă nu ne va fi dat să trăim această epocă.”13   
Personajul principal al Orei 25, Johann Moritz, este prins fără voie în 
această capcană a degradării umane: ,,În 1938 am fost în lagărul de evrei din 
România. În 1940, în lagărul de români din Ungaria. În 1941, în Germania, într-
un lagăr de unguri. În 1945, în lagărul american. Alaltăieri am fost eliberat din 
Dachau. Treisprezece ani de lagăr... Am fost optsprezece ore liber. Pe urmă, m-au 
adus aici”14, mărturiseşte Johann Moritz, în finalui romanului  Ora 25. Tot ce a 
îndurat pare peste putinţă de suportat pentru o fiinţă, este o depăşire a limitelor 
suferinţei. Criza identităţii sale se bazează pe confuzie şi pe neşansa personajului 
de a fi angrenat într-un sistem devenit un mecanism al terorii. 
Maşinile preţuiesc mai mult decât omul, aşa cum i se spune direct lui 
Moritz, în lagărul din Germania: „Cum poţi să tu să stai alături de o maşină. Uită-
te la tine! E o jignire, o împietate faţă de maşini, care sunt perfecte.”15 
Fiind un exilat, adică o persoană căreia i se oferă o „a doua şansă”, după 
titlul unui roman al său, Constantin Virgil Gheorghiu are conştiinţa artistului care 
 
10 Ibidem, p. 296. 
11 Constantin Virgil Gheorghiu,  Ora 25..., op. cit., p. 39. 
12 Ibidem, p. 39. 
13 Ibidem. 
14 http://www.georgeenescu.ro/Files/uploads/2460-nicoale-steinhardt-jurnalul-fericirii.pdf, 
pp. 1-4, accesat 24.11.2018, ora 18.04.  
15 Ibidem, p. 117. 

are obligaţia să lase dovezi ale trecerii sale prin lumea materială, prin soluţiile pe 
care le oferă. 
Nicolae Steinhardt, în Jurnalul fericirii, găseşte trei soluţii de 
supravieţuire în mediul concentraţionar: prima, a lui Soljeniţîn, este să se creadă 
mort şi să se obişnuiască cu ideea aceasta şi să nu abdice de la ea, a doua, a lui 
Alexandru Zinoviev, e libertatea celui hoinar, imposibil de înregimentat într-un 
sistem, iar a treia este atitudinea lui Winston Churchill şi Vladimir Bukovsky, care 
îşi alimentează lupta împotriva sistemului chiar din duritatea încercărilor.  
Scriitura are posibilitatea de a declanşa acele emoţii intense care pot 
provoca binele. Constantin Virgil Gheorghiu, martor la instanţa istoriei, oferă şi el 
două soluţii pentru restaurarea identităţii, în lumea instaurării sclaviei tehnice. 
Prima este crearea unui univers compensatoriu, cel al literaturii cu valoare de 
document, în care se poate călători în timp spre originile neamului românesc, ce 
îşi trage obârşia din ,,poporul nemuritorilor”, strămoşi neînfricaţi pentru care 
moartea nu era o piedică: „Romanii, avansând către Dacia, vor întâlni un obstacol 
pe care nu-l mai întâlniseră până atunci: soldaţi care se credeau nemuritori. Era o 
sfidare nouă pentru Roma, în planul ei de cucerire a lumii pământeşti.”16 
A doua soluţie şi cea mai curajoasă şi mai greu de împlinit este trăirea „orei 
eterne”, menţionată în scrierea de factură memorialistică De la Ora 25 la Ora 
eternă17, dar şi în Sacrificaţii de la Dunăre. Ea constă în situarea minţii în preajma 
lui Dumnezeu, prin participarea la Liturghie şi rugăciune, prin manifestarea 
conştientă a  libertăţii umane de a alege, care poate conduce la Dumnezeu: ,,Când 
e vorba de creaturi libere şi divine, cum sunt oamenii, ele sunt invitate. Dar nimic 
mai mult. Şi omul are dreptul să refuze sau să accepte invitaţia. Fiecare.”18  
În concluzie, în cazul lui Constantin Virgil Gheorghiu, scriitura 
recuperează identitatea degradată prin reconstrucţia unor lumi nealterate sau 
oferind soluţia rezidirii spirituale. O ghidare identică o identifică Nicolae 
Steinhardt la George Orwell, cu care Constantin Virgil Gheorghiu se aseamănă 
prin viziune distopică:  
Orwell a înţeles prea bine principala problemă ce s-a pus deţinuţilor din 
închisorile politice, când a scris că preluarea şi ducerea mai departe a moştenirii 
umane nu se fac numai de cei care izbutesc să se facă auziţi, ci de cei ce izbutesc 
să rămână întregi la minte.19 

ÎN LABIRINTUL VIEȚII ȘI AL CREAȚIEI ALĂTURI DE 
DOINA RUȘTI 
 
 
In the maze of life and creation with Doina Ruști  
Doina Ruști is the contemporary author whose literary work presents a valid passport 
for Romanians all over the world. Hailed as one of the most appreciated female voices 
of contemporary literature, Doina Ruști has distinguished herself, especially through 
her diverse and strongly built novels which have become well-known worldwide, 
being translated into many languages. The novelist’s personal myth has a significant 
effect on her creation, therefore, it becomes a real adventure to enter her inner world. 
The wide range of themes, deeply-rooted in reality, as well as her rare gift of 
alternating the narrative layers with ease ranks her amongst the first class writers of 
Romanian contemporary literature. 
Key-words: Doina Ruști, personal myth, maze, interior, talent 
 
Doina Ruşti s-a născut pe 15 februarie 1957, în Comoșteni, satul în care și-a 
petrecut copilăria, într-o familie de învăţători, care făceau eforturi mari să 
supraviețuiască într-o lume cuprinsă de tentaculele regimului comunist. Autoarea 
mărturisește că satul natal, Comoșteni, face parte din „geografia ei sentimentală”, căci 
acolo a trăit primii ani ai vieții și din acel spațiu protector păstrează în memorie cele 
mai frumoase amintiri. 
Acest ținut de basm, așa cum a rămas întipărit în memoria afectivă a 
creatoarei, se află la revărsarea Jiului în Dunăre, în dreptul insulei Copanița, care, 
astăzi, nu mai aparține României.  
Pe vremea copilăriei mele, era locul pescarilor și al vânătorilor, un mic paradis, 
alături de pădurile și bălțile estuarului aproape exotic al Jiului. Imaginea 
copacilor în apa băltoasă, mirosul de mușchi vegetal, mireasma indecisă a unui 
somn mare, spintecat cu cel mai fin cuțit din bucătăria noastră sunt doar câteva 
dintre reperele copilăriei mele.2  
Atmosfera aceasta, la care scriitoarea face referire într-un interviu, se 
regăsește și în romane, cu deosebire în romanul Fantoma din moară. Un personaj de-
al său dispare după ce pleacă spre insula Copanița, iar smârcurile și peisajul dunărean 
este, adeseori, evocat și în „Zogru”. Relația aceasta dintre biografie și ficțiune este 
fascinantă în romanele Doinei Ruști, ale cărei mărturisiri merg ele însele pe linia 
aceasta a unui continuum ficțional.  
Doina Ruști evocă spațiul natal cu aceeași forță narativă din romane, vorbind, 
adeseori, despre casa mare, veche, cu trăsuri ascunse în magazie. Este bucuroasă să 
precizeze, cu nostalgie, că nu lipsea nimic din locul acela: râul, bălțile, insula, pădurea 
și, de asemenea, câmpurile nesfârșite. Casa părintească de la Comoșteni a conservat 
 
1 Universitatea „Dunărea de Jos” din Galați. 
2 http://www.revistatimpul.ro/view-article/3204. 

experiențele unei lumi balcanice, acumulate de-a lungul a câteva sute de ani. Copilăria 
Doinei Ruști, așa cum însăși mărturisește, s-a derulat într-o casă care păstra, încă, 
urmele unui trecut bogat în fapte, cu trăsuri, cufere și haine de epocă, cu multe cărți 
și cu obiecte care i-au hrănit imaginația. Mai ales casa, casa este pomenită, cu cele 
zece camere, pătulul, grajdul mare, cât casa, bucătăriile de vară, atelierul de vară al 
bunicului său, care era pasionat de sculptura în lemn, magazia cu subsol și două etaje 
deasupra, un chioșc de vară și o pivniță cu bolți, în care te puteai pierde. „Existau 
cufere, lăzi cu paiete, șifoniere cu oglinzi mari, tavane înalte, tot felul de mese rotunde, 
iar sobele aveau multe coloane, ceea ce le făcea să arate ca niște temple...”3 
Din această lume magică își trage sevele romanul Manuscrisul fanariot, 
roman cu arhitectură elaborată, care construiește veridic lumea balcanică a veacului 
al XVIII-lea și despre care Doina Ruști afirmă că în el  
se află geografia viselor mele... viziunea mi se întemeiază pe anii copilăriei, căci 
în casa bunicilor mei pulsa o viață care venea din timpuri vechi. Locul ăla era un 
labirint. Îmi plăcea să mă ascund în cufere, iar dintre acestea pe unul mi-l aduc 
aminte foarte bine. Era un lădoi îmbrăcat într-un material solzos, pecetluit cu 
chingi de fier. Eram convinsă că este făcut din piele de zmeu. Capacul bombat 
avea încuietoare de fier, în formă de gheare. În cufărul acesta, care nu era singurul 
din casă, se aflau rochii de borangic, moștenite de bunica mea de la bunica ei, 
bijuterii, dintre care mărgelele ocupau primul loc, mănuși aurii, conduri brodați 
cu fir de aur, clopoței minusculi pentru poalele rochiilor, beteală adevărată, 
oglinjoare poleite cu argint și pătate de vreme, iar, printre multe alte lucruri, într-
una dintre cutiile ascunse în lemnul cufărului plin de sertare secrete, printre bani 
vechi, documente și frunze de tutun, se afla și o casetă cu mărțișoare seculare, 
păstrate de pe vremea când bunica mea o numea „adevărată”. Iar despre ele mi-
ar plăcea să vorbesc puțin: erau mărțișoare de argint și de lemn, obiecte fine și 
simbolice, dintre care îmi vin în minte o pălăriuță de pai cât unghia, un baston cu 
măciulie cap de leu, de asemenea minuscul, și mai ales o inimioară de argint pe 
care era gravată litera M, împodobită cu ghirlande de trandafir. Lucrurile de acest 
gen aveau fiecare povestea lor. În cufăr, se afla rochia pe care o purtase nu știu 
care femeie înainte de a fi răpită ori mărgelele unei tanti pe care nu apucasem s-
o cunosc. Casa în care am descoperit lumea avea numeroase încăperi largi. În 
aproape fiecare existau șifoniere uriașe, cu ușile acoperite de oglinzi. În special, 
de unul negru îmi amintesc, cu un capitel pe care se sprijineau sfere și cununi 
sculptate, la care nu se putea ajunge decât cu scara cea mare. În acest șifonier, 
erau ținute pălăriile, caschetele, bonetele, gulerele de blană, beretele pe care îmi 
plăcea să le probez. (Pe una dintre ele o mai păstrez încă. Este un fel de capișon 
din catifea tare, verde, strânsă la ceafă cu o fundă.) Urmau sobele cu coloane 
albe, candelabrele cu zeci de lămpițe, mesele cu sertarele doldora de obiecte 
neobișnuite și, nu în ultimul rând, bibliotecile rotunde, albe, așezate prin toată 
casa, dar, mai ales, într-o cameră, devenită, în timpul copilăriei, a secretelor mele 
murdare, căci acolo am citit Decameronul, fără știrea nimănui. Casa asta avea și 
o pivniță monumentală, cu multe bolți și firide, dar, mai ales, un grajd cu iesle și 
o magazie în care zăceau alte acareturi de interes, printre care și două trăsuri 
îmbrăcate în pluș, una verde și alta indigo. În această casă am copilărit, învățând 
de timpuriu ce este un poloveac, cum arată o saca, noi înșine având una de toată 
 
3  https://constantinpistea.ro/2015/06/10/doina-rusti-scrisul-este-modul-meu de a-fi/. 

lauda, ori cum se ceruiesc lubenițele pentru iarnă. De aici, din casa părintească, 
vine Manuscrisul fanariot4. 
Citind romanul cu această mărturisire în minte, nu se poate să nu remarci 
relația directă dintre biografic și ficțiune, dar, în același timp, să nu observi drumul 
sofisticat al demersului epic, căci fiecare element al geografiei reale capătă contexte 
simbolice, atât în Manuscrisul fanariot cât și în Mâța Vinerii sau în Zogru. Tocmai 
acest background contribuie la originalitatea universului său literar, particularitate 
remarcată de numeroși exegeți. Într-o cronică recent publicată la Santiago de Chille, 
în cel mai important cotidian, se remarcă imaginarul înrudit cu pictura chagalliană: 
„Plin de umor în unele secvențe, în altele tragic și feroce, uneori fantastic și luminos, 
ca o pictura de Chagall, ceea ce predomină în această poveste minunată [Zogru] este 
figura teribilei singurătăți în care se află spiritul uman lipsit de iubire”5. 
Despre forța imaginarului său fac observații interesante și alți exegeți. 
Roberto Merlo6 dedică un studiu consistent romanului Omulețul roșu, în volumul 
Ritornere a Babele, iar Noemi Cuffia7 compară același roman cu The Circle de Dave 
Eggers, Panorama lui Tommaso Pincio și Super Sad True Love Story de Shteyngart. 
Atmosfera veridică și misterioasă a fost remarcată și de La Stampa8, cotidianul Stato 
considerându-l un „roman consistent, cu mister, și final neașteptat”9. 
Acțiunea densă a fost remarcată și de critica autohtonă, însă, la noi, romanul 
a fost citit mai ales în cheie satirică. În schimb, italienii i-au apreciat atmosfera, 
imaginarul debordant, cum spune La Stampa10, sau cum observă just Giuseppe 
Ortolano, în Il Venerdì di Repubblica11 nota magică și geografia seducătoare: 
Omulețul roșu este „o poveste ironică și seducătoare, plasată într-un oraș 
contradictoriu la modul magic”. 
Veridicitatea din romanele Doinei Ruști este legată, în principal, de biografia 
autoarei, credem noi, bazându-ne atât pe desele referiri pe care ea însăși le face, dar, 
mai ales, pe acei indecși care conectează biograficul la opera romanescă.   
Experiențele dramatice din viața unui scriitor generează teme, de multe ori 
răsfrângându-se asupra stilului, influențând, în ultimă instanță, viziunea specifică, acel 
„point de vue”, care face recognoscibilă viziunea unui scriitor.   
Drama care a marcat personalitatea Doinei Ruști s-a petrecut la o vârstă 
critică, la 11 ani, când a survenit moartea tatălui:  
La 11 ani am rămas fără tată, iar asasinarea lui și apoi toate încercările justițiare 
ale familiei mele m-au pus în contact cu vâna groasă și pulsatilă a lumii. La 14 
ani, am plecat în celălalt capăt al țării, singură, și m-am inițiat încet și dur în 
legile oamenilor maturi. Dar, în același timp, la 15 ani, am început să învăț greaca 
veche și latina. Prin urmare, țesătura romanelor mele e făcută din fire extrem de 
 
4 http://www.revistatimpul.ro/view-article/32ss04. 
5 Pedro Gandolfo, El Mercurio, 19 august, 2018. 
6 Roberto Merlo, „Dentro e fuori la Rete”, în Ritorno a Babele, Neos Edizioni, 2017, pp.113-
160. 
7 Tazzina di caffè: http://eccomimi.blogspot.com/2016/09/il-libro-del-mese-lomino-
rosso.html 
8 Alessandra Iadicicco, La Stampa, nr. 1815, 12 mai 2012. 
9 Stato Quotidiano, 29 sept. 2012. 
10 Ibidem. 
11 Giuseppe Ortolano, în Il Venerdì di Repubblica, 23 martie 2012. 

diferite, venite dintr-o viață tensionată și din cultura atât de blamată de adepții 
autenticismului literar.12.  
Întâmplător sau nu, unul dintre cele mai puternice romane ale sale se 
intitulează Lizoanca la 11 ani. Cu toate că nu se poate face o relație directă, 
simbolismul vârstei ni se pare, aici, esențial. Analizând această operă, în prestigioasa 
revistă Turia, Ramón Acín, face următoarea afirmație: 
Doina Ruști, cu o desfășurare gradată a poveștii, prelungește durerea și groaza 
până la limite nebănuite, aducând la suprafață cauzele. A reușit să scrie despre 
acea parte întunecată și chiar invizibilă a societății, punându-i sub semnul 
întrebării multe dintre elementele esențiale. Doina Ruști are capacitatea rară de a 
surprinde ipocrizia indivizilor și a societății, violențele de tot felul sub cele mai 
inofensive forme, dar, în același timp, sub lentoarea derulării epice, ele au o 
funcție constant erozivă. O scriitură picturală și cinematografică, dată și de 
utilizarea perfectă a comparației13.  
Ramón Acín, universitar, critic din generația optzecistă, face, cred, cea mai pertinentă 
exegeză asupra operei Doinei Ruști, subliniindu-i exact aceleași calități pe care le-a 
remarcat și critica românească: forța, tipologiile fără cusur și viziunea exactă asupra 
societății. În același sens, scrie și  Antonio J. Ubero, o cronică amplă în cotidianul La 
Opinión, subliniind că valoarea romanului stă în „excepționalele calități literare”14. 
Aprecieri similiare apar și în cotidianul mexican La Jornada: „un stil narativ singular, 
care detaliază prezentul și trecutul personajelor, aducând alături reminiscențele 
comunismului și o ficțiune de calitate”15. 
Trecând doar prin câteva dintre cronicile care s-au scris despre ea, observăm, 
cu ușurință, că cele mai multe au fost publicate în cotidiene de referință, precum 
Magyar Nemzet, Il Mercurio, Las Últimas Noticias, Neue Zürcher Zeitung, Il Libero, 
La Stampa, La Opinion, La Repubblica, sau în reviste de primă mărime, precum 
Turia. Iar, în bună parte, exegezele străine ale oprerei sale insistă pe stil, pe calitățile 
literare, dar, mai ales, pe originalitate, ceea ce mă face să mă întorc la biografia 
prozatoarei, bogată și benefică pentru un artist.  
Referitor la originea sa, Doina Ruști mărturisește că, în sângele ei, se amestecă 
strămoși veniți din „Muntenegru, turci, evrei și, mai ales, români dunăreni, toți cu 
nume lungi, terminate în -escu, cei mai mulți învățători, prăvăliași ori geambași.” Ea 
este convinsă de faptul că renunțarea la numele strămoșilor constituie una dintre 
marile încercări ale unui om, de aceea, semnează cu pseudonimul Ruști:  
Numele meu real, mărturisește ea într-un interviu, este în -escu. Un nume 
românesc, tipic pentru secolul 19. Un nume ghinionist, având în vedere istoria 
familiei mele. Sunt superstițioasă. Din acest motiv, am renunțat la numele meu 
real și ca să întăresc această latură mistică, îți voi mărturisi că, pe când mă 
recomandam cu numele meu adevărat, eram timidă, opresată de timp și 
pesimistă. Când am auzit prima oară numele Ruști, mi s-a părut solar. Simplu și 
triumfător. Cu o mare încărcătură de vitalitate. Este un genitiv, însemnând „a 
Rusoaicei”. Multe nume coborâte din Bucovina spre Bistrița Năsăudului au 
 
12 https://www.zf.ro/ziarul-de-duminica/interviu-doina-rusti-in-labirintul-fiecaruia-traiesc-
cele-10-mii-de-intamplari-posibile-3904169. 
13 Turia, 2015, p.115. 
14 Antonio J. Ubero,  La Opinión, 3 ianuarie 2015. 
15 https://issuu.com/letra-s/docs/letras_261. 

trecut printr-un proces de simplificare, devenind din Aioanei – Ioanei, din  
Apetrini – Petrini, din Aruști – Ruști.  Filologia acestui nume n-a avut importanță, 
ci mi-a plăcut forța lui, sentimentul pe care l-a declanșat în mine. E un nume 
eliberator.  
Nu știm cât de mult a ajutat-o numele, dar cu siguranță, este constructiv, ca toate 
numele personajelor sale. Între scriitorii contemporani, cu siguranță, Doina Ruști are 
cea mai expresivă panoplie de nume. Greblă, pedofilul din Lizoanca,  Maiorca sau 
Leun (din Manuscrisul Fanariot), Zogru, Lizoanca, Pâtca - sunt nume cu încărcătură 
epică, susținute prin toate firele acțiunii. Preocuparea pentru nume e, de altfel, 
obsesivă. În Manuscrisul fanariot, întregul substrat al romanului se leagă de labilitatea 
numelor, care pot fi furate ori deghizate. Ioanis pleacă din Salonic, mândru de numele 
părinților, și ajunge la București ca Leun, pentru că lumea îl confundă cu un valet 
francez. Or, mărturisirea, de mai sus, denotă preocupare pentru nume și forțele lor 
subtile. Uneori, vorbește despre nume ascunse (de pildă, Pâtca are numele secret Mâța 
Vinerii) ori despre nume care schimbă destinele, în sens mitic. 
Prozatoarea recunoaște că ficțiunea sa este autobiografică. „Mesajul ăla care 
face să crească în jurul lui carnea grea a supraviețuitorilor este unul care m-a obsedat 
și pe care l-am crescut, încet, în carnea mea”. Și adaugă, cu interes: „Asta nu înseamnă 
că neg fondul cultural al scrierilor mele. După părerea mea, romancierul trebuie să fie 
cult. S-a tot spus că literatura înseamnă experiență nemijlocită. Este adevărat. Am avut 
până acum o viață foarte aventuroasă, iar întâmplările prin care-am trecut sunt 
decisive pentru cine caută pulsul adevărat al vieții”16.  
Doina Ruști are studii de filologie clasică, un doctorat în teoria simbolurilor, 
la Universitatea din București, și o specializare universitară în istoria culturii și 
civilizației universale. Prin urmare, există un filon cultural al operei sale, pe care 
Zogru l-a anunțat, iar Manuscrisul fanariot l-a confirmat. Dar dincolo de aceasta, 
există o forță de mare povestitor, acea capacitate de a construi până la capăt, pe care 
au remarcat-o cei mai mulți dintre exegeții operei sale. Într-un interviu, mi-a 
mărturisit, cu verva-i specifică:  
Trăiesc epic. Orice se întâmplă în viața mea face parte dintr-o poveste. Așa a fost 
mereu. Chiar și întrebările convenționale, de genul „ce mai faci?” au declanșat 
în ființa mea o narațiune completă și tensionată, cu un conflict puternic și cu un 
deznodământ neașteptat. N-am prea ținut jurnale, dar mereu am avut câte un caiet 
în care am scris. Nu scriam ce mi se întâmplase în ziua aia, ci o povestire care 
topea în adâncul ei sentimentele acelui timp. 
Astfel, moartea tatălui, în condiții misterioase, neelucidate încă, insecuritatea, 
oprimările, regulile absurde, haosul instalat la sfârșitul dictaturii comuniste s-au 
combinat cu universul fabulos al unui sat, stăpânit de povești cu fantome, de hierofanii 
şi de forţe subterane, iar această experiență dramatică şi magică totodată a stat la baza 
romanului Fantoma din moară. Prin acest roman, Doina Ruşti s-a făcut cunoscută. 
Romanul a avut numeroase cronici, a declanșat discuții, a primit mult râvnitul, pe 
atunci, premiu al Uniunii Scriitorilor din România, fiind foarte bine primit și de public 
și tradus în limba germană. Cred că, în acest roman, transpar cel mai bine legăturile 
dintre operă și viața scriitoarei, chiar dacă nu se pot stabili similitudini clare. Există și 
 
16 https://www.zf.ro/ziarul-de-duminica/interviu-doina-rusti-in-labirintul-fiecaruia-traiesc-
cele-10-mii-de-intamplari-posibile-3904169. 

în carte un tată dispărut, dar acesta, un transfug, are o istorie complexă, care îl duce 
în altă direcție decât cea a biografiei. Misterul, latura fantastică a romanului îi dau 
valoarea, iar nu trimiterile la o realitate indubitabilă. 
În opera Doinei Ruști, geografia imaginarului se îmbină cu geografia operei, 
scriitoarea înscriindu-se într-o direcţie narativă metarealistă, prin deplasarea istoriei 
şi a geografiei româneşti în mit și prin organizarea simbolică a naraţiunii. De aceea, 
mărturisește că:  
Realitatea este făcută din multiple adevăruri, care exprimă viziunile subiective 
ale unei generații, iar dintre acestea, doar o parte infimă intră în istorie, căci 
istoria este așa cum o descriu creioanele puternice, nu așa cum o trăiește un 
vierme. Cât despre ficțiune, pot să spun doar atât: ea vine întotdeauna dintr-o 
realitate trăită suprem și uneori atinge însăși istoria mare, înregistrată în cronici.  
S-a vorbit mult despre faptul că romanele Doinei Ruști sunt documentate, însă, 
trebuie spus, că în niciuna dintre operele ei nu apare impresia de intelectualizare sau 
exces cultural, lucru programatic de altfel, căci ea este de părere că: „Niciun act de 
documentare nu se face fără imaginație. În schimb, imaginarul e ca un om ipocrit, 
care, deși se sprijină pe informații adunate cu trudă, le amestecă și le transformă, încât 
nimeni nu le mai recunoaște.”  
Mi se pare foarte potrivită această metaforă, care-ți aduce imediat în minte 
minuțiozitatea detaliilor din Manuscrisul fanariot ori impresia de actualitate din 
Omulețul roșu, topită într-o aventură virtuală, care adună la un loc o teorie a lui Platon, 
un simbolism criptic și o lume avidă de afirmare, în Bucureștiul zilelor noastre.  
Personajele mele, afirmă ea, vin din experiențe de viață, din cărți, din documente. 
Zogru a pornit de la un desen găsit de mine într-unul dintre acele elaborate 
chenare care împodobesc textele medievale românești și s-a transformat treptat 
într-o entitate cuibărită în sângele oamenilor. Mai există vreo relație între desen 
și Zogru? Una vagă, de care știu doar eu. Literatura nu consemnează, ci rescrie 
fără opreliști, fără limite, fără sancțiuni17. 
Opera romanescă a Doinei Ruști se compune din zece romane. Dacă ar fi să 
fac o clasificare a lor, după felul în care au fost receptate, aș zice că Fantoma din 
moară (2008, 2017) rămâne romanul consacrării. Zogru (2006, 2015) este cel care a 
încântat atât publicul larg, cât și critica, atât în țară cât și în străinătate18. În egală 
măsură, Lizoanca la 11 ani (2009, 2017), recompensat cu valorosul Premiu „Ion 
Creangă“, al Academiei Române, este unul dintre cele mai puternice romane 
contemporane românești, ca tematică și construcție a tipologiilor. Atunci când a 
apărut, romanul Lizoanca a stârnit numeroase discuții, deoarece aducea în actualitate 
povestea unui copil acuzat, în mod unanim, de atrocitățile comise tocmai de acuzatori. 
Este și cel mai tradus roman al ei (germană, spaniolă, italiană, maghiară, macedoneană 
s.a), producând o impresie puternică în toate versiunile sale, bucurându-se de 
aprecierea criticii, stârnind discuții legate de teme tabu, precum pedofilia, abuzurile 
din familie, situația copiilor care nu au părinți pe măsura lor. De altfel, tema decăderii 
familiei, ca instituție, apare obsesiv, în toate romanele Doinei Ruști. 
Ar urma, Omuleţul roşu (2004, 2012), recompensat cu Premiul revistei 
Convorbiri literare, care este romanul ei de debut, foarte bine primit în Italia. Dintre 
 
17 https://www.revistadepovestiri.ro/interviu-cu-doina-rusti/. 
18 A fost tradus în italiană, bulgară, maghiară și spaniolă. 

romanele cu succes la publicul larg aș mai aminti Mămica la două albăstrele (2013), 
Logodnica (2017), Patru bărbați plus Aurelius (2011), Cămașa în carouri (2010). 
Acesta din urmă, este un puzzle narativ care leagă ingenios mai multe povestiri. 
Un loc special, aș zice că ocupă Manuscrisul fanariot (2015, 2016, 2017) și 
Mâța Vinerii (2017, 2018), care abordează altă tematică, dar totodată sporesc 
popularitatea romancierei. Acesta din urmă fiind deja tradus în câteva limbi, la doar 
un an de la apariție. 
Totodată, Doina Ruști a scris un număr impresionant de povestiri, publicate 
în periodice sau în antologii. 
Preocupată atât de registrul fantastic cât și de cel realist, reușește să scrie la 
fel de convingător și despre atrocitățile lumii contemporane, și despre idealurile înalte. 
Personajele sale, aflate la confluența dintre real și ireal, sunt memorabile și marcante. 
În romanele sale se regăsesc, adeseori, violatori, ucigași, oameni flămânzi, viciați și 
consumați de idealuri mărunte, care amintesc de tipologiile lui W. Faulkner – scriitor 
pe care l-a avut ca model constant. Dar cu aceeași mână sigură, de romancier versat, 
Doina Ruști construiește și personaje fantastice, elfi, spiriduși, fantome, motani 
fermecați și vrăjitori, care i-au făcut pe unii critici să-i compare opera cu cea a lui 
Bulgakov, Süskind ori Marquez. În sensul acesta, criticul Dan C. Mihăilescu afirmă 
despre Mâța Vinerii că este „o jubilație stilistică, o literatură vitală, cum era Parfumul 
lui Suskind până la un punct și Laur al lui Evgheni Vodolazkin, de la alt punct, mai 
departe”19. 
În opinia mea, Doina Ruști se află în galeria scriitorilor de primă mărime ai 
literaturii române contemporane, un scriitor cu o operă consistentă și realizări vizibile, 
cu o tematică diversă, și puternic ancorată în actualitate, dar, mai ales, cu acea 
capacitate rară de a schimba  registrele narative, de a se reinventa de la o carte la alta. 
Iar, dincolo de toate acestea, există un anume mister în scrisul ei, care îl face pe lector 
să simtă, uneori, nevoia de a întâlni autorul ca fiinţă reală, situată dincolo de litera şi 
de spiritul cărţilor scrise, în marea carte a vieţii. 

TRATATUL MINORITĂȚILOR (1919) – O GARANȚIE MINIMĂ  
PENTRU O ROMÂNIE CU ADEVĂRAT MARE 
 
 
The Minorities Treaty (1919). A Minimum Guarantee for a Great(er) Romania 
The article deals with the complex issue of the participation of the Romanian 
delegation in the negotiations/discussions of the Paris Peace Conference (1919-1920). 
As is well known, the main purpose of our country's delegation was to obtain the 
international recognition of the new territorial configuration of Greater Romania, 
resulting from the union decisions expressed during the year 1918 by the political 
assemblies in Chisinau, Chernivtsi and Alba Iulia. 
The steps of the Romanian diplomacy and especially the decision to leave the 
conference will be analyzed from the perspective of the conflict situation in Eastern 
Europe, the internal socio-economic instability, and the ambiguity with which our 
country addressed the issue of minorities. Being in the position to choose between the 
recognition of Greater Romania and, on the other hand, the democratic settlement of 
the „Jewish Issue”, Ionel Brătianu has decided, inexplicably, to abandon both. New 
Romania, which had a minority population share of about 30% of the total population, 
proved to be (again) unprepared to integrate all its inhabitants under the broad dome 
of the concept of „citizenship”.  
Key-words: The Romanian Minority Treaty, Paris Peace Conference, Greater 
Romania, the „Jewish Issue”, Ionel I. C. Brătianu 
 
Pentru toţi etnicii români, Unirea din anul 1918 a însemnat încheierea unui 
proces istoric, împlinirea „visului de aur al tuturor românilor”. În ciuda faptului că 
niciuna dintre deciziile Marii Uniri nu l-a găsit în funcția de premier, Ionel Brătianu 
este cotat și astăzi drept „artizanul României Mari”. Fostul premier liberal, despre care 
s-a spus că „a pierdut războiul, dar a câştigat pacea”, avea la Paris misiunea istorică 
de a obţine recunoașterea internațională a Marii Uniri şi de a oferi „demarajului” 
românesc interbelic o direcţie bună. După cum vom prezenta, negocierile purtate de 
delegația României nu au fost deloc facile, acestea atingând un moment critic prin 
refuzul de a semna Tratatul minorităților și prin decizia de retragere a țării noastre de 
la masa negocierilor. 
Recunoaşterea internaţională a României Mari a fost, încă de la începutul 
lucrărilor Conferinţei de Pace, condiţionată de semnarea, de către statul român, a 
Tratatului minorităţilor. Prin acest tratat, ţările nou formate la sfârşitul Primului 
Război Mondial erau obligate să accepte garanţiile Aliaţilor în privinţa respectării 
drepturilor minorităţilor. Incapacitatea delegației condusă de Ionel Brătianu de a 
accepta aceste clauze a pus sub semnul întrebării recunoașterea internațională a Marii 
 
1 Colegiul Tehnic „N. V. Karpen” Bacău. 
2 Universitatea „Vasile Alecsandri” din Bacău. 

Uniri, generând incertitudine, instabilitate socio-economică și izolare diplomatică 
vecine cu iresponsabilitatea politică.  
Gestul liberalilor a fost explicat până astăzi drept o reacţie „firească” faţă de 
un „tratament” nedemn la care a fost supusă ţara noastră. Delegaţia română a invocat 
un întreg arsenal de motive – nerecunoaşterea cobeligeranţei pentru ţara noastră, 
nerespectarea de către Aliaţi a termenilor Convenţiei militare semnată cu România în 
1916, prezentarea umilitor de târzie a conţinutului tratatului de Pace cu Germania şi, 
nu în ultimul rând, acest tratat al minorităţilor considerat de reprezentanţii ţării noastre 
drept o imixtiune în treburile interne. Totuşi, dacă ar fi să eludăm acest „tratament”, 
aplicat de Marile Puteri tuturor noilor state Central şi Est Europene, România avea 
motive de imensă satisfacţie. Toate provinciile majoritar românești (inclusiv 
Basarabia, care nu a fost vizată la intrarea României în război) aveau, în sfârşit, o 
unică şi românească reprezentare statală, recunoscută – condiţionat – pe plan 
internaţional. Pentru a se împlini, Unirea mai avea nevoie de o simplă semnătură: cea 
a delegaţiei româneşti. Ce a urmat este pe cât de cunoscut, pe atât de paradoxal. Prin 
retragerea delegaţiei României de la lucrările Conferinţei, liberalii refuzau pur şi 
simplu recunoaşterea internaţională a Unirii.  
Istoriografia românească, atât cea comunistă, cât şi cea post-comunistă, a 
înregistrat gestul lui I. I. C. Brătianu la capitolul „mândrie şi demnitate naţională”. În 
consecinţă, gestul marelui om de stat ar fi fost o dovadă incontestabilă a faptului că 
Marea Unire nu a fost privită de români, ca pe un „cadou” ce obliga la obedienţă, ci, 
ca pe un drept legitim. Un drept câştigat atât pe câmpul de luptă, prin imensele 
sacrificii ale soldaților români, cât şi în saloanele occidentale, acolo unde fracul 
diplomatic românesc a fost curtat cu asiduitate în perioada 1915-1916.  
Totuși, demnitatea lui Brătianu nu a fost elogiată de contemporanii săi. 
Dimpotrivă. Descriind sosirea în țară a premierului României, de o discreție 
nefirească, I. G. Duca nu găsește niciun motiv de mândrie (2 iulie 1919): „Deoarece 
opoziţia îi pregătise o manifestaţie ostilă în Gara de Nord, Brătianu a coborât din tren 
la Braşov, sosind, noaptea, cu automobilul la Bucureşti. Omul care de fapt realizase 
visul secular al neamului, venind înapoi de la Conferinţă cu România Mare legal 
recunoscută, intra în ţară fără o aclamaţie, fără o primire, ca un simplu particular 
neobservat de nimeni ce se întorcea dintr-o excursie”3.   
Au fost garanţiile impuse de Aliaţi ţării noastre atât de „grav atingătoare a 
suveranităţii naţionale” a României, încât să nu mai primeze imperativul recunoaşterii  
internaţională a Marii Uniri? Dacă, da, de ce cazul României a fost singular? Ce 
„pericole” ameninţau ţara noastră, în cazul semnării tratatului minorităţilor? A fost 
noul climat politic est-european hotărâtor în privinţa poziţiei adoptate de România la 
Conferinţa de Pace? Poate fi Brătianu acuzat de iresponsabilitate? Chestiunea 
evreiască a fost inclusă de premierul român în ansamblul problematicii drepturilor 
minorităţilor sau a fost privită drept o problematică distinctă? 
Vom încerca în cele ce urmează să oferim posibile răspunsuri la întrebările de 
mai sus. Participarea României la lucrările Conferinţei de Pace din 1919-1920 trebuie 
reanalizată şi studiată fără implicaţiile emoţionale de până acum, ce au transformat 
demersurile delegației țării noastre într-o pitorească răscolire de orgolii. Acest demers, 
 
3 I. G. Duca, Memorii, vol. IV, ediţie îngrijită de Stelian Neagoe, Bucureşti, Machiavelli, 1994, 
p. 226.  

realizat în momentul împlinirii unui secol de la debutul lucrărilor Conferinței de Pace 
de la Paris, este obligatoriu pentru istoriografia română, în noul context european.  
 
Un război pentru România Mare 
Este cunoscut faptul că tratativele României cu Antanta, privind intrarea ţării 
noastre în război, au ajuns în vara anului 1916 în fază lor finală. La 4/17 august 1916 
au fost semnate cele două Convenţii (cea militară şi cea politică), ele având un caracter 
secret. Încheierea tratatelor de alianță cu Antanta și condițiile finale ale convențiilor 
au fost, realmente, opera premierului I. I. C. Brătianu. La capătul celor doi ani de 
anevoioase și tensionate negocieri, semnarea Convențiilor politică și militară cu țările 
Antantei (4/17 august 1916) au evidențiat abilitățile excepționale de om politic și de 
diplomat ale liderului liberal. După cum este cunoscut, în ciuda presiunilor constante 
la care a fost supus, prim-ministrul României a amânat decizia intrării în război până 
în momentul în care a obținut din partea aliaților recunoașterea tuturor pretențiilor 
politice/teritoriale și acordarea unor garanții militare extrem de favorabile țării 
noastre. În mare, prin Convenția politică, România se obliga să declare război Austro-
Ungariei (până la 15/28 august 1916, cel mai târziu), în vreme ce țările aliate (Rusia, 
Franţa, Anglia şi Italia) garantau integritatea Regatului României, recunoşteau 
acestuia drepturile asupra Transilvaniei, Bucovinei şi Banatului şi asigurau România 
că se va bucura de drepturi egale ca şi aliaţii săi, în privința preliminariilor, a 
tratativelor de pace și a discutării chestiunilor care vor fi supuse hotărârii conferinţei 
de pace; de asemenea, țările semnatare se angajau să nu încheie pace separată sau pace 
generală decât împreună şi în acelaşi timp. Pe de altă parte, Convenţia militară – anexă 
a celei politice – stabilea starea de beligeranță a României exclusiv cu Imperiul 
Austro-Ungar și o serie de obligații militare ale aliaților, menite să favorizeze ofensiva 
românească în Transilvania: Bulgaria trebuia anihilată din sud, printr-o ofensivă 
franco-britanică inițiată în zona Salonic, cu opt zile înaintea ofensivei armatei române; 
Rusia își asuma inițierea unor acțiuni ofensive în Bucovina, concomitent cu 
declanşarea atacului românesc în Transilvania, flota rusă să garanteze securitatea 
portului Constanţa, iar trupele de uscat, împreună cu cele române, să apere Dobrogea 
de un posibil atac din partea bulgarilor; totodată, ţările Antantei se angajau să 
aprovizioneze România cu armament şi muniţie – conform unor contracte deja 
încheiate – într-un ritm de 300 tone pe zi ş.a. În mod neconstituțional, decizia de 
intrare în război va fi ratificată în cadrul consultativ al Consiliului de Coroană de la 
Cotroceni (convocat de regele Ferdinand la 14/27 august 1916), acolo unde 
unanimitatea aprobativă a fost bruiată numai de vorbele tăioase adresate regelui de 
către P. P. Carp:  
Am trei fii; îi dau Maiestății Voastre să se bată și să moară (așa cum s-a și 
întâmplat în cazul unuia dintre ei; n. n.). Iar eu mă voi ruga lui Dumnezeu ca 
armata să fie bătută, căci numai astfel România va putea să fie scăpată (de 
pericolul expansiunii Rusiei spre strâmtorile Mării Negre; n. n.)4. 
 
4 Gh. Platon (coord.), Istoria românilor. De la independență la Marea Unire (1878–1918), 
vol. VII, tom II, București, Editura Enciclopedică, 2003, p. 421. Există și alte versiuni ale 
intervenției lui P. P. Carp, ușor diferite, potrivit cărora liderul conservator s-ar fi adresat direct 
prim-ministrului I. I. C. Brătianu, finalizându-și intervenția astfel: „(...) vă doresc, domnule 
Brătianu, să fiți învinși, pentru că victoria voastră ar fi ruina și pieirea țării”; totodată, conform 
altor surse, în cadrul Consiliului de Coroană din august 1916 cei patru lideri conservatori s-au 

Vestea intrării României în război a avut, după cum este cunoscut, un puternic 
ecou la nivel național. Desigur, bucuria generată în rândul opiniei publice românești 
a fost una reală, dar rolul acesteia și supradimensionarea ei au fost, credem noi, mult 
exagerate; nu trebuie să uităm faptul că, totuși, la nivelul anului 1914, peste 65% din 
populația Vechiului Regat era analfabetă, iar „opinia publică” se restrângea la elita 
politică și intelectuală a firavului mediu urban extracarpatic (numeroase documente și 
date statistice atestă faptul că, la începutul secolului al XX-lea, numeroși primari din 
mediul rural semnau documentele ... cu degetul).  
Entuziasmul cu care batalioanele române au trecut Carpații în noaptea de 
14/15 august 1916 avea să se risipească, însă, foarte curând, idealul unității naționale 
fiind sufocat sub povara unei realități strategico-militare greu de depășit. La nicio 
săptămână de la data la care ministrul României la Viena, Edgar Mavrocordat, a 
înaintat Ministerului de Externe al Austro-Ungariei declarația de război (14/27 august 
1916), datele din teren erau radical modificate: dacă la 14 august 1916, România avea 
un singur inamic – Austro-Ungaria –, la 19 august 1916, țara noastră era nevoită să 
ducă o confruntare cu patru inamici, dintre care trei state aveau titulatură imperială 
(Austro-Ungaria, Germania, Turcia; celor trei imperii se va alătura și Bulgaria); în 
consecință, linia frontului a crescut considerabil, de la cca. 700 km la 1.500 km 
(devenind, astfel, cel mai întins front de luptă din întreaga perioadă a Primului Război 
Mondial), iar disproporțiile existente la nivelul numărului de combatanți și al dotării 
cu tehnică militară s-au mărit, devenind net defavorabile țării noastre (Germania și 
aliații săi au mobilizat pe Frontul de Est 58 de divizii, în vreme ce România avea la 
dispoziție un număr de 23 de divizii, dintre care numai diviziile 1-10 erau cu adevărat 
pregătite tehnic și tactic de luptă). În plus, relațiile Bucureștiului cu aliații săi au fost, 
de la bun început, subminate de viziunile diferite în ceea ce privește dezvoltarea 
campaniilor de luptă, fiecare țară gândind strategii raportate cu precădere la propriul 
interes național, cum era și firesc. Rusia, de pildă, după doi ani de confruntări militare 
în care a pierdut peste un milion de oameni (1914-1916), a considerat că frontul său 
principal de luptă este în zona Bucovina-Galiția (tot împotriva Austro-Ungariei); din 
acest motiv, forțele mobilizate de ruși pentru a susține interesele românești din zona 
Dobrogei și pe linia Dunării au fost, în campania din anul 1916, de numai 50.000 de 
soldați și ofițeri. În plus, Rusia a considerat, în mod eronat, că Bulgaria nu va intra în 
război împotriva țărilor Antantei, nu numai din rațiuni panslaviste, ci, în mod deosebit, 
pentru faptul că statul sud-dunărean avea unele „obligații morale” față de Rusia și 
România, țări care, prin sacrificiile din timpul războiului antiotoman din anul 1877, 
au facilitat obținerea independenței de stat a Bulgariei; evident, derularea ulterioară a 
evenimentelor a demonstrat faptul că a fost un calcul greșit – popoarele, la fel ca și în 
cazul indivizilor, sunt înclinate să uite ușor faptele bune și să-și proiecteze viitorul cu 
precădere în funcție de greșelile/ faptele rele ale foștilor binefăcători (rana produsă 
Bulgariei în anul 1913, prin preluarea Cadrilaterului de către România, a contat mai 
mult pentru decidenții bulgari). 
În acest punct al discuției considerăm că este necesar să aducem o serie de 
lămuriri cu privire la unele opinii vehiculate de istoricii români referitoare la așa-zisa 
nerespectare de către Rusia a clauzelor militare ale convenției din 4 august 1916, fapt 
ce ar fi consolidat dezastrul României din campania aceluiași an. Potrivit convenției 
militare, în relația cu România, statul rus avea de îndeplinit două obligații majore: să 
 
pronunțat împotrivă – Carp, Maiorescu, Marghiloman și Theodor Rosetti. 

ajute țara noastră cu două divizii de infanterie și una de cavalerie (cca. 50.000 de 
combatanți) împotriva Bulgariei5 și să susțină o puternică ofensivă împotriva Austro-
Ungariei în zona Bucovina-Galiția. Ei bine, ambele obligații au fost onorate: în 
Dobrogea a fost trimis în august 1916 un corp expediționar format din 42.000 de 
soldați și ofițeri (sub comanda generalului Andrei Zaioncikovski) iar pe frontul 
austriac, în intervalul 4 iunie-20 septembrie 1916, Rusia a derulat, sub conducerea 
generalului Alexei Brusilov, cea mai mare bătălie din timpul Primului Război 
Mondial și una dintre luptele cu cele mai mari pierderi de vieți omenești din întreaga 
istorie a lumii. Desigur, în condițiile coalizării forțelor germano-bulgaro-turce în zona 
Dobrogei, numărul soldaților ruși trimiși acolo s-a dovedit a fi, pur și simplu, ridicol; 
însă, dacă ar fi să raportăm această realitate la temerile clasei politice românești cu 
privire la obsesia Rusiei pentru strâmtorile Mării Negre și pentru fostul 
Constantinopol, vom înțelege, poate, mai bine de ce regele Ferdinand I și I. I. C. 
Brătianu au acceptat să semneze clauzele militare la acei parametri infimi ai ajutorului 
Rusiei pe frontul dunărean. De altfel, noile realități românești ale anului 1917 au 
determinat o schimbare a politicii dislocării de trupe rusești în Moldova, în sprijinul 
celor două armate ale României (cca. 500.000 de combatanți) fiind trimiși peste 1 
milion de soldați și ofițeri ruși. Cât privește ofensiva Brusilov, considerăm că unele 
date statistice fac inoportun orice alt comentariu: în cele patru luni de ofensivă aproape 
neîntreruptă, Rusia a pierdut peste 500.000 de soldați, ofițeri și civili, pierderile 
suferite de armata Austro-Ungariei fiind cifrate la peste 1,5 milioane de oameni (din 
care 400.000 de prizonieri). După acest succes militar al Rusiei, care a convins 
România să intre în război de partea Antantei în august 1916, armata austro-ungară 
nu a mai fost capabilă să desfășoare de una singură nicio acțiune ofensivă de mare 
amploare până la sfârșitul războiului. 
Pe de altă parte, în august 1916, un aliat cu adevărat mulțumit de decizia 
României de a intra în război a fost, fără îndoială, Franța. În pofida neîndeplinirii 
angajamentelor militare franco-britanice din zona Salonic6, ofensiva Brusilov și cea a 
Armatei române peste Carpați au scăzut simțitor presiunea militară germană de pe 
frontul francez, cel mai bun exemplu fiind oferit de degajarea asediului german asupra 
Verdunului. Prin dislocarea trupelor de pe Frontul de Vest, Marele Stat-Major al 
Germaniei a mobilizat în vara anului 1916, numai împotriva României, 40 de divizii 
de infanterie și de cavalerie. Acest ajutor militar oferit Franței de către România va fi 
recunoscut la finalul războiului, în fața tuturor conaționalilor săi parlamentari, de 
însuși premierul francez Aristide Briand; nu mai puțin adevărat este faptul că, în anul 
1917, prin Misiunea militară franceză condusă de H. M. Berthelot, Parisul nu a rămas 
deloc dator Bucureștiului, întorcând țării noastre ajutorul oferit. 
Etapa militară din odiseea unității noastre naționale (1916-1917) trebuia, însă, 
să se bazeze mai mult pe eficiența Armatei române decât pe ajutorul, ce-i drept, 
 
5 Dumitru Iliescu (general), Documente privitoare la războiul pentru întregirea României, 
București, Imprimeria Statului, 1924, p. 83. 
6 Conform Convenției militare din 4 august 1916, trupele franco-britanice staționate la Salonic 
ar fi trebuit, cu opt zile înaintea începerii atacului armatei române împotriva Austro-Ungariei, 
să inițieze o puternică ofensivă militară, menită să atragă și, eventual, să distrugă armata 
bulgară; atitudinea echivocă a Greciei și viziunea diferită a comandanților britanici cu privire 
la planul de campanie au întârziat declanșarea ofensivei (spre mijlocul lui septembrie 1916) și 
au făcut-o ineficientă. 

deficitar, al aliaților. Or, la acest capitol, România s-a dovedit a fi, cel puțin la nivelul 
anului 1916, total nepregătită. Succesele operative din prima săptămână de campanie 
(când a fost eliberată aproximativ o treime din teritoriul Transilvaniei, pe aliniamentul 
Șarul Dornei-Toplița-Sighișoara-Orșova, cu intrarea trupelor române în orașele 
Brașov, Petroșani, Târgu Secuiesc, Toplița, Făgăraș, Orșova7) se vor transforma rapid 
într-o adevărată catastrofă militară, odată cu deschiderea frontului dunărean de către 
trupele germano-bulgaro-turce, puse la dispoziția intransigentului general german, 
August von Mackensen. De partea cealaltă, absența unității de comandă, procesul 
incomplet de concentrare a trupelor româno-ruse și stoparea ofensivei generalului 
Sarrail dinspre Salonic, au constituit avantaje decisive în obținerea victoriilor militare 
din Dobrogea de către generalul supranumit „spărgătorul de fronturi”; astfel, în 
intervalul 19 august-6 octombrie 1916, România a fost nevoită să se retragă de pe tot 
frontul dobrogean, lăsând în mâna invadatorilor localitățile/orașele Turtucaia, 
Bazargic, Silistra, Topraisar, Cobadin, Constanța și capul de pod de la Cernavodă. 
Turtucaia a însemnat nu doar o gravă înfrângere militară pentru trupele române (în 
numai cinci zile de luptă, în condițiile imposibilității de evacuare a trupelor – din 
cauza lipsei legăturii peste Dunăre –, au murit aproximativ 7.000 de oameni și au fost 
luați prizonieri peste 28.000 de soldați și ofițeri români) ci și o gravă lovitură morală 
pentru combatanți, cu puternice reacții de respingere a partidelor politice la nivelul 
opiniei publice. Unul dintre participanții la aceste lupte, Octavian Goga, care a luptat 
la Turtucaia alături de fratele său, Eugen Goga (ce și-a pierdut o mână în timpul 
bătăliei) a lăsat pentru nemurire următorul diagnostic al clasei politice românești 
(valabil, din nefericire, și astăzi):  
Țară de secături, țară minoră, căzută rușinos la examenul de capacitate în fața 
Europei... Aici ne-au adus politicienii ordinari, hoții improvizați astăzi în 
moraliști, miniștrii care s-au vândut o viață întreagă, deputații contrabandiști... 
Nu ne prăbușim nici de numărul dușmanului, nici de armamentul lui; boala o 
avem în suflet, e o epidemie înfricoșătoare de meningită morală. Țara (...), cu 
conducători simpli hoți la drumul mare, trebuia să ajungă la marginea prăpastiei8.  
S-au remarcat atunci, prin incompetență crasă, generalul Mihai Aslan (conducătorul 
Armatei a III-a), secondat de generalii Teodorescu și Basarabescu, dar și generalul 
Socec (ulterior, degradat și închis pentru că-și va părăsi postul în timpul bătăliei pentru 
București), cel care, în timpul retragerii din Dobrogea, îi cerea permisiunea 
generalului Al. Averescu să arunce în aer podul de la Cernavodă, bijuteria 
inginerească a lui Anghel Saligny dată în folosință în anul 1895. Rezoluția pusă de 
viitorul mareșal pe solicitarea generalului Socec a rămas antologică: „Sunt de părere 
să sară în aer generalul, podul nu”9.  
Înfrângerea de la Turtucaia avea să fie numai începutul unui lung șir de bătălii 
pierdute de armata română în anul 1916. Profitând de faptul că diferitele părți ale 
dispozitivului strategic ocupat de trupele române din Transilvania erau izolate (la fel 
ca în Dobrogea), la distanțe ce nu permitea colaborarea, comandamentul inamic a 
decis nimicirea lor pe rând. Sibiul, Valea Oltului, Valea Jiului (cu localitatea 
Petroșani), Făgărașul, Șinca, Brașovul, Târgu Jiu, aliniamentul Argeș-Neajlov ș.a. au 
 
7 Constantin Kirițescu, Istoria războiului pentru întregirea României – 1916-1919, ediția a II-
a, vol. I, București, 1925, pp. 127-136. 
8 Dan Falcan, „Un an ca leii”, în Historia, An VI, Nr. 19, iunie 2017, p. 13. 
9 Ibidem. 

căzut în fața ofensivei inamice, deschizându-i acestuia calea spre București și 
determinând fuga precipitată a autorităților statului român spre Iași (12/25 noiembrie 
1916). Pe 10 noiembrie 1916 generalul Mackensen a început înaintarea spre București 
dinspre Giurgiu; în pofida unor succese ale militarilor români din ziua de 18/30 
noiembrie, „Bătălia pentru București” avea să se transforme într-un dezastru militar 
din cauza unui incident pe cât de stupid, pe atât de dramatic în consecințe: doi ofițeri 
români au fost capturați de germani în dreptul localității Rătești (județul Argeș) având 
asupra lor ordinul dat de generalul Constantin Presan, ce cuprindea planul desfășurării 
tactice a operațiunilor militare ale întregului front românesc. Pe 6 decembrie 1916 
(s.n.), după ce locuitorii Bucureștiului au fost treziți de mai multe explozii puternice 
urmate de un incendiu de proporții (în retragere, soldații români au aruncat în aer 
arsenalul armatei), Mackensen își făcea intrarea în Capitala României; cea mai 
fortificată capitală europeană alegea să se predea fără niciun foc de armă. Din 
impecabilul său automobil decapotabil (care va fi ulterior furat chiar din fața 
comandamentului), generalul privea cu stupefacție îndârjirea cu care marele centru 
urban de la periferia Europei refuza să accepte noua realitate: în zona centrală, 
cafenelele erau aproape pline, prăvăliile erau deschise iar doamnele și domnișoarele 
de pe marginea drumului principal, în marea lor majoritate membre ale comunității 
germane și austriece, aruncau zâmbete și flori în toate direcțiile. „În loc de tunuri și 
pușcă, urale și flori”10, va conchide generalul ulterior; un cadou (prea) frumos, pentru 
un bătrân cuceritor care împlinea exact în acea zi vârsta de 67 de ani. 
Armata română a fost reorganizată în iarna 1916–1917, în bună măsură cu 
sprijinul misiunii militare franceze conduse de generalul Henri Berthelot. Stimulaţi de 
promisiunile regale (privind reforma agrară și cea electorală) şi înarmaţi de francezi, 
soldaţii  români au reuşit să oprească înaintarea germanilor în vara anului 1917, 
salvând astfel România de la dispariție. În acelaşi timp a fost oprită şi înaintarea 
Puterilor Centrale spre Rusia. Marile succese militare de la Mărăşti, Mărăşeşti şi Oituz 
nu puteau însă să ascundă cruda realitate: Bucureştiul se afla sub ocupaţie germană, 
tezaurul României se afla la Moscova, o mare parte a populaţiei din Moldova a fost 
răpusă de tifos (peste 250.000 de victime), prinţul moştenitor dezerta din Armata 
română invocând motive sentimentale şi, de parcă toate acestea n-ar fi fost deajuns, o 
parte a trupelor aliate ţariste vor pactiza cu bolşevicii.  
Anul 1918 avea să fie pentru români şi mai dramatic. Singurul partener de pe 
frontul răsăritean, Rusia, avea să părăsească tabăra Aliaţilor prin semnarea Tratatului 
de pace cu Puterile Centrale (Pacea de la Brest-Litovsk din 18 februarie/3 martie 
1918). Intrarea trupelor germane în Ucraina va lăsat România total descoperită în faţa 
Puterilor Centrale, ţara noastră fiind înconjurată din toate părţile de duşmani.  
După victoria revoluţiei bolşevice de la Petrograd, Rusia va deveni un 
veritabil „exportator” de instabilitate politică şi socială pentru majoritatea ţărilor 
Europei. Prin fatalitatea geografică a vecinătăţii, România va resimţi acut valenţele 
„mondialiste” ale ideologiei bolşevice. În drumul lor de întoarcere spre casă, 
bolşevicii au provocat numeroase distrugeri şi pagube materiale şi umane. După 
incidentele de la Galaţi, Iaşi şi Paşcani, trupele române au trecut la dezarmarea 
unităţilor militare ruse şi neutralizarea lor. La 13/26 ianuarie 1918, în mod unilateral, 
Rusia a rupt legăturile diplomatice cu România. Cu acelaşi prilej, Lenin anunţa 
 
10 Manuel Stănescu, „Bucureștiul sub ocupație germane”, în Historia, An V, Nr. 16, septembrie 
2016, p. 6. 

autorităţile române decizia bolşevicilor de a confisca tezaurul României de la 
Moscova. 
În aceste împrejurări dramatice pentru ţară, I.I.C. Brătianu a considerat că era 
momentul „potrivit” pentru a demisiona din fruntea guvernului. Acest adevărat 
,,turism de sezon” practicat de Brătianu în fruntea ţării, era descris de N. Iorga astfel: 
,,Obişnuit să vină la putere când doreşte şi să plece numai când îi convine, (...) 
impunător în zile mari el dispărea cu totul în ceasurile obişnuite”11. Regele va numi 
un nou premier în persoana lui Alexandru Marghiloman, cunoscut pentru orientările 
sale filogermane. 
Înconjurată doar de ţări ostile, România va semnat în mai 1918 un Tratat de 
Pace cu Puterile Centrale din dorinţa de a păstra Statul. Astfel, ţara noastră încălca 
unul din principiile de bază ale Tratatului din 4 august 1916 – angajamentul de a nu 
semna separat un tratat de pace cu Puterile Centrale. Redusă teritorial la nivelul 
Moldovei apusene, dar fără crestele Carpaţilor Orientali, România era înrobită 
economic Germaniei. Totuşi, ca un element pozitiv, trebuie amintit faptul că Centralii 
nu numai că au recunoscut unirea Basarabiei cu România, dar au încurajat și 
încuviințat acest demers. I.G.Duca, în Amintirile sale politice, sugerează faptul că 
acordarea Basarabiei s-ar fi făcut ca o compensaţie la pierderea Dobrogei, stipulată în 
Pacea cu Centralii. 
Toate aceste elemente creionează portretul unui Stat român aflat în derivă. 
Totuşi, o clipă de magie istorică avea să sosească pentru români. Succesele militare 
repurtate de Aliaţi în a doua jumătate a anului 1918 aveau să pună capăt Primului 
Război Mondial şi Imperiilor multinaţionale. România, cu ajutorul militar al Aliaţilor, 
obţinea la sfârşitul anului 1918 tot ce putea spera şi chiar mai mult decât atât. 
Basarabia, Bucovina, Banatul românesc, Crişana-Maramureş, Transilvania propriu-
zisă, Cadrilaterul, Dobrogea şi Vechiul Regat, într-o cadenţă perfectă, îşi îndreptau 
paşii spre împlinirea destinului naţional românesc – Marea Unire.  
 
Participarea României la Conferinţa de Pace de la Paris (1919-1920) – 
contextul intern și internațional 
După încheierea războiului, Conferinţa de Pace de la Paris avea să 
consfinţească prin tratatele internaţionale ceea ce românii hotărâseră deja: Unirea. 
Sosit la Paris ca reprezentant al tuturor românilor, Brătianu avea de îndeplinit o 
misiune aparent simplă: recunoaşterea actelor unioniste de către foștii aliați. 
Incontestabilele argumente istorice şi realităţile demografice româneşti, ce pledau de 
la sine pentru cauza unirii, au determinat o susţinere aliată unanimă. Mai mult, cei 
339.11712 de soldaţi români ucişi în timpul războiului ar fi trebuit să confere acestei 
recunoaşteri o copleşitoare solemnitate. În mod paradoxal, acum, când unirea 
depindea numai de noi, Brătianu s-a împiedicat de problema recunoașterii drepturilor 
minorităților.   
Tratatul din 4/17 august 1916, pe baza căruia ţara noastră cerea Aliaţilor la 
Conferinţa de Pace recunoaşterea unirii Transilvaniei şi Bucovinei cu vechiului Regat, 
era, din punct de vedere strict juridic, lovit de nulitate prin nerespectarea lui de ambele 
părți: Aliaţii au încălcat o parte din prevederile Convenției militare iar România clauza 
 
11 Nicolae Iorga, Supt trei regi, Bucureşti, PRO, 1999, p. 264. 
12 Mircea N. Popa, Primul război mondial. 1914-1918, Bucureşti, Editura Ştiinţifică şi 
Enciclopedică, 1978, p. 468. 

politică privind interdicția semnării păcii separate, țara noastră pierzând, astfel, 
dreptul de a se aşeza la masa Conferinţei de la Paris, alături de puterile învingătoare. 
Învingătorii organizau însă la Paris pacea mondială, garantând pentru stabilitatea ei şi 
pentru noile graniţe. 
Şeful delegaţiei române la Conferinţa de la Paris, I.I.C. Brătianu, a semnat la 
28 iunie 1919 tratatul de pace cu Germania, fără a-l citi în întregime. Practica Aliaţilor 
de prezentare a tratatelor cu puţin timp înainte de semnarea acestora a fost considerată 
de Brătianu inacceptabilă şi umilitoare. Deşi protestul lui I.I.C. Brătianu împotriva 
acestui tratament a fost extrem de viguros, Aliaţii vor aplica aceeaşi tactică şi pentru 
tratatul de Pace cu Austria. Începute pe 29 mai 1919, discuţiile referitoare la acest 
tratat au fost amânate pentru ziua de 31 mai la cererea formulată de I.I.C. Brătianu. 
Cererea a fost susţinută şi de reprezentanţii Poloniei, Cehoslovaciei şi Iugoslaviei. 
Cele patru delegaţii au invocat, în primul rând, necesitatea de a citi textul tratatului 
înainte de a-l semna şi, în al doilea rând, posibilitatea de a formula observaţii şi 
amendamente.  
Având la bază recunoaşterea principiului naţional ca principiu fondator de 
stat, tratatul cu Austria aducea în discuţie un nou concept juridic, acela de drepturi ale 
minorităţilor. Pentru România, ca şi pentru celelalte ţări, semnarea acestui tratat 
echivala cu recunoaşterea drepturilor civile şi politice tuturor minorităţilor 
conlocuitoare sub garanţia Marilor Puteri. Brătianu, fără a refuza, în principiu, 
recunoaşterea acestor drepturi a declarat că nu poate semna un tratat ce ar permite 
amestecul Marilor Puteri Aliate în treburile interne ale României. Iată ce stipula 
„imixtionistul” articol 12 din tratatul cu Austria: „România consimte ca, în măsura în 
care stipulaţiile articolelor precedente privesc persoane aparţinând unor minorităţi de 
rasă, de religie sau de limbă, aceste stipulaţiuni să constituie obligaţiuni de interes 
internaţional şi să fie puse sub garanţia Societăţii Naţiunilor. Ele nu vor putea fi 
modificate fără asentimentul majorităţii Consiliului Societăţii Naţiunilor. S.U.A., 
Imperiul Britanic, Franţa, Italia şi Japonia se obligă să nu refuze asentimentul lor la 
orice modificare a ziselor articole, care ar fi încuviinţată în mod formal, de către o 
majoritate a Consiliului Societăţii Naţiunilor. 
România consimte ca orice membru al Consiliului Societăţii Naţiunilor să 
aibă dreptul de a semnala Consiliului orice infracţiune sau temere de infracţiune la 
vreuna din aceste obligaţiuni. România mai consimte, în afară de acestea, ca în cazul 
când s-ar ivi vreo divergenţă de opinie asupra unor chestiuni de drept sau de fapt 
privitoare la aceste articole,…, această divergenţă să fie socotită drept un diferend cu 
caracter internaţional. România consimte ca orice diferend de acest fel să fie deferit, 
dacă partea cealaltă o cere, Curţii permanente de justiţie internaţională. Deciziunea 
Curţii permanente va fi dată fără apel”13. 
Ţări precum Polonia, Cehoslovacia, Iugoslavia şi Grecia vor accepta, în cele 
din urmă, acest patronaj al Occidentului asupra respectării drepturilor minorităţilor. 
Brătianu, invocând aproape obsesiv violarea suveranităţii naţionale, a refuzat 
categoric acest patronaj. Liderul liberal, care, din dorinţa de a obţine garanţii ferme 
pentru înfăptuirea României Mari, negociase cu Aliaţii timp de doi ani, era, acum când 
 
13 Ioan Scurtu, Liviu Boar (coord.), Minorităţile naţionale din România – 1918–1925. 
Documente, vol. I, Bucureşti, 1995, p. 178; Monitorul Oficial, nr. 140, 26 septembrie 1920, 
p. 231. 

„sosise clipa”, la fel de precaut în privinţa solicitudinii Marilor Puteri de recunoaştere 
(condiționată) a Unirii. 
La scurt timp după începerea lucrărilor Conferinţei de Pace, România a fost 
obligată să facă faţă unor uriașe presiuni revizioniste externe. Aproape întreaga 
frontiera de stat a României era contestată de ţările revizioniste vecine – Rusia, 
Ungaria, Bulgaria. Mult mai gravă, însă, era prezenţa unor focare de revizionism chiar 
în interiorul tânărului stat român. Metamorfozate în 1919 în ,,minorităţi 
conlocuitoare”, o parte dintre fostele „naţiuni privilegiate” au întreținut aceste focare. 
În mai 1919, când, la Paris, Brătianu refuza categoric proiectul Tratatului cu Austria, 
unii reprezentanți ai minorităţilor etnice din România lăsau impresia unei solide şi 
militante unităţi protestatar-ideologice. În special promotorii tezei privind 
„autodeterminarea popoarelor până la desprinderea de stat” (atât de utilă în cazul 
înfăptuirii României Mari) începeau să dea frisoane clasei politice româneşti.  
La finalul Primului Război Mondial, viaţa politică românească, în 
concordanţă cu pauperele realităţi economice interne şi europene, a cunoscut o 
puternică  revigorare a mişcării de stânga. Liberalii au acuzat pericolul comunist ce 
ameninţa România atât din exterior, cât şi din interior, prin intermediul activităţii 
partidelor socialiste și al adepților ideilor bolșevice. În plus, ponderea însemnată pe 
care minoritarii o aveau în aceste partide îl va determina pe Brătianu să privească 
tratatul minorităţilor cu şi mai multă suspiciune. 
Izbucnirea revoluţiei bolşevice din Rusia, văzută de unii istorici drept parte a 
unei acţiuni subversive iniţiată de Germania în Primul Război Mondial, avea drept 
scop pacificarea frontului răsăritean și relocarea diviziilor germane pe frontul 
occidental14. Se urmărea în special destructurarea armatelor inamice, deci şi a Armatei 
române. Acesta a fost motivul pentru care administraţia germană din Muntenia a 
sprijinit propaganda bolşevică în rândurile populaţiei civile şi a soldaţilor români. În 
rândul liderilor P.N.L. nu exista nicio îndoială asupra faptului că bolşevismul a fost o 
armă ideologică realizată de germani, cu scopul de a „cuceri”, din interior, naţiunile 
est-europene. Iată un fragment din articolul-apel intitulat „Stârpirea bolşevismului 
este o datorie naţională”, extrem de sugestiv în acest sens:  
E limpede pentru toate minţile sănătoase că bolşevismul este cea din urmă armă 
de luptă a Germaniei învinse. Militarismul prusac, care voia cucerirea lumii, a 
născut bolşevismul, pregătindu-l metodic, tot aşa cum savanţii şi doctorii teutoni 
preparau pastilele incendiare şi fiolele cu microbi în laboratoarele Imperiului. 
Cu ruble false, tipărite cu nemiluita în tipografiile Berlinului, au aprins în Rusia 
incendiul revoluţiei. Lenin a fost chemat de nemţi şi, străbătând Germania, a 
trecut prin front în Rusia. Aşa s-a născut bolşevismul, ultima armă ucigătoare 
care avea menirea să asigure Germaniei supremaţia lumii. Mai târziu, când 
Centralii au fost învinşi, bolşevismul a servit ca armă răzbunătoare. La 
noi…planul era ca, la plecare, ţara să rămână în foamete şi anarhie – au prădat 
depozitele, au devastat magaziile, au distrus gările, podurile, firele de telegraf, 
telefon – apoi, prin agenţi plătiţi, lăsaţi să aţâţe revoluţia, prin bani şi teroare, au 
început să lucreze în umbră15.  
 
14 Alex Mihai Stoenescu, Istoria loviturilor de stat din România 1821-1999, vol. 2, București, 
RAO, 2002, p. 322.  
15 Viitorul, an.XI, nr. 3205, din 16/29 decembrie 1918, p. 1. 

În anii 1918–1920, în mediul universitar s-a produs o puternică rezonanţă a 
bolşevismului, atât în rândul studenţilor, cât şi în rândurile profesorilor, pe fondul 
haosului administrativ al statului şi a influenţei propagandei susținută de ocupantul 
german. Se cereau, printre altele, alungarea monarhiei, proclamarea Republicii, 
demobilizare și desfiinţarea Armatei, dizolvarea partidelor politice burgheze, 
preluarea puterii de către clasa muncitoare. Centrul acestui curent a fost Iaşiul, unde 
intelectualitatea de stânga, muncitorimea şi o parte a studenților minoritari au avut o 
aderență crescută față de acest program politic.  
Autoritățile liberale nu au rămas indiferente față de politica unor publicaţii 
marxiste, ce incitau la grevă generală şi la atacarea instituţiilor statului, văzând în acest 
demers o încercare de „import de revoluţie bolşevică”. În acest context, liberalii au 
ordonat câteva intervenţii ferme ale Armatei care au anihilat toate aceste acţiuni 
antistatale. Pe 22 decembrie 1918, socialiştii din vechiul Regat au publicat ,,Declaraţia 
de principii”, privind unificarea tuturor partidelor socialiste din România Mare. În 
declaraţie se preciza: „Partidul Socialist, ca partid de clasă, urmăreşte desfiinţarea 
exploatării muncii sub orice formă (...). P.S. luptă pentru cucerirea prin orice mijloace 
a puterii politice şi introducerea dictaturii proletare în vederea realizării idealului 
comunist”16. În aceeaşi zi, la Cluj, a avut loc adunarea şoviniştilor unguri, la care au 
participat şi reprezentanţi ai Grupului Comunist Român din Budapesta. În cadrul 
acestei adunări s-a declarat că Transilvania „trebuie să rămână în cadrul Ungariei”17.  
La sfârşitul Primului Război Mondial, în opinia publică românească nu 
funcţiona încă niciun criteriu de diferenţiere clară între cele două variante politice ale 
stângii – socialism şi comunism/bolşevism –, motiv pentru care s-a creat impresia 
unor origini şi scopuri comune. Lipsa de cultură politică a noului corp electoral a 
perpetuat această stare de confuzie, chiar şi după apariţia PCR (mai 1921) şi 
delimitarea evidentă a mişcării socialiste faţă de acesta. În fapt, mişcarea socialistă şi 
sindicală din România acelor timpuri îşi va afirma diferenţierea clară faţă de 
bolşevism şi Rusia sovietică, denunţând ea însăşi acţiunile teroriste ale agenturii 
comuniste din ţara noastră. 
 Reprimarea sângeroasă, prin folosirea armatei, a manifestaţiei muncitorilor 
tipografi din Bucureşti (13/26 decembrie 1918), poate sugera existenţa unei adevărate 
psihoze anticomuniste printre liberalii aflaţi la putere. Excesul de zel al militarilor s-
a soldat, în acea zi, cu un „bilanţ” dramatic: peste o sută de morţi şi câteva sute de 
răniţi (în faţa Teatrului Naţional şi pe Calea Victoriei). Au fost operate zeci de arestări 
în Bucureşti şi în principalele localităţi ale ţării; sediile centrale şi locale ale Partidului 
Socialist au fost sigilate, iar arhivele confiscate.  
Atmosfera din decembrie 1918, starea de tensiune existentă în cadrul P.N.L, 
sunt sugestiv surprinse de I.G. Duca în Memoriile sale:  
Îndată după întoarcerea noastră din Iaşi, simţeam că Bucureştii erau subminaţi 
de agitaţiuni comuniste. Fie că autorităţile de sub ocupaţie nu vegheaseră 
îndeajuns şi că astfel propaganda comunistă se putuse întinde netulburată. Fie că 
germanii, după o metodă care le era scumpă, văzând că trebuie să se retragă, au 
ţinut să aprindă focul în urma lor. Fapt e că pe stradă defilau convoaie cu drapele 
roşii, şi corifeii mişcării răspândeau din larg bani în dreapta şi în stânga. Haosul 
 
16 Socialismul, din 22 decembrie 1918, p. 1. 
17 Institutul Naţional pentru Studiul Totalitarismului, Ideologie şi Structuri Comuniste în 
România, colecţia documente, vol. II, Bucureşti, 1997, p. 77.  

existent, miile de refugiaţi din Moldova…, starea quasi-revoluţionară din Ardeal 
şi Bucovina, prizonierii care soseau din diferite ţări unde izbucnise bolşevismul, 
armatele care porneau spre Ardeal – toate acestea îngăduiau uşor lui Racovski şi 
agenţilor Moscovei să uneltească şi să semene dezordine în România. La 26 
decembrie…, soldaţii au tras. Mai mulţi manifestanţi au căzut morţi. Poliţia …, 
i-a bătut în chip atât de crunt încât unul din socialiştii cei mai de vază, Frimu, a 
şi murit peste câteva zile. Represiunea depăşise aşteptările…, era grav şi 
inadmisibil18.    
La scurt timp după încheierea Adunării Naţionale de la Alba-Iulia, România 
a fost nevoită să facă față unui atac susţinut venit din partea celor trei soviete (rusesc, 
maghiar şi ucrainean). Mişcările au fost susţinute moral, material şi financiar de 
Moscova, destabilizarea României fiind urmărită cu asiduitate atât prin presiuni 
militare externe simultane, cât şi prin acţiuni interne (greve, răspândire de manifeste 
etc). Din fericire, acestui efort antibolşevic iniţiat de români în estul Europei, i se va 
adăuga, începând cu luna februarie 1919, un nesperat sprijin militar venit din partea 
Poloniei. Războiul dintre Polonia şi Rusia va micşora din presiunea comunistă 
exercitată de ruşi la graniţa răsăriteană a ţării noastre şi va permite trupelor române să 
se concentreze asupra acţunilor de debolşevizare a Transilvaniei și de menținere a 
României Mari.  
După agitațiile și provocările bolşevicilor ruşi şi ucraineni din anul 1918, ce 
au forțat România să apere cu trupele militare hotărârile de unire adoptate la Chişinău 
şi Cernăuţi, în 1919 ofensiva trupelor bolşevice maghiare în Transilvania va impune 
ţării noastre aplicarea unor măsuri similare. Hotărârea politică de eliberare a 
Transilvaniei de către Armata română a fost luată după un lung şir de provocări şi 
acţiuni criminale antiromâneşti puse la cale de bolşevicii ruşi, ucraineni și unguri. 
Amintim aici o parte dintre acestea: provocările secuilor din zona Ciucea-Bihor (12 
decembrie 1918)19, incidentele din fosta piaţă a Teatrului Naţional din Bucureşti, 
cunoscute sub denumirea de „greva tipografilor” (13 decembrie 1918)20; atacarea 
satelor românești din Maramureș de către bolşevicii ucraineni (1-4 ianuarie 1919); 
ocuparea de către trupele bolşevice ruseşti a Hotinului (7-16 ianuarie 1919); acţiunile 
antiromâneşti ale minerilor din Baia Mare şi Baia Sprie inspirate de bolşevici unguri 
(8 ianuarie 1919); proclamarea unei „republici independente în Valea Jiului” de către 
Consiliul Muncitoresc din Petroşani (9 ianuarie 1919); acţiuni teroriste antiromâneşti 
ale bolşevicilor maghiari după ocuparea oraşului Oradea (23 martie 1919)21; Guvernul 
de la București, ca răspuns la solicitările populaţiei românești din Ardeal, terorizată 
de bandele comuniste maghiare, hotărăşte trimiterea de trupe în Ardeal; trupele 
române se opresc pe aliniamentul Tisei (aprilie 1919); guvernele sovietic şi ucrainean 
adresează guvernului român două ultimatumuri prin care îi cer să cedeze, în termen 
de 24 de ore, Basarabia şi Bucovina (1 mai 1919);  trupele bolşevice ungare 
declanşează o puternică ofensivă împotriva poziţiilor româneşti de pe malul Tisei (20 
iulie 1919) ș.a. Conducerea comunistă de la Budapesta în colaborare cu trupele 
bolşevice ruseşti prezentau românilor consecinţele finale ale aplicării acestei ideologii 
 
18 I. G. Duca, op. cit., p. 187-188. 
19 Arhiva M. Ap. N., fond Comandamentul Trupelor din Transilvania, dosar 19/1918, ff. 15-
16. 
20 Institutul Naţional pentru Studiul Totalitarismului, op. cit., p. 133-160. 
21 Renaşterea Română, an. 1, nr. 64 din 23 martie/ 5 aprilie 1919, p. 1. 

în Estul Europei: dezavuarea hotărârilor Conferinţei de Pace şi dezmembrarea 
României Mari. Trecând la o hotărâtă contraofensivă, trupele române vor atinge Tisa 
pe 1 mai şi vor ocupa Budapesta în intervalul 3-4 august 1919.  
În această atmosferă extrem de tensionată, la Paris, Ionel Brătianu lua 
cunoştinţă de viziunea modernă a Aliaţilor privind recunoașterea drepturilor 
minorităţilor, dar şi de recunoaşterea Marii Uniri: la 11 iunie 1919, delegaţiei 
României la Conferinţa de la Paris i s-a comunicat hotărârea Consiliului Suprem 
privind frontierele dintre ţara noastră şi Ungaria/Iugoslavia prin care se recunoaşte 
unirea Transilvaniei cu Ţara.  
În contextul discuţiilor privind proiectul de tratat cu Austria, Brătianu şi-a 
exprimat în cadrul Consiliului Suprem Aliat dezacordul faţă de tratatul minorităţilor. 
Mai mult, premierul român pare a sugera Aliaţilor faptul că politica liberală de 
garantare a drepturilor minorităţilor naţionale de către Marile Puteri era, în acele 
momente, incompatibilă cu securitatea şi stabilitatea României şi a întregii Europe. 
Pledoaria sa din 31 mai 1919 este elocventă în acest sens:  
Prin adeziunea la actul unirii proclamată de Bucovina, România îi asigură 
securitatea şi opreşte la frontiera Nistrului expansiunea anarhiei, care ameninţă o 
parte întreagă a Europei. Cu preţul sacrificiilor militare, care nu sunt încă 
încheiate, România veghează asupra Bucovinei şi, în acelaşi timp, îşi afirmă 
solidaritatea cu interesele generale ale civilizaţiei. 
Nu trebuie pierdut din vedere că dacă în fruntea guvernelor Marilor Puteri actuale 
se găsesc oameni inspiraţi de cele mai nobile principii, se poate foarte bine ca 
evoluţiile politice să determine aceleaşi state să fie reprezentate de alţi oameni, 
care să facă unele guverne să devieze de la poziţia lor anterioară şi să le angajeze 
în favoarea anumitor interese speciale. Este sigur că Marile Puteri, prin 
sacrificiile lor, au asigurat victoria marii cauze a tuturor, dar eu aş adăuga că (...) 
responsabilitatea fiecăruia dintre state nu este mai puţin totală în ceea ce priveşte 
independenţa şi securitatea sa. Astfel, la ora actuală, România este obligată să 
asigure, cu propriile sale trupe, apărarea nu numai a frontierelor sale, ci şi a unei 
cauze care interesează tot centrul Europei. Prin urmare, (...) responsabilitatea şi 
rolul statelor independente, indiferent de mărimea lor, rămân întregi22.  
Altfel spus, în mai 1919, reprezentantul României la Paris echivala garanțiile 
Aliaților privind drepturile minorităților cu libertatea acestora de a pune la îndoială 
însăşi existenţa României Mari. Brătianu nu refuza aprioric garanţiile occidentale, ci 
dorea să evite posibilele efecte negative ale aplicării lor. Voi prezenta, mai jos, un 
citat relevant, ce susţine această opinie:  
De o manieră generală, România este gata să accepte orice dispoziţie pe 
care statele care fac parte din Liga Naţiunilor ar admite-o pe propriul teritoriu în 
această privinţă. În alte condiţii, România nu ar admite în nici un caz intervenţia 
guvernelor străine în aplicarea legilor sale interne. (...) o intervenţie srăină, care 
nu acordă nici o libertate în plus faţă de cele pe care statul român este hotărât să 
le garanteze tuturor cetăţenilor săi, ar putea compromite opera de fraternizare pe 
care guvernul român o are în vedere. 
Pe de o parte, anumite minorităţi s-ar considera scutite de orice recunoaştere faţă 
de stat, care contează în mod precis pe dezvoltarea acestui sentiment pentru a 
cimenta fraternitatea naţionalităţilor; pe de altă parte, se dă naştere unui curent 
care tinde să creeze două categorii de cetăţeni în acelaşi regat; unii încrezători în 
 
22 Ioan Scurtu, Liviu Boar (coord.), op. cit., 146, 158. 

solicitudinea statului, alţii dispuşi să-i fie ostili şi să caute protecţie în afara 
graniţelor. Istoria dovedeşte că protejarea minorităţilor concepută de asemenea 
manieră a contribuit mai mult la slăbirea statelor decât la consolidarea lor. (...) 
România înţelege să recunoască cele mai mari libertăţi minorităţilor etnice sau 
confesionale…, dar în afara acestor principii generale, România nu ar subscrie la 
stipulaţii care i-ar limita drepturile de stat suveran şi în această ordine de idei, ea 
consideră că drepturile statelor sunt aceleaşi pentru toţi. …Dacă minorităţile ştiu 
că libertăţile de care se bucură le sunt garantate, nu prin bunăvoinţa statului 
căruia îi aparţin, ci prin protecţia unui guvern străin, indiferent care, baza statului 
va fi neînsemnată.23. 
Totuşi, din grupul de state care au formulat iniţial obiecţii faţă de tratatul 
minorităţilor (România, Polonia, Grecia, Cehoslovacia, Iugoslavia), statul român a 
fost singurul care a urmărit cu consecvenţă politica de refuz a acestui tratat. Exceptând 
cererea delegaţiei Iugoslaviei (privind limitarea aplicării  tratatului „la teritoriile care 
au aparţinut mai înainte Austro-Ungariei, deci neaplicarea lui pentru Serbia”), toate 
statele participante la Conferinţă vor accepta în cele din urmă garanţiile Marilor Puteri 
în privinţa drepturilor minorităţilor.  
Pledoaria demnităţii susţinută de Ionel Brătianu nu a avut niciun ecou în 
rândul Aliaţilor. Marile Puteri au asigurat România, de nenumărate ori, că nu vor 
încălca în niciun fel suveranitatea ţării noastre şi au insistat ca delegaţia română să 
privească garanţiile drept „sfaturi şi recomandări venite din partea unor prieteni”. Ca 
suport pentru logica existenţei acestor garanţii, Aliaţii au adus, prin intermediul 
preşedintelui S.U.A. W. Wilson, următoarele argumente forte: „ 
Dacă doriţi ca principalele Puteri Aliate şi Asociate să garanteze însăşi existenţa 
noilor state, este oare  nedrept ca ele să aibă satisfacţie în ce priveşte condiţiile 
pe care ele le consideră indispensabile pentru evitarea cauzelor viitoare ale 
războiului? România va ieşi din acest război mare, puternică, cu creşteri 
teritoriale datorită efortului comun şi vigorii armatelor noastre. Noi avem deci 
dreptul să insistăm asupra acestor condiţii, care, după părerea noastră vor face 
acest succes definitiv. (...) Dorim să ne asigurăm că putem garanta, cu toate 
forţele de care dispunem, ansamblul de avantaje pe care acest tratat vi-l oferă”24.  
Din perspectivă istorică, neinvitarea Rusiei comuniste la Conferinţa de la 
Paris, gest echivalent cu nerecunoaşterea ei pe plan internaţional, a fost o uriaşă 
greşeală diplomatică a învingătorilor. Această mare putere economică şi militară va 
submina, de-a lungul întregii perioade interbelice, toată construcţia 
europeană/naţională realizată la Paris. Trăind cu iluzia că la Conferinţa „celor Mari” 
nu lipseşte nimeni, Aliaţii nu au avut cum să-l înţeleagă pe Brătianu. Dacă în opinia 
premierului român pericolul bolşevic făcea inacceptabilă soluţia garanţiilor privind 
respectarea drepturilor minorităţilor, Aliaţii au văzut în aceste tergiversări o nouă 
încercare de amânare a rezolvării unei „probleme” mai vechi a românilor: chestiunea 
evreiască. Un veritabil „dialog al surzilor” începea din acest moment. 
 
O Românie Mare, dar nu pentru toți – „chestiunea evreiască” 
„Chestiunea evreiască” reprezintă o temă ce străbate obsesiv atât istoria 
modernă, cât şi istoria contemporană a României. Aproape toate marile momente din 
 
23 Ibidem, p. 147, 151. 
24 Ibidem, p. 156. 

istoria statului nostru au pus în discuţie, printre altele, şi  această problemă: 1848, 
1866, 1878, 1907, 1918. Mai mult, unele din etapele esenţiale privind dezvolarea 
modernă a statului român au fost condiţionate de rezolvarea „chestiunii evreieşti”. 
Spre exemplu, însăşi recunoaşterea internaţională a independenţei de Stat a României 
a fost condiţionată de acordarea dreptului la cetăţenie pentru evreii din vechiul Regat 
(modificarea art. 7 din Constituția anului 1866).  
Influența și pozițiile importante ocupate de etnicii evrei în cadrul sectorului 
financiar-economic național, comparativ cu poziţiile relativ modeste ocupate de 
majoritatea românilor în aceste domenii, așa-zisele bariere religioase (invocate eronat, 
în contradicție cu evidența originilor iudaice ale creștinismului), dârzenia cu care 
comunitățile evreiești și-au asumat propria identitate, mobilitatea lor socio-
profesională, tradusă în multiple legături internaţionale, vitale pentru practicarea 
comerţului şi negoţului, propaganda antisemită ce depunea eforturi repetate pentru 
diabolizarea imaginii evreului şi, până în 1948, absenţa unui stat naţional evreiesc au 
fost, în viziunea vechii clase politice românești, tot atâtea (false) motive ce au creat 
bariere sociale în calea normalizării raporturilor româno-evreieşti, sădind în mentalul 
majorităţii românilor imaginea străinului, a „neasimilabilului”.  
Desigur, la nivelul anului 1919, chestiunea evreiască trebuie plasată în 
ansamblul problematicii pariziene legate de recunoaşterea drepturilor tuturor 
minorităţilor conlocuitoare, chiar dacă însuşi Tratatul Minorităţilor face distincţie 
între evrei (art. 7) şi austrieci şi unguri (art.4). Problema evreiască din România nu a 
apărut, însă, în contextul evenimentelor anului 1919. În spatele dezbaterilor din cadrul 
Conferinţei de la Paris exista o întreagă istorie a acesteia. La Paris comunităţile 
evreilor români vor găsi un moment extrem de favorabil de a refula dorinţa de 
împlinire a unui ideal just, dar îndelung refuzat – emanciparea.  
Încă de la tratatul de Pace de la Berlin (1878), Marile Puteri au cerut României 
naturalizarea evreilor din vechiul Regat, condiționând recunoașterea independenței de 
stat de înfăptuirea acestui deziderat. Vechile „Drepturi şi libertăţile universale ale 
omului” ofereau un puternic sprijin ideologic pentru această doleanță. Delegaţia 
română şi-a susţinut refuzul invocând existenţa unor puternice interese economico-
financiare ce ar pune în pericol stabilitatea internă a statului român. Supusă unor 
enorme presiuni internaţionale, România şi-a luat angajamentul de modificare a 
articolului 7 din Constituţia de la 1866 (ce condiționa acordarea cetățeniei române de 
apartenența la creștinism). Promisiunile nu au fost însă onorate. Potrivit termenilor 
noului articol 7 din Constituţia de la 1879, evreii aveau calitatea de „străini nesupuşi 
unei puteri străine”. Naturalizarea evreilor se făcea individual, după o procedură 
extrem de complexă şi numai după dezbaterea cererilor în Parlament. Între 1879 şi 
1900 au fost naturalizaţi – dintr-un total de aproximativ 200.000 de evrei – numai 85 
de evrei, dintre care 27 au decedat în aceeaşi perioadă25. 
Evitând soluţia emancipării colective a supuşilor evrei, guvernanţii români 
blocau accesul acestora spre funcţiile publice din magistratură, învăţământ, 
administraţie şi refuzau evreilor dreptul de a deţine proprietăţi agricole. Ei aveau, însă, 
obligaţia efectuării serviciului militar și pe aceea de a fi buni platnici de taxe și 
impozite. Criza economică de la sfârşitul secolului al XIX-lea, la care se adaugă 
 
25 Carol Iancu, Le Juif en Roumanie, Editions de l’Univesité de Provence, 1973, p. 186. 

alienarea juridică, vor provoca, între 1880 şi 1914, exodul a aproape 90.000 de evrei, 
adică o treime din comunitate26. 
Războaiele balcanice au oferit organizaţiilor evreieşti occidentale o nouă 
ocazie de a interveni pe lângă guvernele american, francez, italian şi englez pentru 
rezolvarea problemei cetăţeniei. În Corriere della Sera, din 3 martie 1913, Luigi 
Lazzatti – fost preşedinte al Consiliului de Miniştri italian – a lansat un apel 
diplomaţiei europene pentru ,,salvarea libertăţii religioase”. Cu această ocazie el a 
folosit faţă de evreii români o formulă devenită celebră la scurt timp de la formulare: 
„Pe scurt, aceştia sunt ultimii sclavi care mai există încă în Europa”27. Eforturile lui 
Luzzatti şi Clemenceau, precum şi cele ale organizaţiilor evreieşti, n-au dat niciun 
rezultat, iar Tratatul de la Bucureşti din anul 1913 nu a cuprins nicio clauză referitoare 
la egalitatea civică a evreilor români. 
O dată cu războiul pentru Întregirea naţională, ,,chestiunea evreiască” a intrat 
în faza sa finală. Articolul 28 al Tratatului de Pace de la Buftea-Bucureşti (mai 1918) 
introducea pentru prima oară în legislaţia românească principiul egalităţii 
confesiunilor religioase din România. Acest articol avea să stea la baza apariţiei, pe 
27 august 1918, a Legii Marghiloman (Legea cu privire la naturalizarea străinilor 
născuţi în ţară) şi a Regulamentului de aplicare a acesteia. Legea instaura un sistem 
de naturalizare bazat pe accesul la cetăţenie, limitat la anumite categorii de evrei 
indigeni şi potrivit unor proceduri complicate şi oneroase. Această lege, care va reuşi 
să ofere drepturi civice doar câtorva zeci de evrei, va fi abolită de guvernul Coandă la 
6 noiembrie 1918. 
După o carieră de mai bine de o jumătate de secol, celebrul articol 7 nu va 
„rata” nici întâlnirea cu Marea Unire şi dezbaterile Conferinţei de Pace. Sub presiunea 
discuţiilor care aveau loc în capitala franceză, guvernul Brătianu (decembrie 1918- 
septembrie 1919), după ce luase iniţiativa unui al doilea decret–lege (la 29 decembrie 
1918, tot o lege restrictivă, în sensul nerecunoașterii emancipării colective), a adoptat, 
la 22 mai 1919, un al treilea şi ultim decret; era vorba de o naturalizare bazată pe 
principiul unei declaraţii de voinţă din partea evreilor născuţi în vechiul Regat. Iată ce 
stipula, în primul său articol, „Decretul pentru acordarea drepturilor cetăţeneşti 
evreilor născuţi în ţară”:  
Locuitorii evrei ai Vechiului Regat, majori, născuţi în ţară, sau întâmplător în 
străinătate, din părinţi aşezaţi în ţară, care n-au fost supuşi unui stat străin, sunt 
cetăţeni români şi se vor bucura de toate drepturile cetăţeneşti, dacă manifestă 
această voinţă, făcând declaraţia că ei sunt născuţi în România şi că nu s-au 
bucurat de nici o protecţie străină. 
Acei care au satisfăcut legea de recrutare, cei care au fost mobilizaţi în vreuna 
din campaniile de la 1913 încoace, chiar dacă azi ar fi minori, precum şi văduvele 
şi copiii legitimi ai decedaţilor din campaniile de la 1913 încoace, n-au de făcut 
afirmaţia că ei sunt născuţi în ţară şi că n-au fost supuşi unui stat străin. Simpla 
declaraţie că voiesc să dobândească drepturile de cetăţenie este îndestulătoare. 
De asemenea vor beneficia deplin drept de cetăţenia română şi văduvele, soţiile 
 
26 Idem, Evreii din România- 1918-1938. De la emancipare la marginalizare, București, 
Hasefer, 2000, p. 14. 
27 Ibidem. 

şi copiii legitimi ai celor naturalizaţi individual înainte de publicarea acestui 
decret28. 
Clasa politică românească refuza încă o dată soluţia emancipării colective, ce 
venea de la Paris pe tonalităţi imperative. Apariţia decretului trebuie plasată în 
contextul discuţiilor referitoare la semnarea Tratatului cu Austria şi, implicit, a 
tratatului minorităţilor. Faptul că el apare cu numai o săptămână înainte de începerea 
discuţiilor oficiale (29 mai) ar putea sugera mai curând intenţia lui Brătianu de a 
,,adormi” vigilenţa Aliaţilor şi a cercurilor evreieşti, decât dorinţa sinceră de a 
soluţiona această problemă. Acordând emanciparea civică şi politică evreilor din 
vechiul Regat, Brătianu încerca, de fapt, să evite rezolvarea unei noi doleanţe a 
acestora: acordarea drepturilor de minoritate etnică. Exista chiar un precedent pentru 
această nouă cerinţă – cel polonez. După cum este ştiut, evreii polonezi au reuşit, la 
începutul anului 1919, să obţină garanţii din partea statului referitoare la învăţământ, 
limbă şi non-violarea zilei de şabat. 
În concepţia lui Brătianu, tratatul minorităţilor nu era altceva, decât o formă 
ascunsă de protecţie a intereselor evreilor, iar stipulaţiile acestuia o gravă încălcare a 
suveranităţii statului. Iată ce-i scria din Paris lui Mihail Pherechide, la 26 mai 1919:  
Tratatul este, de fapt, chestiunea evreiască ce apare sub această nouă formă. Ne 
aflăm în faţa resentimentelor evreilor şi a apetiturilor trusturilor care hotărăsc în 
spatele lui Wilson. Voi răspunde că, hotărâtă a acorda egalitate absolută şi largi 
libertăţi politice minorităţilor, România nu admite cu nici un chip controlul altor 
state în afacerile ei interne. Ea se poate cel mult supune condiţiilor impuse tuturor 
statelor Ligii Naţiunilor29.  
Una dintre cele mai sensibile probleme, pusă în discuţie de Conferinţa de la 
Paris, a fost cea a recunoaşterii drepturilor acestei minorităţi. Spre deosebire de 
organizaţiile evreieşti franceză şi engleză – Alianţa Israelită Universală şi Joint 
Foreign Committee – care se mulţumeau să ceară doar emanciparea civică şi politică, 
Comitetul Delegaţiilor evreieşti de pe lângă Conferinţa de Pace reclama, pentru evreii 
de pretutindeni, şi drepturi de minoritate. Acest Comitet, creat la Paris în luna martie 
1919 şi condus de evreii americani, a prezentat trei serii de revendicări: 1. egalitatea 
civică şi politică, pentru evreii care erau încă lipsiţi de aceasta; 2. drepturi de 
minoritate naţională pentru evreii din ţările în care trăiau în mase compacte; 3. 
recunoaşterea Căminului naţional evreiesc în Palestina. 
Un nou concept juridic, acela de drepturi ale minorităţilor, s-a impus la Paris, 
ca urmare a prăbuşirii imperiilor austro-ungar, rus, german şi otoman şi a unui nou 
decupaj teritorial al Europei şi Orientului Apropiat. Este vorba de garantarea prin 
tratate şi, ulterior, prin legislaţia ţărilor respective, a drepturilor particulare – culturale 
şi religioase – în afară de egalitatea civică şi politică a membrilor acestor minorităţi 
cu ceilalţi cetăţeni ai noului stat. Apariţia acestui nou concept – de drepturi ale 
minorităţilor – constituie contribuția politicii dusă de Comitetului delegaţiilor 
evreieşti, sub influenţa conducătorilor săi sionişti; istoricul român Carol Iancu – 
 
28 C. Hamangiu, Codul general al României. Legi uzuale 1919-1922, vol. IX-X, f. 71-72.  
29 Gheorghe Brătianu, Acţiunea politică şi militară a României în 1919, ediţie îngrijită şi 
prefaţă de Şerban Papacostea, București, Corint, 2001, p. 64. 

profesor la Universitatea din Montpellier – susţine faptul că „tratatele minorităţilor, 
apărând drepturile minorităţilor, au fost o invenţie evreiască”30. 
La 31 mai 1919, Brătianu a expus în faţa Consiliului Suprem Aliat poziţia 
României faţă de proiectul tratatului minorităţilor. Principalele idei susținute de acesta 
au fost următoarele:  
… am onoarea de a vă comunica că România a asigurat egalitatea deplină a 
drepturilor, libertăţilor politice şi religioase ale tuturor cetăţenilor săi, fără 
deosebire de rasă sau religie. Ea consideră drept cetăţean român orice individ 
născut în România care nu se bucură de o supunere străină, precum şi toţi 
locuitorii din teritoriile nou unite la România care au fost supuşi ai statelor cărora 
aparţineau până acum aceste teritorii, în afară de cei care-şi exprimă dorinţa de a 
opta pentru o altă supunere. 
În conformitate cu aceste principii, guvernul regal, de acord cu reprezentanţii 
Transilvaniei, Basarabiei, Bucovinei, au hotărât, deopotrivă, să asigure pe tot 
cuprinsul noului Regat drepturile şi libertăţile minorităţilor, printr-o largă 
descentralizare administrativă de natură să garanteze populaţiilor alogene libera 
lor dezvoltare în ce priveşte limba, învăţământul şi exercitarea cultului lor. (...) 
România înţelege să recunoască cele mai mari libertăţi minorităţilor etnice sau 
confesionale. Inspirându-se din aceste principii, delegaţii săi au votat la 
constituirea Ligii Naţiunilor, în favoarea garanţiilor propuse pentru ansamblul de 
state care fac parte din această ligă, dar în afara acestor principii generale, 
România nu ar subscrie la stipulaţii care i-ar limita drepturile de stat suveran. În 
interesul libertăţii şi dreptăţii pentru toţi, precum şi în cel al dezvoltării sale 
interne, România este hotărâtă să-şi asigure drepturile  minorităţilor… Iată de ce 
ea se declară gata să insereze în proiectul de tratat…următorul text: „România 
acordă tuturor minorităţilor de limbă, naţionalitate şi de religie care trăiesc în 
cadrul noilor sale frontiere aceleaşi drepturi pe care le au şi cetăţenii români”31. 
Brătianu era hotărât să acorde minorităţilor etnice din România toate 
drepturile şi libertăţile de care se bucurau etnicii români, dar nu putea concepe să 
recunoască Marilor Puteri dreptul de a ,,monitoriza” îndeaproape respectarea 
promisiunilor. Putea România, prin medierea lui Brătianu, să fie crezută „pe cuvânt”? 
Invocând tentativele eşuate de rezolvare a  „chestiunii  evreieşti” drept contraexemplu, 
Aliaţii aveau un puternic motiv de neîncredere faţă de eternele promisiuni româneşti. 
Preşedintele Consiliului Suprem Aliat, Georges Clemenceau, un puternic susţinător al 
cauzei evreilor români, a afirmat că, pentru România, vremea promisiunilor a trecut:  
În ce priveşte drepturile minorităţilor, sunt foarte bucuros să aflu că dl. Brătianu 
se preocupă de această chestiune absolut ca noi toţi. Problema este de a şti dacă, 
din motive de trecut istoric al unor popoare, poate fi necesar să se dea, nu spun 
garanţii suplimentare, ci garanţii mai complete care pot fi recunoscute ca 
necesare. (...) nu este vorba de a umili pe nimeni, de a încălca drepturile suverane 
ale vreunei naţiuni, ci că, în sfârşit, istoria tuturor cu privire la minorităţi nu este 
deloc aceeaşi. În această privinţă este necesară distincţia că noi nu dorim să 
umilim pe nimeni, propunând un drept de control, nu al guvernelor străine, cum 
spune dl. Brătianu, ci al Societăţii Naţiunilor, de la care acceptăm orice control 
asupra noastră înşine în condiţiile care au fost indicate de dl. Brătianu. (...) nu 
cred să fie umilitor pentru România să primească sfaturi prieteneşti date de statele 
care se numesc S.U.A., Anglia, Italia, Franţa. Sunt tradiţii istorice care s-au 
 
30 Carol Iancu, Evreii din România ..., p. 17.  
31 Ioan Scurtu, Liviu Boar (coord.), op. cit., pp. 146-147. 

perpetuat în unele ţări, că rectificări bazate pe aceste tradiţii au fost cerute de 
mult de alte tratate pe care dl. Brătianu le cunoaşte şi că ele nu au putut fi 
obţinute. În aceste condiţii textul de care se plânge şi de care cred că statele slave 
nu se vor plânge este mai curând o încurajare şi un sprijin. Noi am dori să vedem 
sprijinul nostru prietenesc interpretat în sensul celor spuse şi nu în cel care îi 
place să i-l  dea, pe nedrept, după părerea mea32.  
Refuzul lui Brătianu de a semna tratatul minorităţilor a fost categoric. Revenit în ţară, 
premierul român va proclama politica de rezistenţă. De asemenea, a decis eliberarea 
teritoriului Transilvaniei şi înfrângerea definitivă a armatelor comuniste ungare.  
„Chestiunea evreiască” a continuat să facă parte din agenda de lucru a 
guvernului român şi după retragerea de la lucrările Conferinţei. Brătianu scrie 
preşedintelui Wilson o scrisoare în care neagă existenţa unei probleme evreieşti în 
România, deşi recunoaşte „pericolul” evreilor pentru economia românească33. 
Ca urmare a notelor ultimative trimise de Consiliul Suprem Aliat, în care 
România era ameninţată cu retragerea definitivă de la Conferinţă în cazul nesemnării 
tratatului de pace cu Austria, I.I.C.Brătianu demisionează la 12 septembrie 1919. 
Demisia a provocat o criză politică extrem de periculoasă pentru ţara noastră, în 
contextul izolării diplomatice a României şi al pericolului bolşevic existent. Timp de 
cincisprezece zile (12–27 septembrie), România a „funcţionat” fără a avea un guvern.  
Soluţia propusă de regele Ferdinand pare, însă, inspirată tot din politica de 
rezistenţă proclamată de Brătianu. Astfel, noul guvern condus de generalul Arthur 
Văitoianu (Weithoffer), declarându-se nepolitic, va anunţa Consiliul Suprem Aliat că 
nu putea semna tratatul cu Austria. Mai mult, sub pretextul propagandei antibolşevice, 
în timpul acestui guvern a fost organizată o veritabilă agitaţie antisemită. Au fost 
tipărite în tipografiile statului numeroase broşuri în care evreii erau prezentaţi drept 
susţinători ai mişcării comuniste. Afişe mari cu titluri sugestive „Bestiile Roşii” au 
fost afişate de agenţi de poliţie, iniţial în Bucureşti, apoi în toate localităţile ţării. 
Afişele reproduceau fotografii ale bolşevicilor maghiari care l-au sprijinit pe Bela 
Kun, majoritatea având nume evreieşti34. Atunci când unele nume puteau crea 
confuzie – precum Gogu Avramescu – ele erau urmate de observaţia „de origine 
evreu”. Alte explicaţii pretindeau că era vorba în majoritate de dezertori din armata 
română.  
Ca o curiozitate, trebuie spus faptul că toate aceste evenimente s-au petrecut 
în timpul unui guvern ce avea în componenţă doi generali ai Armatei române ce erau 
de origine evreiască: primul ministru, generalul Arthur Văitoianu şi ministrul Cultelor 
şi Instrucţiunii Publice, generalul Alexandru Lupescu-Wolf. Generalii, acoperiţi de 
glorie pe câmpul de luptă şi loiali poporului pentru care au luptat, şi-au prezentat după 
o lună săbiile regelui şi au avut o singură replică: „Nu semnăm!”35.  
După alegerile parlamentare din 2-6 noiembrie 1919 avea să fie numit un nou 
guvern condus de Alexandru Vaida-Voevod, vicepreşedintele P.N.R. La exact un an 
după Adunarea de la Alba-Iulia, la 1 decembrie 1919, un ardelean depunea, în calitate 
de prim-ministru, jurământul faţă de Ţară şi Rege. În condiţiile în care niciun alt lider 
 
32 Ibidem, pp. 149-150. 
33 Anastasie Iordache, Ion I.C. Brătianu, Bucureşti, Albatros, 1994, p. 436. 
34 Carol Iancu, Evreii din România..., p. 143. 
35 Alex Mihai Stoenescu, op. cit., p. 243. 

politic36 nu a dorit să-şi lege numele de semnarea tratatului minorităţilor, 
transilvăneanul Al. Vaida-Voevod şi-a asumat „riscul” şi a semnat, la 9 decembrie 
1919, tratatele de pace cu Austria şi Bulgaria. Cu o întârziere de două luni37, România 
primea recunoaşterea şi garantarea internaţională a unei părţi din frontiera de stat. 
Trebuie spus faptul că de la sfârşitul Primului Război Mondial (noiembrie 1918) și 
până la momentul 9 decembrie 1919, singurul stat cu care România semnase un tratat 
de Pace a fost Germania.  
Tratatul minorităţilor a fost semnat numai după ce delegaţia română a reuşit 
îndepărtarea din clauzele tratatului a așa-ziselor ,,articole evreieşti”, identice acelora 
prezente în tratatul polonez. În locul lor, Consiliul Suprem a introdus un nou articol 
7, prin care guvernul român se angaja să recunoască evreilor din România Mare toate 
drepturile şi libertăţile: „România se obligă a recunoaşte ca supuşi români, de plin 
drept şi fără nici o formalitate, pe evreii locuind în ţară pe teritoriile României şi care 
nu se pot prevala de nici o altă naţionalitate”38.  
Prin voinţa Marilor Puteri, în special a Franţei, şi prin sprijinul masiv acordat 
de organizaţiile evreieşti occidentale, România a fost nevoită să recunoască 
emanciparea evreilor români. Celebrul articol 7 îşi încheia, în mod oficial, „cariera”. 
România îşi începea perioada interbelică din postura ultimului stat european ce 
acordase drepturi politice şi civile minorităţii evreieşti. 
La numai trei ani de la încheierea Conferinţei, prin Constituţia din 1923, 
Brătianu va naţionaliza toate bogăţiile subsolului, căile de comunicaţii, spaţiul 
atmosferic şi apele navigabile, prăbuşind averi, distrugând afaceri ale unor mari 
concerne internaţionale, împingând la sinucideri. În conformitate cu așa-zisele 
principii liberale moştenite de la tatăl său, sintetizate în formula prin noi înşine, Ionel 
Brătianu refuza orice colaborare financiară cu străinătatea. Din perspectivă istorică, 
poziţia lui Ionel Brătianu la Conferinţa de Pace de la Paris avea să marcheze negativ 
întreaga evoluţie interbelică a societăţii româneşti. Obsedat de „trădarea” Aliaţilor, de 
dublul pericol ce plana asupra României Mari – cel extern, comunist, şi cel intern, 
economic, în mare măsură pus pe seama evreimii –, Brătianu va polariza excesiv atât 
scena politică, cât şi societatea românească interbelică. „Dreapta” naţionalistă se va 
opune, de multe ori violent, „Stângii”, diabolizată și văzută drept comunistă, 
minoritară, străină, revizionistă şi, nu în ultimul rând, evreiască. România era definitiv 
scindată fără a lăsa concilierii nicio şansă. În fapt, lipsită de un proiect politic naţional, 
care să-i cuprindă pe Toţi cetăţenii, România nu a oferit nicio şansă democraţiei.  
Pe plan internaţional, poziţia lui Brătianu va arunca România într-o 
periculoasă izolare diplomatică. Din foşti aliaţi, occidentalii, prin teza ,,încălcării 
suveranităţii”, deveneau potențiali duşmani. Tot Brătianu, cunoscut pentru rusofobia 
 
36 N. Iorga, liderul Partidului Naţionalist-Democrat, a refuzat propunerea de formare a 
guvernului spunând că „nu înţeleg să fiu un condeiu de iscălit”; Iuliu Maniu, preşedintele PNR, 
a declinat oferta de formare a guvenului sub pretextul că nu stăpânea bine limba franceză, 
limba oficială la Conferinţa păcii. Pe 16 iulie, la Arad, acesta declara următoarele: ,,Controlul 
minorităţilor atinge demnitatea noastră de stat, (…), se dau minorităţilor drepturi incompatibile 
cu suveranitatea noastră naţională”; Al. Averescu, preşedintele Ligii Poporului, a decis să se 
retragă din campania electorală din octombrie  1919 (la fel au procedat şi membrii Partidului 
Socialist). 
37 Tratatul de Pace între Aliaţi, pe de o parte, şi Austria, pe de altă parte, prin care se ratifică 
unirea  Bucovinei cu România, a fost semnat la 10 septembrie 1919 la Saint-Germain-en-Laye. 
38 Ioan Scurtu, Liviu Boar (coord.), op. cit., p. 176. 

sa, este cel care se va opune încheierii unui tratat de pace cu U.R.S.S, propus de Lenin 
în 1921. Prin acest tratat România primea recunoaşterea unirii cu Basarabia, în 
schimbul recunoaşterii internaţionale a URSS, „statul rus fiind nevoit să creeze 
precedente pentru recunoaşterea lui de către marile puteri”39. România va ajunge în 
scurt timp într-o situaţie paradoxală, fiind nevoită să opună revizionismului sovietic 
un sistem regional de tratate bi- şi multilaterale încheiate cu o serie de state central-
europene, dintre care majoritatea erau state slave.  
Văzând în Conferinţa de Pace un „complot” împotriva României, Brătianu a 
refuzat ţării un real viitor democratic, împingând în interbelic un trecut politic 
incompatibil cu noile realităţi româneşti şi europene. Închei, prezentând un scurt 
fragment dintr-o scrisoare adresată lui I. Maniu de către Alexandru Vaida-Voevod 
(1919):  
Brătianu a opus rezistenţă pentru a obţine mai mult. A reuşit? Cât timp a fost 
Brătianu aici, am înghiţit toate, recunoscând competenţa lui după ce a luat toate 
asupra sa. Cine răspunde azi pentru politica noastră externă? Brătianu s-a retras 
dinaintea răspunderii. Unde vrem să ajungem? Până unde întindem coarda? Ori, 
o lăsăm să se rupă? Când până şi Franţa a fost silită să primească condiţii de-a 
dreptul umilitoare de credit din Statele Unite, atunci să nu fim noi prea cu nasul 
pe sus40.  

Diana Zaharia1 
 
 
 
PAVEL CHIHAIA – PORTRETUL SCRIITORULUI LA 
RĂSCRUCEA VREMURILOR 
 
 
Pavel Chihaia – the portrait of the writer at the crossroads of history 
Pavel Chihaia (b. 23rd of April 1922, Corabia, Romania – d. 18th of June 2019, 
München, Germany) debuted in 1947 with the novel Blockade, surprising by the 
themes chosen – the life of Constanta harbour before the First World War – but also 
by the mature style of writing. This is the only book he gets to publish while staying 
in the country, before the official establishment of communism. Thus, he is part of the 
writers who debuted between 1944 and 1947, suggestively named by the critics ,,the 
lost generation”. The loss means for this writer the social marginalization and the 
prohibition to publish, but Pavel Chihaia turns it, by his moral choise, into winning a 
bet with the history. He joins the anti-communist resistance movements, his books are 
retired, then he has some temporary jobs, under his qualification, a time in which he 
writes shelf literature. Leaving the country for the West didn’t mean breaking up with 
the Romanian themes, which he develops in some dissident fictions and also in a great 
work of history and criticism of the Romanian medieval art. The letters and the diary 
are also ethically and aesthetically valuable. After 1989, the attempt to restore the 
exiled writers brings him back to the public’s attention and makes the publication of 
all his writings possible. Still, he chooses to live in Germany for the rest of his days, 
thus sharing the destiny of the most Romanian dissidents. Pavel Chihaia illustrates, 
by a literature of trauma, the writer’s destiny at the crossroads of history. 
Key-words: Pavel Chihaia, “the lost generation”, communism, censorship, exile, 
dissidence 
 
Pavel Chihaia este, mai mult decât un scriitor, un model civic și moral. 
Instaurarea comunismului, începând oficial cu anul 1948, duce la un val de arestări pe 
motive politice ale vechilor și noilor intelectuali care se opuneau dictaturii. Deși 
debuta în 1947 cu un roman apreciat de critică și de public, Blocada (Editura Cultura 
Națională), cenzura vede în această ficțiune tema subversivă a închiderii granițelor, 
închidere pe care România avea de altfel să o experimenteze curând sub noul regim. 
Forța de sugestie a temei nu este însă atât de mare în roman. Adevăratul motiv al 
cenzurii și apoi al marginalizării sociale a fost implicarea scriitorului în mișcările de 
rezistență anticomunistă înainte de 1948.  
O mișcare anticomunistă importantă, pe care o amintim aici și la care Pavel 
Chihaia va face referiere des în memoriile sale, reunește intelectuali de marcă ai 
vremii (Vladimir Streinu, Șerban Cioculescu, Iordan Chimet, Constantin Tonegaru, 
Teodor Mihadaș, Dinu Pillat, Gheorghe și Lucia Fratostițeanu, preotul catolic M.-A. 
Barral etc.) și poartă numele poetului Mihai Eminescu. Organizația avea ca principal 
scop ajutorarea celor persecutați de regim și forțați să trăiască la limita sărăciei. Pavel 
Chihaia se ocupa de plasarea ajutoarelor de alimente, haine și medicamente primite 
 
1 Universitatea „Ștefan cel Mare” din Suceava. 

prin Crucea Roșie, iar relatările pe care le face mai târziu despre aceste acțiuni par 
desprinse dintr-o ficțiune de aventură. Însă, realitatea din spatele povestirii este adesea 
tragică. Acțiunile de ajutorare sunt riscante și se termină cu arestarea celor implicați, 
așa cum se întâmplă cu poetul Constant Tonegaru, mort în 1952 în urma detenției și 
autorul unui singur volum, Plantații (1945, Editura Fundațiilor Regale). 
Singura carte publicată în țară de Pavel Chihaia, Blocada, este retrasă de pe 
piață, iar autorului i se interzice să publice începând din 1948. Urmează o perioadă 
mediocră profesional, pentru că, deși urmase Facultatea de Litere (1941–1945), nu se 
poate angaja și prestează diverse munci de necalificat (zidar, caloriferist, figurant la 
teatre din București). Retras apoi la Constanța, traduce din lirica engleză, dă meditații 
și scrie literatură pentru sertar. Ficțiunile de sertar începute acum sunt pronunțat 
autobiografice și disidente, abordând tema individului claustrat în universul cenușiu 
al comunismului. Apărute după 1989, ele ne arată că istoria devenise personajul 
principal în prozele acestui autor al ,,generației pierdute”. Romanul Hotarul de nisip 
(Paideia, 2007), început în această perioadă și publicat peste aproape 50 de ani, cu 
ajustările impuse de trecerea timpului, ilustrează o dramă deopotrivă individuală și 
colectivă a scriitorilor care au debutat în intervalul 1944–1947 și a căror literatură se 
pierde dintr-un motiv sau altul odată cu instaurarea comunismului. 
Dacă vrem să conturăm un portret al lui Pavel Chihaia, trebuie să avem în 
minte imaginea unei generații – cea a scriitorilor care au debutat în intervalul 1944–
1947. De asemenea, dacă vrem să descriem generația tinerilor care voiau să se 
desprindă de canoanele literare interbelice și să racordeze literatura română la o nouă 
tematică după al Doilea Război Mondial, trebuie să ne referim, cu atenția care i se 
cuvine, la acest scriitor. Există o asemănare între destinele marcate de război, de 
comunism, de exil – în această succesiune –, ale scriitorilor născuți în jurul anului 
1920, după cum există în creația lor trăsături care fac dificilă misiunea încadrării lor 
într-o generație clasică, bazată pe un program estetic comun. Contextul istoric de la 
sfârșitul celui de-Al Doilea Război Mondial face ca aceste debuturi să formeze un 
peisaj mozaicat.  
Diferențele apar cel mai pronunțat la nivelul opțiunii lor față de compromisul 
ideologic în literatură. Prieten cu Pavel Chihaia, poetul și prozatorul Constantin 
Tonegaru moare în urma detenției și rămâne astfel autorul unui singur volum. De 
cealaltă parte, detenția se soldează cu un rușinos pact cu regimul pentru poetul 
albatrosist Ion Caraion. La fel de dezamăgitor este și compromisul prozatorului Petru 
Dumitriu, care își construiește o carieră literară de succes în comunism, tocmai pe 
baza compromisului ideologic. Alți prozatori precum Mihail Villara sau Alexandru 
Vona rămân autorii unui singur roman prin exilul lor autoimpus, ceea ce a însemnat 
fie o reprofilare fie neajunsul unui mediu prielnic pentru creația începută în țară. Mai 
sunt și cazurile destul de numeroase ale scriitorilor care au ales să scrie literatură de 
sertar, cel mai notabil prin longevitate, talent literar și verticalitate morală fiind Ion D. 
Sîrbu. Literar, acești scriitori sunt foarte diferiți, însă, din perspectiva relației pe care 
au stabilit-o cu regimul comunist, ei sunt reprezentanții unor opțiuni etice și estetice 
de care nu se poate face abstracție într-o istorie a literaturii române. 
Ceea ce îl va individualiza pe Pavel Chihaia în cadrul generației sale de creație 
este modul în care a tratat prin ficțiune istoria trăită – lucid și fără compromisuri –, 
precum și plenaritatea sa artistică. Dacă adăugăm și spiritul de generație, care l-a 
însoțit întreaga viață, avem portretul unui intelectual complet și articulat, promițător 
și maturizat înainte de vreme, din nefastul inteval 1944–1947. Vom încerca să 

punctăm aici datele esențiale care pot servi alcătuirii unui portret al scriitorului la 
răscrucea vremurilor.  
Pavel Chihaia debuta în 1945, în ,,Universul literar”, cu două creații literare 
destul de asemănătoare ca tematică și structură, însă din două genuri literare diferite. 
Nuvela Poteca de argint și piesa La farmecul nopții sunt construite, așa cum o afirmă 
critica vremii, pe modelul pieselor lui Eugene O’Neill2. Dramatismul dialogului și 
conflictul interior al personajelor, mediul ca factor decisiv în acțiunile personajelor și 
natura sălbatică a Dobrogei sunt prezente în primele creații ale scriitorului. Petru 
Comarnescu elogiază cele două creații într-o amplă cronică din ,,Universul literar” 
(25 februarie 1945), iar piesa La farmecul nopții este premiată de Editura Fundațiilor 
Regale, cu Premiul scriitorilor tineri. Romanul Blocada, apărut în 1947, reprezintă 
adevărata revelație în ceea ce îl privește pe scriitorul de 25 de ani. Nu vorbim doar 
despre un prozator care a dovedit încă din primele scrieri că poate servi în aceeași 
măsură dezideratului etic și celui estetic în literatură, ci despre un artist complet, în 
toate etapele existenței și creației sale. Primele încercări literare relevă preocuparea 
pentru proză, dramaturgie și poezie, dar înainte de asta avem un publicist constant în 
revistele vremii. Perioada cenzurii nu este săracă din punct de vedere literar, ci, 
dimpotrivă, adaugă scrisului o natură disidentă și, peste vremuri, o incontestabilă 
valoare documentară, în măsura în care prozele intervalului 1948–1952 au și o 
pronunțată natură autobiografică.  
Deși avea o prezență constantă în publicistica literară a vremii, cartea de debut 
demonstrează o maturitate neașteptată în tratarea temelor și a conflictului interior. 
Portretistica personajelor pitorești și descrierea portului Constanța înainte de 
Războaiele Mondiale relevă cunoașterea unui mediu puțin explorat înainte în 
literatura română. Ceea ce surprinde și mai mult este că Blocada nu reprezintă un 
demers singular, un așa-zis accident sau norocul începătorului. Seriozitatea acestui 
prozator reiese din faptul că Blocada este doar ultima parte dintr-o trilogie 
dobrogeană. Demersul literar se îmbina cu demersul istoric într-o trilogie a spațiului 
dobrogean rămas neexplorat în creația literară. Prima carte, Lupta cu îngerul, ar fi 
vorbit despre Dobrogea antică, prin reconstituirea făcută de un personaj arheolog, 
despre ultimii ani de viață ai poetului Ovidius la Tomis; a doua carte, Toragai, era 
despre un tătar care trăiește după cutumele Evului Mediu, iar a treia carte, Blocada, 
singura care a și fost publicată, aduce acțiunea mai aproape de prezentul autorului, 
arătând decăderea portului și a oamenilor care își duc existența acolo. Diversitatea 
genurilor abordate este o constantă a întregii creații a lui Pavel Chihaia. În paralel cu 
publicistica, proza și dramaturgia, scrie și un volum de poezie, Cetatea soarelui, 
rămas încă în manuscris. De asemenea, face traduceri din lirica engleză. Prima 
perioadă a creației, desfășurată în climatul unei relative libertăți de exprimare din 
intervalul 1945–1948, ne lasă imaginea unui prozator de succes. 
În 1958, după mai multe încercări de fugă din țară și două arestări în urma 
cărora a fost eliberat din lipsă de probe, reușește să se angajeze la Institutul de Istoria 
Artei, secția medievală. Vede în acest loc de muncă un refugiu, pe de o parte pentru 
că în domeniul științific este scutit de auspiciile cenzurii, iar pe de altă parte pentru că 
găsește răgazul necesar continuării operei sale literare, destinată deocamdată 
sertarului3. Deși inițial domeniul îi este străin, spiritul cultivat și curiozitatea înnăscută 
 
2 Emil Manu, Generația literară a  războiului, București, Curtea Veche, 2000, pp. 283–284. 
3 ***Dicționarul general al literaturii române [coord. gen. Eugen Simion], art. de Nicolae 

îl ajută în această reprofilare. Până la dezvoltarea unei pasiuni pentru istoria artei 
rămâne puțin, iar cercetătorul Pavel Chihaia evoluează rapid în cadrul Institutului. În 
1973, printr-o bursă internațională, ajunge să își dea doctoratul la Sorbona, moment 
ce va sta apoi la baza unei cariere strălucite de istoric al artei peste hotare. Tema 
predilectă în cercetarea științifică va rămâne, chiar și după plecarea sa din țară, arta 
Evului Mediu românesc.  
În 1978 cere azil politic în Germania și se stabilește la München, unde își 
câștigă existența din serviciul de consilier în educație la un liceu. Chiar dacă libertatea 
Occidentului îi permite să publice, literatura din această perioadă rămâne destinată 
sertarului. În schimb, are o bogată activitate în domeniul științific și devine o voce 
inconfundabilă a exilului prin interviurile susținute la Europa Liberă. Viața în 
Occident nu este lipsită de îndoieli, dificultăți și dezamăgiri, așa cum este și pentru 
majoritatea disidenților români. Interviurile de acum scot în evidență o dramă 
colectivă și individuală deopotrivă. Corespondența, paginile de jurnal, interviurile 
vorbesc despre destinul unui rezistent, nicidecum despre o poveste de succes peste 
hotare.  
Întors în țară pentru scurte perioade după 1989, se ocupă de editarea și 
publicarea operelor sale mai vechi și a celor de sertar, rămase până atunci în 
manuscris. Participarea la mesele rotunde, la emisiuni televizate și la radio este acum 
valoroasă pentru rememorarea traumelor comunismului și ale exilului. Deși are 
posibilitatea să se stabilească definitiv în România, se întoarce în Germania, 
alăturându-se astfel intelectualilor plecați în comunism și pentru care devine imposibil 
un nou efort de adaptare, de data aceasta la realitatea tranziției românești de după 
Revoluție4. Republicarea operelor de debut și a celor de sertar, începând cu 1991, la 
Editura Dacia din Cluj și terminând cu cea mai notabilă încercare de recuperare a 
întregii opere la Ex Ponto din Constanța pune bazele întregirii unui peisaj al vieții și 
operei, încheiate anul acesta de moartea scriitorului pe 18 iunie, la München. 
Multitudinea temelor și tehnicilor literare, predispoziția pentru influențele din 
literatura română sau europeană, diversitatea opțiunilor morale și estetice pe care le-
au avut scriitorii ,,generației pierdute” în raport cu regimul comunist creează impresia 
unui peisaj literar mozaicat, greu de adus la același numitor comun prin evidențierea 
unor trăsături comune. Totuși, prin exemplul moral dat de un tânăr autor pe atunci 
cum este Pavel Chihaia, avem o reprezentare a intelectualului care se opune oricărei 
forme de dictatură, atât prin opțiunea sa etică, de viață, cât și prin opțiunea sa estetică, 
în literatură. Trecerea sa în neființă obligă la reconstituirea generației de care acesta a 
rămas atașat toată viața și pe care a reprezentat-o cu cinste până la sfârșit. 

ELEMENTE DE PATRIMONIU GASTRONOMIC ROMÂNESC  
ÎN LITERATURA LUI AL. O. TEODOREANU 
 
 
Elements of the Romanian gastronomic patrimony in the literature of Al. O. Teodoreanu 
Gastronomy can be reclaimed both as a means of revisiting the past and of establishing 
a connection with it, as well as a means of maintaining a connection with the 
autochthon specific, especially when it comes to an age of transition like the one in 
the first part of the XXth century. The gastronomic art also reflects the process of 
civilisation and the evolution of the mores in a certain territory. As a patrimonial 
element it speaks about a system of values of a certain society. Under these 
acceptations it has been reclaimed in writing, as the literature of Al. O. Teodoreanu 
reflects it.  
Key-words: gastronomy, oenology, patrimony, civilisation, conviviality 
 
„Și, nu e de mirare că acolo unde sunt intelectuali, odată  
cu literile, științele și artele, să se dezvolte și gastronomia,  
care îndeobște înflorește cam prin preajma lor.”  
(Al. O. Teodoreanu, De re culinaria) 
 
Studiile care abordează fenomenul patrimonial subliniază, chiar prin obiectul 
lor, „polivalența”2 acestuia. De la vestigii concrete precum statuile, obiectele de 
muzeu sau ruinele, la peisaj, toate mizează pe o reconstituire narativă, așa cum toate 
dau mărturie despre relația individului cu timpul. Asemeni acestora, gastronomia 
poate reface legăturile cu un trecut asupra căruia individul se întoarce pentru stabilitate 
– o stabilitate privind propriile origini, dar și o autenticitate pe care acestea o atestă. 
Această nevoie este în plină manifestare, după cum se poate constata, în perioadele de 
tranziție, resimțite drept instabile, astfel încât orientarea spre realități și valori a căror 
existență trecută este certă devine o atitudine salutară pentru un individ sau chiar 
pentru o întreagă societate, pentru o națiune. Perioada interbelică este una profund 
marcată de schimbare, astfel încât opțiunea de a-i face față printr-o privire spre trecut 
este recurentă. Doar obiectul acestei soluții de rezistență diferă de la individ la individ, 
de la societate la societate. Gastronomia autohtonă devine mediator între individ și 
trecutul său la Mihail Sadoveanu, la Calistrat Hogaș, la Al. O. Teodoreanu, dar și, 
într-o altă epocă profund marcată de schimbare, întâlnim acest fenomen la C. 
Negruzzi. Este cunoscut interesul scriitorului pașoptist pentru gastronomie, acesta 
fiind, împreună cu M. Kogălniceanu, autorul primei cărți de bucate de inspirație 
străină din cultura română: Carte de bucate boierești. 200 rețete cercate de bucate, 
prăjituri și alte trebi gospodărești (1841). Este important să menționăm că această 
carte avea o funcție, în primul rând, civilizatoare, de educare a publicului, a unui 
 
1 Universitatea „Alexandru Ioan Cuza”, Iași. 
2 Andi Mihalache, Contribuții la istoria ideii de patrimoniu. Surse, evoluții, interpretări, Iași, 
Editura Universității „Alexandru Ioan Cuza”, 2014, p. 5.  

public superior din punctul de vedere al clasei sociale. De altfel, autorul Scrisorilor la 
un prieten își declară gusturile pentru bucătăria internațională și pentru diversificarea 
alimentației3, astfel că atunci când face elogiul plăcintelor autohtone nu este exactă o 
interpretare a acestuia drept reminiscență a unei atitudini retrograde. Scrisoarea XXII 
(Istoria unei plăcinte) începe astfel:  
Îți aduci aminte de copilăria noastră – care s-a dus ca să nu se mai întoarcă! – ce 
plăcută impresie ne făcea strigarea: coooovrigi! gugoșeeeele! Cum alergam toți, 
copii și bătrâni, și cei mai mari și cei mai mici; cu ce nerăbdare așteptam să-și 
puie plăcintarul jos tablaua din cap, și cât de iute i-o deșertam! 
Astăzi plăcintele au perdut valora lor și plăcintarul poezia lui; civilizația l-a 
omorât. [s.m., D.B.] Toți l-au părăsit, și surâsul se vede pe buzele lui numai când 
e congiurat de băieți și de copii, singurii ce i-au mai rămas credincioși. Aceștia 
uneori îi mai deșeartă tablaua, iar cele mai adese se întoarce seara acasă cu dânsa 
plină. Atâta numai că marfa lui e marfă ce nu aduce pagubă; ce nu se vinde se 
mănâncă.4 
Cu o ironie fină, Negruzzi atinge nu procesul natural și dorit al civilizării, ci 
modul societății de a se raporta la acesta. Singurii nepervertiți în spirit, pentru care 
plăcintarul mai poate procura plăcere rămân copiii, pentru care civilizarea nu 
înseamnă deopotrivă și renunțarea la faptele care pot procura plăcere. Negruzzi, ca și 
ceilalți autori care îi urmează pe această filieră, este un mediator care, narativizând 
trecutul, conturează o istorie a afectelor, plecând de la propriile experiențe și 
reflectând prin acestea conduitele, relațiile interumane ale unui timp capabil a fi 
actualizat doar prin această narativizare. Procesul stă mărturie și pentru raportarea 
afectivă a subiectului la acest trecut, pentru evoluția mentalităților și a relațiilor 
interumane. Astfel de mărturii mascate în ficțiune capătă atât valoare documentară, 
informativă, dar, mai important în acest caz, una hedonică, care vizează sensibilitatea 
și urmărește valoarea simbolică a ceea ce devine obiect de patrimoniu5. 
Gastronomia pune problema oarecum diferit față de alte elemente de 
patrimoniu, întrucât nu vizează obiecte concrete, al căror corp să fi fost moștenit din 
generație în generație și în jurul căruia să se contureze o narațiune, în ciuda degradării 
sale în timp. De altfel, relația gastronomiei cu timpul este una aparte și prin 
efemeritatea obiectului său. Un fel de mâncare este destinat tocmai consumului 
imediat, prezentului. Bucătarul se prezintă astfel asemeni „unui Sisif condamnat să 
facă și să refacă ceea ce este neîncetat sortit dispariției”6. Deși ancorată în prezent, 
opera culinară surprinde întregul ciclu al lumii de la actul creației la moarte. Ieșirea 
sa din sfera artei cu caracter etern a determinat ca modernitatea, epocă a vitezei, a 
ancorării în prezent, să scoată cu atât mai mult arta gastronomică din conul de umbră 
sub care mulți încă o plasau7. Iar în acest context evenimențialul rezonează și în acest 
plan cu arta culinară, cele două activități ritualice asigurându-și reciproc un viitor doar 
 
3 Constantin Negruzzi, Opere. Păcatele tinereților. Proză. Poezie, București, Academia 
Română, Fundația Națională pentru Știință și Artă, 2009, p. 259.  
4 Ibidem, p. 319.  
5 Andi Mihalache, Contribuții…, op. cit., p. 17.  
6 Michel Onfray, Rațiunea gurmandă. Fiziologia gustului, traducere de Claudia Dumitriu și 
Lidia Simion, București, Nemira, 2000, p. 113.  
7 Despre gastronomie ca artă și relația sa cu celelalte arte, am vorbit într-un alt studiu, aflat în 
curs de apariție.  

ca amintire. Caracterul repetitiv al mesei ca fapt cotidian va determina ca odată cu 
percepția unui fel de mâncare să fie actualizată și amintirea unei experiențe similare 
anterioare. Gustul, percepția sa poate provoca asociații mai mult sau mai puțin 
neobișnuite, impresii de durată, care devin etalon pentru ulterioare experiențe 
gastronomice, dar nu numai de această natură, asemeni madlenei proustiene. Tot 
arsenalul din structura unui astfel de moment crucial poate fi reconfigurat, retrăit, 
reconstituit la modul simbolic, pe calea memoriei, ori de câte ori subiectul este expus 
unor factori care pot determina reactualizarea lor.  
Acestea fiind spuse, este indubitabil rolul gastronomiei naționale în a depune 
mărturie cu privire la relația individului cu trecutul. Faptul este surprins în diversitatea 
sa în literatura lui Al. O. Teodoreanu, atât în Hronicul măscăriciului Vălătuc, cât și în 
cronicile sale gastronomice, publicate postum în volumele Gastronomice și De re 
culinaria. Întâlnim bucătăria românească la Păstorel nu doar ca o formă de a menține 
o legătură cu tradiția, cu specificul autohton, ci și ca parte a unei strategii eficace de 
promovare a valorilor naționale chiar la nivel internațional. În 1934, când îi scrie lui 
Al. Rosetti, directorul Fundației pentru Literatură și Artă „Carol II”, cu privire la o 
expoziție de promovare a țărilor europene ce avea loc la Bruxelles, Păstorel prezintă 
gastronomia drept una dintre artele care, valorificată inteligent, poate oferi străinătății 
o imagine preeminentă despre România, chiar cu mai mult succes decât literatura:  
În vederea unei propagande eficace, mi se pare că deocamdată literatura trebuie 
lăsată să se coacă și că accentul trebuie să cadă pe artele plastice (expoziție) și 
pe muzică. Gastronomia de asemenea ar putea reprezenta un punct de atracție, 
cu colaborarea unui arhitect (Georges Cantacuzino), a unui lăutar (Grigoraș 
Dinicu) și a unui bucătar (Iosif), care să prepare exclusiv felurile indicate de 
mine, după experimentarea la București a tuturor rețetelor pe care i le voi da 
(puțin complicate și nițeluș occidentalizate, mai ales în ceea ce privește sosurile). 
Un han cu arnăut la ușă, cu Grigoraș înăuntru și cu mâncări apelpisite sunt sigur 
că n-ar face figură rea.8  
Pascale Casanova vorbește în Republica Mondială a Literelor despre 
dependența micilor literaturi față de factori politici în procesul acestora de a-și crea 
un patrimoniu literar național, capabil să impună națiunea pe care o reprezintă, să o 
ridice la rangul marilor literaturi și care să îi surprindă și specificul9. În această 
privință, tematicile pe care scriitorii sunt limitați să le abordeze țin de identitatea 
națională. Este un proces care surprinde, de altfel, programul Vieții românești, grupare 
din care Al. O. Teodoreanu face parte și de care este atașat literar și spiritual. Acest 
patrimoniu gastronomic pe care Hronicul măscăriciului Vălătuc îl cuprinde prin 
narativizare indică perspectiva din care autorul alege să trateze problema națională, și 
anume nu printr-un discurs asupra Istoriei, ci prin elemente reprezentând aspecte ale 
istoriei private a societății. Această abordare și valorificare a patrimoniului 
gastronomic (în care, se înțelege, includem și pe cel enologic) este vizibilă în special 
în Pursângele Căpitanului, povestire din Hronicul măscăriciului Vălătuc. Privirea 
înspre istoria minoră spune mai multe despre trecut, despre Istorie, decât s-ar putea 
crede la o privire de suprafață. Astfel, Păstorel Teodoreanu, printr-o poveste în care 
 
8 ***, Păstorel și corespondenții săi, ediție de Rodica Pandele, București, Eminescu, 1998, p. 
153. 
9 Pascale Casanova, Republica Mondială a Literelor, traducere de Cristina Bîzu, București, 
Art, 2016, pp. 227-229.  

bucătăria autohtonă, adaptările culinare occidentale, vinurile și amorurile încurcate 
ale familiei Zippa se află în centru, propune, în cuvintele lui Doris Mironescu, „o 
versiune personală a identității naționale și totodată un discurs despre modul în care 
această identitate poate fi cel mai bine rememorată și celebrată”10. Criticul subliniază 
că elementele de patrimoniu alese de Al. O. Teodoreanu se înscriu în ceea ce Maurice 
Halbwachs delimitează ca memorie colectivă, care este preferată de prozator istoriei, 
prin recurgerea la o „reprezentare a trecutului mediată de comunitate”11.  
Apologiei bucătăriei și a vinurilor românești Păstorel îi dă glas și în cronicile 
sale gastronomice, dar și în literatura sa. În Gastronomice subliniază că specificul și 
calitățile bucătăriei populare sunt un indiciu asupra superiorității gastronomiei 
autohtone. Însă versantul culinar popular este ilustrat în desăvârșirea sa mai degrabă 
în scrierile lui Mihail Sadoveanu, precum și în Pe drumuri de munte de Calistrat 
Hogaș, Al. O. Teodoreanu practicând mai degrabă o gastronomie de factură citadină, 
însăși atitudinea cronicarului fiind una aristocratică. Această postură nu exclude cu 
desăvârșire însă un aristocratism al valorilor culinare autohtone.  
Ideea de a surprinde în literatură specificul național nu are însă exclusiv 
scopul exportului cultural, cât și pe cel de a educa publicul. Intențiile pedagogice, 
civilizatoare sunt urmărite mai pregnant în Gastronomice, însă apar și în Hronic, în 
discursul boierului Toader Zippa, precum și în Cartea sa de aur, document cu valoare 
testamentară prin care Teodoreanu pastișează tonul didactic al Învățăturilor lui 
Neagoe Basarab către fiul său Teodosie. Asemeni atitudinii lui C. Negruzzi, 
civilizarea, importul de bunuri și obiceiuri nu sunt combătute, ci chiar dorite, ceea ce 
se combate fiind adoptarea elementelor străine fără spirit critic și prin renunțarea la 
autenticitate, la specific. O atitudine care se arată convergentă cu cea pe care G. 
Ibrăileanu o propune în dezbaterea asupra literaturii. Din acest punct de vedere, 
logofătul Toader Zippa devine mediator al civilizației pentru comunitatea care îl 
înconjoară în Moldova. Iar aceasta cu atât mai mult cu cât îi conferă autoritate (în fața 
cititorilor, desigur) faptul că la Paris avusese parte de compania lui Brillat-Savarin 
însuși, precum și bogata sa cultură, de care aflăm atât din cuvintele naratorului, cât și 
din propriul discurs. De altfel, una dintre lecțiile logofătului vizează tocmai 
interrelaționarea artelor în crearea unei atmosfere potrivite pentru momentul 
prânzului, indiferent de dimensiunile acestuia, de loc și de timp, și de numărul 
participanților la acesta:  
La o zi ca asta vreau să fie veselie mare și fiștecare să plece mulțumit. De-aceea 
lasă țiganii să cânte și oamenii să joace, cum îs deprinși ei. Așa au făcut la tata, 
așa să facă și la mine și tot așa or face și la Costache, că neamul nostru e păzitor 
la rânduieli și nu s-a pomenit Zippa să schimbe vreun obicei apucat din bătrâni.12  
Convivialitatea devine un principiu moștenit, pe care logofătul Zippa îl 
cultivă în Moldova și pe care l-a cultivat și la Paris. Armonia unui astfel de moment 
rezidă în spiritul prietenesc, convivial care stă la baza vieții în comun a oamenilor, a 
acelor oameni care, conform lui Giorgio Agamben, pe urmele lui Aristotel, se află în 
 
10 Doris Mironescu, „Păstorel. Sentimentul apartenenței la vinuri și popoare”, în Un secol al 
memoriei. Literatură și conștiință comunitară în epoca romantică, Iași, Editura Universității 
„Alexandru Ioan Cuza”, 2016, p. 180.  
11 Ibidem, p. 179.  
12 Al. O. Teodoreanu, Hronicul măscăriciului Vălătuc. Proză umoristică, ediție de Gh. 
Hrimiuc, Iași, Junimea, 1989, p. 47.  

„comuniune de gânduri și idei”13, rezonează spiritual. Într-un astfel de context, 
logofătul citând din Horațiu nu reprezintă decât un alt element perfect încadrabil în 
tabloul festinurilor gastronomice pe care le organizează.  
Însă procesul de civilizare a comunității moldovenești la care se angajează nu 
decurge armonios. În acest caz, umorul lui Păstorel subliniază inadecvarea și reticența 
pe care conservatorismul moldovenilor le scoate în evidență odată pus în fața 
necunoscutului. Un slujitor al logofătului căruia i se oferă brânză Camembert spre 
degustare, „zicând că-i stricată și că netrebnic miros face”14, preferă cunoscuta 
pârjoală moldovenească. Pentru naratorul însuși, despre care aflăm în final că este un 
apropiat al lui Costache Zippa, brânza Camembert reprezintă un element de noutate, 
descriind-o drept „un soi de brânză moale și galbenă cum îi mămăliga noastră, dar 
mai untoasă”15. Întâlnirea dintre civilizații diferite o vedem și la Mihail Sadoveanu, în 
Zodia Cancerului sau Vremea Ducăi-Vodă. De această dată, un francez, abatele de 
Marenne, este cel care este supus noutății în materie de gastronomie și întreg 
ceremonialul pe care îl presupune, iar naționalismul moldovenesc iese triumfător din 
acest proces evaluator.  
Adevărate lecții oferă logofătul Zippa însă în ceea ce privește servirea și 
conservarea vinului, având în vedere și potențialul acestuia de a constitui un element 
de export al unui bun, dar și al unei identități16. Însă dincolo de dimensiunea practică, 
strategică a acestei pedagogii, ceea ce se relevă ca având prioritate pentru 
experimentatul Toader Zippa este tot dimensiunea afectivă: „După mine unul, boieri, 
chiar de n-o fi Cotnarul cel mai bun și gustos dintre vinuri, e fără îndoială cel mai 
nobil, cel mai sincer, cel mai puternic. E un fel de Rege-Soare al vinurilor!”17 Cele 
două dimensiuni sunt cele pe care mizează și cronicile gastronomice. În texte precum 
Pivnițele restaurantelor sau Arta mâncării și secretele ei recurge la a face o adevărată 
educație gastronomică a publicului, consumator și producător deopotrivă. 
Dimensiunea afectivă care rezidă într-un fel de mâncare se activează și în jurul rețetei 
sale, a transmiterii acesteia. Ideea de tradiție activează alte valențe, o rețetă fiind 
purtătoare nu atât a unei identități naționale, cât și a uneia familiale. Despre celebra și 
controversata rețetă a cozonacilor, cronicarul gastronomic Păstorel Teodoreanu face 
următoarea mărturisire: 
Rețeta de mai sus n-am luat-o nici din cărți, nici n-am inventat-o. O transmit 
întocmai cum mi-a fost comunicată din casa părintească, unde e aplicată de când 
țin minte. E o veche rețetă rusească, cunoscută de la bunica mea maternă, care, 
la rându-i, a primit-o așa de la bătrâni. S-a menținut până în prezent, numai prin 
tradiție orală și mai ales prin practică.18 
Aceeași idee a transmiterii unor rețete ca însemne ale identității unei familii, 
precum și a unei tradiții a bunelor practici gastronomice, a celebrării momentului 
mesei ca un punct nodal pentru viața familială, dovadă a unei joie de vivre, a spiritului 
 
13 Giorgio Agamben, „Prietenul”, în Prietenul și alte eseuri, traducere de Vlad Russo, 
București, Humanitas, 2012, p. 20.  
14 Al. O. Teodoreanu, Hronicul..., op. cit., p. 44. 
15 Ibidem.  
16 Ibidem, pp. 50-52.  
17 Ibidem, p. 51.  
18 Al. O. Teodoreanu, De re culinaria, București, Sport-Turism, 1977, p. 47.  

convivial, o vom regăsi și în amintirile descendenților vechilor familii boierești, cum 
este cazul lui Rudolf Suțu sau al lui Radu Rosetti.  
Gastronomia ca parte a literaturii unor autori precum C. Negruzzi, M. 
Sadoveanu, Al. O. Teodoreanu ni se descoperă ca fiind un element de patrimoniu la 
rândul său polivalent. Mărturie (involuntară) privind relația autorului sau a 
comunității de care se simte atașat cu trecutul, parte a unui scenariu a cărui 
narativizare evidențiază comportamente, moravuri, element care surprinde evoluția 
procesului de civilizare, formă de artă bazată pe celebrarea simțurilor – sunt câteva 
dintre accepțiile în care gastronomia poate fi recuperată din scrierile lui Al. O. 
Teodoreanu. 

IPOSTAZE ALE SCRIITORULUI AL. O. TEODOREANU 
ÎNAINTE ȘI DUPĂ  PRIMUL RĂZBOI MONDIAL 
 
 
Hypostases of the writer Al. O. Teodoreanu before and after the First World War 
At a time when the country's socio-political scene is invaded by the characters of 
Caragiale, Al. O. Teodoreanu is distinguished by elegance, pure talent and verticality. 
With a quill, often soaked in venom, Pastorel Teodoreanu pleads for authenticity, 
value, honesty and respect for the past. The love of one’s homeland leads him to put 
his whole being in the service of the country, fighting against his enemies with both 
the firearm and the weapon he masters like no other: the word. With a bitter joke, he 
"attacks" the neuralgic points of Romanian society at the beginning of the twentieth 
century: demagogy, false patriotism, lying and ignorance. Having the vocation of an 
artist, but also the skill of a learned man, he succeeds in reproducing the performance 
of interwar and post-war Romania. 
Key-words: literature, war, politics, epigram, patriotism 
  
Regimul totalitar din România a condus la o alterare a discursului artistic. 
Cenzura a pus stăpânire pe întreaga societate, inclusiv pe breasla scriitorilor. Se 
delimitează trei categorii de scriitori: 
1. cei care acceptă direcția trasată de guvernanți (M. Preda, M. Sadoveanu, T. 
Arghezi); 
2. cei care se opun și nu acceptă limitele impuse și anihilarea scriitorilor 
nedispuși la compromisuri; 
3. scriitori care nu rezonează cu niciuna dintre variante, dar care reflectă în 
adevărata ei lumină relația dintre România comunistă și literatură. 
 Din acest punct de vedere, Al. O. Teodoreanu se detașează de ceilalți, 
discursul său fiind dificil de încadrat într-una dintre variantele prezentate mai sus. În 
cele ce urmează, vom încerca să punem sub lupă discursul paraliterar al lui Păstorel 
Teodoreanu, care a stârnit interesul în perioada postbelică.  
 Detenția politică are un impact major și asupra vieții literare a lui Al. O. 
Teodoreanu. Rămas fără drepturi scriitoricești, îi adresează, în 1962, o scrisoare lui 
Leonte Răutu, prin care îi solicită cu subiect și predicat o recunoaștere a acestora. Îl 
întâlnim, în această ultimă etapă a vieții, pe Al. O. Teodoreanu, în aceeași ipostază 
din vremurile spumoase ale tinereții: un om hotărât, diplomat și demn, în pofida 
situației financiare precare, într-o continuă goană după bani și într-o nesfârșită luptă 
de redobândire a drepturilor sale. 
 Aproape toată corespondența lui Păstorel Teodoreanu cu colegii scriitori cu 
nume sonore în revistele culturale converge spre același punct: de a-i presa pe cei 
abilitați să-i plătească retribuția pentru munca prestată (articolele scrise). Departe de 
a se jena, Păstorel nu ezită nicio clipă să vorbească despre sumele care i se cuvin, ba, 
 
1 Universitatea „Dunărea de Jos” din Galaţi. 

dimpotrivă, cu o exactitate de ceas elvețian îl mandatează pe George Călinescu, aflat 
la apogeul carierei sale, să recapete sumele pe care revista Adevărul literar și artistic, 
la care cei doi lucrau, i le datora. 
 Criza financiară l-a însoțit pe Teodoreanu o mare parte din viață, el fiind un 
om cheltuitor și mărinimos, deopotrivă. Pentru el, banul nu constituia un scop în sine. 
Îi vedea utilitatea doar pentru crearea de momente încărcate spiritual. Și, la drept 
vorbind, întreaga viață a lui Păstorel a fost un colaj de momente spirituale. 
 Criticii literari îl cataloghează pe Al. O. Teodoreanu drept un scriitor minor. 
Numele lui stârnește amuzamentul, dar nu și încrederea. Păstorel Teodoreanu este 
privit ca o figură veselă, încântătoare, mereu cu glumele pregătite, dar nu este 
considerat drept un scriitor complet, cu greutate în lumea literară. Prin speciile pe care 
le-a cultivat, Pastorel s-o fi situând, în mintea unora, la periferia literaturii, dar prin 
spiritul pe care l-a risipit cu atâta seriozitate, el nu este deloc un scriitor minor. Cu un 
asemenea statut, e lesne de înțeles că opera sa epistolară nu s-a aflat în centrul atenției 
criticii vremii. Corespondența lui Păstorel este parte integrantă din opera sa, prin 
intermediul căreia putem avea o imagine clară a personalității lui. Localizându-l în 
literatura vremii, cea dintre cele două războaie mondiale, din punct de vedere al 
suculenței și al clarității cu care-și exprimă gândurile și mesajele, s-ar putea afirma că 
doar scrisorile lui Ion Barbu ar putea, pe alocuri, să rivalizeze cu ale lui Păstorel. Șansa 
de a avea acces la corespondența scriitorului a oferit-o Marta Teodoreanu, soția lui, 
care a încredințat criticilor literari toate manuscrisele, actele, caietele și scrisorile lui, 
pe care a reușit, prin metode numai de ea știute, să le adăpostească de ochii aprigi ai 
celor care le-au percheziționat casa înainte de perioada de detenție a scriitorului. 
Și în publicistică, la fel ca în întreaga sa operă, Al. O. Teodoreanu a pus suflet 
și a presărat pasiune, neezitând să-și folosească pana ghidușă, dar ascuțită, câteodată. 
Mărturisește că îi plac petrecerile, oamenii spirituali, dar nu suportă obrăznicia, 
vulgaritatea și oamenii șterși, liniari, care nu pun pasiune în ceea ce fac.  
Cu tonul său glumeț-amar, prin intermediul articolelor sale, Păstorel 
Teodoreanu trage semnale de alarmă asupra mai multor aspecte cotidiene, dar 
importante ale vieții: igienă, transport în comun, curent electric etc. Dezgustat, sătul 
și sufocat de mizerie, atrage atenția prin intermediul articolului intitulat sugestiv 
Dezinfectați Calea Victoriei. Puterea de convingere și efervescența articolelor sale 
sunt date de inspirata introducere a dialogului în publicații. Gazetarul semnalează, cu 
subiect și predicat, că Podul Mogoșoaiei este o pată neagră pe obrazul țării și solicită, 
atât proprietarilor, cât și chiriașilor să contribuie efectiv la igienizarea acestuia, 
deparazitând, strângând gunoaiele și spălând. De asemenea, atrage atenția asupra 
invaziei ploșnițelor, care au acaparat hotelurile, trenurile și chiar apartamentele 
luxoase.  
În stilu-i personal, cu o fină ironie, laudă curățenia țărilor nordice și condamnă 
mizeria autohtonă. Consideră că pentru a afla despre diferite boli, „studentul nordic 
trebuie să recurgă la un film sau la lungi și costisitoare călătorii, de care colegul 
oriental e scutit, avându-le în permanență la el acasă.” 
După Primul Război Mondial, Iașul a avut o perioadă de decădere, timp în 
care singura armă la îndemâna gazetarului era cuvântul. Cruda realitate a mizeriei și 
a circulației anevoioase datorate gropilor de pe străzi a fost zugrăvită de Păstorel 
Teodoreanu într-o manieră tragi-comică: aflând de la un aviator că deasupra orașului 
ce se întinde pe șapte coline nu se mai efectuează zboruri cu aeroplanul, ziaristul 
găsește explicația:  

...pilotul nu-și poate da bine seama dacă e cu capul în jos sau în sus. Fiind în 
această poziție, aviatorul nostru ne-a mărturisit că luând norii de praf de pe 
străzile Iașului drept nouri autentici, felinarele drept stele și Bahluiul drept calea 
lactee, și-a dirijat aparatul spre bolta cerească în intențiunea de a ateriza. Numai 
dispariția treptată a mirosului de murdărie ce caracterizează Iașul, i-a permis să-
și dea seama că se depărtează de oraș, reparând greșeala. 
Publicistica lui Păstorel e deosebit de valoroasă. El aprobă sau dezaprobă 
variate aspecte sociale, scrie cu patimă. Jovialitatea e cea mai de seamă trăsătură a 
acestor pagini. Cred că încă e actuală afirmația lui George Călinescu privitoare la 
publicistica lui Al. O. Teodoreanu: „Exclamații, paranteze, calambururi, sunt tot 
atâtea izbucniri ale unei jovialități naturale din partea unui om care uita motivul 
esențial al polemicii pentru a petrece din toată inima jocul nevinovat al cuvintelor.”2 
În perioada de după Al Doilea Război Mondial, Al. O. Teodoreanu își 
continuă activitatea publicistică, colaborând la diverse gazete: Lumea, Magazin, 
Glasul patriei. Continuă „Cronica gastronomului” din Adevărul literar și artistic. 
Schimbarea regimului va duce, categoric, și la schimbări în ceea ce privește activitatea 
literară a lui Al. O. Teodoreanu. Atât înainte, cât și după ieșirea din detenție, Păstorel 
este orientat să colaboreze cu revista Glasul patriei, care a fost creată de către Partidul 
Comunist, cu scopul de a defăima scriitorii aflați în exil. În acest context, la fel ca 
mulți alți scriitori români, Al. O. Teodoreanu nu se mai bucură de libertatea exprimării 
și nu mai poate să scrie cu aceeași pasiune și jovialitate care l-au consacrat. A fost 
interzisă tipărirea scrierilor sale, iar în ultima parte a vieții s-a văzut nevoit să-și 
asigure resursele financiare numai din traduceri. În această perioadă reușește să 
publice puțin, respectând direcția impusă de partid. Totuși, subiectul publicațiilor sale 
fiind de natură gastronomică, nu i-a permis autorului să ovaționeze regimul.  
În plan paralel, la întâlnirile culturale și bahice cu prietenii, Păstorel 
Teodoreanu scoate din condei o serie de epigrame veninoase la adresa partidului. Încă 
este greu de demonstrat că multitudinea de epigrame care formau folclorul politic la 
acea vreme purtau semnătura scriitorului. Unele dintre ele i-au fost atribuite, deși nu-
i aparțineau, iar altele, compuse chiar de el, au fost înscrise în palmaresul altor 
scriitori. Păstorel avea, în mod evident, o aplecare spre ironiile la adresa cărturarului 
Nicolae Iorga. Lui i-a dedicat, pe lângă caraghiosul episod numit „Vesela spovedanie“ 
şi surprins în articolul „Tămâie şi otravă”, un întreg volum de ironii, Strofe cu pelin 
de mai pentru Iorga Nicolai. Fiind refuzat de toate editurile, volumul a fost publicat 
până la urmă pe 9 mai, 1931, cu sprijinul unor prieteni de-ai scriitorului, când marele 
istoric Iorga ocupa o poziție foarte înaltă în stat, aceea de prim-ministru. Din câte se 
spune, cu respectiva carte s-a mobilat vitrina unei librării în chiar ziua în care prim-
ministrul vizita oraşul Iaşi, probabil de 10 mai, Ziua Naţională. Unele rânduri erau 
ofensatoare: „A supt țara sub trei regi/ și-are toți copiii blegi”. 
Epigramele acidulate la adresa lui Nicolae Iorga au avut repercusiuni nu doar 
asupra sieși, ci și asupra familiei sale: în urma apariției volumului, tatăl lui Păstorel a 
ratat șansa de a deveni ministru în guvernul Iorga. Deși acesta a cumpărat întregul 
stoc, rușinat de fapta fiului său, nu a mai putut da ochii cu prim-ministrul. În contextul 
socio-politic al vremii, acest lucru nu putea să treacă neobservat. Atent la tot ceea ce 
se întâmpla în jurul său, Păstorel a  valorificat momentele delicate, dând naștere la noi 
 
2 George Călinescu, „Tămîie și otravă. Cronică literară”, în Adevărul literar și artistic, nr. 723, 
14 octombrie 1934. 

epigrame acide, care au marcat începutul unei perioade dificile din viața scriitorului. 
Al. O. Teodoreanu nu a ezitat nicio clipă să-și arate disprețul față de clasa politică a 
vremii și față de ruși. George Petrone, preşedintele Academiei libere Păstorel, din Iaşi, 
afirma că un popor va dăinui pe pământ atâta timp cât va putea să-și păstreze limba 
strămoșească și credința, care, în opinia sa, erau bogățiile cele mai mari. El justifica 
scrierea epigramelor pline de ură și dispreț ale lui Teodoreanu față de ruși, ca fiind 
motivul pentru care acesta a fost nevoit să petreacă ani întregi în lagărele comuniste 
ale lui Gheorghiu-Dej şi Petru Groza. 
Elocvente, în acest sens, sunt epigramele acide la adresa miniștrilor și a 
rușilor, semnate „Păstorel”: 
Domnului Groza 
Caligula imperator 
A făcut din cal senator! 
Domnul Groza, mai sinistru, 
A făcut din bou – ministru! 
Din Craiova pân’ la Iaşi 
Din Craiova pân’ la Iaşi 
Se resimte lipsa sării, 
Fi’ndcă cei mai mulţi ocnaşi 
Au ajuns la cârma ţării. 
În guvernul Groza... 
În guvernul Groza, cel de concentrare, 
S-au primit trei membri pentru completare, 
Însă, ca să fie-un cabinet etern, 
Îmi bag şi eu membrul în acest guvern.  
Despre demnitarii Republicii Populare Române 
Cine-i mare, dă din mână şi-are 4 la română? 
Cine-i la academie şi-are 4 la chimie? 
Cine-n ţară este tare şi-are 4 la purtare? 
Toate trei de le ghiceşti, 20 de ani primeşti. 
În egală măsură, Teodoreanu iubea și ura românește. Iubea adevăratele valori, 
oamenii de calitate, urând ipocrizia, falsitatea, prostia și minciuna. Spiritul neaoș îi 
întărea convingerea că în zbuciumata istorie a românilor, credința și limba au rolul cel 
mai important, ele fiind garanția existenței unui popor. Păstorel Teodoreanu era, prin 
definiție, umorist și ironist. Însă, vorbind despre valorile culturii române, devenea 
brusc solemn, iar tonul jovial era înlocuit cu cel grav. Nu era genul omului lingușitor, 
ba, dimpotrivă, dar referindu-se la marele Eminescu, la inegalabilul George Enescu, 
avea doar cuvinte de admirație și de profund respect:  
Eminescu, din al căruia geniu izvorăște limpede limba română, așa cum Dunărea 
izvorăște din Pădurea Neagră, întrebuința cuvinte din toate regiunile locuite de 
români. De aceea, stilul lui înfățișează cea mai perfectă pildă de unificare 
spirituală. (...) Eminescu reprezintă acel vizionar de geniu care a bătut cu piciorul 
toate ținuturile și toate potecile țării sale, cu doina pe buze, cu neantul în buzunare 
și cu România Mare în inima lui.  

Cu același respect și apreciere vorbește și despre „sufletul Unirii” – Mihail 
Kogălniceanu: „Într-o vreme în care totul era de făcut, Mihail Kogălniceanu a fost și 
una și alta, și gânditor și om de faptă. El reprezintă pentru sufletul românesc 
contimporan ceea ce reprezintă piatra de temelie și stâlpul susținător într-un edificiu.” 
În legătură cu această perioadă de creație, profesorul Elis Râpeanu scrie în 
teza sa de doctorat, „Epigrama în literatura română”: 
Îndrăzneala acestor poezioare aflate pe buzele tuturor nu putea să rămână fără 
urmări. Astfel, după căsătoria sa cu doamna Poenaru-Căplescu, în 1953 (la 59 de 
ani), care a fost până la moartea lui cea mai potrivită tovarăşă de viaţă, scriitorul 
intră în atenţia organelor de securitate, făcând parte dintre mulţii intelectuali care 
au de suferit ani de detenţie pentru a-şi fi exprimat liber opiniile. E o perioadă 
grea, în care e supus interogatoriilor şi, până la urmă, arestat. Acest ultim deceniu 
de viaţă îl apasă, în loc să-l înalţe, pe cel mai spumos umorist român. Atmosfera 
de hărţuire şi de detenţie nu e propice epigramei amuzante, închinate vinului 
vechi, bun, domnesc. Îşi pierde parcă aripile râsului, manifestându-şi în 
publicistică gustul său de cronicar gastronomic3. 
La pronunţarea sentinței, împotriva lui Păstorel s-a reţinut că, prin epigramele 
sale, a prejudiciat imaginea regimului democrat-popular al țării, iar pentru conținutul 
poeziilor sale, era acuzat de calomnierea conducătorilor țării și a partidului. Prin 
Sentinţa Tribunalului Militar al Regiunii a II-a Militară din dosarul nr. 201/1960 din 
1 martie, Al. O. Teodoreanu e condamnat la 6 ani închisoare corecţională şi la 3 ani 
de interdicţie pentru „uneltire contra ordinii sociale”. Beneficiind de graţiere, Păstorel 
a fost eliberat înainte de a-şi fi ispăşit întreaga pedeapsă. 
La Păstorel, ironia era un mod de viață: le-a dedicat epigrame prietenilor, 
adversarilor, românilor şi occidentalilor, dar mai  presus decât oricine, ținta ironiilor 
sale au fost ruşii. Şi, poate cel mai savuros, în cel mai original stil, s-a autobatjocorit, 
insistând asupra slăbiciunii sale pentru vin și coniac, dar, în egală măsură declarându-
se un aprig dușman al apei de băut. „Pentru subtilul amator/ Care-şi respectă al său 
gât,/ E bună apa de izvor,/ Dar ca uzaj extern. Atât!” Parafrazându-l pe Horaţiu, care 
afirma că poemele scrise de consumatorii de apă nu au longevitate, concluzionăm că 
slăbiciunile scriitorului moldovean sunt, de fapt, niște virtuți. Faptul că cei care au 
petrecut alături de Păstorel chiar și câteva momente și-l amintesc în amănunt, după 
lungi perioade de timp, ne lasă nouă libertatea să credem că era un personaj carismatic, 
mereu cu vorbele la el, iar clipele petrecute în preajma lui au fost memorabile. 
Chiar și fiind grav bolnav, internat în spitalul de ftizici de pe Șoseaua Viilor, 
în București, jovialitatea și autoironia nu îl părăsesc. Ultimul său catren, îl scrie pe 
patul de spital:  
Culmea ironiilor, 
De râsul copiilor 
Să pui capăt beţiilor, 
Pe Şoseaua Viilor. 
Pasionat de gastronomie și învăluit în parfumul licorilor bahice, Păstorel 
Teodoreanu a fost un personaj rebel, nonconformist, dar carismatic, totodată. 
Jovialitatea și spiritualitatea sa l-au situat mereu în centrul atenției, atrăgând simpatia 
tuturor celor care-l înconjurau și-și umpleau sufletul cu bunădispoziție. A fost un om 
 
3 E. Râpeanu, Epigrama în literatura română, Brașov, Dealul melcilor, 2001. 

înzestrat cu harul de a emana energie pozitivă și avea capacitatea de a prezenta o 
realitate dureroasă într-o manieră amuzantă. Stăpânea, ca nimeni altul, arta jocului de 
cuvinte. 
Originalitatea umorului său constă în puterea de a trece cu o ușurință 
năucitoare de la un sentiment la altul. Furtuna de sentimente opuse surprinde și atrage 
cititorul, dezvăluind un artist sincer. Artist? Da! Pentru că Al. O. Teodoreanu a ridicat 
gastronomia la rang de artă. A simțit, a înțeles și a iubit bucătăria cu toată ființa lui. 
Și cum artistul se simte împlinit abia după ce-și oferă opera publicului, așa a făcut și 
Păstorel: a simțit nevoia să le împărtășească și celorlalți secretele bucătăriei, scriind 
peste 200 de cronici gastronomice. De menționat faptul că textele propriu-zise au 
suferit modificări în urma perioadei de detenție a autorului și a experienței comuniste. 
Scrierile gastronomice ale lui Teodoreanu capătă un plus de valoare cu atât mai mult 
cu cât niciun predecesor de-al său nu a reușit să se ridice la nivelul lui.  
Deși în secolul al XIX-lea au văzut lumina tiparului câteva cărți gastronomice, 
ele nu au avut puterea necesară de a crea un discurs gastronomic tradițional, cu 
specific românesc. La o analiză sumară, se poate limpede observa influența franceză. 
Autorii români M. Kogălniceanu și Costache Negruzzi au reușit doar să transpună în 
bucătăria românească rețete și obiceiuri culinare culese din marile bucătării europene: 
franceză, italiană, rusă și greacă. Apariția volumului 200 de rețete cercate de bucate, 
prăjituri și alte trebi gospodărești reprezintă momentul-cheie, care declanșează 
apariția literaturii gastronomice. Gastronomia câștigă din ce în ce mai mult teren, 
ajungând să reprezinte un important segment al civilizației. 
În acest context, începe și Al. O. Teodoreanu să-și scrie cronicile 
gastronomice care, alături de savuroasele epigrame, îi conferă notorietatea de care se 
bucură și astăzi. 1933 este momentul în care, prin intermediul revistei Adevărul literar 
și artistic, Păstorel Teodoreanu își declară public pasiunea pentru bucătărie, deși 
primele sale scrieri gastronomice apăruseră mult mai devreme. În paginile revistei, 
gazetarul nu scrie doar rețete culinare, ci propune mici povestiri amuzante în legătură 
cu subiectul sau norme de etichetă și conduită la masă. Caietul Gastronomice, în care 
și-a adunat cu grijă textele, va fi publicat după trecerea în neființă a autorului. Putem 
afirma că deși Al. O. Teodoreanu a fost încadrat de criticii literari în rândul scriitorilor 
minori, el a fost un deschizător de drumuri: prin intermediul cronicilor sale 
gastronomice publicate înainte și după război, până la final, el a asigurat apariția unui 
gen unic, numit, generic, gastroliteratură. Cronicile sale, scrise atât în proză, cât și în 
versuri, dezvăluie cititorului personaje joviale, care cuceresc de la prima vedere. Artist 
al cuvântului, având capacitatea de a exprima în cuvinte ceea ce simțurile împletesc 
(arome, culori, forme și gust), Păstorel Teodoreanu demonstrează ca nimeni altul 
existența unei filosofii a mâncării. Pentru el, mâncarea nu reprezintă hrana necesară 
vieții, ci este o poveste, o artă totodată. Talentul său inegalabil îl face să se diferențieze 
clar de ceilalți autori de cărți de rețete culinare. La el, ingredientele prind viață, iar 
masa în sine este un ritual, cu reguli clare, de la care autorul nu permite nimănui să se 
abată. Ingredientele lui Teodoreanu sunt umanizate: unele sunt agresive, altele 
capricioase, indiscrete sau sentimentale. Mare iubitor și cunoscător al limbii franceze, 
Teodoreanu nu se poate detașa de ea, ci inserează termeni francezi în cronicile sale 
gastronomice. Originalitatea scriitorului constă în rubricile în care, imaginar, le 
răspunde cititorilor la întrebări, oferind soluții testate chiar de el.  
Iepurele tare-i bun și tare-i indigest. Cu toate acestea, stomacurile tinere și perfect 
sănătoase îl suportă ușor. Dar chiar când îl propui acestor organisme privilegiate, 

trebuie să știi alege iepurele pe care ai de gând să-l prepari, căci nu toți iepurii 
sunt la fel. Sapiditatea cărnii acestui rozător variază după regiuni, vârstă și sex. 
Carnea iepuroaicei, de pildă, își păstrează mai bine frăgezimea la maturitate 
(femeia!), decât aceea a masculului care în al doilea an devine coriace. De bună 
seamă, că asta, în primul rînd, a determinat vânătorii și bucătarii să dea iepurelui, 
după vârstă, denumiri diverse.4  
Artist al cuvintelor, Păstorel Teodoreanu știe, ca nimeni altul, să le îmbine 
într-un mod original, care stârnește buna dispoziție. Iată câteva exemple, „din carnetul 
unui gastronom”:  
Pruna este un pas spre țuică. 
 Oamenii care citesc în timpul mesei nu digeră ceea ce citesc și nu pricep ceea ce 
mănâncă. 
 Plăcerile toamnei sunt: mustul, mititeii și mititelele. 
Puțini amfitrioni și bucătari știu că spiritul înnobilează mîncările și că prostia le 
degradează. 
Un vin prea parfumat e ca un vezeteu care vine de la coafor. 
Alcoolismul s-a răspândit în așa măsură, încât a nu bea e aproape o calitate 
intelectuală. 
Dacă cineva îți spune că rețetele mele culinare sunt eronate, să știi că e un 
ignorant în ale gurii. Dacă îți spune că nu mă pricep la vinuri și alcooluri, nu te 
îndoi că e un invidios. Dar dacă îți spune că nu știu să scriu, fii sigur că e un 
imbecil.5 
  O carte de rețete culinare, care este alcătuită într-un mod inteligent, reprezintă 
o oportunitate de cunoaștere a civilizației și a mentalității unui popor, o modalitate de 
a-i înțelege existența. O mâncare tradițională, un festin sau o masă obișnuită au 
puterea de a oferi cunoscătorilor informații importante despre viața și istoria unui 
popor, este de părere criticul George Muntean, cel care semnează postfața volumului 
Gastronomice. De asemenea, își încheie intervenția astfel:  
Iată, dar cum, meditînd fie și în treacăt la cîteva dintre semnificațiile 
gastronomiei românești, deducem un tablou general al însăși existenței noastre 
de oameni primitori și cuviincioși, atenți la cele ale trupului, dar nu robiți lor, 
inventivi cu măsură și mereu apropiați de leagănul nostru natural. 
Acest liant omenesc care este gastronomia, capitol semnificativ al interferențelor 
dintre cultură și civilizație și test etic și estetic deloc neglijabil, se relevă ca un 
aliat al omului și un slujitor credincios al său când e abordată în cunoștință de 
cauză. 
E ceea ce a încercat și a reușit să facă Păstorel în această carte. Omul acesta, pe 
care nu-l speria nimic mai rău decît vulgaritatea gustului, și-a luat îngăduința de 
a ne trece cu plăcere prin bucătării, cămări și piețe, făcînd discret cu ochiul în 
dreapta și-n stînga, povestind slobod tot felul de pățanii ale lui și ale altora, ale 
feluritelor produse pînă a ajunge, unele pe masă, alții în jurul ei. E în aceste pagini 
„tehnice” o jubilație cuceritoare în fața vieții, o moliciune a expresiei și o veselie 
 
4 Al. O. Teodoreanu, Gastronomice, București, Editura pentru turism, 1973, p. 12. 
5 Al. O. Teodoreanu, Inter pocula, Cluj-Napoca, Dacia, 1973, pp. 225-227. 

cel mai adesea molipsitoare. Faima lui de mare cunoscător al mâncării și băuturii, 
la care lăsa să se creadă că ține chiar mai mult decât la cea de scriitor, este astfel 
deplin consolidată. După cum, cine-i va merge pe urme cu acest încântător 
îndreptar sub ochi, va încerca nu numai senzații și delicii gastronomice 
neașteptate, ci și bucuria descoperirii unei fețe a lumii, pe care s-ar putea să n-o 
fi văzut decât intermitent până acum.”6 

Cătălina Bălinișteanu-Furdu 1 
 
 
 
MATEIU I. CARAGIALE: UN DANDY, UN DILETTANTE  
ÎN „ȚARA HUZURULUI” 
 
 
Mateiu I. Caragiale: a Dandy, a Dilettante in "The Land of Cockaigne" 
There are few writers in Romanian literature that fascinated and intrigued the critics 
as much as Mateiu I. Caragiale did with his work as well as with his appearance. Oscar 
Wilde, Barbey D’Aurevilly, Gabriele D’Annunzio, Max Beerbohm, Hugo von 
Hofmannsthal or Arthur Schnitzler were among the worldwide known writers, artists 
and dandies that seduced us through their characters and through their lifestyle. This 
“cohort of handsome young men” (as Adriana Babeti called them in her study, p. 95) 
echo vividly the decadence at the turn of the century which indicates the degradation 
of social structures and a general crisis of moral values. Romania contributed to this 
group of young dandies and dilettantes with Alexandru Macedonski and Mateiu 
Caragiale. The latter has become an interesting case due to the contradictory studies 
about his work and life: on the one hand, people admire his loneliness and melancholy 
caused by repetitive failures, on the other hand, there are a lot of critics that reject his 
tawdry snobbishness and sometimes he was perceived as a mere gold digger. 
Following his steps, we have discovered that Mateiu Caragiale’s life heavily 
resembles Andreas Zumsee’s life (the protagonist from Heinrich Mann’s “In the Land 
of the Cockaigne”) who is described as a dilettant, a dandy aspiring to become a writer 
in Berlin. The German city is also the place where Mateiu Caragiale spent his youth, 
where he also aspired to become a writer. After having analysed Mateiu’s diary, his 
letters, critics concluded that his biography defined him as a cold, lonely dandy, a 
dilettant searching for a heraldic chimera.  
Key-words: dandyism, frustration, narcissism, obsession with clothes and make-up, 
inferiority vs. superiority 
 
Tânărul dandy între „micul Paris” și „țara huzurului” 
Termenul dandy apare într-un cântec de la mijlocul secolului al XVIII-lea, 
Yankee doodle dandy, fredonat de soldații generalului Braddock2 și la acel moment, 
nimeni nu credea că el va deveni un concept la modă în saloanele Europei peste doar 
câteva decade. Cel care impune acest concept în saloanele londoneze din secolul al 
XIX-lea și-l transformă dintr-un termen ironic într-unul select este George 
 
1 Universitatea „Vasile Alecsandri” din Bacău. 
2 Acest cântec a fost inventat pe teritoriul american de către chirurgul armatei britanice, dr. 
Richard Schuckburg, menit să fie o ironie a britanicilor îndreptată asupra aliaților americani. 
Yankeii erau ironizați pentru stilul lor cam neglijent, dezordonat în comparație cu eleganța 
rece și subtilă a englezilor. Doodle se referă la un pierde-vară, la un individ împopoțonat, cu 
mersul legănat. Această figură i-a cucerit pe americani și acest cântec vesel a devenit sinonim 
cu apariția armatei americane pe orice câmp de lupta (Adriana Babeți, Dandysmul. O istorie, 
Iași, Polirom, 2004, pp. 11-12). 
Studii şi cercetări ştiinţifice. Seria Filologie, 41/2019 
116 
Brummell3; în curând, francezii adoptă acest cuvânt (pe care nu-l traduc și nici nu-i 
schimbă pronunția) împreună cu „stilul Brummel”. Termenul apare frecvent începând 
cu 1815 pe buzele tuturor angrenați în viața mondenă și în paginile unor memorii, 
romane și reviste fashionable sau mai serioase care vor educa, fermeca și subjuga 
publicul. Cartea lui Barbey d’Aurevilly din 1845, Despre dandysm și despre George 
Brummell, prezintă o scurtă istorie a substantivului dandy și transformă acest 
substantiv dintr-un simplu termen într-un concept care în curând se propagă la scară 
largă și așa se naște un curent la modă: dandysmul. 
Conceptul cunoaște punctul culminant în decadentism, de vreme ce acest 
curent literar se suprapune perfect pe conceptul de dandysm datorită elementelor 
înrudite. Primele semne ale decadentismului apar în 1870-1900 și este privit ca o 
tranziție estetică pe fondul unei crize a sistemului de valori și a limbajului. Confuzia 
morală a societății se manifestă și prin personalitățile perverse pe care le descoperim 
în romanele fundamentale ale decadentismului: À rebours (În răspăr –1884) scris de 
Joris-Karl Huysmans și The Picture of Dorian Gray (Portretul lui Dorian Gray –
1891) al lui Oscar Wilde. Aceste romane și protagoniștii acestora marchează o nouă 
etapă a dandysmului, devenind modele pentru decadenții dandy, mai ales pentru 
scriitorii decadenți. Criticii și teoreticienii decadentismului și ai dandysmului4 găsesc 
trăsături comune când fac bilanțul cuvintelor-cheie specifice acestora: nervozitatea, 
atracția pentru artificialitate, individualismul, narcisismul, rafinamentul 
sentimentelor, preferința pentru extraordinar, dar și blazarea, efeminarea, sau 
fascinație pentru morbid.  
Spre sfârșitul secolului al XIX-lea, centrul lumii bune (în concepția 
decadenților-dandy) este considerat Parisul, care va păstra această reputație până după 
Primul Război Mondial; în lumea boemă a cafenelelor pariziene îi întâlnim pe 
principalii reprezentanți ai dandysmului: Paul Bourget, Robert de Montesquiou, Jean 
Lorrain, Jules Renard, André Gide, Verlaine, Stéphane Mallarmé, Marcel Proust. Dar 
Parisul este locul în care au trăit și au încercat tot felul de experiențe și patru nume 
importante ale dandysmului englez: Oscar Wilde, Max Beerbohm, Aubrey Beardsley, 
iar dandysmul continuă pe malurile Tamisei prin John Ruskin sau Walter Pater. Dacă 
urmărim harta Europei, vom vedea că decadentismul, mână în mână cu dandysmul, 
străbate toate marile capitale: Berlin, Viena, Praga, București, Sankt Petersburg și 
fiecare oraș își lasă amprenta specificului său asupra acestor două concepte. 
Cafenelele, saloanele, cluburile, dandys și decadenții din sud-estul Europei și din 
Imperiul Austro-Ungar imită modelele franceze și engleze, iar acest mimetism se 
manifestă prin eleganță, excentricitate sau printr-o marginalitate asumată.  
Deja știm prea bine ce se întâmplă în high life-ul prin care bântuie diferiți 
dandys la Paris sau Londra în secolul al XIX-lea, dar Bucureștiul ni-i oferă pe 
Alexandru Macedonski și Mateiu Caragiale, fiul răzvrătit al lui Ion Luca Caragiale. 
Biografiile ambilor scriitori se suprapun imaginii dandy-ului clasic, o imagine ușor 
afectată de mentalitatea specifică balcanicilor. Dorința de a se bucura de un statut 
 
3 Henriette Levillain, L’Esprit dandy. De Brummel à Baudelaire, Paris, Jose Conti, 1991, p. 
110.  
4 Hermann Bahr (Überwindung des Naturalismus), Dieter Kafitz (Décadence in Deutschland. 
Studien zu einem versunkenen Diskurs der 90er Jahre des 19. Jahrhunderts, Universitätsverlag 
WINTER, Heidelberg, 2004, pp. 35-36), Adriana Babeți (op. cit., p. 81), Matei Călinescu 
(Cinci fețe ale modernității, București, Editura Univers, p. 152).  

social privilegiat (o familie boierească, una care să-i permită evadarea în experiențe 
boeme), profilul psihologic (individualism și narcisism asumat, dorința de a fi unic, 
de a fi excepțional, uneori până la limita patologicului, oroarea de a părea banal sau 
chiar vulgar, trivial sau mediocru), toate aceste trăsături ne legitimează să-l încadrăm 
pe Mateiu în aceeași categorie care îi include pe Baudelaire, Wilde, Beerbohm, 
d’Aurevilly.  
Mateiu s-a născut în 1885, dintr-o legătură nelegitimă a lui Ion Luca Caragiale 
cu o femeie săracă. Deși Ion Luca se căsătorește mai târziu și are doi copii legitimi cu 
Alexandrina Burelly, el nu-și respinge fiul „din afara căsătoriei”, iar soția sa nu-l 
ostracizează pe Mateiu care niciodată nu va fi considerat bastard de către tatăl său ori 
de către fratele și sora lui. Totuși originea lui modestă, precum și statutul său de copil 
ilegitim, îl marchează profund pe Mateiu Caragiale și va afecta serios relația dintre 
tată și fiu, Mateiu socotindu-l pe tatăl său singurul responsabil pentru nereușitele sale 
sau pentru lipsa unui venit confortabil. Structura sensibilă a sufletului lui Mateiu, 
contrastând cu personalitatea puternică a lui Ion Luca, explică atât atitudinea ostilă, 
cât și distanțarea treptată dintre tată și fiu. Fiecare dintre ei avea/avusese propriile 
frustrări pe care încerca să și le înăbușe în subconștient sau să și le rezolve: Ion Luca 
era frustrat de lipsa studiilor în străinătate, lucru care-l făcea să se simtă inferior altor 
scriitori contemporani lui; Mateiu era frustrat că părinții lui nu i-au oferit ceea ce își 
dorea cel mai mult: o origine legitimă și un statut social. Ion Luca dorea să-și vindece 
propriul complex de inferioritate prin reușita fiului său. Dar sufletul distorsionat al lui 
Mateiu îl împiedică pe acesta să accepte studiile oferite de tată la București sau în 
Berlin. El preferă vizitele la muzeele berlineze, cărțile din biblioteci, studiile 
heraldice, toate acestea îl descriu pe Mateiu ca pe un dilettante superior, care citește 
doar pentru propria desfătare, nu pentru evoluția sa profesională.  
În mod ironic, Ion Luca se numără printre scriitorii și criticii care condamnă 
înclinațiile oricărui tânăr spre o viață boemă, el respinge personajul scandalos al 
dandy-ului sau ușurința acestuia de a fi campion al modei și al saloanelor bucureștene. 
Momente(le), schițe(le), amintiri(le) lui Ion Luca Caragiale (în High life) completează 
alături de Însemnările lui Titu Maiorescu și de cronicile mondene zilnice ale lui Mihai 
Văcărescu-Claymoor (fiul lui Iancu Văcărescu) o scurtă incursiune în dandysmul 
bucureștean. Ion Luca respinge categoric personajul spre care propriul fiu năzuiește: 
dandy-ul – „perfect gentilom”, „om de spirit și cu educațiune distinsă”, personaj din 
„lumea bună” care poate fi remarcat oriunde „pe stradă, la Șosea, la spectacole, în 
magazine, în baluri, la București, la Constanța, la Sinaia...”5. Dandy-ul îl face pe Ion 
Luca să-și blameze alături de Titu Maiorescu fiul rebel pentru stilul high life, „fără 
fond”6.  
Antidandysmul manifestat de scriitorii și criticii români este regăsit și la 
Heinrich Mann, care la 1900, când își publică romanul În țara huzurului, era un tânăr 
scriitor care încerca să se impună pe scena literaturii germane exact ca eroul său, 
Andreas Zumsee. Heinrich Mann și-a descris propria epocă în diferite romane, nuvele, 
articole care ne permit nouă cititorilor să-i descoperim concepția despre lume. Primele 
două romane ale lui Heinrich Mann (Într-o familie și În țara huzurului) oferă o galerie 
de personaje tinere nevrotice, istovite, isterice, printre care se numără diletantul Erich 
 
5 I.L. Caragiale, Temă și variațiuni. Momente, schițe amintiri, Cluj-Napoca, Editura Dacia, 
1988, p. 205. 
6 Adriana Babeți, op.cit., p. 117. 

Wellkamp și dandy-ul Andreas Zumsee7. Atât Heinrich Mann cât și Mateiu Caragiale, 
influențați de psihologia decadentismului, opun în operele lor decadentul omului 
burghez sănătos, analizând fenomenul diletantismului și pe cel al dandysmului. 
Diferența dintre scriitorul german și cel român constă în proiectarea diferită a celor 
două fenomene: dacă primul se limitează doar la prezentarea stereotipurilor specifice 
dandy-lor și la „învingerea” diletantismului printr-o satiră acidă la adresa societății 
germane, cel din urmă găsește modalitatea de a-și însuși mentalitatea diletantului și a 
dandy-ului și de a o afișa fățiș în ciuda criticilor sau a ironiilor. Înnodatul cravatei, 
aranjarea mustății sau a părului, țigara uitată în colțul gurii, tonul afectat, viața boemă, 
fără muncă, irosită prin cafenele, saloane, muzee sau în alte flanări dezordonate, 
nepăsătoare – toate acestea sunt asumate de către Mateiu Caragiale în tinerețe, un 
comportament importat în România de tinerii pașoptiști în jurul anilor 1830-1840 de 
la Paris.  
S-au scris numeroase pagini despre dandysmul crailor Pașadia și Pantazi sau 
despre dandysmul lui Aubrey de Vere din Remember, dar noi vom compara în 
continuare biografia lui Mateiu Caragiale cu viața lui Andreas Zumsee – eroul creat 
de Heinrich Mann – pentru a evidenția trăsăturile comune dintre ei și pentru a analiza 
influența vieții berlineze asupra tinerilor scriitori. Acestea sunt principalele motive 
pentru care îl situăm pe Mateiu în „Țara huzurului”: datorită asemănării lui cu Andreas 
Zumsee și datorită Berlinului, orașul în care atât Mateiu cât și Andreas își petrec 
tinerețea pentru a-și urma studiile. Vom vedea că de cele mai multe ori destinul 
scriitorului și al personajului dandy se aseamănă pentru că amândoi fac aceleași 
alegere în viață, pentru că amândoi doresc să se afirme, să iasă din banalitate cu orice 
preț, pentru că acordă maximă atenție detaliilor și aparențelor. Dacă vrem să urmărim 
traseul acestor dandy (scriitor și personaj), ne vom opri atenția asupra anumitor 
aspecte esențiale pentru „modul de întrebuințare” al dandy-ului: narcisismul, alegerea 
stilizată a veșmintelor și a machiajului, viața publică, dar și strategiile de seducție8. 
 
Oglinda: prietena/ confidenta dandy-lor 
Nu ne propunem în acest articol să facem o incursiune în istoria narcisismului 
(de la Sigmund Freud la Françoise Dolto sau de la Jacques Lacan la Melanie Klein); 
de asemenea, nu vom analiza cele trei forme ale narcisismului din perspectiva lui 
Freud (autoerotism, narcisism primar și secundar), nici „stadiul oglinzii” propulsat de 
Lacan, ci ne vom concentra pe sintetizarea trăsăturilor esențiale ale acestuia: orgoliul, 
aroganța, goana după prestigiu, după admirație, dorința furibundă de a fi iubit, care 
sporește incapacitatea de a iubi pe alții, admirația de sine anormală care la rândul ei 
duce la o distanțare de ceilalți. Toate aceste secrete sunt încredințate doar oglinzii care 
devine treptat singura/cea mai buna prietenă a dandy-ului, iar narcisistul începe să 
aibă relații tensionate cu cei din jur, dezvoltându-și un complex de inferioritate. 
Psihanalista Françoise Dolto9 găsește o legătură strânsă între dandysm și absența 
tatălui și între dandysm și relația tulbure a tânărului cu mama. Neavând niciun sprijin 
în primii ani de adolescență, de tinerețe, niciun părinte care să-l ghideze sau să-i 
 
7 Cătălina Bălinișteanu, Femei, corpuri, pasiuni în literatura lui Heinrich Mann, Iași, Editura 
Universității „Al. I. Cuza”, 2012, pp. 29-30. 
8 Adriana Babeți, op.cit., pp. 163-236. 
9 Françoise Dolto, Le dandysme et l’absence du père, p. 208. (Emilien Carassus) 

alunge temerile, sau să-l încurajeze în dorințele sale, dandy-ul nu găsește înțelegere 
sau răbdare decât în oglindă.  
S-a discutat mult despre imaginea lui Ion Luca Caragiale în ochii fiului său 
nelegitim; acesta apare menționat doar în așteptările lui Mateiu ca el să fie un posibil 
sponsor al fiului, cu o rentă satisfăcătoare, sau ca un posibil promotor al operei fiului 
pentru a-i asigura acestuia un viitor strălucit în literatură. Ambele speranțe ale fiului 
nu sunt satisfăcute de către tată pe măsura așteptărilor lui Mateiu. Chiar și când Mateiu 
este un om realizat atât din punct de vedere financiar, cât și din punct de vedere literar, 
acesta nu trece peste frustrările, peste complexul de inferioritate din tinerețe, iar 
reproșurile la adresa tatălui nu contenesc. Ion Iovan10 și Barbu Cioculescu 
menționează în cărțile și eseurile lor viața precară material a lui Mateiu11, dar și despre 
iluziile pe care acesta și le făcea în legătură cu o viitoare viață luxoasă12. Personajul 
lui Heinrich Mann resimte aceeași distanțare față de părinții lui, pe tot parcursul 
romanului Andreas Zumsee îi ignoră total și le ascunde identitatea. Într-adevăr, 
Heinrich Mann nu conturează nicio relație traumatizantă între personaj și familia sa, 
pe autorul german îl interesează doar evidențierea obsesiei lui Andreas de a-și construi 
o carieră literară, iar pentru aceasta uită toate sfaturile de bun burghez ale tatălui său, 
precum și de dragostea mamei. Dacă reproșurile lui Mateiu Caragiale adresate tatălui 
se referă la statutul său de bastard și la șirul de nereușite care nu-i permit să-și asigure 
un venit confortabil, în ceea ce îl privește pe Andreas Zumsee, acesta i-ar reproșa 
tatălui educația burgheză pe care i-a oferit-o și care pare a-l marginaliza pe Andreas 
atunci când ajunge la Berlin. Tânărul burghez din Gumplach este luat în râs de către 
alți tineri mondeni pentru viața idilică pe care a dus-o în micul orășel din nordul 
Germaniei care nu are nimic în comun cu afectarea și superficialitatea oamenilor din 
Berlin.  
Absența figurii paterne și ignorarea celei materne lasă cale liberă dandy-ului 
de a-și găsi un prieten înșelător, oglinda. Aceasta funcționează ca o capcană pentru 
tânăr pentru că acesta nu are experiența necesară să identifice demonul dinăuntrul 
oglinzii. Din dorința de a evada din propria familie, amândoi dandys se lasă pradă 
fanteziilor: eul lor se simte liber și valorificat în creațiile sale, în visele sale de a deveni 
un scriitor faimos. Astfel, un complex de inferioritate se transformă într-o voință de 
putere care este satisfăcută în imaginar prin personajele lor artistice sau în realitate 
prin dobândirea statutului râvnit. Distanțarea voită de părinte se manifestă și prin 
crearea unor personaje și valori total diferite de cele promovate de vocea paternă: eroii 
lui I.L. Caragiale sunt în mare măsură exact ca tatăl lui Andreas Zumsee – niște mici 
burghezi care își petrec timpul citind ziare și discutând la infinit viața politică și 
socială, niște visători care-și pierd timpul cu contemplarea spectacolului străzii. În 
schimb eroii lui Andreas Zumsee și Mateiu Caragiale trăiesc la marginea societății 
 
10 Ion Iovan, MJC, Iași, Polirom, 2005. Barbu Cioculescu, De la Mateiu citire..., Târgoviște, 
Bibliotheca, 2005. 
11 „Dragă Amice, mizeria mea este mare. Stau (aproape singur) într-o proprietate a mamei 
foarte departe de oraș, ca să nu plătesc chirie, lingerie și mâncare.” (toate fragmentele din 
scrisorile adresate de scriitor prietenului său Nicolae Boicescu se găsesc în Mateiu I. Caragiale 
– un personaj. Dosarul existenței, volum editat de Muzeul Literaturii Române, București, 
1979). 
12 „Și să nu ai și tu apartament, auto, să poți să te deplasezi, să-ți plătești orice lux de 
echipament, de sport sau de voiaj, să ai un cal cu care să piaffezi la Bois, o blană de milord, 
inele somptuoase, butoni de mexican sau brazilian.” (Un personaj..., op. cit., p. 67) 

unde valorile morale sunt distruse, unde aceștia sunt stăpâniți de instincte, ceea ce 
cauzează degradarea propriei condiții. Ambii scriitori-dandy sunt fascinați de 
„bufoni” (Mateiu) sau de „marote” (Andreas), dominați de vicii și de disprețul pentru 
ceilalți din jur. Un alt lucru care-i unește pe cei doi este conștiința faptului că ei provin 
dintr-o lume din care a dispărut clasa aristocratică.  
 
Obsesia pentru veșminte și machiaj 
Am ales spre analiză două fragmente pe care le considerăm esențiale pentru 
interesul patologic al dandy-ului pentru haine și cosmetică. În cazul lui Mateiu 
Caragiale am ales un fragment din lista „pieselor de achiziționat în cazul unei numiri 
în diplomație”: „Pălărie melon, Sacou gris ușor, sacou gris reiat, vestă, 2 pantaloni 
bleu/ Haină roșie, pantaloni scurți, vestă albă/ Joben gris-perle, panglică neagră, 
jachetă gris, vestă albă, pantalon” etc.13 Nu am redat lista completă, dar se poate 
observa cu ușurință asemănarea acesteia cu lista lui Andreas Zumsee când se 
pregătește să intre în „lumea bună”: „costum de vizită” sau „costum de seară”, 
„costum de promenadă”, „smoking-dress” (...) două vestoane de lungimi diferite, două 
redingote, trei fracuri de diferite nuanțe de gri, trei sacouri, un palton, două demiuri”14. 
Ambii dandys se străduiesc să arate impecabil pentru a face parte dintr-o clasă socială 
superioară: Mateiu Caragiale se pregătea pentru o eventuală întâlnire cu Nicolae 
Titulescu pe care dorea să-l roage să-i ofere un loc confortabil în diplomație, o poziție 
care i-ar fi asigurat în sfârșit siguranța financiară și depășirea condiției de bastard prin 
obținerea respectului societății. Pe de altă parte, Heinrich Mann își pregătește eroul, 
Andreas Zumsee, să o cucerească definitiv pe doamna Türkheimer, cea care îi va 
deschide calea spre „țara huzurului”.  
Dacă George Brummell era un dandy distins care impresiona prin eleganța 
fină a materialelor și a accesoriilor, spre sfârșitul secolului al XIX-lea, dandy-ul își 
schimbă radical vestimentația; de data aceasta, unicitatea hainelor este conferită de 
tăietura, de croiala costumului, nu de prețiozitatea materialului. Din cauza 
industrializării, confecțiile se standardizează, așa că dandy-ul nu se mulțumește cu 
produse la scară industrială și de aceea apelează la croitorii faimoși care-i creează 
împreună cu el vestimentația. Adriana Babeți semnalează prezența unui semn 
particular pentru fiecare dandy în parte: cravata lui Byron, buchetul de violete de la 
gâtul lui Robert de Montesquieu, cravata verde a lui Oscar Wilde, camelia de la 
butoniera lui Marcel Proust15. În ceea ce-l privește pe Mateiu Caragiale, semnul lui 
distinctiv sunt încălțările de lac bine lustruite care subliniază dorința lui de a-și 
ascunde proveniența – în cartierele mărginașe în care obișnuia să stea cu chirie, 
străzile erau pline de praf sau noroi, din acest motiv Mateiu își dezvoltă obsesia pentru 
curățarea încălțămintei. Alt semn particular al lui este purtarea mănușilor din piele, un 
obicei la care seamănă cu Andreas Zumsee – amândoi având oroare să simtă metalul 
rece al ușilor de fiecare dată când le ating în anotimpul rece.  
Despre arta cosmetizării chipului aflăm foarte multe detalii din cartea lui 
Baudelaire (Elogiul machiajului) care analizează dorința contemporanilor (indiferent 
de gen) de a-și compune o mască – în cazul dandy-ului, putem vorbi despre masca pe 
care acesta și-o compune pentru viața publică, pentru a face o figură frumoasă în fața 
 
13 Un personaj…, op.cit., p. 129. 
14 Heinrich Mann, În țara huzurului, București, Univers, 1971, pp. 77-78. 
15 Adriana Babeți, op. cit., pp. 206-209. 

oamenilor pe care îi consideră banali și plictisitori. Distincția eleganței lui Brummell 
este înlocuită de opulența și stridența dandy-ului de la sfârșitul secolului al XIX-lea. 
Trebuie să precizăm faptul că atenția exagerată acordată detaliilor cosmetice este 
specifică oricărui sfârșit de epocă culturală. Decadentismul, prin importanța acordată 
actorilor sau artiștilor în general, reușește să impună folosirea unor articole de machiaj 
care înainte erau abordate de alte categorii sociale; astfel, atât dandy-ul cât și la femme 
fatale utilizează cu succes pudra de orez, carminul pentru obraji, negrul de ochi, părul 
vopsit sau perucile16, iar mustața înlocuiește barba, tocmai pentru a lăsa chipul liber 
pentru aplicarea machiajului. În ciuda criticilor17, un dandy ca Mateiu Caragiale 
consideră machiajul o formă superioară de modelare sau de corectare a naturii, ca și 
cum esteticul ar triumfa asupra banalității, asupra trivialității. Iar el, din cauza 
complexului de inferioritate, dorea să găsească modalitatea de a triumfa asupra 
vulgarității originii sale modeste; din acest motiv alege toate strategiile specifice 
dandysmului. La rândul său, Heinrich Mann descrie adesea în romanele sale trusele 
de machiaj ale diferitelor personaje care se servesc de alifii și creme pentru a-și 
ascunde defectele sau pentru a-și arăta emanciparea, așa cum o face Andreas Zumsee: 
el este conștient că emanciparea aspectului fizic duce la construirea sau la continuarea 
imaginii iluzorii. În cazul său, emanciparea este semnalată prin aplicarea unui machiaj 
care îl face să semene cu un cadavru din cauza aspectului palid. Fața palidă care 
intensifică strălucirea ochilor este des promovată de Charles Baudelaire, de Stefan 
Fuchs sau de Walter Benjamin din dorința de a transforma un corp viu într-o statuie 
pentru a-i oferi acestuia rigiditate, măiestrie, artificialitate18. Astfel, salonul, sala de 
bal, teatrul devin pentru Andreas Zumsee veritabile scene pe care el poate să-și pună 
în valoare vreun costum, vreo frizură sau vreo mască.  
 
Seducția – arma vânătorului de zestre 
Atât Heinrich Mann, cât și Mateiu Caragiale reușesc să-și îmbine 
sentimentalismul cu materialismul specific sfârșitului de secol XIX. Dorința puternică 
de a obține beneficii materiale sunt mascate cu dibăcie de eroul lui Heinrich Mann și 
de scriitorul-dandy român sub masca sentimentalismului. Andreas Zumsee și Mateiu 
Caragiale sunt conștienți că artiștii, scriitorii, intelectualii trebuie să fie complici 
benevoli ai capitalismului, ei trebuie să accepte să le fie negociate munca și ideile de 
către clasa dominantă. În consecință, ambii sunt într-o continuă căutare a unei femei 
bogate capabile să le ofere o rentă. Acesta este motivul pentru care ei frecventează 
cafenelele, saloanele sau locurile la modă unde puteau cunoaște oameni „fini” care 
puteau să le înlesnească relațiile necesare. Atât Andreas Zumsee, cât și Mateiu 
Caragiale sunt niște tineri care băteau timid la porțile unei cariere literare, dar și la 
porțile „țării huzurului”. Mateiu mărturisește fățiș interesul pentru diferite doamne în 
 
16 Cătălina Bălinișteanu, „Sprechende Körper – eine Semiotik der Körper”, în „Jassy liegt am 
Meer“. Expeditionen in die deutschsprachige Literatur zwischen Czernowitz und Lübeck zu 
Ehren von Andrei Corbea-Hoişie, Hartung Gorre Verlag, Konstanz, Germania, 2017, pp. 21-
31. 
17 George Călinescu îi consideră pe dandys niște „păpuși sulemenite” și din cauza chipurilor 
pudrate, a ochilor puternic conturați, a buzelor rujate, a părului fixat cu diferite uleiuri, dandy-
ul este considerat doar o jalnică mască de clovn. Despre Mateiu Caragiale spunea că acesta 
„avea snobismul nobilitar, își alcătuia un blazon și vâna ordine străine, el care nu era în niciun 
chip aristocrat.”  (Adriana Babeți, op. cit., p. 121). 
18 Stefan Fuchs, op. cit., pp. 461-462. 

vârstă doar pentru a obține o căsătorie avantajoasă pecuniar19. Andreas Zumsee este 
și el sfătuit să abordeze anumite fete bătrâne, femei divorțate, văduve sau chiar femei 
căsătorite în căutare de diversificare care erau dispuse să-l sponsorizeze în drumul său 
spre succes. Abordarea unui anumit tip de vestimentație, a unor anumite moravuri 
decadente, îi face pe Mateiu și pe Andreas „obiecte ale dorinței” pentru sexul opus. 
Nu remarcăm procese de conștiință la niciunul dintre ei, atât timp cât reușeau să-și 
procure mijloacele necesare unui trai așa cum și-l doreau: „Să avem un apartament 
artistic, un auto fin, o garderobă somptuoasă, să nu ne bată nici vântul, nici ploaia, 
nici gândurile triste.”20 Toate acestea sunt dobândite chiar de la începutul romanului 
de către Andreas Zumsee și facilitatea cu care el obține aceste avantaje materiale îl 
determină pe acesta să-și disprețuiască amanta și să-și irosească șansele. La rândul 
său, Mateiu Caragiale reușește să se căsătorească de-abia la 38 ani cu Marica Sion cu 
25 ani mai în vârstă decât el care îi oferă în sfârșit stabilitatea financiară mult visată. 
Marica era proprietara unui domeniu care-i aducea confortul financiar, ea deținea o 
casă elegantă pe una dintre străzile fashionable ale Bucureștilor, la fel cum Adelheid 
Türkheimer era pentru Andreas Zumsee în Berlin. Trauma din tinerețe îl face pe 
Mateiu să-și respecte soția și să fie cumpătat, chiar avar, tocmai pentru a nu retrăi 
restricțiile din trecut. Totuși, odată căsătorit, el își satisface anumite dorințe ascunse 
cum ar fi arborarea unui steag creat de el pentru domeniul de la Sionu și impunerea 
unei atmosfere distinse în reședința sa21. Influența dandysmului decadent îl determină 
pe Mateiu să le permită personajelor sale să fie risipitoare, să aibă moravuri 
suburbane, să fie răutăcioase.  
 
Concluzii 
Ceea ce am intenționat să prezentăm în acest articol este descrierea unui tip 
de tineret care bântuia saloanele elegante din capitalele europene de la 1900 în 
încercarea de a-și ostoi setea de căpătuială. Am prezentat un scriitor și un personaj ale 
căror frustrări și iluzii le marchează tinerețea, această obsesie a lor de a-și asigura o 
situație financiară transformându-i pe alocuri în cinici și misogini. Ei considerau 
femeile doar niște ustensile pentru dobândirea scopurilor lor, dar și niște ființe 
păcătoase în căutarea unor aventuri sentimentale sau legături extraconjugale. Astfel, 
dandy-ul, prin dorința lui de a atrage atenția femeilor din clasele dominante, sporește 
disponibilitatea acestora de a-și satisface niște nevoi instinctuale. Dandysmul 
promovat atât de Heinrich Mann, cât și de Mateiu Caragiale evidențiază luxul, 
rafinamentul, somptuozitatea, artificialitatea, dar în final dandy-ul, această ființă 
dedicată trup și suflet esteticului, devine o victimă în mâinile sponsorilor săi pentru 
că își expune corpul unor dorințe erotice nu tocmai rafinate, iar voluptatea îl face să 
decadă, să se afunde și mai mult în mocirla din care încerca să se ridice inițial. Eroul 
lui Heinrich Mann și viața lui Mateiu Caragiale înfățișează lumi paralele (primul fiind 
 
19 „La București, am dat de ceva mai serios (...). O doamnă coaptă à point, fără rude, ar fi 
dispusă – cred eu – să protejeze primii pași ai unui tânăr dilettante. Are moșie, o casă antică și 
aș fi onorat dacă cruda boală nu m-ar fi ținut pe pat atâta vreme ca pe un șoim captiv. Dar 
postul e vacant și timpul nu e pierdut. Trebuie să găsim ceva, altfel suntem condamnați a sta 
pe la uși și ferestre ca să privim cum jouissează alții.” (Un personaj ..., op.cit., p. 89).   
20 Un personaj..., op. cit., p. 211. 
21 Valeriu Râpeanu, studiu introductiv la Craii de Curtea-Veche, București, Garamond, 2001, 
p. 16. 

influențat de mentalitatea hanseatică, ultimul de cea de la porțile Orientului) în care 
dandy-ul se zbate între decădere și împlinire a așteptărilor/speranțelor. Ambii scriitori 
sunt de asemenea interesați să prezinte două capitale la răscrucea veacurilor și modul 
cum acestea reușesc să transmită mai departe moștenirea lor culturală. Heinrich Mann 
și Mateiu Caragiale rememorează nostalgic cartierele Berlinului și ale Bucureștilor, 
în această prezentare strecurându-se și sentimentul destrămării unei lumi în care 
defectele acumulate de-a lungul ultimului secol au grăbit agravarea stării ei 
patologice. Ambii scriitori sunt conștienți că, deși sunt atrași de diletantism sau 
dandysm, ei trebuie totuși să le arate cititorilor pericolele viciilor și ale degradării 
morale pe care le pot aduce acestea.  

DEPĂŞIREA AVANGARDEI ÎN OPERA LUI EMIL IVĂNESCU 
 
 
 
The Surpassing of the Avant-garde in Emil Ivănescu’s Work 
The work of Emil Ivănescu, published in a critical edition six decades after the 
author’s death, was sporadically and insufficiently received by the public. The 
volume, released in 2006, contains the most valuable section of his texts, from an 
aesthetic point of view: two dramatic plays, a literary journal and some prose 
fragments. Being written in a previous time to the emergence of the existentialist 
philosophy and of the Theatre of the Absurd, the Emil Ivănescu’s texts anticipate the 
evolution of the literary tendencies associated with these cultural and aesthetic 
manifestations. Features of the later modernism – the antiliterature, the absurd seen as 
an aesthetic category and the cultural impasse – are convergent in his work with avant 
la lettre postmodernist devices – inter and metatextuality – cultivated with the avant-
garde conscience of the necessity to absolve literature from conventionalism. 
Key-words: Emil Ivănescu, avant-garde attitude, existentialism, experimentalism, 
incipient postmodernism 
 
Deşi scrierile lui Emil Ivănescu nu s-au bucurat de circulaţie în epocă, având 
neşansa de a fi publicate într-o ediţie critică la aproximativ şase decenii de la moartea 
autorului, specificul novator al acestora – în contextul literar al României interbelice 
– nu rămâne fără ecou nici în cazul receptării lor în contemporaneitate. Dialogii 
psihopatului sau Colocviile sfârşitului de noapte, cea mai provocatoare creaţie a 
tânărului scriitor, anunţă încă din prezentarea care precede piesa, intenţia scandalizării 
cititorului – în sensul avangardist al cuvântului – care anchilozează înţelegerea operei 
prin opţiunea acestuia pentru interpretările facile. În pofida fixării ancorelor generice 
în categoriile recunoscute – teatru, jurnal, proză scurtă –, conştiinţa pregnantă a 
inovaţiei vizează reconfigurări tematice, formale şi enunţiative în însuşi cadrul acestor 
genuri.  
Astfel, soluția salutară pentru a scoate literatura din impasul încremenirii în 
convenționalism este cultivarea voită a intergenului. Intenţionalitatea auctorială în 
realizarea operelor hibride din punct de vedere generic este semnalată de Lăcrămioara 
Petrescu, prin referire la ideile teoretice ale lui Gérard Genette: „pentru autorul 
Figurilor, existenţa însăşi a acestor forme hibride presupune o conştiinţă generică 
foarte accentuată, iar efectele – comice sau nu – ţin cu exactitate de transferul – la fel 
de conştient, deliberat, al trăsăturilor generice în afara sferei lor obişnuite.”2 Conștiința 
inovației, formulată ostentativ – „Încercare complexă şi nu ne sfiim a spune – falsa 
modestie fiind mai vătămătoare decât îndreptăţita aroganţă – unică în genul său de 
 
1 Universitatea „Alexandru Ioan Cuza”, Iaşi. 
2 Lăcrămioara Petrescu, „Interferenţe generice” în Philologica Jassyensia, An II, Nr. 2, 2006,  
p. 116. 

teatru”3 – transpare și din voința autorului de a introduce piesa prin acea prezentare 
cu caracter orientativ în actul lecturii, căci orizontul de așteptare al cititorului de până 
atunci nu putea satisface exigenţele unei literaturi care atacă obişnuinţele.  
Lectorul ideal este proiectat în funcţie de un elitism al receptării: „Am schiţat 
aici problema de conştiinţă pe care şi-o va pune numai autenticul lector al acestei 
neplăcute experienţe dramatice; amatorii de ieftină satisfacţie livrescă vor găsi 
textului o înţelegere mai facilă şi cu atât mai apropiată de realitate”4. Înverşunarea 
împotriva cititorului „burghez”, precum şi respingerea realismului – atât ca formulă 
estetică valabilă în literatura română interbelică, cât şi ca modalitate de abordare 
exegetică – se înscriu în seria atitudinilor care definesc modernitatea europeană, 
înţeleasă de Matei Călinescu drept „un concept de criză aflat într-o triplă opoziţie 
dialectică: faţă de tradiţie, faţă de modernitatea civilizaţiei burgheze (cu idealurile ei 
de raţionalitate, utilitate, progres) şi, în sfârşit, faţă de ea însăşi, în măsura în care se 
percepe pe sine drept o nouă tradiţie sau formă de autoritate.”5  
Singularitatea pieselor de teatru ale lui Emil Ivănescu, raportată la 
circumstanţele literar-istorice ale anilor în care au fost scrise, nu se justifică doar prin 
influenţa pe care a exercitat-o autenticismul autohton asupra noii generaţii de scriitori. 
După Caragiale, abia în perioada interbelică dramaturgia mai câştigă în prestigiu prin 
figurile ei proeminente – Camil Petrescu (drama de idei) şi Lucian Blaga (drama 
mitologică). Emil Ivănescu, însă, nu se revendică de la aceştia. El se situează în 
descendenţa marilor culturi occidentale, căci sentimentul crizei literaturii, pe care 
textele sale îl exprimă, ca rezultat firesc al saturaţiei de livresc, nu putea fi resimţit în 
contextul unei culturi încă în formare, dar şi cu o puternică dorinţă de afirmare. 
Surprinzător este faptul că nici măcar Istoria, pe a cărei scenă se desfăşura cel de-al 
Doilea Război Mondial, nu devine subiect al textelor sale centrate, în schimb, pe 
aceleaşi probleme insolubile ale umanităţii – moartea, Dumnezeu, sufletul, iubirea, 
adevărul – la care se adaugă o marotă a modernităţii: neîncrederea în rostul literaturii.  
Preîntâmpinând ignoranţa cititorului român, autorul oferă indicii generice, 
lăsând, totuşi, să transpară o oarecare ezitare în a afirma apartenenţa piesei la o 
anumită specie dramatică – „năzuind [...] să aparţină foarte puţin cunoscutei, dar foarte 
mult hulitei categorii de teatru interior”6 –, intenţie ce trădează luciditatea creatorului 
care îşi situează voit opera într-o zonă intergenerică. Edificator în această privinţă este 
şi modul în care alege să îşi intituleze piesa: Încercare dramatică în două momente şi 
o prozopopee (cu mai multe per-inter şi post-feţe). Demantelarea clasicei structuri 
dramatice prin indeterminarea genului şi prin reorganizarea compoziţiei în funcţie de 
momente, precum şi transformarea unei figuri retorice în parte structurală a piesei sunt 
de natură să deconcerteze eventualul receptor care nu este altul decât „tipul burghez 
al consumatorului de literatură pe care l-am dori asemenea cangurului, pe cale de 
dispariţie”7. Scriitorul împrumută tonul manifestelor avangardiste din care se ghiceşte 
exasperarea împotriva comodităţii intelectuale: „Cititorul nu mai trebuie menajat; prea 
i s-au servit până acum lucrări «pe înţelesul tuturor», cu tâlcul gata să ţâşnească din 
 
3 Emil Ivănescu, Artistul şi moartea, Editura Institutul Cultural Român, Bucureşti, 2006, p. 19 
4 Ibidem. 
5 Matei Călinescu, Cinci feţe ale modernităţii, Iași, Polirom, 2005, p. 24. 
6 Emil Ivănescu, op. cit, p. 21. 
7 Ibidem. 

miezul exulcerat al celor citite”8. Atitudinea neconcesivă faţă de cititor nu este doar 
un ecou târziu al retoricii avangardelor începutului de secol XX, ci vizează şi efectul 
pe care doar o operă autentică îl poate avea asupra acestuia, în spiritul a ceea ce 
Eugène Ionesco avea să scrie mai târziu, în La Nouvelle Revue Française: „Ca să te 
smulgi din cotidian, din obişnuinţă, din lenea mentală care ne ascunde stranietatea 
lumii, trebuie să primeşti o adevărată lovitură de ciomag”9.  
„Violenţa” cu care teatrul modern îşi întâmpină receptorul e un semnalment 
al nevoii de a redescoperi esenţa teatrului printr-o formă de expresie înnoită. În această 
direcţie, ideile lui Emil Ivănescu se întâlnesc cu cele ale lui Artaud care vede în 
cruzime – adică în şocul pe care spectacolul teatral trebuie să îl producă – rezolvarea 
problemei autenticităţii în artă. Spectatorul nu mai este un simplu privitor, ci 
coparticipant al actorului într-un proces-limită cu debuşeu terapeutic, în care îi sunt 
solicitate toate simţurile: „fără un element de cruzime la baza oricărui spectacol, 
teatrul nu este cu putință. În starea de degenerescenţă în care ne aflăm, doar prin piele 
ne va putea pătrunde în spirite metafizica”10 Artaud anunţă renunţarea la miza estetică 
a artei, fundamentându-şi crezul artistic pe putinţa teatrului de a reanima 
spiritualitatea pe care civilizaţia occidentală a pervertit-o. La rândul lui, Emil Ivănescu 
propune un tip de teatru antifigurativ centrat pe o crudă examinare a interiorului fiinţei 
– „această agravantă şi văzută de departe îngreunătoare inovaţie”, „neplăcută 
experienţă dramatică” –, dar nu împărtăşeşte viziunea utopică a lui Artaud care face 
din teatru o formă ritualică. Dincolo de un efect terapeutic tranzitoriu, se conturează 
limitele posibilităţii artei de a da un răspuns salutar întrebărilor spinoase ale 
umanităţii.  
Sergiu, personajul negativist al piesei, anticipează una dintre obsesiile 
ionesciene – stranietatea relaţiilor interumane cauzată de limbajul care nu comunică 
şi care sfârşeşte în absurd: „Am ajuns într-un astfel de hal de impotenţă cerebrală încât 
nu mai pot spune un singur lucru controlat... În fond, numai absurdităţile sunt 
inteligente. Oamenii nici nu s-ar putea înţelege vreodată între ei: au numai aerul că se 
înţeleg.”11 Totodată, personajul denunţă eşecul umanismului care făcuse din raţiune 
un cult şi din idei o certitudine: „Care om inteligent mai poate fi convins de utilitatea 
logicii? A gândi logic înseamnă a lega ideile cu panglicuţe”12, „Ideile mele, ca orice 
lucru fin, sunt fragile. Fracturaţi-mi-le şi voi nevoit să-mi pun capul în ghips”13. 
Replicându-i Mâncătorului de conopidă care căuta sursa unui citat, Sergiu exprimă 
dezacordul dintre ideile scriitorului şi felul în care posteritatea critică face uz de opera 
acestuia, considerându-l o instanţă autoritară: „N-are nicio importanţă de unde e. Îţi 
închipui că oasele autorilor tresaltă în morminte, de bucurie, auzindu-se citaţi?”14  
Teatrul lui Emil Ivănescu se defineşte negativ ca antiteatru – formulă 
retrospectivă celei prin care Ionesco îşi clasează Cântăreaţa cheală drept antipiesă –, 
suscitând o insurgenţă generică împotriva tiparelor teatrale consacrate. Intergenul 
 
8 Ibidem. 
9 Eugène Ionesco, Note şi contranote, Bucureşti, Humanitas, 2011, p. 60. 
10 Antonin Artaud, Teatrul şi dublul său urmat de Teatrul lui Séraphin şi de alte texte despre 
teatru, Bucureşti, Tracus Arte, 2018,  p. 108. 
11 Emil Ivănescu, op. cit., p. 60. 
12 Ibidem, p. 92. 
13 Ibidem, p. 73. 
14 Ibidem, p. 89. 

încadrează „şi creaţiile în regim ludic (parodia) sau grav (distopia, antiutopia), care au 
în comun caracterul relaţional şi totodată negator faţă de o formă dată. Discreditarea 
genului prin exces, mimetism stilistic ironic, ori prin răsturnarea semnificaţiilor 
ideologice caracteristice favorizează ivirea intergenului literar.”15 Astfel, resortul 
inovaţiei în cazul pieselor lui Emil Ivănescu îl reprezintă subminarea atât a modelului 
de teatru recunoscut, cât şi a orizontului de aşteptare al spectatorului burghez. 
Replicile metatextuale ale personajelor constituie frânturi de critică dramatică. 
Intervenţia-aparteu a Eului primordial care vizează jocul scenic al lui Sergiu atacă, de 
fapt, funcţia de divertisment la care a fost limitat teatrul, prin comoditatea punerii în 
scenă şi a comprehensiunii lui:  
 
Mă gândesc că intrarea lui în clipa aceasta şi replica lui nesărată în faţa scenei la 
care a asistat are ceva de tehnică teatrală dezgustător de facilă, ca aceea a pieselor 
bulevardiere scrise parcă special pentru sălile pline cu un public afon din punct 
de vedere literar, ce-şi închipuie poate că vede teatru16. 
 
Atitudinea negatoare care irizează întreaga piesă izvorăşte din dorinţa 
depăşirii artificialităţii produsului literar, ceea ce va determina şi afirmaţia intrigantă 
din Încheiere: „singura calitate literară [a manuscrisului] este tocmai faptul că n-are 
nicio legătură cu literatura”17. Adrian Marino semnalează tocmai acest paradox pe 
care se întemeiază antiliteratura: „Sinuciderea, sabotarea absolută a literaturii devine 
în felul acesta practic imposibilă: pentru a refuza să scrii, trebuie mereu să scrii, pentru 
a nu mai face literatură, trebuie mereu s-o faci, de fiecare dată, pentru prima şi ultima 
dată.”18 Marino recunoaşte chiar un gen al antiliteraturii în care procedeele literare îşi 
deviază scopul lor intrinsec, întorcându-le împotriva literaturii însăşi. Condiţia 
contradictorie pe care o presupune această negaţie este tocmai aceea că, manifestându-
se prin limbaj, nu poate scăpa circuitului literar: „anularea literaturii din interiorul său, 
rămânând ipso facto un nou tip de limbaj, text, scriitură, carte, care prezintă 
particularitatea că se neagă. Gestul literar este reluat în sens invers, anulat în propria 
sa desfăşurare, întors în spirit ostil asupra lui însuşi”19.  
În acest fel se explică şi sfidarea îndreptată către cititorul critic – denumit cu 
dispreţ „eventual vizitator” – ce aplică textului o grilă estetică de lectură, deoarece 
literatura, în sensul pe care i-l conferă Emil Ivănescu, nu se rezumă la efecte artistice, 
aceasta fiind locul de exhibiţie al incertitudinilor. Convergenţa cu existenţialismul nu 
se lasă a fi ignorată. În condiţiile în care acest curent de gândire se manifestă cu 
precădere în mediul francez, după cel de-al Doilea Război Mondial, nu poate fi adusă 
în discuţie o influenţă reală exercitată asupra autorului. Însă gândurile exprimate cu 
precădere de Sergiu sau de Eul-regizor rezonează surprinzător cu principiile 
existenţialiste. Focarele ideatice se descoperă a fi Kierkegaard – considerat precursor 
al acestei doctrine filozofice – şi Dostoievski, referinţe constante în dialogurile 
personajelor.  
 
15 Lăcrămioara Petrescu, op. cit, p. 115. 
16 Emil Ivănescu, op. cit, p. 88. 
17 Ibidem, p. 125. 
18 Adrian Marino, „Antiliteratura” în Dicţionar de idei literare, București, Eminescu, 1973, p. 
148. 
19 Ibidem, p. 146. 

Absurdul reprezintă şi o modalitate tehnică de construcţie dramatică. Frânturi 
de dialog care, în lumina posterităţii literare, apar drept ionesciene se constituie într-
o suprapunere de replici ce se amalgamează, pierzându-se referentul discuţiei. Vocile 
unor personaje indistincte interferează cu cele ale eurilor temperamentale producând 
o incoerenţă discursivă care sfârșește în nonsens20. Ilustrativ este şi schimbul de replici 
fără finalitate dintre Sergiu şi tipul Fetei insignifiante care întrerupe prin derizoriu 
gravitatea reflecţiilor anterioare. Absurdul este cultivat în mod voit de Sergiu, prin 
metoda întrebărilor disparate în scopul unor răspunsuri variate care se dovedeşte 
lipsită de orice sens pragmatic. Intenţia de a submina dialogul teatral care vrea să 
exprime semnificaţii transparente se situează pe aceeaşi poziţie literară 
deconstructivă, însă „imensa voinţă de negare a literaturii nu reuşeşte decât să 
substituie o literatură prin alta”21 – idee ce justifică aspectele intergenerice ale piesei.  
Observaţia lui Ionesco referitoare la modul în care limbajul este absorbit artei 
teatrale – „teatrul are un fel propriu de a folosi cuvântul, şi acesta e dialogul, e cuvântul 
prins în luptă, în conflict”22 – devine definitorie şi pentru piesa lui Emil Ivănescu, 
constituind, în esenţă, singura ancoră dramatică a textului. Colocviile sfârşitului de 
noapte iau forma unor ciocniri ideatice, dar se încheie cu aceeaşi „disperată neputinţă 
de a înţelege”. Eventualul receptor nu este cruţat nici la sfârşitul piesei, când nu i se 
mai oferă nici măcar indiciul finalului: „Nu cade cortina pentru că nu există şi nu 
aplaudă nimeni, pentru că spectatorii, chiar dacă ar fi fost, în absenţa manevrei celor 
câţiva metri pătraţi de catifea roşie, n-ar fi putut înţelege dacă s-a terminat sau nu. Să 
le lăsăm această iluzie”23. Formula de teatru interior propusă de Emil Ivănescu e 
radicală, presupunând nu doar divorţul de realism, asumat printr-o atitudine de 
contestare specifică avangardei. În egală măsură, voinţa inovaţiei va deschide drumul 
experimentului literar, prefigurând noi posibilităţi de înţelegere a literaturii.   

Iuliana Oică1 
 
 
 
ONIRISMUL ESTETIC – O SINTEZĂ LITERARĂ INTEGRATOARE 
 
 
L'onirisme esthétique - une synthèse littéraire intégratrice 
Les fondateurs de l’onirisme esthétique ont essayé de regarder au-delà des limites 
imposées par l’idéologie communiste. La littérature onirique souhaite inaugurer un 
territoire autonome par rapport au fantastique traditionnel, romantique et surréaliste. 
Si, au début, l’onirisme représentait pour Dumitru Țepeneag un mode de vie, 
progressivement il devient une théorie littéraire qui descend du surréalisme « par 
négation», mais s’oppose à l’onirisme romantique. En parlant de la proximité du 
surréalisme, on peut dire que l’esthétique surréaliste génère de nouveaux modes 
d’expression, car le rêve révèle des expériences intérieures. Dumitru Țepeneag discute 
sur le plan théorique de la nouvelle doctrine littéraire et met au premier plan une 
notion de noyau pour expliquer que la littérature onirique sera une synthèse de 
plusieurs noyaux littéraires : le romantisme fantastique, l’écriture traditionnelle et le 
surréalisme. Dans la création onirique, les faits échappent à la causalité, en 
s’enchaînant selon le principe de la consécutivité, tandis que les mots deviennent des 
objets eux-mêmes. L’écriture onirique s’avère être une synthèse récupérable des 
phénomènes qui ont traversé la littérature moderne et qu’elle valorise dans une 
nouvelle perspective. 
Mots-clés: liberté culturelle, diversité, esprit de nouveauté, opposition, une vraie 
synchronisation 
 
Ceea ce ne propunem prin lucrarea de față este de a repune în discuție 
specificitatea onirismului ca un fenomen de istorie literară, un curent de idei, ce viza 
transgresarea realului și respingerea politicului din cadrul artei. Textele teoretice ale 
oniricilor Dumitru Țepeneag și Leonid Dimov sunt reunite în două antologii semnate 
de Corin Braga (Momentul oniric, 1997) și Marian Victor Buciu (Onirismul estetic, 
2007), contextualizând această direcție estetică evaluată drept o mișcare literară 
înainte de a fi una politică. Totuși, onirismul estetic se opunea puterii comuniste, 
devenind o alternativă la dogma regimului tiranic, chiar dacă se contura într-o vreme 
plină de adversități: 
când blocada „realismului socialist” a fost ridicată, grila ideologică a început să 
acționeze cu o aparentă îngăduință, cu șovăieli și inconsecvențe, însă exercitând 
pe ansamblu o presiune subtilă și eficace, tradusă în îndepărtarea graduală a 
textelor de forma lor inițială”2.  
Modalitățile de expresie de tip oniric pot fi privite drept elemente de 
continuitate în raport cu viziunea romantică asupra visului, cât și afinitățile cu 
suprarealismul în maniera de realizare a scenariului oniric. Ceea ce conferă 
 
1 Universitatea „Ștefan cel Mare” Suceava. 
2 Ion Bogdan Lefter, O oglindă purtată de-a lungul unui drum. Fotograme din 
postmodernitatea românească, Pitești, Paralela 45, 2010, p. 101. 

originalitate acestei paradigme estetice este tocmai viziunea asupra textului conceput 
după regulile visului – sinteză între formula romantică și cea avangardistă, între 
tehnica Noului Roman și descoperirile psihanalizei. 
Reacționarul apocaliptic, nihilist și exhibiționist – așa cum se definea în 1970, 
în paginile jurnalului său (Un român la Paris) – a pătruns în spațiul literar printr-un 
spirit de nesupunere față de ceea ce reprezenta literatura în perioada comunistă, când 
cenzura puterii îngăduia doar publicarea textelor circumscrise doctrinei respective: 
„Istoria reală e și cea mai rațională, adică logică, necesară. Inevitabilă! Eu rămân 
hegelian; nu cred în visuri”3. Acest practician al onirismului devine actor și spectator 
al realității istorice ostile, dar propune teorii fragmentare, însă coerente și originale, 
plecând de la creația lui Mateiu I. Caragiale a cărei „valoare constă în crearea unei 
tensiuni estetice specifice: realitatea obiectivă e necontenit dublată de o infrarealitate 
în care elementul oniric joacă un rol importantˮ4. 
În plus, acesta considera ambiguitatea drept o condiție definitorie a literaturii 
– artă ce se percepe la modul succesiv – și metafora un procedeu artistic creator, ce 
reunește cele două realități, cu scopul de a sensibiliza prin construirea unei alte 
realități, noi și totodată unice. Textul este determinat de context și de subtext, iar 
obscuritatea operei admite numeroase interpretări, dincolo de concepția autorului și 
de modul în care se structurează creația: „O operă organic ambiguă e o operă 
deschisăˮ5. Atât Mateiu I. Caragiale, cât și Ion Barbu – cei doi autori analizați de 
Dumitru Țepeneag – cred în forța cuvântului de a releva lumi autonome: „cuvântul 
are o viață a lui, e un receptacul de viață, nu simplă etichetă pe obiectˮ6.  
Oniricii, dar și suprarealiștii, considerau că imaginea este elementul 
structurant al noii arte, în care culoarea capătă un rol scenic, aduce un mesaj creator 
de tensiune. Treptat, opera se desăvârșește sub ochii celui care o receptează și va 
reprezenta „realitatea sensibilă, acea realitate în care cel ce vede și ceea ce este văzut 
se confundă imediatˮ7. Lumea se descoperă în totalitatea ei, devine o realitate 
alternativă, un spectacol al oglinzilor, punând în evidență faptul că „viața nu este chiar 
atât de asemănătoare cu viațaˮ8. De altfel, obiectul modelează limbajul artistic așa 
cum în pictura modernă „pânza în fața căreia ne aflăm este și textul care o analizează, 
face parte din spațiul cultural al lecturiiˮ9.  
Deși interesul pentru vis constituie o preocupare (literară) străveche, 
onirismul dorea construirea unui vis prin limbaj, diferit de cel utopic al suprarealiștilor 
 
3 Dumitru Țepeneag, Războiul literaturii încă nu s-a încheiat. Interviuri, ediție îngrijită de 
Nicolae Bârna, București, Allfa, 2000, p. 109. 
4 Idem, „Actualitatea estetică a lui Mateiu Caragialeˮ, în Leonid Dimov, Dumitru Țepeneag, 
Momentul oniric, București, Cartea Românească, 1997, p. 9. 
5 Idem, „Despre ambiguitateˮ, în Leonid Dimov, Dumitru Țepeneag, Momentul oniric, op. cit., 
p. 22. 
6 Idem, „Actualitatea estetică a lui Mateiu Caragialeˮ, în Leonid Dimov, Dumitru Țepeneag, 
Momentul oniric, op. cit., p. 10. 
7 Jean Burgos, Imaginar și creație, cu o prefață de Muguraș Constantinescu, volum tradus în 
cadrul Cercului traducătorilor din Universitatea „Ștefan cel Mareˮ Suceava, coordonatori: 
Muguraș Constantinescu și Elena-Brândușa Steiciuc, București, Univers, 2003, p. 117. 
8 Susan Sontang, Împotriva interpretării, traducere de Mircea Ivănescu, postfață de Mihaela 
Anghelescu Irimia, București, Univers, 2000, p. 125. 
9 Mircea Muthu, Alchimia mileniului. Interferențe culturale. Ediția a doua, revăzută și 
adăugită, Cluj-Napoca, Casa Cărții de Știință, 2008, p. 59. 

sau de cel metamorfozant al romanticilor: „un intrus în lumea reală și mai ales în 
lumea cuvintelorˮ10. Acest prieten lăuntric și creator de forme din estetica romantică 
conturează un alt univers în străfundurile căruia ființa umană se cufundă, păstrându-
și unitatea indivizibilă: „Legănat în brațele nemărginirii, putea să scape de 
singurătatea timpuluiˮ11.  
Ținând cont de visul romantic, considerat un model sau izvor de inspirație, 
onirismul estetic caută legături între realitate și limbaj: „visul nu este sursă și nici 
obiect de studiu; visul e un criteriuˮ12. Pentru dadaiști, visul creează o lume paralelă, 
creațiile lor fiind capabile să producă în mod deliberat un efect estetic: „limbajul 
ascunde virtuți poetice, deschide un câmp virgin de semnificații, se sustrage ordinii 
culturale prin revelarea literalității saleˮ13. Creatorul devine fascinat de mecanismul 
de producere a visului, atât la nivelul imaginarului artistic, cât și la nivelul discursului. 
Visul dezvăluie o lume altfel, fiind o construcție lucidă realizată de un artist al 
metamorfozelor, limbajul visului impunând o nouă paradigmă artistică. Lumea este 
recreată grație privirii, care transformă omul într-un personaj compozit, purtător de 
obiecte magice, asemenea unui vânzător de iluzii. 
De asemenea, opera eminesciană se înscrie în paradigma unei estetici onirice, 
întrucât realul se suprapune ficționalului, visul devenind un scenariu oniric, așa cum 
demonstrează Marin Mincu într-unul dintre studiile sale. Același critic consideră jocul 
identităților și al proiecțiilor onirice din poemele eminesciene drept un element de 
modernitate a viziunii sale poetice. Din perspectiva romantismului, creatorul 
imaginează proiecția propriului sine în vis, în mit sau în structurile universului. Astfel, 
Eminescu ia visul drept model, îi conferă un limbaj distinct, experimentând o nouă 
poetică: „Visul ar fi o a doua existență, poate cea adevărată, a individului; el ne 
vorbește în embleme, precum daimonul lui Socrate, sau în limbaj eminescian, ne 
vorbește în vis propriul nostru «archaeus»ˮ14.  
Este de domeniul evidenței faptul că scriitorii onirici teoretizează modelul 
literar al visului ca lume în sine, ca o construcție lucidă, fiind un mod particular de a 
produce un limbaj oniric, consubstanțial ființei umane. Se observă afinități structurale 
cu romantismul, dar artistul romantic creează prin intermediul visului o 
suprarealitate, fiind o cale de a se elibera de constrângerile sociale. Bun cunoscător 
al doctrinei romantice, traducător al lui Albert Bégiun, Dumitru Țepeneag era de 
părere că romantismul propune o literatură a visului, dar nu în sensul promovat de 
onirici. Preferința pentru imagine devine apanajul onirismului, fiecare operă devenind 
un poem cu vise, realizat în manieră lucidă, deoarece lumea obiectivă este recreată ca 
realitate visată. 
În aceeași ordine de idei, stăruința teoretică a lui Dumitru Țepeneag se 
observă și din dorința acestuia de a nu face din grupul oniric un epigon al 
suprarealismului sau o simplă reacție politică, deși onirismul „a coborât din maimuța 
 
10 Ibidem, p. 25. 
11 Albert Béguin, „Nebuloase și cometeˮ, în Sufletul romantic și visul, traducere și prefață de 
D. Țepeneag, București, Univers, 1970, p. 218. 
12 Dumitru Țepeneag, „În căutarea unei definițiiˮ, în Leonid Dimov, Dumitru Țepeneag, 
Momentul oniric, op. cit., p. 25. 
13 Marc Dachy, Dada. Revolta artei, traducere de Irinel Antoniu, București, Univers, colecțiile 
„Cotidianul”, seria a III-a, volumul III, 2007, p. 49. 
14 Marin Mincu, Mihai Eminescu. Luceafărul – poem al visului romantic, Constanța, Pontica, 
1996, p. 47. 

suprarealismului, prin negareˮ15, implicând, în perioada 1964–1971, „o dublă 
atitudine polemică (estetică și politică)ˮ16. În același timp, nemulțumirile față de 
onirici nu au avut neapărat ca punct de plecare opera acestora, ci modul în care ei se 
manifestau în viața publică: puneau întrebări incomode în cadrul adunărilor 
scriitoricești, îi atacau pe literații oportuniști. Astfel, lexemul oniric a fost interzis de 
cenzură, fiind imposibil să vorbești despre onirici, ideea de grup nu era deloc agreată, 
întrucât tinerii creatori puteau deveni, în viziunea cenzurii politice, servitori periculoși 
atâta vreme cât foloseau experimentul artistic ca o formă de protest politic. 
Anul 1968 rămâne, așa cum afirma însuși Țepeneag, unul efervescent: 
„Atunci am profitat și am publicat noi toată teoria onirică, articolele mele în 
Luceafărul, ale lui Dimov, am făcut masa rotundă la care a participat și Uliciˮ17.  Un 
an mai târziu, aflându-se în Franța, vorbește la postul de radio „Europa liberăˮ despre 
dorința grupului oniric de a nu se supune realismului socialist, propunând nu doar o 
altă ideologie estetică, ci și o atitudine considerată subversivă. Dacă, până în 1971, 
asistăm la o manifestare a grupării onirice în spațiul literar românesc, după renumitele 
teze din iulie ale lui Ceaușescu, întemeietorii mișcării onirice, Leonid Dimov și 
Dumitru Țepeneag, au avut interdicție de publicare.  
Vorbind de o legislație a visului, se resping dicteul automat și relatarea viselor 
autentice, se dărâmă limitele monopolului ideologic, se propun noi moduri de 
scriitură. Dornic să traseze importanța onirismului estetic, el vede în suprarealiști 
„niște reporteri în căutare de insolit, adică fără voința de a construi cu aceste elemente 
o altă lume, o lume paralelă asemănătoare visuluiˮ18. Și Leonid Dimov încearcă să 
explice distanțarea mișcării onirice de alte curente literare, considerând că arta 
oniricilor trebuie să fie un scop în sine, să trimită exclusiv la realitatea creată, singura 
ce merită a fi explorată.  
Oniricul pornește de la cunoașterea realității în forma visului de tip lucid, 
elimină din opera sa cauzalitatea, dar păstrează consecuția, admițând construcția 
muzicală a prozei bazată pe liniaritate, spațialitate și temporalitate. În cadrul scriiturii 
onirice, cititorul este liber și nemuritor, implicat în ficțiune, Țepeneag recunoscând 
superioritatea acestuia din punct de vedere ontologic și etic. Susținătorul grupului 
considerau că textele onirice nu pot fi integrate genurilor literare tradiționale, întrucât 
universul fictional va căpăta un caracter muzical și polifonic, fiind „posesor al unui 
înțeles intrinsec, fără raporturi prea evidente cu lumea exterioarăˮ19. 
Pornind de la constatarea lui André Breton că încrederea omului în viața reală 
este tot mai mică, fiind tot mai nemulțumit de soarta sa, Dumitru Țepeneag observa 
că, pentru suprarealiști, visul devenise o sursă literară. Depășirea acestei existențe 
anoste presupune o aventură menită să recupereze puritatea și misterul prin crearea 
unei suprarealități. Omul ca visător definitiv se poate opune realului prin 
dezrădăcinare, prin retragerea dintr-o existență inadecvată, prin participarea 
 
15 Dumitru Țepeneag, Războiul literaturii …, op. cit., p. 37. 
16 Ovidiu Morar, „Suprarealismul redivivus? Onirismul structuralˮ, în Suprarealismul 
românesc, București, Tracus Arte, 2014, p. 451. 
17 Traian Ștef, „Dialoguri: Dumitru Țepeneag la Oradea”, în revista Familia, vol. 32, nr. 4–5, 
aprilie–mai 1996, p. 55. 
18 Dumitru Țepeneag, „În căutarea unei definițiiˮ, în Leonid Dimov, Dumitru Țepeneag, 
Momentul oniric, op. cit., p. 25. 
19 Laura Pavel, Dumitru Țepeneag și canonul literaturii alternative, Cluj-Napoca, Casa Cărții 
de Știință, 2007, p. 23. 

hotărâtoare a visului consolator. Crizele de conștiință sunt depășite într-o lume în care 
omul minusculse pierde și refuză total oricare altă realitate decât cea a visului, 
evidențiind adevărul viziunii. Să nu omitem faptul că, în Al doilea manifest al 
suprarealismului, inspirația era așezată sub semnul visului, ca „sustragere de sub 
voința de a semnifica, dincolo de ideea de responsabilitate, considerate ca o frânăˮ20.  
În concepția suprarealiștilor, lumea devine ostilă insului și idealurilor 
acestuia, personalitatea omului suferă modificări venind în contact cu societatea 
măcinată de interdicții și alienantă. De aceea, ei năzuiesc spre un alt loc, depășind 
lumea mult prea îngustă pentru aspirațiile lor, apropiindu-se de doctrina lui Freud, 
pentru că „însuși sistemul psihanalitic pare a se fi născut dintr-o considerare critică 
fără menajamente a omului într-o anumită societateˮ21.Visul trebuie să scoată la 
suprafața conștiinței acel conținut latent, fără a se transforma într-un chin pentru 
visător, ci poate deveni subversiv, nefiind supus legilor unei educații pline de restricții. 
Fiind o condiție a libertății de acțiune, visul – alături de fantezie – este un mod de a 
transcende realitatea printr-un spirit de opoziție, de a contura viziunea lumii ca tot, de 
a reprezenta viața interioară a omului. În acest punct, visul suprarealiștilor se 
întâlnește cu cel al romanticilor, ca expresie a superiorității morale a celui care 
visează, străin în universul comun, damnat și respins de toată lumea.  
Metoda asociației întâmplătoare a devenit formă de creație în suprarealism, 
rămânând nucleul întregii mișcări, așa cum considera Ion Pop, ce a observat că visul 
a fost conceput ca modalitate de distrugere a limitelor. Modelul visului ocupă locul 
central, fiind așezat la temelia construirii unui mod de viață revoluționar, oferind 
scriiturii autenticitate, întrucât a izvorât din străfundurile pline de mister ale ființei. 
Dumitru Țepeneag consideră că oniricii se despart de suprarealiști, pentru că ei nu se 
lasă conduși de dicteul automat, deoarece își regizează visele. Până la urmă se ajunge 
la modelul visului, după care scriitorul construiește, în stare de luciditate, propriul 
univers. Dacă, la suprarealiști, visul este materia primă a unui poem, la onirici acesta 
ar trebui să devină o categorie estetică, însă „poezia nu poate fi despărțită de o stare 
de evaziune, de depășire a realității, de apropiere, într-o măsură mai mică sau mai 
mare, de modelul visuluiˮ22. 
Scopul creației onirice, potrivit opiniei lui Dimov, este de a contura un univers 
original, specific, în care poetul poate fi deopotrivă un clovn serios, dar tragic, trăind 
și scriind într-o atmosferă magică și mântuitoare. Noua poezie trebuie să fie neapărat 
inovatoare, să se situeze în zona sincerității și a libertății, să sondeze tainele spiritului, 
menținând perspectivele tradiției literare. Poetul pledează pentru o artă optimistă, ce 
împacă visul cu starea de veghe, reconstruind drumul nocturn parcurs în stare de 
luciditate, recompunând o lume analogă celei diurne care să invadeze realitatea 
obiectivă. Visul ca realitate exponențială transfigurează și metamorfozează lumea 
obiectuală până la totalizare, iar luciditatea integrează iraționalul și automatismul. 
Realitatea imediată este reconstruită pe de-a-ntregul și deconstruită în spiritul visului: 
„Forță și amețitoare transformare, poezia onirică este o poezie activăˮ23. Conștient 
 
20 Ion Pop, „Decadența și reabilitarea visuluiˮ, în Avangardismul poetic românesc, București, 
Editura pentru Literatură, 1969, p. 80. 
21 Ibidem, p. 81. 
22 Constantin Pricop, „Dumitru Țepeneag sau onirismul esthetic”, în Viața românească, nr. 6–
7, iunie–iulie 2008, p. 179. 
23 Ion Pop, „Decadența și reabilitarea visuluiˮ, în Avangardismul …, op. cit., p. 83. 

fiind de autonomia lumii estetice și textuale posibile, Dimov scoate cuvintele din 
lucruri, oferind o coincidență între ființă și limbaj în cadrul universului creat oniric. 
Acest imagism existențial se bucură de libertatea negației, fiind o construcție lucidă 
cu scopul de a induce aievea o stare de visătorie cititorului.  
Prin urmare, dacă romanticii căutau prin intermediul visului lumea de dincolo, 
iar suprarealiștii pe cea de dincoace, cu ajutorul dicteului automat, atunci oniricii – 
pare a conchide Dumitru Țepeneag – privesc visul altfel: nu este un izvor de inspirație, 
ci o realitate care mijlocește cunoașterea esențelor pure. Încrezător mai ales în epicul 
de tip oniric, Dumitru Țepeneag opinează că această categorie estetică, aducătoare de 
inovații formale, vizează o scriitură menită să găsească legăturile dintre realitate și 
limbaj, să creeze muzical o nouă realitate, sub puterea visului textualizat. Fiecare text 
oniric este privit ca o sinteză la modul absolut între realitate, vis și abstracțiune, 
devenind o încercare de a surprinde lumea într-o viziune caleidoscopică: „Ideal 
vorbind, noi am fi vrut să facem un fel de muzică pictată în care timpul să fie neîncetat 
convertit în spațiuˮ24. 
Programul acestei grupări mai mult afirmă decât neagă afinitățile de 
profunzime din scriitura onirică, determinate de formulele literare anterioare pe care 
onirismul le recuperează într-un mod original. Oniricul construiește o lume analoagă 
visului, deoarece visează scriind un vis, de fapt un text de sine stătător. Tehnica 
narativă permite fragmentarea discursului romanesc, coexistența unor universuri 
paralele între care se stabilește un raport de simultaneitate. Se urmărește actualizarea 
permanentă a unei lumi fictive care mimează o anumită realitate, dublată de una 
onirică, în fapt, o continuare în planul visului a lumii reale.  
Noutatea literară numită onirism estetic însemna, pe de o parte, reactualizarea 
într-o țesătură originală a tehnicilor literare anterioare, iar, pe de altă parte, o viziune 
nouă cu privire la creionarea unor opere lucide, folosind legile visului. Onirismul 
structural utilizează ca model visul, se supune unei lucidități care percepe realul în 
mod axiomatic, cultivând ambiguitatea și picturalitatea imaginilor, intenționând să 
creeze o lume autonomă. Înainte de a fi o mișcare politică, onirismul estetic a 
constituit mai întâi o grupare literară contestatară, iar acest fenomen de istorie literară 
poate fi analizat doar în contextul în care a apărut: „Pentru că spiritul uman nu scapă 
de suspiciuni, mai cu seamă dacă e viu, într-o lume a suspiciunii generalizateˮ25. 

DEZILUZIILE UNUI APĂRĂTOR AL IDEALULUI COMUNIST 
 
 
The disillusionment of a defender of the communist ideal 
The name of the writer Panait Istrati is often remembered when we talk about exile 
literature. Even though the writer was incredibly successful in France, in the 
Romanian cultural environment, he has often been regarded with distrust, especially 
because of his fluctuating attitude towards the political events which he witnessed 
during that time. A turning point in his unusual existence was his visit to Russia, ten 
years after the Bolshevik Revolution, in 1927, and this voyage was like a Damascus 
road for the writer, which makes him abandon the idea that good and communism 
could ever be compatible. Thus, Panait Istrati turns from a passionate defender of the 
communists into a defender of those humiliated, having the courage to divulge the 
truth about the atrocities of the oppressive regime through the publishing of his book 
Confession pour vaincus. Après 16 mois dans l'URSS. The courage to tell the truth 
would cost him dearly. He becomes the persona non grata even for those who had 
promoted him in France, but for the readers he would be a brave writer telling the 
world about the cruelties of a regime which strongly affected human dignity.  
Key-words: voyage, socialism, political literature, freedom, truth 
 
Panait Istrati, unul dintre scriitorii controversați în epocă, apreciat în mediile 
pariziene, dar privit cu scepticism în mediile culturale românești, este reconsiderat de 
critica literară, iar opera sa devine tot mai apreciată de cei interesați de literatura din 
exil. 
A fost un scriitor cu un parcurs existenţial ieşit din comun. Jumătate grec, 
jumătate român, marcat profund de absenţa tatălui şi străbătut de o puternică dorinţă 
de cunoaştere, îşi abandonează mama pe care o iubea foarte mult, asumându-și, de la 
o vârstă fragedă, provocările vieţii. Un hoinar plecat din portul Brăila, un om care a 
avut 14 meserii (hamal, zugrav, servitor, mecanic, fotograf ambulant etc), fără să 
includă și literatura, înfruntă umilinţa, mizeria, boala, suferinţa şi pribegia prin locuri 
pe care nu le cunoaşte (Egipt, Grecia, Liban, Franța, Elveția, Olanda și Rusia) și 
ajunge să fie un scriitor admirat în Franţa și în Europa, fiind elogiat de mentorul său, 
Romain Rolland. Cu un destin atât de spectaculos, aflat sub semnul aventurii, nici nu-
i de mirare că scriitorul a devenit sursă de inspirație pentru scriitorul grec Nikos 
Kazantzakis. 
Viața lui Panait Istrati s-a scurs ca o călătorie permanentă între țara natală și 
țara adoptivă, Franța. Exotismul Orientului l-a atras un timp, tuberculoza l-a ținut prin 
Elveția, iar iluzia comunismului l-a purtat prin Rusia. 
Dar călătoria în țara sovietelor, cu ocazia sărbătorii a zece ani de la Marea 
Revoluție Socialistă din Octombrie a avut un efect dezastruos pentru Panait Istrati și 
a fost considerată „un drum al Damascului” pentru scriitor.  
 
1 Universitatea „Ștefan cel Mare” din Suceava. 

Istrati era bine venit în Rusia lui Stalin, mai ales că se afirmase deja ca autor 
al unor romane de succes în limba franceză (Kyra Kyralina, Codine, Oncle Anghel 
etc.), iar oficialitățile îl întâmpină și-l tratează ca pe un „tovarăș” de încerdere. Ziarele 
sovietice publicau fotografii ale lui Istrati și informații scurte despre sosirea lui la 
Moscova și chiar reproduceau declarația care a scandalizat presa occidentală 
referitoare la hotărârea lui de a se stabili în URSS. În trenul care l-a dus spre Moscova 
se afla și ambasadorul URSS la Paris, Christian Rakovsky, pe care Istrati îl cunoscuse 
înainte să fi ajuns lider al Mișcării Socialiste din România. 
Scriitorul descoperă realități noi și începe să declanșeze o campanie 
vehementă împotriva Occidentului. La început, realitățile din Rusia îl mențin într-o 
stare de uluire și de necontenite exclamații, părând că a găsit lumea ideală.  
Istrati se alăturase inițial mişcării socialiste din epocă, fiind animat de 
ideologia comunistă care promitea dreptate pentru cei oropsiți. În majoritatea 
scrierilor autobiografice, Istrati nu ezită să amintească perioada contractelor cu 
mișcarea socialistă din România. A fost secretarul Sindicatului muncitorilor din portul 
Brăilei, corespondent și redactor al ziarului România muncitoare (oficiosul mișcării 
socialiste) și secretarul Cercului de Editură Socialistă. A fost și vicepreşedinte al 
asociaţiei franceze Les Amis de l'URSS și l-a însoţit pe Nikos Kazantzakis în Grecia, 
unde-și va exprima entuziast adeziunea la idealul comunist, ajungând să se creadă 
unul dintre răzbunătorii celor umiliți sau unul dintre apostolii chemați să 
propovăduiască noua „religie” a socialismului. 
Străbate Rusia de la Riga la Vladivostok, din Crimeea în Caucaz și de la 
Moscova la Leningrad, entuziasmat de necesitatea și justețea Revoluției, dar atunci 
când se abate de la protocolul stabilit, voind să afle cum trăiesc oamenii simpli, 
realizează, cu stupoare, că faza romantică a experienței sale sovietice s-a încheiat și 
viața i se află la o mare cotitură. Nu este exclus ca dorința de a cunoaște Rusia 
adevărată, cea de dincolo de practicile oficiale din instituții, să-i fi fost insuflată de 
însuși ambasadorul URSS la Paris în dialogul purtat în trenul care-i ducea spre 
Moscova, însă, având în vedere temperamentul și originea lui Panait Istrati, ne putem 
da seama ce ușor s-a desprins de întâlnirile cu oficialii ruși pentru a se apropia de 
oamenii simpli.  
Credinciosul idealului comunist realizează, cu durere, că iluziile sale se 
destramă iremediabil, credința în izbăvirea promisă de comuniști i se zdruncină și, 
pătruns de revoltă, va face public adevărul despre cele văzute și trăite în Rusia. 
Astfel, pe 15 octombrie 1929, editura pariziană Rieder publica în colecția 
«Témoignages» o carte incendiară semnată de trei scriitori și disidenți antisovietici: 
Panait Istrati, Victor Serge, Boris Suvarin, deși, la început, numele celor doi comuniști 
troțkiști fuseseră tăinuite, deoarece aceștia nu-și asumaseră contribuția la cartea 
respectivă. Trilogia Vers l’autre flamme nu aparține în întregime lui Istrati și, totuși, 
pe copertă apărea doar numele său. Contribuția principală îi aparține însă lui Istrati 
care prezintă povestea unei convertiri ideologice suferite de către un fidel al idealului 
comunist. Cartea Confession pour vaincus. Après 16 mois dans l'URSS, apărută în 
Franța în 1929, este publicată și în România, în 1930, dar cu un titlu trunchiat, 
Spovedania unui învins, pentru a evidenția cazul singular. Dintr-un entuziast al cauzei 
revoluției și al bolșevismului, Istrati, dezamăgit și îndurerat de ce a întâlnit în Rusia, 
rupe tăcerea și începe campania de condamnare a abuzurilor comuniștilor. 
Trecerea neașteptată de la o atitudine la alta a surprins pe toată lumea, s-a 
vorbit despre cealaltă față a lui Istrati, tăinuită până atunci, afirmându-se chiar că 

acesta ar fi fost cumpărat de burghezie, dar acuzațiile nu au bază reală. Cine vrea să 
înțeleagă transformarea lui Istrati trebuie să țină cont de viziunea lui despre lume și, 
mai ales, de structura lui psihică. Pornise la drum animat de necesitatea Revoluției 
proletare, cucerit de idealul comuniștilor de a schimba lumea, dar când se abate de la 
programul stabilit, vrând să afle cum trăiesc oamenii mulți și necăjiți dincolo de orice 
prefăcătorie protocolară, are parte de revelații negative la orice pas: autorități brutale, 
mizerie colectivă, atrocități, ipocrizie, meschinărie, disimulare și chiar crime 
abominabile. Chiar Maxim Gorki, cel cu care fusese comparat de către Romain 
Rolland și pe care-l vizitează la vila sa, îl dezamăgește prin falsitate, meschenărie și 
disimulare. Revoltat de ce vede în URSS hotărăște să se întoarcă din poveste la 
realitate. El dezvăluie întreaga măsură a nedreptății unui sistem ce guverna în numele 
muncitorilor, dar împotriva lor. 
Cartea emană o revoltă spontană împotriva oricărei forme de tiranie și de 
dictatură, de injustiție socială, iar energia ei se transmite și cititorilor. Sunt poate cele 
mai nobile și mai curajoase pagini de literatură politică publicate de un intelectual 
român, pagini acuzatoare încărcate de patosul adevărului rostit cu orice preț. 
Denunțându-și iluziile cu privire la un regim politic opresiv, el nu și-a renegat 
idealurile umanitare. Rechizitoriul la adresa bolșevismului din ultima parte a cărții nu 
intră în contradicție cu legitimizarea rechizitoriului antiburghez din prima parte. 
Oricum, e clar că Istrati a stat în cumpănă dacă să publice sau nu cartea (aceasta a 
apărut la doi ani după călătoria în Rusia), impresiile acumulate erau contradictorii, 
realizase complexitatea acestora și a trebuit să aleagă între prietenia pentru Romain 
Rolland și a spune adevărul. A ales să spună adevărul și a plătit scump pentru asta. În 
aceste condiții, Istrati a trebuit să facă față unei campanii denigratoare din presa 
franceză care nu ezita să-l acuze de colaborare cu cele mai reacționare grupări politice, 
fiind acuzat de antisemitism, de naționalism și de fascism.  
Apariția cărții sale va cauza amenințări atât din partea sovieticilor, cât și 
reacții acide venite din partea camarazilor ideologi. Cei pe care i-a părăsit s-au 
răzbunat fie prin tăcere, fie prin calomnie, fie prin compromitere. În presa occidentală 
de stânga începe o campanie condusă de directorul publicației L'Humanité, Henri 
Barbusse, fost prieten al scriitorului. Este etichetat ca „haiduc al Siguranței” de către 
H. Barbusse sau „câine de pază al regalo-fasciștilor din România” de către Francis 
Jourdain, iar mentorul său, Romain Rolland, îl ține la distanță, procedând ca un 
politician comunist, nu ca un intelectual liber. Este considerat imediat un eretic, un 
incapabil să înțeleagă urgențele politice ale momentului și, din vedeta comuniștilor 
din Balcani, devine foarte repede indezirabil.  
Dar cum s-a ajuns, totuși, ca de la un înflăcărat al comunismului să vorbim de 
„spovedania unui învins” care s-a depărtat atât de URSS, cât și de mișcarea comunistă 
internațională? Conflictul ideal-realitate va fi agravat și de dificultățile din interiorul 
partitudului unde aveau loc dispute cu grupările fracționiste, troțkiste. Din scrisorile 
pe care le trimite secretarului GPU-ului, reiese dorința lui Istrati de a discuta sincer 
despre cartea ce urmează s-o scrie despre URSS, conștient de responsabilitatea pe care 
o avea. Situația devenea din ce în ce mai grea pe măsură ce cunoștea mai profund 
viața sovietică. Scriitorul și-a exprimat intenția de a-și păstra atitudinea critică, mai 
ales că el nu venise în URSS pentru a căuta subiecte de cărți, ci, mai degrabă, de a 
vedea dacă poate să fie util cauzei proletare. 
Deși reafirmă că este încântat de ce a văzut în Rusia, cere permisiunea să 
prezinte și aspectele negative care îl îngrijorau, iar dacă impresiile sale nu vor fi 

apreciate, spune că nu va mai scrie cartea. Istrati realizează consecințele pe care le 
poate avea declararea acestor adevăruri. Se poate afirma că această schimbare de 
atitudine a lui Istrati s-a datorat influenței crescânde venite din partea elementelor 
opoziției troțkiste. În interviul apărut în Les Nouvelles Litteraires despre călătoria în 
Rusia își păstrează tonul optimist, dar face și aprecieri care lasă să se subînțeleagă 
recenta sa idilă cu troțkiștii, iar intenția sa polemică este bine stăpânită, dar 
întâmplarea numită afacerea Rusakov va cauza perceperea diferită a lui Istrati de 
însuși mentorul său, Romain Rolland.  
Descoperă, astfel, că îi era permis să laude noul regim, dar îi era interzis să-l 
critice, iar, în urma confesiunii sale, a trebuit să facă față valului de acuzații. Este din 
ce în ce mai deprimat, dar va continua să creadă în idealurile umanitare (eliminarea 
dictaturii, a oricărei forme de tiranie, dreptatea socială etc) și va duce lupta până la 
capăt. 
Cartea aceasta a fost un gest de curaj și de sinceritate ieșite din comun, un 
credo exemplar plin de vitalitate și animat de aspirația nelimitată către eliberarea 
oprimaților de peste tot, un strigăt de sfidare care marchează ruptura sa cu viața de 
până atunci, cu frații de luptă și de clasă, cu credințele sale cele mai scumpe, cu 
speranțele sale cele mai deznădăjduite. El a îndrăznit s-o scrie, asumându-și urmările 
dezastruoase ce aveau să se abată asupra lui. Spovedanie pentru învinși inaugurează 
în Europa o literatură a dezamăgirii bolșevicilor de demersul evoluției lor. Această 
carte a lui Panait Istrati era un avertisment foarte limpede, însă, din nefericire, 
intelectualii europeni continuau să creadă în idealul comunist și refuzau să vadă cum 
lumea este împinsă către prăpastie. 
Cartea critică pe de o parte burghezia și pe cealaltă parte comunismul și, 
poate, de aceea nu a avut un succes deosebit în rândul cititorilor. A fost nevoie să 
treacă decenii ca adevărul despre URSS, despre stalinism, despre comunism să fie 
ascultat, ca vocea lui Istrati să se facă auzită. El spunea în anii ’20 ceea ce afirma 
Soljenițîn în anii ’60, iar dreptatea lui Panait Istrati va fi recunoscută după mărturia 
zguduitoare a scriitorului rus care îi va sili pe intelectualii europeni de stânga să 
accepte dezastrul provocat de comuniști. Efectul confesiunii sale asupra mediului 
intelectual francez sedus de mitul revoluției sovietice nu avea cum să semene cu cel 
generat de publicarea, 40 de ani mai târziu, a cărții lui Soljenițîn, Arhipelagul Gulag, 
deoarece Istrati vorbea despre abuzurile comunismului de la început. 
Deși contextul este unul particular, Rusia, fără îndoială că ceea ce descrie 
Panait Istrati este o imagine a comunismului în general. E lesne de înțeles de ce cartea 
a fost retrasă în 1947-1948 din toate bibliotecile din țară, intrând pe lista cărților 
interzise, iar deținerea sau lectura ei după această dată te trimitea direct la pușcărie. 
Din pricina cărții Spovedanie pentru învinși, Panait Istrati a fost interzis și în școală. 
Fănel Răileanu, cel care s-a luptat pentru o casă memorială Panait Istrati la 
Baldovinești, a găsit cartea la o rudă de-a scriitorului în 1986 și, din cauza aceasta, va 
avea mult de suferit. La o lansare de carte, în 1988, Fănuș Neagu află de la Răileanu 
despre această carte și a fost sfătuit să scrie tot ce știe despre Panait Istrati, deși 
Securitatea era foarte vigilentă. 
Cartea Spovedanie pentru învinși conține pagini de strigăt denunțător al lui 
Panait Istrati despre trista situație din Rusia. Acest scriitor a crezut cu tărie că datoria 
oricărui om care ține un condei în mână este să se angajeze politic și social, iar 
succesul lui Istrati în presa de stânga s-a datorat și talentului său, și atitudinii sale 
politice. El a uitat însă că niciun scriitor nu poate  renunța la atitudinea pe care a 

îmbrățișat-o decât cu riscul definitivei sale compromiteri. El nu și-a dat seama că 
sctriitorul cu tendință politică militantă, nu mai poate pretinde să rămână liber, să 
critice, să facă observații și să i se mulțumească pentru asta. Pentru a rămâne agreat, 
ar fi trebuit să închidă ochii la greșeli, să nu vadă crimele săvârșite și nedreptățile, ci 
să lupte neîntrerupt pentru biruința ideologică și afectivă a partidului. Istrati nu a mai 
putut crede într-un mit după ce s-a convins că ascunde nedreptăți și crime.  
Un scriitor contestat, a fost numit când comunist, când fascist, când 
naționalist, un om cu o identitate scindată, considerat de francezi scriitor român, iar 
de către români, scriitor francez, un om chinuit de gândul sinuciderii și răpus de 
tuberculoză, ne-a lăsat o operă care-i seduce pe cititori prin scrisul viu, autentic, prin 
poveștile de prin bălțile Brăilei sau prin cele din seraiurile orientale, prin elanurile 
romantice visătoare, dar îi și cutremură prin cruzimea naturalistă. Deși a fost hărțuit, 
urmărit, amenințat, nu arenunțat la idealul de a face o lume mai bună, iar călătoria sa 
permanentă ar putea însemna și fuga disperată a autorului de ceea ce nu putea 
schimba. 
Dacă el n-ar fi aderat ca om și ca scriitor unui partid politic, opera i-ar fi fost 
mai împlinită și viața mai puțin afectată de cruzimi inutile. Cea mai mare armă a 
oricărui scriitor este independența sa. Un scriitor ca el putea servi orice cauză, 
neintegrându-se vreunei doctrine politice. Omul a biruit scriitorul. El a uitat că cel mai 
mare bine pe care-l poți face oamenilor nu-l poți pregăti decât singur și în libertate. 
Fără să știe, scriitorul și-a trădat întâi misiunea față de sine și de opera sa și apoi a 
venit trădarea față de comunism, mai putin gravă, care însemna reîntoarcerea la 
autonomie, la libertate și la critică. 
Chiar dacă Stânga l-a considerat dezertor, iar Dreapta nu i-a iertat păcatele 
tinereții, Istrati nu este un învins așa cum ar sugera titlul, ci este învingătorul intrat în 
rândul scriitorilor care și-au păstrat conștiința în perioadele critice ale secolului trecut. 
În jurul lui Panait Istrati s-au țesut tot felul de povești care mai de care mai 
ciudate, ajungându-se până acolo încât s-a considerat că ar fi trăit până în 1940 și ar 
fi activat, incognito, în serviciul poliției secrete, dar, dacă citim articolul „Mărturie 
asupra libertății”, trimis revistei Les Nouvelles Littéraires, pe când se afla la 
Sanatoriul Filaret, în care descrie situația tristă în care se afla, vom înțelege că 
devenise dezamăgit de toate mișcările politice și nu-i rămâne decât să se intituleze 
insul care „nu aderă la nimic”. 
A trecut mult timp de la moartea lui Panait Istrati și, cu siguranță, s-au mai 
potolit exagerările, iar vița și opera scriitorului pot fi analizate astăzi cu obiectivitate, 
mai ales că au apărut multe studii, lucrări care separă existența reală de cea fictivă și 
înlătură acuzațiile care l-au urmărit cu o înverșunare de neînțeles. 
Trebuie să avem tăria de a accepta adevărul. Atitudinile lui Istrati nu pot fi 
sustrase din complexul împrejurărilor politice ale epocii când o eroare a unui scriitor 
de prestigiul său putea declanșa ecouri nedorite în disputele dintre forțele democratice 
și cele reacționare. 
În ansamblu, opera lui Panait Istrati a fost receptată diferit în epocă chiar și 
de criticii literari români. Unii l-au considerat prozator francez (Ovid Densusianu, G. 
Călinecsu, N Iorga), excluzând orice legătură între creațiile sale și elementul 
românesc, alții, dimpotrivă, au relevat fondul național românesc al operelor sale 
(Garabet Ibrăileanu, Camil Petrescu, Perpessicius), alții l-au considerat oriental 
(Octav Șuluțiu), iar în Istoria secretă a literaturii române ocupă locul principal în 
capitolul Ereticii, ca ființe migratoare. Scrisă în franceză sau tradusă în limba română, 

opera lui Istrati continuă să răspândească imagini ale pământului românesc, iar, în 
ultima vreme, s-au formulat multe argumente pentru autohtonizarea sa.  
Nu poate fi exclusă, de asemenea, activitatea publicistică, în expresie 
românească, incluzând atât cei 9 ani de gazetărie socialistă, dar și prezențele 
următoare în diferitele publicații românești, până în clipa morții. În publicistică, ni se 
înfățișează un Istrati diferit de cel din povestiri, un om îngemănat cu luptele și 
tragediile țării sale. Istrati a afirmat în nenumărate rânduri că se consideră „prozator 
român înnăscut” ( Trecut și viitor, Prefață).  
S-ar comite o nedreptate dacă acest scriitor ar fi asemănat altora care au 
adoptat o altă țară decât cea de obârșie. Panait Istrati nici nu a acceptat o altă cetățenie. 
Pentru a-l omagia cum se cuvine, criticii și istoricii literari l-au așezat în epoca și în 
țara sa, opera i-a fost tradusă, oamenii de cultură au început să aprecieze valoarea 
operei sale și să-i înțeleagă activitatea publicistică, iar cititorii descoperă un scriitor și 
un militant sensibil în fața suferinței umane pe care a cunoscut-o atât de bine.  
Aşadar, opera lui Panait Istrati creează impresia de lucru trăit, de fapte 
verosimile şi stă sub semnul iubirii de oameni şi de libertate. 
 
BIBLIOGRAFIE 
Baujard, Jacques, Panaït Istrati, l’amitié vagabonde, Paris, Éditions Transboréal, 
2015. 
Iorgulescu, Mircea, Spre alt Istrati, București, Minerva, 1986.  
Iorgulescu, Mircea, Celălalt Istrati, Iași, Polirom, 2004. 
Oprea, Alexandru, Panait Istrati, București, Minerva, 1976. 
Samios-Kazantzaki, Eleni, La véritable tragédie de Panaït Istrati, Paris, Nouvelles 
Editions Lignes, 2013. 
Souvarine, Boris, Panaït Istrati et le communisme, Champ Libre, 1981. 
Toma, Dolores, Panaït Istrati de A à Z, Peter Lang, 2014.
  
Studii şi cercetări ştiinţifice. Seria Filologie, 41/2019 
147 
Valentina-Luminița Carp (Tanasaciuc)1 
 
 
 
IPOSTAZE ALE TOPOSULUI MIORITIC ÎN IMAGINARUL 
POETIC CERNIAN 
 
 
Aspects of mioritic topos in Cerna’s poetic imagery 
The village of Cerna, the birthplace of the Bulgarian poet Panait Cerna, situated on a 
hill-valley succession, was an inexhaustible source of inspiration for his poetic 
imagery. The poet creates a lyric space defined by inquiry, anxiety, distress, 
contemplation or exaltation. The poetry of Panait Cerna is qualified by the theorists 
of the time as a carrier of general-human aspirations inspired by national realities, 
either historical or moral-aesthetic. The national factor finds itself in a complex poetic 
image and sensitive senses, but with optimistic aspects of the defining mioritic space. 
From this perspective, texts such as Flower and Gone, Jesus or In the Cave illustrate 
existential situations specific to the Mioritic space, both by the theme and the message 
approached, as well as by the coordinates built from the primary image: the alternation 
of the hill- valley. 
Key-words: Panait Cerna, mythological topos, image, succession 
 
Pornind de la ceea ce încerca să demostreze Lucian Blaga în lucrarea sa 
Spațiul mioritic și anume că există o strânsă legătură între artă și cadrul natural 
românesc2, se constată prin lectura textelor cerniene că ceea ce caracterizează 
orizontul spațial este succesiunea deal-vale, înșiruire pe care poetul o îmbracă în 
forme diferite. Putem completa că, de fapt, poetul evocă în textele sale un spațiu 
specific: „orizont înalt, ritmic și indefinit alcătuit din deal și vale”.3 
Lirica creată de Panait Cerna este, prin excelență, meditativă și, de aceea, se 
poate observa cum premise ale imaginii spațiului mioritic se regăsesc în căutarea, 
frămânatarea, zbuciumul și contemplarea umană, acțiuni interioare pe care poetul le 
transmite prin  mesajele sale poetice. Se pot identifica, de asemenea, în imaginarul 
poetic cernian, elemente precum căderea, încrederea, siguranța și nesiguranța, gândul 
și fapta care sunt alte aspecte specifice ale viziunii asupra spațiului mioritic. 
Deși Constantin Ciopraga considera că „idealul moral- filozofic al lui Cerna 
se încifrează în trei simboluri: Prometeu (după Goethe), Isus văzut ca om și Tolstoi – 
sinteză ce implică un cult al omului dincolo de cadrele istoriei”4, poezia lui Cerna este 
 
1 Universitatea „Dunărea de Jos” din Galați. 
2 În lucrarea sa, Lucian Blaga că prin interpretarea doinei, orizontul spațial ce se dezvăluie este 
plaiul: „adică un plan înalt, deschis, pe coamă verde de munte, scurs molcom în vale” (Lucian 
Blaga, „Spațiul mioritic”, în Trilogia culturii, Ediția a II a, București, Oficiul de librărie, 1937, 
p. 11). 
3 Ibidem, p. 12. 
4 Constantin Ciopraga, „Poezia destinului uman. Panait Cerna”, în Literatura română între 
1900-1918, Iași, Junimea, 1970, p. 262 și urm. 

exponentul glasului unor aspirații general –umane perpetue ancorate într-o realitate 
națională, istorică, moral- estetică și spirituală. 
Se poate sesiza că mesajul poetic cernian activează factorul național tocmai 
datorită viziunii artistice exprimate prin limbă și modalitățile artistice folosite. 
Acestora li se adaugă pentru completarea tabloului estetic succesiunile de opoziții, 
alternanțele trăirilor, toate izvorâte din imaginea originară: succesiune deal-vale. 
Argumentăm această idee alăturând ipoteza lui Lucian Blaga care considera „acest 
orizont, indefinit ondulat se desprinde […] din sentimentul destinului, din acel 
sentiment care are un fel de supremație asupra sufletului individual, etnic sau 
supraetnic”.5 
Din această perspectivă, semnificative sunt câteva din poeziile poetului 
dobrogean: Floare și genune, Isus și În peșteră6. Aceste texte poetice sunt 
semnificative atât pentru tematica și mesajul lor, dar, mai ales, pentru subiectul care 
ne interesează în studiul de față. Două din textele exemplificate aduc în prim plan 
situații existențiale care trimit la încercările individuale, dar de pe poziții diferite7, iar 
cel de-al treilea prezintă o experiență cu valoare generalizatoare. 
Încă de la titlu, poezia Floare și genune, publicată inițial în revista Convorbiri 
literare, XLI, nr, 2 în februarie 1907, prezintă o antinomie ce se constată din 
perspectivă fizică. „Pe margini de prăpastie duşmană?/[…] Tu te ridici din lumea 
vijeliei,/ Priveşti văzduhul, cerul şi-nfloreşti...”8. Astfel, floarea, simbol al omului 
obișnuit exprimă lupta cu demnitate în înfruntarea greutăților indiferent de natura lor. 
Aici, sunt exprimate foarte clar aspirația omului spre mai bine, dorința de a înfrânge 
grelele încercări printr-o acțiune stăruitoare. 
În imaginarul poetic cernian se poate recunoaște și o dilatare la maximum: 
toposul nemaifiind o reflecție a interiorizării individuale, ci, am putea spune, a uneia 
transindividuale, aspect ce se remarcă chiar din versul: „… Noi alergăm, zburăm spre 
rază sfântă, / Pe care-am vrea s-o coborâm în viață”. Acest vers marchează 
transgresarea eului poetic prin implicarea activă în conturarea coordonatelor spațio-
temporale. 
Natura duală, om și divinitate, sub care se înfățișează Isus este cea care 
provoacă drama. Astfel poetul se întreabă: „Cum au putut să steie laolaltă/ Atâta chin 
şi-atâta bunătate?”9. Considerăm că poetul vorbește de o „ridicare la un exponent mai 
mare a destinului nefast”10 la care fac referire Dan Botta și Mircea Eliade11. În cazul 
lui Panait Cerna, acesta scrie despre o răscumpărare în versurile: „Dar, când vei 
smulge-ntreaga omenire/ Din somnul lung al greului răbdat,/ Când nu va fi nici chin, 
 
5 Lucian Blaga, op. cit. 
6 Am identificat elemente ale toposului miritic și în alte texte precum: Cântec de noapte: „Pe 
înalte căi/ Crește, se revarsă/ Până-n fund de văi” sau Dura Lex: „De mii de ani natura, în setea 
de mai bine/ Se luptă să deschidă desăvârșirii cale” sau Noapte: „Să mă înalț la pulberea de 
stele / Și să le sting pe rând/ Sub fâlfâirea aripilor mele” sau Ideal: „Aș vrea să mă înalț la tine, 
/ Dar lumea ta e sus, prea sus”. 
7 În Floare și genune se înfățișează omul comun, pe când în Isus – omul de exepție. 
8 Panait Cerna, „Floare și genune”, în vol. Poezii, București, Minerva, 1981, p. 82. 
9 Ibidem, p. 8. 
10 Nicolae Brânda, Mituri ale antropocentrismului românesc, vol. I, „Miorița”, București, 
Cartea Românească, 1991, p. 122. 
11 Mircea Eliade spunea: „Corpul își duce mai departe existența sa banală, dar sufletul palpită 
liberat, în sfere albe ale bucuriei” , apud Nicolae Brânda, Mituri ..., op. cit., p. 123. 

nici rătăcire,/ Atunce tu zâmbi-vei împăcat”12. Putem considera că succesiunea 
temporală a trăirii între „greu de răbdat” și perioada de liniște și conciliere adusă de 
Mântuitor corespunde unui „orizont specific: orizontul înalt, ritmic și indefinit alcătuit 
din deal și din vale.”13 
Urmărind itinerariu artistic cernian constatăm că acesta presupune 
decodificarea modelelor primare și, de aceea, ideea poetică pe care o promovează este 
purtătoare a unei expresii ireductibile, esențializate, chiar geometrizate. 
Cunoscută pentru caracterul meditativ, poezia „În peșteră” apărută la18 
aprilie 1904 în Semănătorul, III, nr. 16 la 18 aprilie 1904 este purtătoarea unui 
puternic mesaj optimist, amprentă a poetului Panait Cerna despre care scepticul  
Eugen Lovinescu spunea că: „optimismul indiscutabil (…) este opus pesimismului 
eminescian”14. Descriind într-o manieră de o subtilitate și ingeniozitate artistică 
deosebită fenomenul fizic al formării în peșteră a elementelor componente ale 
acesteia, stalagmitele și stalactitele, poetul prezintă condiția umană. Picăturile de apă 
care ar trebui să facă tavanul peșterii să-și piardă din soliditate sunt, de fapt, creatoare 
de stalactite și stalagmite, elemente de fortificare a construcției naturale și totodată de 
susținere a bolții cavernei: „Dar după ani de picurare/ S-au închegat coloane pline:/ 
Eterna bolţii lacrimare,/ În loc s-o surpe, – o susţine.”15 De-a lungul existenței 
tumultoase care însoțește năzuința omului spre perfecțiune, existență evidențiată prin 
epitetul specific „furtuni nenumărate”, omul lăuntric se fortifică, astfel că, el are parte 
de o experiență care îl face să prindă puteri în „vârtejuri grele” ce stau „să ne răpună 
orice-avânt”. Așa se justifică descrierea tabloului speologic cu atâtea detalii. Apa ce 
picură din tavan este asemenea lacrimilor care în suferință fortifică sufletele. 
Alexandru Săndulescu consideră această poezie ca fiind o concretizare a ideii 
că „experiența durerii îndelungate fortifică optimismul și rezistența umană”16 și, de 
aceea grota cu „tavane întunecate” din care picură „șuvițe tainice de apă” devine 
simbolul vieții omului încercat de suferințe intense de natură fizică sau morală. 
De data acesta se poate constata urcușul și coborârea în trăire, manifestarea 
„furtunilor” sau „a vârtejurilor grele” semnificând nimic altceva decât căderea, în 
antiteză cu momentul în care cântul și siguranța omului devin sinonimă cu înălțarea. 
În finalul poeziei se pot identifica cu ușurința coordonatele spațiului mioritic 
formulate în temeni existențiali și metaforici: „Din suferinţi abia-ndurate/ Ne-am 
făurit armuri de fier.” 
Imagini aflate în aparentă contradicție indisolubilă, precum „Jelind vieți, pe 
care ea le-a mânuit”17, „Cu raza ta mă nasc deodată/ Cu dânsa viața-mi se încheie”18, 
„Cu aripi două: una de lumină/ Și alta de-ntuneric înstelat”19 dovedesc că Panait Cerna 
 
12 Panait Cerna, op. cit., p. 10. 
13 Nicolae Brânda, Mituri..., op. cit., p. 125. 
14 Eugen Lovinescu, Istoria literaturii române contemporane 1900-1937, București, Minerva, 
1989, pp. 84- 85. 
15 Panait Cerna, op. cit., p. 26 
16 Alexandru Săndulescu, Studii și cercetări de istorie și folclor, nr. 3-4, Anul XII, 1963 
17 Panait Cerna, „Legenda unei stânci”, publicată în Semănătorul, III, nr. 46, la 14 noiembrie 
1904. 
18 Panait Cerna, „Ideal”, publicată în Semănătorul, III, nr. 32, la 8 august 1904. 
19 Panait Cerna, „Rugă pământului”, publicată în Convorbiri literare, XLIV, nr. 8, în octombrie 
1910. 

este un poet confesiv și declarativ, dar într-o manieră directă apelând la stilul alegoric 
și la folosirea simbolurilor, așa cum apreciază Alexandru Săndulescu.20 
Pe de altă parte, Tudor Arghezi consideră arta poetică a lui Panait Cerna că 
„are adâncime care orientează scrisul lui spre poezia mare europenă”21, observație 
care aduce în prim plan un alt aspect al viziunii spațiului mioritic. 
Este bine cunoscut faptul că poetul dobrogean se face remarcat la sfârșit de 
secol XIX – început de secol XX, perioadă când istoria literară vorbește de o 
prelungire a romatismului în literatura română, când se animă mituri fundamentale, 
unul dintre ele fiind cel mioritic. Panait Cerna cultivă tardiv teme și motive, imagini 
și procedee specific acestui curent literar, dar le atribuie elemente de noutate izvorâte 
din zbuciumul omului modern. 
Elementele antinomice uzitate de autor, deși legate organic de zbuciumul 
epocii, sunt, în substanța lor, în imaginarul poetic, elementele antitezei de factură 
romantică. Folosirea frecventă a antitezei de către Panait Cerna, asemeni modelului 
eminescian, ar putea fi „rezultatul unei viziuni preexistente în subconștientul colectiv 
(...), o continuare a unei trăsături a matricei stilistice naționale”22. Continuând ideea, 
se poate interpreta alternanța deal-vale din experiența sufletească a poetului ca nefiind 
altceva decât un element structural din ansamblul mitic al spiritualității românești. 
La un moment dat, însuși George Călinescu identifica această antinomie, 
chiar în specificul artei poetice a lui Paiant Cerna: „Virtutea lui Cerna este  de a sugera 
stări de beatitudine în versuri simple, solemne, de cele mai multe ori abstracte a căror 
undă lirică este evidentă”23. 
Însuși locul de origine al poetului, situat pe o succesiune de dealuri- văi a 
constituit sursă de inspirație inepuizabilă pentru imaginarul său poetic. Am putea găsi 
o identitate cu ceea ce Lucian Blaga consideră „orizontul matrice la duhului românesc 
(...): plaiul”24. Putem observa că și în cazul poetului dobrogean această  delimitare 
spațială se simte solidar sufletului său față de care acesta trăiește o amintire 
paradisiacă.  
În altă ordine de idei, plaiul ce prezintă un contur sinuos exprimat în versurile 
cerniene devine sinonim cu drum,  având semnificație de cale, de trecere. Poetul se 
angajează pe un traseu inițiatic prin care el aspiră la mai bine, la depășirea condiției. 
Chiar dacă la început alternanța deal- vale, despre care se vorbește în unul din 
miturile fundamentale românești, face referire la comunitatea arhaică, tradițională ce 
are la bază un model pastoral tranhumant, se poate observa că există mai multe 
dualități cosmice și ontologice pe care Panait Cerna le suprinde în demersurile sale 
poetice. Astfel, se pot identifica schimbări alternative de genul zi-noapte sau viață 
moarte sau ” dualități antinomice a universului, a existenței ca un echilibru al 
opozițiilor ”25. 
 
20 Alexandru Săndulescu, op. cit. 
21 Tudor Arghezi, „Moartea poetului Cerna”, în Tablete de cronicar, Editura de Stat pentru 
Literatură și Artă, București, 1960, pp. 29-30. 
22 Cristian Bucur, „Poezia lui Panait Cerna pe coordonatele spațiului mioritic”, în Olimpiu 
Vladimirov (coord.), Panait Cerna 120 de ani de la naștere, Constanța, Ex Ponto, 2001, p. 57. 
23 George Călinescu, „Îndrumări spre clasicism. P. Cerna”, în Istoria literaturii române de la 
origini până în prezent, București, Fundația Regală pentru Literatură și Artă, 1941, p. 578. 
24 Nicolae Brânda, Mituri..., op. cit., p. 125. 
25 Lucian Blaga, op. cit., p. 20 și urm. 

Se poate spune că în imaginarul poetic analizat cadrul dimensional este unul 
complet. Dincolo de deplasarea spațială surprinsă pe orizontală, Panait Cerna 
surprinde și spațiul aparent „inexplorabil în aer și în ceea ce se numea cer, ca și sub 
mări și sub pământ, unde se puteau privi în călătoriile lor inimitabile, fie păsările și 
stelele”.26 
Dacă Lucian Blaga reușește, în fond, să intersecteze cele două tipuri de spațiu: 
spațiul închis și spațiul deschis, cele două structuri spațiale le identificăm și în textele 
cerniene amintite. Alternanța deal – vale a spațiului mioritic permite o permanentă 
deschidere și închidere: „dacă imensa câmpie deschide larg spațiul, iar muntele 
enorm, cu pereții lui verticali, îl închide, implacabil, în cazul spațiului ondulat, deal – 
vale, deschiderea se închide și închiderea rămâne deschisă”27 caracteristică pe care o 
recunoaștem atunci când Panait Cerna face localizări precise: „El poleiește vârful, 
brazii, coasta”28. 
Dacă ne propunem să abordăm succint și reprezentarea mentală a toposului 
mioritic în imaginarul poetic cernian, este necesar să pornim de la dihotomica 
desfășurare și funcționalitate a imaginii, aceasta constituind, după cum afirmă Jean-
Jacques Wunenburger, „o categorie mixtă și deconcertantă care se situează la 
jumătatea drumului între concret și abstract, între real și ideal, între sensibil și 
inteligibil”29 și care „ne permite să reproducem și să interiorizăm lumea, să o 
conservăm mental sau grație unui suport material, dar și să o diversificăm și să o 
transformăm până la a produce lumi fictive”30.  
Imprimând o dimensiune temporală mecanismului de prefigurare a spațiului 
interiorizat, toposul nu se mai reduce la o simplă manifestare geometrică. Se constată 
că poezia ceniană este alcătuită și pe dialectica trecut – prezent, și de aceea, actul 
poetic reprezintă un exercițiu deopotrivă mnezic, prin trimiterea la satul natal sau alte 
locuri31, și imaginativ, prin maniera în care poetul se raportează la spațiul locuit. 
Astfel, perceperea toposului trăit de Cerna determină, în poemul Vârful cu dor, o dublă 
transfigurare: transpunerea sintetică a Munților Bucegi pe plan geometric este 
succedată de abandonarea oricărei concentrări formale. 
Prin urmare, construcția imaginilor contribuie la imprimarea unei perspective 
subiective asupra cadrului spațial, căci, după cum afirmă și Gaston Bachelard32, 
„spațiul cuprins de imaginație nu poate rămâne spațiu indiferent, livrat măsurării și 
reflecției geometrului. El este trăit”33. 
 
26 Victor Kernbach, Mituri esențiale. Antologie de texte cu o introducere în mitologie, 
comentarii critice și note de referință, București, Editura Științifică și Enciclopedică, 1978, p. 
349. 
27 Valeriu Cristea, Spațiul în literatură, București, Cartea Românească, 1979, p. 484. 
28 Panait Cerna, op. cit., „Noapte”, publicată în Semănătorul, IV, nr. 9, 27 februarie 1905, p. 
23. 
29 Jean-Jacques Wunenburger, Filozofia imaginilor,  traducere  de  Muguraș  Constantinescu, 
ediție îngrijită și prefață de Sorin Alexandrescu, Iași, Polirom, 2004, p. 9. 
30 Ibidem. 
31 În textul „Spre Bucovina”, poetul scrie: „Suceava, în zări s-a luminat deodată” sau, în 
„Cântec”: „Aleargă-n plaiuri oltenești”. 
32 Vezi și Jean-Jacques Wunenburger, op. cit., p. 281: „Activitatea mnezică este adesea 
asociată cu imaginația întrucât permite interiorizarea imaginilor intermitente și succesive ale 
percepției, precum și înzestrarea subiectului cu o rezervă de imagini”. 
33 Gaston Bachelard, Poetica spațiului, traducere de Irina Bădescu, prefață de Mircea Martin, 

Așadar, în ansamblul său, lirica lui Panait Cerna este construită pe 
coordonatele toposului mioritic aducând o notă specifică poeziei românești prin 
optimismul ei debordant, dragostea de viață și încrederea în înalțare prin iubire. Se 
constată premisa de trasare  a unor  tendințe  comune  în  configurarea toposului cu 
cel mioritic. Așa se explică de ce „peisajul se naște [...] din decuparea unui cadru 
spațial și reflectă o perspectivă subiectivă asupra lumii”34.  

ASCENSIUNEA ȘI DECĂDEREA MODELULUI FEMININ  
ÎN NUVELA LUI GIB MIHĂESCU.  
O RETORICĂ A IDEALULUI DEMITIZAT 
 
 
The rise and fall of the female model in Gib Mihăescu's short story. A rhetoric of the 
demystified ideal 
Built as a space of anxiety and claustrophobia, Gib Mihăescu's brief prose joins a 
female model subordinated to the simple logic of survival, in contrast to the male 
model dominated by the aspiration of love, obsessed with control and consumed by 
scenarios that distort the real plan. Emancipation of the woman at the beginning of the 
twentieth century, takes the form of decaying character, as the woman loses its role as 
a mother in traditional literature and often becomes the victim of fatal situations 
controlled by erotic, violent pulses.  
The existential crisis is based on the inability to control the imagination that takes 
control over consciousness and throws the self into uncertainty, fragmented by an 
inner dialectic hallucinatory. The identity of the female character is projected into the 
hypostasis of the couple based on trauma, with surrealistic elements. The events 
gather in concentric circles towards the critical point in the vicinity of an ambiguous 
end, under a constant centrifugal force of the oscillation between the argument and 
the counterargument, which pulls the characters from their purpose and duty and 
dehumanizes them. 
Key-words: aristocracy, ambiguity,  proteism, conscience, emancipation 
 
Argument 
Perioada interbelică în România coincide cu revigorarea unui val feminist, 
mai ales în zona urbană, în rândul femeilor cu acces la educație, din înalta societate. 
Se înregistrează revendicări legislative, în concordanță cu mișcări asemănătoare în 
Europa, de care femeile erau conștiente, fiind informate prin călătoriile și lecturile lor.  
În 1919, prin activitatea unor ziare, comitete şi asociații, se manifestă dorința 
de a depăși imaginea stereotipă a făpturii sentimentale, inferioare, incapabile de 
gândire proprie, un „satelit al bărbatului”, așa cum afirma George Călinescu. 
Promovarea unei imagini moderne a femeii capătă amploare după Primul Război 
Mondial și Marea Unire, prin deschiderea unui nou orizont de așteptare în care 
identitatea femeii să nu mai fie legată strict de atributele soție și mamă, fiind lipsită 
de dreptul de a vota, de a-și administra singură bunurile, de a obține custodia copiilor 
în caz de separare a soților și altele. Emanciparea politică, civilă, economică şi 
culturală este în acord cu prevederea egalității dintre bărbat și femeie, conform art. 1 
din Constituţie (1923), însă denunţarea excluderii sexiste întâmpină o reală rezistenţă 
antifeministă, pe de o parte, prin accentuarea rolului tradiţional al femeii în cadrul 
familiei, asociat cu un discurs moralizator; pe de altă parte, prin denigrarea feminităţii, 
 
1 Universitatea „Dunărea de Jos” din Galați. 

enunţând mitul slăbiciunii atavice, instinctualitate şi sexualitate anarhică, arghirofilie, 
insuficienţă intelectuală, ipocrizie etc. 
Statutul inferior al femeii în raport cu cel al bărbatului se concretizează şi în 
promovarea acestora în calitate de autoare, inclusiv în cenaclurile literare, sau prin 
atitudinea criticii literare a vremii (Eugen Lovinescu, George Călinescu etc). Gib 
Mihăescu este un autor puternic ancorat în realitatea interbelică românească, atât în 
calitate de scriitor, cât şi în calitate de gazetar, colaborator al multor ziare ale vremii 
(Țara nouă, Înfrățirea, Gazeta Ardealului, Voința, Curentul, Vremea), dar şi 
cofondator al Gândirii, alături de Cezar Petrescu. Scrierile sale – nuvele, schiţe, 
povestiri, romane, teatru – reflectă această inferioritate, ca atitudine de circumscriere 
a imaginii femeii atât în interiorul familiei, cât și în afara ei, și doar în mod excepțional 
o valorizează. 
Înregistrăm, ca primă etapă creatoare la Gib Mihăescu, perioada 1919-1921, 
cu schiţe şi povestiri ce reflectă experienţa războiului la care a participat ca elev-ofiţer, 
dar şi aspecte legate de viaţa socială sau politică, urmate de scrieri despre decadenţa 
clasei aristocratice sau industrializarea României, apariția unei noi clase de oameni 
înstăriți în perioada interbelică (avocați, medici, politicieni), în romanele publicate 
după 1921.  
 
Femeia, victimă a războiului și a sărăciei 
Povestirile publicate în prima etapă prezintă femeia în conștiința soldatului, 
de cele mai multe ori, țăran mobilizat care își lasă familia și gospodăria cu spaima de 
a nu ști ce găsește la întoarcerea acasă. Naratorul, într-o manieră realistă, face din 
scenele de luptă sau din așteptarea încordată un prilej de „zugrăvire a psihologiilor 
elementare”2. Motivația personajului de a porni lupta, de a îndura marșurile nesfârșite, 
oboseala, foamea consistă în apărarea vetrei strămoșești, dominat fiind de gândul 
nesiguranței propriei familii, chiar de suspiciunea că soția ar putea petrece cu 
inamicul, „un neamț gros, cu luleaua de-un metru în colțul gurii”3 (Cei din urmă).  
Însă obsesia că este înșelat poate lua forma dezumanizării, ca în povestirea 
Retragerea, unde un soldat rătăcit de escadronul său vede lumina unei case din 
marginea satului și caută adăpost și hrană. Sub efectul rachiului pe care-l avea la el, 
acesta începe să povestească despre satul și nevasta lui, considerând că se află în zona 
în care ar fi inamicul. Antița, femeia gazdă, anticipează îngrozită gândul soldatului 
prin observația „bietele femei”, dar această remarcă are darul de a înfuria bărbatul 
căci, spune el, își sfătuise nevasta să plece la părinții ei pentru a fi protejată. Apoi furia 
bărbatului se îndreaptă asupra femeii singure și o acuză că nu ține la propriul bărbat 
dacă stă singură, la margine de sat. Imaginația soldatului înfierbântată de alcool începe 
să vadă siluirea Catrinei, soția, și își abate gândul negru prin observarea femeii 
prezente. Frustrarea se asociază cu agresivitatea, ca mecanism compensator. 
Rătăcirile halucinante se substituie realității, tipic autorului Gib Mihăescu, iar soldatul 
își găsește astfel justificarea faptei pe cale să se înfăptuiască: „Adică de ce ei și nu 
noi!” Rezistența femeii îl îndârjește, ia arma, dar are un moment de ezitare când își 
imaginează că soția lui își apără cinstea. Frica femeii de a fi omorâtă, implicit gestul 
 
2 Alexandru Andriescu, Gib I. Mihăescu – Opere I. Nuvele și povestiri, vol. I, București, 
Minerva, 1976, p. XXI. 
3 Gib Mihăescu, Noaptea focurilor. Nuvele, vol. II, București, Editura pentru Literatură, 1967, 
p. 70. 

de a-i ceda, readuc mânia în cugetul bărbatului care își vede astfel soția înșelându-l și 
pornește hotărât să-și dezlănțuie poftele sinistre. O încercare de a psihanaliza 
personajele îi opune pe cei doi, bărbatul asociind pulsiunea agresivă cu pulsiunea 
libidinală, în timp ce femeia adoptă o atitudine de supraviețuire, fără să bănuiască 
efectul contrar al acțiunilor ei în mintea celuilalt. Privind-o ca alter ego al soției sale, 
soldatul, remarca Dumitru Micu, „preferă moartea dezonoarei, în aceasta consistă 
tragismul, demența soldatului rezumă consecințele abrutizării la care războiul duce, 
fatal”4. În spatele dezumanizării omului marcat de război, există o nevoie de verificare 
a supozițiilor produse de mintea rătăcită a bărbatului privind infidelitatea femeii. 
Povestirile În goană și Coșul cu târguieli aduc în prim-plan o lume a 
oamenilor marcați de sărăcie, cu birjari care lucrează noaptea pentru clienții ce plătesc 
mai bine, cu prostituate convinse că nu există o altă soluție pentru supraviețuire, într-
un oraș de provincie sau în Bucureștiul interbelic, plin cu hoteluri și birturi ce oferă 
spațiu întâlnirilor amoroase clandestine. O umanitate măruntă, având o conștiință a 
păcatului mai mult în raport cu rușinea față de ceilalți, decât în legătură cu divinitatea, 
în care femeile practică prostituția ca soluție de ieșire dintr-o realitate inacceptabilă. 
În prima povestire, Letiția înșeală vigilența tatălui, birjarul Tache, atunci când aceasta, 
însoțită de domnul Plopeanu, merge la locul de petreceri, chiar cu birja tatălui său, 
având un voal pe chip pentru a nu fi recunoscută. În cealaltă povestire, Lența își 
analizează decăderea morală, cu frica ce i se „schimbă în jale amarnică” după o noapte 
petrecută la hotel cu un domn, contra cost. Banii mototoliți sunt un dublu simbol – al 
umilinței depline, sub privirile oamenilor întâlniți pe stradă, a căror atitudine i se pare 
fetei că denotă oprobriul public și al satisfacerii nevoii primare, foamea. În spatele 
coșului cu bunătăți cumpărate, ferindu-se de mânia tatălui, fata este deconspirată, apoi 
bătută crunt, în timp ce pachetele cu șuncă, peștele, conservele și alte pungi se 
împrăștie, iar conținutul lor se amestecă din loc în loc cu sângele ei. „Nu lipsește din 
nuvelistica lui Gib Mihăescu, nota Ovid S. Crohmălniceanu5, o preocupare etică, o 
conștiință a păcatului. Sub stăpânirea libidoului, eroii săi suferă fiindcă se simt împinși 
să calce legile morale.” Ei se află permanent sub teroarea părerii celorlalți transformați 
în fantasme ce le populează imaginația, descompun și recompun elementele realității 
conform unor exigențe obsedante. 
 
Femeia sedusă, victimă a întâmplării 
Există și o altă formă de victimizare a femeii, în Poarta de fier, unde Botoran 
așteapta ordinul de încheiere a stagiului de concentrare la cazarma de jandarmi, dar și 
vizita soției care venea cu trenul.  
Construcția personajelor se face în planuri suprapuse, unul al soțului, care 
speră ca ea să fi primit telegrama de avertizare, obsedat de vulnerabilitatea femeii 
aflate într-un loc necunoscut, noaptea, singură; altul al soției, ce nu știe despre 
întârzierea ordinului de eliberare, ajunge și caută o soluție pentru cele câteva ore 
rămase până dimineața, în orașul aglomerat, cu hoteluri ocupate, sub interdicția 
polițistului de a sta singură pe stradă. Sondajul auctorial se îndreaptă către conștiința 
angoasată a bărbatului conceput ziua ca personaj, iar noaptea ca spirit capabil să 
 
4 Dumitru Micu, Gândirea și gândirismul. Momente și sinteze, București, Editura Minerva, 
1975, p. 722. 
5 Ovid S. Crohmălniceanu, Literatura română între cele două războaie mondiale, vol. I, 
București, Editura Minerva, 1972, p.514. 

observe derularea evenimentelor, însă fără puterea de a interveni. Fundamentul 
trăirilor sale este alcătuit din scenariul neputinței proprii și al geloziei, victimă a 
„propriilor aptitudini telepatice”6 ce proiectează întâmplări nefericite subordonate 
fatalității. Disocierea celor două tipuri de existență deschide calea spre inconștient, 
prin poarta freudiană a visului, o descătușare a stărilor nevrotice. Tehnica 
ambiguității, ce rezultă din amestecul realitate – vis, este o strategie preferată de Gib 
Mihăescu, așa cum observăm și în alte nuvele, cum ar fi Visul sau Vedenia. Stelian 
Cincă7 distinge „trei categorii psihanalitice ... vise, vedenii și închipuiri” care aruncă 
la suprafața conștiinței umbre, fantome a căror semnificație considerăm că nu trebuie 
căutată în lipsa de evenimente, în existența marcată de boală a autorului, așa cum 
afirma George Călinescu, ci în interesul lui pentru mecanismul care motivează 
acțiunile umane, pentru existența aflată la limita suportabilului în care personajul intră 
într-un determinism al faptelor, o schemă fatidică. 
Interferența real – ireal decodează inclusiv preferința pentru suprarealitate, o 
reordonare a realității inacceptabile, în acest caz, rătăcirea pe străzi, noaptea, 
secondată de un tânăr curios, indecent în atitudine, dar decent în exprimare, și un 
sergent hotărât să-i ducă soția la secția de poliție. Tragedia personajului se consumă, 
paradoxal, prin luciditatea analizei, dar prin scenarii închipuite ce preiau controlul 
asupra percepției. Dimineața îi aduce soția nevătămată la poarta de fier a cazarmei, cu 
explicația unei nopți petrecute în sala de așteptare, explicație dublată de observația 
naratorului că pielea femeii avea miros de săpun proaspăt și pudră, așadar o intenție 
de a confirma bănuielile de infidelitate prin decriptarea evenimentelor decise de 
conjunctură, de întâmplare. Nicolae Manolescu8 remarca „plăcerea de a visa unită 
mereu cu teroarea de vise, dusă dincolo de orice îndoială rațională, încât încrederea 
personajelor în halucinațiile lor merge până la așteptarea înfrigurată a confirmării lor”. 
Personajul feminin este circumscris unui joc al contrastelor, nu vrea, dar și vrea să 
accepte compromisul, iar hotărârea descinde într-o zonă a derizoriului preferată de 
eroinele lui Gib Mihăescu. Escapada face trimitere la frivolitate ca formă falsă de 
emancipare, la asumarea unei libertăți dincolo de granițele cuplului, ale familiei, o 
depășire a modului tradiționalist de conturare a rolului femeii în perioada interbelică. 
 
Emanciparea femeii 
Există și texte mai puțin dramatice, ele poartă „ecoul împrejurărilor sociale în 
care se produc, ... autentic document ... al vremii noastre”, nota Al. Philippide9 în 
Adevărul literar și artistic, în 1935. 
Schița În tren face din Adela Mărgineanu un personaj emblematic pentru 
femeia din înalta societate, amfitrioană iubitoare de muzică și care „trecea drept una 
din cele mai culte femei ale elitei bucureștene”10. Aceasta ratează ocazia întâlnirii unui 
 
6 Nicolae Balotă, Gib Mihăescu. Omul și opera, prefață la Gib Mihăescu, Nuvele, București, 
Editura Tineretului, 1969, p. 23. 
7 Stelian Cincă, Psihanaliză și creație în opera lui Gib I. Mihăescu, Craiova, Scrisul Românesc, 
1995, p. 96. 
8 Nicolae Manolescu, „Existența imaginară a lui Gib Mihăescu”, prefață la Gib Mihăescu, La 
Grandiflora, București, Editura pentru Literatură, 1967, p. XI. 
9 Din presa literară românească (1918-1944), ediție îngrijită de Eugen Marinescu, București, 
Albatros, p. 85. 
10 Alexandru Andriescu, Gib I.Mihăescu – Opere I. Nuvele și povestiri, vol. 1, București, 
Minerva, 1976, p. 11. 

mare violonist aflat în trecere, care concerta la București. Snobismul exacerbat 
otrăvește dispoziția femeii deranjate de oricine și-ar fi făcut apariția în vagonul de lux 
cu care mergea la moșia sa, unde își petrecea vara. Sesizăm ironia discretă a 
naratorului care califică orgoliul rănit al cucoanei prin „durere și deznădejde”, până 
când își face apariția domnul Aldescu, presupusul mare artist la concertul căruia nu 
mai găsise bilete. Bărbatul înțelege confuzia și intră în jocul disimulării cu intenția de 
a profita de situația ivită. Însă, spre stupoarea lui, adevăratul Aldescu, celebritatea, 
vine în același compartiment și asistă la vinovata substituire cu un zâmbet de 
îngăduință. Schița face trimitere la farsele ușoare ale lui I. L. Caragiale, în care eroii 
speculează momentele de confuzie pentru a spori efectul comicului de situație. 
Femeia, deși nu înțelege eroarea, devine suspicioasă și părăsește compartimentul, 
nemulțumită de impasul în care intrase comunicarea cu tânărul ce nu mai îndrăznea 
să joace rolul de impostor de față cu omonimul său.  
Mai apropiată de rolul femeii puternice, tot cu preocupări pentru viața artistică 
a urbei, pare să fie doamna Ifrim din povestirea Figurina. Și aceasta intră sub o formă 
parodică a emancipării, snobismul. Cu puterea financiară asigurată de un soț bogat, 
extrem de influent în politică (senator), femeia își propune să patroneze o revistă, să 
promoveze tinere talente (la modă în perioada interbelică!), să devină muză pentru un 
geniu pe care-l va descoperi ea însăși. 
Figurina este imaginea lui Goethe cu care tânărul Bontaș crede că seamănă, 
însă talentul său este doar un prilej de distracție pentru cei avizați care îi citeau 
poeziile, cele mai multe trimise sub anonimat spre publicare. Convinsă că el este 
geniul ascuns sub masca modestiei, doamna Ifrim îl obligă la demascare spre 
disperarea tânărului neconfirmat în talentul său. Totuși, Bontaș se pricepe la ceea ce 
urăște mai mult, la critica textelor primite la redacție, și ajunge în situația comică de 
a-și critica propriul text trimis anonim, după ce colegii săi îl declară «torent de 
prostie».  
Așadar, tot ca ironizare a dorinței de emancipare a femeii, sunt aduse la 
suprafață capriciul, euforia, exaltările sentimentale, acestea nu pot fi considerate 
partenere egale bărbaților, serioase. Subscriem lui Ghiță Florea că „eroii mimează 
manierele și viața distinsă a saloanelor, afișează ostentativ, pe fondul unei crase 
inculturi, pretenția de a fi la modă.... o prezentare critică a burgheziei provinciale prin 
creionarea unor eroi aventurieri și farsori”11. 
 
Viziunea antitradiţionalistă asupra femeii 
Proza scurtă a lui Gib Mihăescu se construiește și ca spațiu al claustrării și al 
anxietății, din care personajul feminin tinde să evadeze urmând o logică a 
supraviețuirii. Dincolo de situațiile decupate din cotidian, el face analiza unor stări 
obsedante în triunghiul conjugal din care răzbunarea nu lipsește. Erotismul este o 
componentă esențială, el acționează ca factor eliberator, declanșează și descătușează 
emoția. Granițele iubirii pentru Dinu, amantul așteptat al femeii, sunt frigul și frica. 
Ambele amenințări se raportează la nevoi primare ale ființei, cea de confort și cea de 
securitate. Frigul, personificat, fusese încă din copilăria femeii un prilej de teroare, 
apoi, ca în basm, scăpase de acesta cu ajutorul lui Mircea, soțul puternic și bogat, dar 
gelozia lui va substitui frigul cu frica, prin modul amenințător de a se comporta, prin 
 
11 Ghiță Florea, Gib I. Mihăescu (Monografie), București, Minerva, 1984, p. 84. 

cei 40 de câini ca niște fiare sălbatice de pază, prin nenumărați servitori loiali 
stăpânului lor.  
Publicată în revista Gândirea, în anul 1927, nuvela debutează sub semnul 
sacrificiului, mai întâi cel cosmic, soarele care se îneacă în propriul sânge, apoi cel al 
păsării tăiate de servitori. Eroina privește sângele ca pe „umbra cea din urmă”, o 
proiecție a neputinței de a-și integra afectiv soțul din cauza posesiei manifeste, 
atitudine potrivită pentru un obiect, nu față de o ființă umană. În subtext, înțelegem că 
Mircea salvează trupul soției sale, nu și sufletul ei. Mai mult, dintre cele două 
amenințări, frica se va dovedi mai puternică decât frigul. Portretul femeii este 
dedublat, înger și demon, de factură romantică prin temperament și aspirație, adaptat 
unui timp actual autorului, cu opoziția vieții citadine în contrast cu cea de la țară. 
Excesele soțului pe fondul geloziei împing protagonista în cercul vicios al confirmării 
supozițiilor lui, spre aventura extraconjugală. Pericolul de a fi descoperiți dublează 
pasiunea amanților care se întâlnesc cu ajutorul unei diversiuni destinate îndepărtării 
câinilor de pază. Dominată de instincte primare, eroina preferă liniștea în locul 
erotismului, ar dori să fugă în somn pentru alungarea nenorocirii presimțite, dar iubitul 
apare, ritualul trebuie îndeplinit, așa cum remarca Dumitru Șerban Drăgoi12, 
„voluptatea atinge culmi nebănuite, iar deasupra fericirii femeii Frigul personalizat 
privea râzător și sticlos prin mii de ochi.” 
Amenințarea va lua chipul vechilului care pretinde favoruri în schimbul 
tăcerii sale. Femeia refuză șantajul și părăsește căldura conacului, colivia de aur a 
existenței sale, pentru a se arunca în brațele Frigului, de a cărui forță se teme mai puțin 
în comparație cu răzbunarea soțului. Atitudinea, sinucigașă presupunem, este expresia 
crizei, dar printr-un final echivoc, se subînțelege și posibilitatea ca femeia să 
supraviețuiască. Modelul cuplului din perioada interbelică are la bază autoritatea 
soțului, nu iubirea ca fundament al unei alianțe egale între soți, reclamă 
reprezentantele feminismului. Nici recunoștința soției pentru viața lipsită de grija 
materială lăsată în preocuparea soțului, nu asigură o bază solidă căsniciei.  
Nuvela Icoana prezintă, de asemenea, un act de infidelitate al soției, amantul 
este cel mai bun prieten al soțului, dar pasiunea este superficială, eroii înșeală și se 
înșeală cu măiestrie, fără vreo remușcare. Martoră la scenele de amor este o icoană a 
sfintei Fecioare cu pruncul în brațe, față de care femeia face un act de sfidare, refuzul 
credinței. Anișoara declanșează un șir de coincidențe stranii în care Sandu, amantul, 
cu mâna pe inimă se prăbușește chiar când se pregătea să plece. Este surpins astfel 
căzut de către Mircea, soțul înșelat, apoi Sandu își revine parțial și începe să spună 
frânturi de cuvinte care trădează aventura celor doi. Femeia îl sugrumă în încercarea 
de a-l opri să vorbească, moment în care soțul înțelege toată scena trădării. Avem aici 
o altă treaptă a degradării umane, crima, și un laitmotiv, icoana, o înlănțuire 
superstițioasă de evenimente destinate să pedepsescă aroganța femeii, amestecând 
„valorile tragicului, caricaturalul și grotescul... în relație cu trăsăturile psihologice”13, 
așa cum explică Mihail Diaconescu.  
 
 
 
 
12 Dumitru Șerban Drăgoi, Gib I. Mihăescu, București, Granada, 2001, p. 65. 
13 Mihail Diaconescu, Gib I. Mihăescu, colecția „Universitas”, București, Minerva, 1973, p. 
150. 

Femeia, ascensiunea idealului și demitizarea lui 
Bordeiul din rezervă14, povestire publicată în revista Manuscriptum nr. 3 din 
anul 1919, scrisă tot sub influența războiului, înregistrează confesiunea unui personaj-
narator ce recompune chipul iubitei în așteptarea ordinului de a reveni pe linia 
frontului. Fantasmele desprinse din inconștient trădează conectarea la pârghiile 
închipuirii, în forma dramatică a justificării în fața lectorului: „voi nu știți, voi nu 
puteți ști” importanța contraponderii pe care chipul iubit o are în momentele de „ură 
și infern” ale luptelor. Iubita ia forma ideală a unei veritabile „castelane” pe care 
vorbele înflăcărate ale ofițerului nu o impresionează cu ușurință. Demoralizat, eroul 
descoperă cu surprindere la plecarea pe front că Lucia, femeia adorată, îi pregătise o 
scrisoare, însă primește permisiunea de a o citi în tren. Scrisoarea va fi investită cu rol 
totemic în fața amenințărilor războiului, va fi resortul vieții cuprins în „două file pe 
care totdeauna apăsam mâna când înghemuit în șanț, moartea vorbea în juru-mi”. 
Maestru al intrigii și al iluziilor în construcția discursului narativ, Gib 
Mihăescu introduce în scenă un personaj în oglindă pentru cel dintâi. Gheorghe 
Mircea, al doilea ofițer, se destăinuie sub tehnica povestirii în povestire, la căldura 
adăpostului improvizat, în așteptarea aceluiași ordin de a intra în luptă. Asemănările 
se succed identic din perspectiva celuilalt și au efectul de a pune în criză protagonistul 
forțat să integreze realitatea faptelor în propria experiență de viață. Fundalul 
confesiunii este asigurat de cântecul lui Pleantă, țiganul, care duce în derizoriu 
momentul printr-un patetism exagerat și lipsit de talent, motivat de recompensa 
primită. 
Aceleași file albe cu scris identic, aceeași poveste, compun farsa tragică 
specifică lui Gib Mihăescu, încât eroul nostru are impresia că i-a fost furată scrisoarea 
și se adâncește în zona prevestirii sumbre a morții ca o „acumulare de tensiune 
eliberată bursc, fie că este vorba de pulsiune, de instinct, de motivație, de emoție, de 
afecte sau de inhibiție, o descărcare cu valoare funcțională”15. Proiecția capătă valoare 
universală prin glasul naturii: vântul, ramura ce bate în geam, iar premonițiile sunt o 
temă recurentă.  
Nu cunoaștem dacă personajul feminin simulează comportamentul afectiv cu 
scop motivațional, dacă e un experiment sau o disimulare a jocului erotic, cert este că 
iubita sfârșește prin a fi demitizată. Tema alterității dublează realitatea indezirabilă, 
mai întâi prin suferința războiului, un scenariu exterior al terorii, apoi prin falsa iubire 
ca spațiu al claustrării interioare, iubire pe care celălalt, prin verbalizare, o obligă să 
existe, să devină realitate. Astfel, protagonistul coboară în infernul conștiinței sale, o 
alienare a ființei deposedate de sentimentul sacru al iubirii. 
O altă oscilare a modelului feminin între forma ideală și opusul ei o găsim și 
în nuvela Visul, considerată de inspirație dostoevskiană „prin sensibilitatea față de 
suferința umană ... preferința pentru situații critice extreme, momente de teroare 
psihică intensificată până la paroxism”16. Doctorul Calomfir se reîntoarce la moșia din 
Basarabia, rememorează despărțirea de Natalia, soția sa, și găsește o fotografie 
pierdută în care frumoasa femeie apare cu imaginea completă. Patima bărbatului apare 
ca evidentă prin felul în care sărută „milimetru cu milimetru” fotografia și începe 
 
14 Gib I. Mihăescu, Linia întâi, București, Editura Militară, 1983, p. 48. 
15 Roland Doron, Fancoise Parot, Dicționar de psihologie, București, Humanitas, 2006, p. 229. 
16 Dumitru Micu, Scurtă istorie a literaturii române, vol. al II-lea, București, Iriana, 1995, p. 
150. 

căutarea ei, după recuperarea averii pierdute în timpul războiului. Întâlnirea cu 
locotenentul Ragaiac și povestirea despre Natalia Alexandrovna, o dansatoare de 
jocuri rusești, explică o posibilă supraviețuire a femeii prin prostituție. Descrierea se 
potrivește soției sale, motiv pentru care se produce scindarea conștiinței între a dori 
să-i fi dat de urmă, dar și refuzul unei soții pângărite de poftele admiratorilor pe care 
„femeia îi schimba potrivit cu dărnicia lor”. Evenimentele care urmează stau sub 
suspiciunea halucinației: sala de spectacol, discuția cu femeia, apoi schimbarea bruscă 
a decorului, un amestec de vis și realitate în analiza cărora Octav Șuluțiu17 remarca la 
Gib Mihăescu „preocuparea originală de sondare a subconștientului, de cercetare a 
regiunilor sufletești analizate de un Freud”. Ambiguitatea se prelungește în construcția 
nuvelei când servitoarea anunță venirea unei femei ce pretinde a fi soția doctorului. 
Reticent, Calomfir dorește să vadă căința femeii, însă în fața acestuia își face apariția 
o făptură slabă, bolnavă de vărsat, care abia se ține pe picioare. Femeia explică astfel 
păstrarea unui trup „ferit de orice prihană”, refugiul într-un spital de boli contagioase, 
cu alte cuvinte o realitate născută din închipuirea doctorului obsedat de gelozie. 
Numai că în spatele milei nu renaște iubirea, proteismul figurii feminine nu satisface 
nici în acest scenariu dorințele bărbatului. Nicolae Manolescu vede în femeia mutilată 
fizic, dar cu sufletul intact, că „visul și-a născut realitatea”18, în timp ce Dumitru Micu 
susține varianta unui al doilea vis, „doar visează că s-a trezit”19. Finalul nu produce 
dezambiguizarea, Calomfir fuge „ca într-un vis” în căutarea soției, alergând pe străzi, 
o stare de nebunie ce preia controlul asupra minții sale, prizonier în visele sale 
obsesive. 
 
Întâmplarea, o demascare necesară 
Nuvela Întâmplarea aduce la suprafață tenebrele sufletului confruntat cu 
situația-limită, o demascare necesară a personajului pus în criză. Familia Glogovan se 
deplasează cu trăsura spre oraș, trecând prin pădurea Colibașului în care se zvonește 
că ar exista o bandă de hoți. Portretele celor doi sunt conturate în antiteză: femeia, 
visătoare, „extaziată” de spectacolul cerului înstelat, iar bărbatul, torturat de gelozie, 
stăpânit de fascinația demonică a posibilității de a fi atacați. Dialogul personajelor 
devoalează analiza cu luciditate a situației făcută de către Fantoșa, care află despre 
pericolul de a fi atacați abia când cei doi constată apariția misterioasă a unui individ 
la marginea drumului. Bărbatul îngrozit trăiește scenariul înfruntării în imaginația sa, 
chinuit de întrebări absurde ce simulează realitatea și din care dorește să desprindă 
cum ar lupta femeia. Soția sa formulează întrebări de bun-simț privind existența 
revolverului, nechibzuința de a pleca la drum noaptea, inclusiv concluzionează că ar 
renunța la tot ce posedă în schimbul vieții. Aceasta păstrează proporțiile unui scenariu, 
fapt ce îl înfurie pe Mihai Glogovan, incapabil să se sustragă imaginației patologice. 
Pentru el, mărturia Fantoșei ascunde o plăcere vinovată, un prilej de aventură și orice 
răspunde soția sa îi provoacă nemulțumirea profundă, suspiciunea.  
Alegerea disjunctivă, viață sau moarte, este o problemă sterilă, o variantă 
falsă ce rămâne la nivel de posibilitate în gândirea femeii. Ea speră să nu fie necesară 
o astfel de mărturie, iar frustrarea de a-i da un răspuns soțului îi provoacă ironia. Ea 
anunță veselă „m-aș fi omorât ... ca la cinematograf”, adâncind drama bărbatului. 
 
17 Octav Șuluțiu, Scriitori și cărți, București, Minerva, 1974, p. 266. 
18 Nicolae Manolescu, „Existența imaginară ...”, op. cit., p. X. 
19 Dumitru Micu, Gândirea ..., op. cit., p. 723. 

Observăm „o rară capacitate de pătrundere psihologică și un simț al contradicției și 
nonsensurilor, al motivațiilor obscure”, așa cum afirmă Doina Modola20 despre eroii 
lui Gib Mihăescu. Realitatea însăși devine o dispută între individul alienat, prizonier 
al propriilor spaime, și necesitatea verificării acestor teorii în partener. 
 Convins că întâmplarea este cea care decide asupra realității, Mihai 
Glogovan își concentrează atenția în mod legitim asupra neputinței de a-și apăra soția, 
însă patologia personajului rezultă din procesul de intenție făcut Fantoșei, gândind 
„curiozitatea vagă (a femeii) de a-l vedea zdrobit de furie nepuntincioasă” dacă ea ar 
cădea în mâinile tâlharilor. Privirea întoarsă spre sine trădează izolarea acelui self ca 
imagine a stării interioare obsedate „în mod narcisic, sub forma unui transfer în 
oglindă”21 de semnificații. 
Întâmplarea se produce, cad toate măștile, perspectiva narativă a bărbatului 
înregistrează loviturile crunte, apoi faptul că, legat și aruncat din trăsura condusă de 
tâlhari, „a scăpat!”. Așadar nici urmă de zbatere pentru a-și elibera soția, mai mult, 
legătura frânghiei era superficială, acesta își amintea că nu fusese înnodată. El refuză 
scenariul agresării Fantoșei și pornește în căutarea femeii pe care o descoperă cu 
„hainele sfâșiate”, șovăind să apară în fața lui. Plânsul ei și urmele luptei cu „cele 
două sălbăticiuni” întregesc imaginea groazei, trezesc mila, dar și „o mâhnire subită” 
ce evoluează în „nebunie și curiozitate”, apoi dezgust. Raționamentul bărbatului 
decide că tăinuirea violului este cea mai bună formă de apărare în ochii celorlalți. Vor 
fi eroii supreviețuitori ai unui atac, nu vor avea de înfruntat expunerea publică, în 
realitate vor rătăci în „noaptea neagră” a neîncrederii, a neputinței, a furiei. 
Identificarea casei în întunericul nopții se produce simultan cu o inversare a 
rolurilor, femeia își redobândește forța de a ajunge în spațiul securizat, în timp ce 
bărbatul se destabilizează psihic, își pierde „liniștea” și o consideră pe Fantoșa 
responsabilă. Pentru ea, găsirea casei semnifică un nou început, cu integrarea traumei, 
iar pentru el, un capăt de drum, lipsit de „orice înțelegere”.   
 
Ascensiunea figurii feminine determină prăbușirea celei masculine 
La Grandiflora este „grădina” în care se consumă și se pierde paradisul 
căsniciei, este spațiul în care se pierde inocența. Manaru, soțul, prins în triunghiul 
conjugal al trădării, are revelația răzbunării și trăiește, în plus, umilința dezvăluirii 
publice, de fapt, adevărata umilință pe care o experimentează eroul. Femeia este o 
slăbiciune și devine un „trofeu” în sens peiorativ, prin demonstrația că toate sunt 
capabile să înșele, toate sunt „cârnățărese” asemenea celei pe care Manaru o posedă 
în dorința sa de justificare. 
Contextul de petrecere, sărbătoarea, este scena pe care se perindă personajele, 
fiecare asumându-și un rol, o bufonerie, un apel la salvarea aparențelor în ochii lumii, 
dar sub suspiciune și intimidare în fața figurilor autoritare precum cea a lui Manaru, 
sau Ramură. Este, totodată, o radiografie a târgului provincial interbelic, o lume a 
bărbaților în care femeia, casnică, se conturează în preajma zvonurilor, a bârfelor, cu 
interese adesea meschine, frivolă. Salvarea tipologiei feminine stă sub auspiciul 
excepției, în figura doamnei Moraru. Aceasta, posedată cu forța de Manaru, se 
 
20 Doina Modola, Seducătorul și umbrele. Gib I. Mihăescu, Cluj-Napoca, Casa Cărții de 
Știință, 2003, p. 79. 
21 Roland Doron, Françoise Parot, Dicționar de psihologie, București, Humanitas, 2006, p. 
702.  

sinucide, fapt ce invalidează teoria agresorului despre infidelitatea aflată în natura 
femeii, îl destabilizează, iar episodul de isterie îl conduce la crimă și, implicit, la 
închisoare. Dar demonstrația rămâne valabilă. Femeile sunt o pradă ușoară, acceptă 
compromisul și se pricep să-l ascundă în fața soților care, la rândul lor, aleg tăcerea, 
acceptă rolul de înșelat. Este pedeapsa pe care o ispășesc pentru că au făcut haz de 
drama lui Manaru, provocând puterea lui de seducție demonstrativă. Dumitru Șerban 
Drăgoi22 identifică „o nouă etapă în evoluția universului obsesiv al eroilor”, în care 
indiciile conduc spre confirmarea teoriei infidelității. 
Apare și elementul biblic al căderii în păcat exprimat explicit prin pictura de 
pe peretele bisericii (element real, de veridicitate, strecurat în nuvelă). Femeia devine 
exponent atât pentru viață, cât și pentru plăcerile vinovate. Rolul îndeplinit confirmă 
decăderea morală ca moștenire scrisă în natura ei, în opoziție cu rolul bărbatului de 
protector, de susținător al familiei. Accesele sale de gelozie sunt justificate. Manaru 
este un model social al categoriei masculine prin autoritatea cu care hotărăște destinul 
familiei. El impune soției, Frosica, exilul la moșie, considerând că are drept de viață 
și de moarte asupra ei, el este cel care susține material familia, având dreptul și datoria 
de a pedepsi. De aici până la exces nu e decât un pas. Moșia cu proprietari și arendași 
este un motiv specific creației lui Gib Mihăescu, el însuși provenind dintr-o zonă 
viticolă, iar intrarea în povestire a personajului Manaru anunță că ne aflăm „dinaintea 
unei furtuni”. De reținut este că nu certitudinea, ci „bănuiala” este „cuțitul lung” care 
decide soarta eroilor. Bănuiala impune scenariul imaginat în locul realității, cea care 
preia controlul asupra acțiunilor unor eroi obsedați de „onoarea lor de familiști” cum 
ar spune I. L. Caragiale. O bătaie de joc generală, mută și totuși zgomotoasă, totul se 
construiește în jurul adverbelor „parcă”, „poate”, o asemănare cu „baba-oarba” în care 
adevărul nu se lasă deslușit, ci se găsește travestit în fragmente de memorie asupra 
cărora judecata concluzionează arbitrar. 
Din sufletul petrecerii, Manaru devine plictisitor cu proasta lui dispoziție 
pentru participanții la chef, pe chipul cărora eroul decriptează zâmbete de cunoscători 
ai dramei prin care trece, un teatru cu măști sugerat de veselia generală. Peste toată 
asistența, lumina becurilor electrice plutește ca vinul, iar vinul se transformă în forța 
ce luminează mintea înfierbântată a personajului. Apariția lui Ramură, ca și reacția lui 
Manaru, se înregistrează de un narator omniscient la persoana a III-a, dar și din 
perspectiva personajului principal. „Credința într-un adevăr obiectiv care nu ajunge 
niciodată să se satisfacă intelectual”23 traduce bovarismul personajului seducător și 
răzbunător în același timp. 
Zâmbetul general capătă conotațiile măștilor: îndoială, spaimă. Manaru îl 
decodează cu luciditate psihanalitică, atitudine obișnuită în narațiunea lui Gib 
Mihăescu, unde rațiunea umană transpare dincolo de formele de manifestare primară. 
Stratagema demascării lui Ramură, a înfruntării celor doi prieteni, capătă aspectul unei 
farse tragice întrucât prietenii de petrecere se prefac a se retrage și se ascund în spatele 
gardului, amuzați și curioși deopotrivă. 
Înfruntarea are aspectul unei farse: cu vorba domoală, disimulată, Manaru se 
preface a ști totul, însă inima lui bate cu putere în așteptarea dezvăluirii. El ademenește 
mărturia lui Ramură prin hotărârea de a-i ceda femeia devenită obiect la discreția celor 
doi. Un singur cuvânt, „fie”, drept răspuns, demască realitatea cruntă, însă înfruntarea 
 
22 Dumitru Șerban Drăgoi, Gib I. Mihăescu, București, Granada, 2001, p. 57.  
23 Jules de Gaultier, Bovarismul, Iași, Institutul European, 1993, p. 144. 

celor doi prieteni cade în derizoriu atunci când cei ascunși în spatele gardului se 
prăbușesc râzând peste scena teribilă a dezvăluirii. Aceasta devine și mai dureroasă 
decât păcatul însuși, iar prin efectul bulgărelui de zăpadă, de aici începe prăbușirea 
personajului. Sarcastic, Manaru își neagă gelozia și transferă asupra femeilor statutul 
de ființe infidele. Farsa tragică se încheie cu cântecul înșelatului, „frumoasă-i viața”, 
apoi, la porunca lui, cântă și celălalt, înfricoșat. 
„Lucrul public”, darea în vileag echivalează cu expunerea rușinoasă a femeii, 
în ochii tuturor, un dezmăț general. În mintea lui Manaru se conturează, tot ca o farsă 
tragică, răspunsul său adresat îndrăznelii celorlalți de a se amuza și de a se considera 
feriți de asemenea trădare. Astfel, protagonistul pornește vânătoarea de neveste, spre 
umilirea tuturor. Eroul alunecă pe o pantă abruptă a setei de răzbunare și o satisface 
prin observația grotescă a mâinilor impure cu care cârnățăreasa servea clienții, apoi 
se întorcea la Manaru, în spatele perdelei protectoare din mezelăria orașului. 
Izbucnirea râsului isteric al lui Zambiloiu a contribuit la conturarea modului de 
umilire a celorlalți, un efect de bumerang al propriei umilințe suferite de Manaru.  
Fidelitatea doamnei Moraru distruge construcția teoriilor sale, de aici începe 
prăbușirea eroului. Sinuciderea femeii marcate de rușinea siluirii atrage concluzia 
fatală că ar fi putut și Frosica lui să se apere, să nu cedeze ispitei. Urmează omorul, 
Ramură fiind victima necesară, rivalul, apoi hotărârea de a-i lua viața și femeii 
infidele. Criza personajului atinge cote nebănuite, mistice, în pragul arestării sale, un 
demonism prezent în stare latentă care fusese sugerat metaforic prin „capul tăiat și 
fioros” al călărețului decapitat plutind sinistru la orizont, apariție integrată structurii 
sufletești a celui convins că existența este un șir de evenimente circumscrise fatalității. 
Miza personajului constă în demonstrația că e asemenea celorlalți, că nu e victimă, 
miză aflată în opoziție cu acțiunile și credința lui, obsedat să păstreze discreția asupra 
dramei proprii. 
În analiza unor procese psihice, așa cum remarca Eugen Simion24,  
spiritul modern ... al creatorului a pierdut sensul plenitudinii, al totalității și a 
căpătat, în chip alarmant, o conștiință a existenței fragmentare. ... El a fost 
alungat de propria gândire dialectică din paradisul universului stabilizat, coerent, 
previzibil. Creatorul se naște în fiecare dimineață asaltat de neliniști, obligat să 
găsească justificări noi. 

SEMIOTICA GESTURILOR ÎN OPERA HORTENSIEI PAPADAT-
BENGESCU 
 
 
Semiotics of gestures in the literary work of Hortensia Papadat-Bengescu 
In literature, sensuality and sexuality are some kind of big words, not used quite 
usually. In Hortensia Papadat-Bengescu’s books there is an infusion of body language 
words. The body language, seen as topos, acquires multiple senses in the short stories. 
Sensuality appears obsessive. One of the meanings it presents is the configuration of 
Don Juan as the receiver of the letters. To him, Bianca Porporata reveals his soul, 
trying to deny reality by epistles sent to eternity. Love for Don Juan is ideal, the man 
appears as the double of Bianca, as her need to confess, as the projection of male pre-
existing perfection in a woman. The Heroine is the spokesman for femininity: “Who 
knows better than you what you women are?” The woman choses the exciting virtual, 
instead of lonely life, overcoming loneliness. Don Juan is, as his legend says, another 
aspect of loneliness. Masculinity appears in the Bengali novella as a quiet confessor 
who does not disturb the confession, is just a satisfactory sexual project. The spirit as 
a myth also appears in the song Who Loved Alisia, when the uncle of the girl evokes 
his appearance.  
Key-words: body, limits, creativity, spirit, instinct. 
 
Scriitoare interbelică, Hortensia Papadat-Bengescu este definită prin 
creativitate, prin puternice deschideri către nou, cu vaste cunoştinţe din domenii 
conexe literaturii, Hortensia Papadat-Bengescu se separă de grupul femeilor din 
cadrul cercului literar Sburătorul, prezenţa acestora iritând-o, astfel că încearcă să le 
ignore. Aprecierile sau criticile operei nu au venit din partea unor scriitoare precum 
Mia Frollo sau Alice Soare, ci din partea unor bărbaţi, scriitori, la rândul lor, sau 
analişti  literari. Hortensia Papadat-Bengescu descoperă în spaţiul cenaclului o 
posibilitate de a se afirma şi de a fi apreciată pentru eforturile sale creatoare. S-a 
vehiculat faptul că „familia” de la Sburătorul a fost mult mai pe placul scriitoarei 
decât cealaltă familie. 
Deseori interzisă în perioada regimului comunist din cauza unor trimiteri 
evidente către sexualitate, nuditate și cunoașterea corporalității, scriitoarea trăiește la 
bătrânețe fără mijloace de subzistență: greu, chinuită de soțul bolnav și de neajunsuri. 
Încercând să închege ultimul roman (Străina), scriitoarea ajunge să îl piardă, să piardă 
însuși firul narativ în detalii ample și notații constante, în caiete scrise și rescrise, în 
mii de foi ce se risipesc. Se pare că scriitoarea ar fi terminat romanul și acesta ar fi 
fost pierdut de editură sau chiar de ea însăși, ar fi făcut pierdută o mare parte din ceea 
ce scrisese din acest ultim roman tocmai pentru a justifica desele întârzieri. Primise 
pentru acest ultim volum al ciclului Hallipa o sumă consistentă, iar finalizarea lui nu 
mai venea. Detaliile reale se pierd tot mai mult în negura timpului.  De la apariţia 
 
1 Universitatea ,,Alexandru Ioan Cuza” Iași. 

romanului Străina în colecţia de Opere, la Fundaţia Naţională pentru Ştiinţă şi Artă 
în maniera propusă de Gabriela Omăt, putem deriva o multitudine de reinterpretări ale 
acestui text/pseudo-text, care ar fi  
subiectul a numeroase dezbateri, analize şi comentarii. Şi acest lucru în principal 
pentru că nu avem o variantă finală a ultimei cărţi a Hortensiei Papadat-
Bengescu, fie că manuscrisul definitivat de scriitoare s-a pierdut, ori, după cum 
tinde a crede editoarea, care întreprinde un adevărat demers detectivistic de 
istorie literară în studiul Străina, destinul ei enigmatic, proiecţia ei în conştiinţa 
criticii, acesta nu a existat vreodată.2  
Voi analiza, în cele ce urmează, sensurile gesturilor Biancăi Porporata și 
imaginea corpului decedatei Elena. În ceea ce privește conştientizarea corpului, 
personajele feminine dețin o  
aură lirică pentru că acest tip de interioritate umană, a omului singur dinaintea 
ființei sale abia cunoscute, degajă aburul suav al melancoliei. [...] Dar se petrece 
un fapt ciudat: deposedate de eul anecdotic, personajele reflectă în oglindă o  
interioritate impersonală, un eu general, universal – eul Femeii3. 
Scriitoarea cochetează, încă din nuvele, cu un element rar întâlnit în creațiile vremii: 
spiritismul, iluzia unei realități duble invocate pentru regăsirea sinelui. Trimiterile 
evidente din creațiile lirice, din povestioarele de la pension sunt inspirate de 
concepțiile lui John Sumpter King (medic canadian). Aceste idei sunt recunoscute de 
Hortensia Papadat-Bengescu în revista Tiparnița literară în anii 1930:  
acel elan, acel strigăt care uneori te azvârle spre mai sus, mereu mai sus, spre 
ceva. Elan care fecundează în regiuni inaccesibile și în forme neprevăzute.[...] 
Toate acestea mă fac curioasă de tot ce e mică punte de legătură între acolo și 
aici. Mă pasionează sugestia, hipnotismul. De aceea pot fi văzută oriunde se 
petrec minunății. Dr. King și Milly, mediu[mu]l său. Iar sub forma de imitație, 
de parodie, încă, prestidigitatorii, iluzioniștii, cartomancienii mă amuză4.  
Considerăm că există în frazele anterioare idei bazate pe ocultism, scriitoarea 
asociază momentul în care așază în oglindă imaginea mamei Fetiței din nuvela cu 
aceelași titlu cu imaginea mamei Inei din romanul regăsit Străina:  
Chipul ei cum era? Era frumoasă sau nu era? Avea un chip regulat, fără expresie, 
fără caracter, afară de o tensiune permanentă care înțepenea trăsăturile, și de 
globurile ochilor palizi, verzi, adâncite puțin în orbite de oboseala permanentă a 
acelei circulații defecte. Avea părul lung, blond închis, pieptănat domol, statură 
mijlocie, mișcări încete, țepene, geometrice și glasul tot rar, mat. Pasul greu, lent, 
din aceeași încordare de a reține mersul primejdios al sângelui, de a clocoti în 
valvulele strâmte. Copila o avea sub ochi așa cum era, fără a cunoaște cauzele. 
O vedea ca pe cineva care, asemeni cu statueta de marmoră, trebuie ferită de 
 
2 Georgeta Loredana Voicilă, Hortensia Papadat-Bengescu, Străina. Convertirea antieroinei, 
http://www.literaturacomparata.ro/Site_Acta/Old/acta15/, pagină accesată pe data de 
15.12.2015. 
3 Hortensia Papadat-Bengescu, Opere, I. Romane (Femeia în fața oglinzei, Balaurul, 
Fecioarele despletite, Concert din muzică de Bach, Drumul ascuns), Academia Română, 
Editura Fundația Națională pentru Știință și Artă, Note și comentarii, p. 1155. 
4 Hortensia Papadat-Bengescu, Opere, III. Romane, Străina, Ipoteză de reconstituire, op. cit., 
p. 167. 

primejdia permanentă de a se sparge – bibelou primejdios și totodată greoi și 
fragil – căci, dacă te loveai de trupul mamei, părea teapăn și greoi ca de plumb, 
deși era puțintică (Fetița).  
Fetița își invocă mama la o ședință de comunicare spirituală. Aceeași imagine reapare 
și în romanul regăsit; mama Străinei i se arată: ,,cu spaimă, amintirea dureroasă a unei 
femei căreia corsajul îi mișca permanent, în stânga, între al cincilea și al șaselea 
nasture”(Străina). Astfel de elemente inedite descoperim constant în analiza creațiilor 
bengesciene, motiv pentru care lucrarea de față se dorește a fi o paradigmă a 
personajelor, o analiză a tuturor aspectelor feminine/feministe regăsite aici. Și nu doar 
spiritismul este starea ce incită la analiză, ci și gesturile atente ale personajelor din 
nuvele prelungite, ulterior în romane. Narcisiste sau misandre, ființele din operele 
bengesciene sunt unice tocmai pentru că scriitoarea a avut curajul de a inova imaginea 
lor cu inserții reale/realiste/avangardiste/futuriste și le-a divulgat imaginea fără mască. 
Scrisorile din 1916, adresate lui Don Juan, în eternitate sunt destăinuiri ale 
Biancăi Porporata, considerată de către critici, un alter ego literar al creatoarei (în acea 
perioadă). Gândurile şi trăirile pe care Bianca şi le notează se încadrează în tehnica 
epistolei cu scop artistic, iar tonul utilizat de expeditoare este diferit de cel din creaţia 
Marea, căci Bianca este liberă în precizarea detaliilor despre viaţa ei amoroasă. 
Importante în alcătuirea personajului sunt detaliile ce ţin de aspectul fizic, de legătura 
sa erotică cu iubitul închipuit: „Am un amant! Da!” (Lui Don Juan în eternitate îi 
scrie Bianca Porporata). 
Nuvela cuprinde douăzeci şi cinci de scrisori, plasate într-un timp ireal, în 
eternitate, destinatarul lor fiind mort. Spaţiul este simbolic pentru alcătuirea 
personajului Juan. Mănăstirea ce se află în grija lui don Camillo şi detaliile ce surprind 
cadrul-machetă în care se vor proiecta destăinuirile tinerei Bianca, îi facilitează 
expeditoarei mediul prielnic pentru analiza sufletului şi pentru intrarea în 
atemporalitate alături de fiinţa căreia i se destăinuie. Scopul scrisorilor este evident: 
cele dintâi cerând acordul lui Don Juan de a-i deveni confident, următoarele evocă 
apariţia amantului, celelalte amintiri ale unei copilării dominate de iluzii şi 
mărturisirea iubirii pentru Juan. Bărbatul, sub forma unei proiecţii imaginare, este cel 
căruia i se adresează scrisorile. „Don Juan capătă un al doilea chip: rămâne confidentul 
căruia îi scrie Bianca, dar devine totodată partener al jocului dragostei.”5 Avem de-a 
face, iar, cu ideea de spiritism, de invocare a unui semizeu, de trimiteri folclorice către 
ideea pe care o reprezintă motivul Lenore: strigoi ce invadează sensul și purtarea 
tinerelor aflate în criza erotic-adolescentină. 
 Scrisoarea a XIV-a dezvăluie numele expeditoarei, un nume simbolic prin 
structura oximoronică pe care o cuprinde: puritate şi dorinţă: „Sunt eu, cu rochia albă 
ca grumazul mândru al lebedei, stropită cu lalelele sângerate ale dorinţelor, eu, Bianca 
Porporata, amica ta, ultima ta cucerire imaterială, cea pură şi caldă, pură ca ninsoarea 
şi caldă ca sângele proaspăt.” (Lui Don Juan....) Sexualitatea este negată, în primă 
fază, de către protagonistă, dar jocul ei cu bula ivoire sau furtul smochinei o trădează. 
Numele eroinei implică o serie de corespondenţe profunde, reunind puritate şi 
pasiune: „Rochia mea, Juan, cea albă... e plină de flori mari şi roşii... şi toate dorinţele 
mele luxurioase din astă-noapte au înflorit flori purpurate pe rochia mea cea albă.” 
(Lui Don Juan...). Cromatica antitetică alb-roșu trimite, simbolic, spre deflorare, joaca 
 
5 Andreia Roman (coord.), Hortensia Papadat-Bengescu. Vocaţia şi stilurile modernităţii, 
Pitești, Paralela 45, 2007, p. 182. 

Biancăi este asociată dialogului sensibil dintre Luceafăr și fata de împărat. 
Detaliile asupra destinatarului lipsesc; acesta este dominat de tăcere, este o 
altă proiecţie a Biancăi, este o dedublare a femeii pentru a obţine perfecţiunea 
persoanei iubite. Tânăra simte plăcere doar contemplându-se, observând ce a făcut din 
ea amantul închipuit, oferindu-i trupului bucurie. Pentru Bianca, monologul este o 
plăcere a descoperirii identităţii sale, amantul ideal rămânând, aşa cum aflăm în finalul 
scrisorilor, doar la nivel de vis nepătruns. Juan e asociat cu Luceafărul eminescian.  
Mitul Zburătorului stă la baza personajului masculin: „Tentaţia fantasticului 
(...) a fost considerată de Hortensia Papadat-Bengescu o parte cu drepturi egale, o 
componentă preţioasă la cunoaşterea, la investigarea realităţii”.6 Bianca şi Zburătorul, 
ce poartă aici numele lui Don Juan, formează un cuplu generic, „conotând inocenţa, 
(...) evocând viaţa şi erosul pasional.”7 Bianca Porporata „este eternul femeiesc căruia 
autoarea i-a imprimat ritmul propriu: graţios şi (...) sensual. Porporata este sensuală 
pe cât făptura îi este graţioasă. Îşi cântă mâinile în înserare cu voluptatea pe care numai 
amantul ar face-o şi se lasă mângâiată de soare sau de vânt ca o tulpină fragedă.”8 
Este, în aceste gesturi, bucuria propriei cunoașteri, eliberarea de frustrări senzuale, 
recunoașterea masturbării și conștientizarea nevoilor trupului. 
Mitul Zburătorului apare şi în nuvela Pe cine a iubit Alisia?, atunci când 
unchiul fetei evocă apariţia lui. Despre ea aflăm că este blondă, cu ochii albaştri, 
amintind de misterul feminin eminescian. Prozatoarea insistă asupra purităţii sale, 
comparând-o cu un crin,  
puritate pe care o asociază firii ei visătoare, introvertite, atrasă de singurătate. 
Polul masculin rămâne în schimb enigmatic: e vorba de un călător străin a cărui 
privire o seduce în mod fatal pe tânără. Alisia şi Străinul reconstituie astfel cuplul 
arhetipal, prezent atât de des în romantism, tinzând să re-creeze plenitudinea 
ontologică primordială, „tenebroasa şi profunda unitate” de care vorbeşte 
Baudelaire în Corespondenţe9.  
Străinul iubit de Alisia e ca o parte din ea, dar, nereuşind să şi-l integreze, 
Alisia trece printr-o adevărată transă. Iubirea ei este dominată de mister, tânăra 
nemaigăsindu-şi liniştea:  
i se înnegriseră ochii, i se bătuseră pleoapele şi parcă-i atârna greu hăinuţa pe 
umerii plini. Umbla domol şi silnic şi când îi vorbeam îşi ridica ochii spre mine 
şi, în loc de lacuri adânci, păreau fântâni părăsite. Îi scârţâia glasul pe vorbe, 
leneş şi aspru ca ghizdurile cumpănei amorţite (Pe cine a iubit Alisia?).  
Baba, doica fetei, îi atribuie Străinului un caracter malefic. Cântecul Alisiei e asemeni 
unei „viori a diavolului”, iar bătrâna încearcă să o descântece pentru a o scăpa de 
„boală”. Fata compară existenţa bărbatului în viaţa ei cu cea a unui şarpe: „A trecut 
prin bătătură o umbră necurată…apoi, luna, prin ochiul cârpit al geamului, ca o luntre 
stingheră pe ape întunecate” ( Pe cine a iubit Alisia?). 
Pasajele ample, rămase din romanul pierdut Străina și adunate de Gabriela 
Omăt valorifică imaginea unei fiinţe de tip himeric, o fată rebelă, o existenţă 
 
6 Viola Vancea, Hortensia Papadat-Bengescu. Universul citadin. Repere şi interpretări, 
București, Eminescu, 1980, p. 36. 
7 Andreia Roman (coord.), op. cit., p. 207. 
8 Viola Vancea, Hortensia Papadat-Bengescu…, op. cit., pp. 80-81. 
9 Andreia Roman (coord.), op. cit., p. 200. 

înstrăinată pentru că trăieşte iubirea imaginară pentru Leopard şi pentru că îşi urăşte 
soţul. Ina este dominată constant de numele dobândit prin botez şi de dorinţa proprie 
a interiorizării. Viaţa ei capătă un sens infernal: nu poate trăi iubirea. Treptat, soţul o 
recuperează, iar romanul surprinde valorile matrimoniului. Finalul, cu imaginea celor 
doi soţi care stau pe un câmp, admirând asfinţitul, protejaţi de cer, este diferit de ceea 
ce ne obişnuise scriitoarea, romane cu final nefericit. Cuplul Walter – Coca –Aimée 
este reluat, iar doctorul apare descris acum asemeni unui maniac ce îşi prepară otrava 
perfectă. Elena acceptă căsătoria cu Marcian, trăind fericiţi şi iubindu-se.  
Spre surprinderea cititorului, tema iubirii apare marcant în acest roman, din 
păcate pierdut, involuntar sau poate voluntar. Inexistența unui manuscris ce s-a 
finalizat sub supravegherea scriitoarei a oferit posibilitatea unor varii speculații. De 
aici inițiativa Gabrielei Omăt de a reconstitui minuțios romanul, prin îmbinarea 
numeroaselor fragmente din variantele elaborate, ca și din comentarii, notații, 
mențiuni – textul a fost editat în anul 2012. 
Acest montaj amplu apare ca o muncă extrem de dificilă. Prima parte este 
intitulată Ipoteză de reconstituire, fiind bazată, mai ales, pe o logică a narațiunii, cu 
toate că organizarea coerentă a fragmentelor este, așa cum afirmă editoarea, aproape 
imposibilă. Cea de-a doua parte poartă titlul Roman alternativ și rescrie unele pasaje 
existente în prima parte, constituite asemeni unei materii romanești impresionante. 
„Verificările” și reanaliza scriitoarei pe baza acestor fragmente, editate ulterior, 
surprind cititorul prin căutarea formei estetice optime. Lectura celor două părți este 
recomandat a se face în paralel, căci varietatea nuanțelor și diversificarea unor 
elemente semantice creează câmp de lucru amplu. A treia parte, Dosar de creație, 
conține note de amploare variabilă, de la un singur cuvânt până la un enunț. Acestea 
sunt redactate, probabil, pentru remodelarea textelor, însă unele note nu mai sunt 
introduse și în forma finală – a se vedea aici notele ce nu mai sunt adăugate și textelor. 
Bazându-ne pe aceste note, putem afirma că autoarea a scris și a rescris, constant, 
romanul-proiect.  
Frumuseţea sticloasă este conceptul ce defineşte o altă păpuşă de Nürnberg, 
Elena Hallipa-Drăgănescu. Fiica Lenorei și a lui Doru Hallipa, copil legitim, urât de 
mamă doar pentru că își iubește tatăl. Ea devine soția lui Marcian și protectoarea Inei 
și a lui Lucian, jucându-și serios rolul de divinitate-simbol în viața celui din urmă. 
Obişnuită de tânără să ţină loc de gazdă, fata Lenorei atrage admiraţia celor din jur 
prin gesturi elegante, prin ţinută impecabilă, dar fără resurse lăuntrice. Se dezice de 
logodnicul ce a înşelat-o cu sora sa şi acceptă atenţia lui Drăgănescu, sperând în 
aceeaşi reuşită socială pe care o caută toate femeile Hallipa. 
În Străina, Elena se căsătorește cu Marcian şi, spre surprinderea cititorului, 
iubeşte:  
Cei doi se iubeau ca un bărbat cu o femeie, se iubeau temeinic, pentru totdeauna, 
nu acum când erau uniţi după lege şi rit, ci dintotdeauna. Nu se putea afla mai 
multă cuviinţă în păcat, ca cea a legăturii lor  încă atunci când Elena era măritată 
cu altul, iar căsătoria lor după lege nu adăugase nici ea nimic deoarece dincolo 
de cea mai mare măsură a unui sentiment nu se poate trece. (Străina).  
La prima întâlnire a Inei cu Elena, acesteia i se arătă drept un model desprins 
din picturile renascentiste, o figură exemplară, impunând respect și emanând 
superioritate:  
Așadar aceasta era faimoasa eroină: Isolda, sau pe românește Elena, idealul 

feminin al Maestrului... Ca și cum aș avea un parapon!... E drept că nu s-a văzut, 
nici auzit ca un mare artist să nu fie îndrăgostit de secretara lui. A trebuit să fiu 
eu întâia. Totuși nu era defel la curent cu „viețile marilor oameni”. Îi veni în 
minte că a criticat pe Isolda-Elena, dar nu s-a gândit și la înfățișarea lui Tristan – 
râse cu poftă de una singură și un val de fum o înecă... (Străina)    
Motivul strigoiului, recunoscut și sub denumirea de Lenore, este introdus în 
imaginea Elenei în momentul în care Lucian participă la scalda mortuară și are 
senzația că cele două femei comit o blasfemie atingând trupul alb al moartei. Aceasta 
fusese pentru soțul Inei perfecțiunea similitudinii visate între mamă-iubită-soție. Așa 
cum Ina își are Leopardul său la care apelează psihic în comparațiile cu soțul, tot astfel 
Lucian nutrește față de doamna Elena o afecțiune ce îl macină până în secunda morții 
ei, când se simte eliberat. Față de soție, Lucian are o firavă înțelegere, știind câte ceva 
de o iubire absurdă pentru un idol, o aventură utopică a Inei, iar el  
nu era gelos pe acel idol, dimpotrivă, ar fi vrut mult să-l poată cunoaște... tot ce 
știa de el îi părea interesant... Un argument mai pozitiv era poate doamna Elena 
– avea cu privire la ea o impresie a ceva superior, care mulțumea pasiunea lui 
pentru echilibru. Doamna Elena corespundea perfect unor cuvinte ce au curs și 
valoare: mamă...soră. A-l întreba de ce admiră pe Elena – așa cum Ina îl întreba 
– era ceva absurd, deoarece acea admirație era un ce pozitiv cum e o greutate pe 
tastul unui cântar. La ce să drămuiești ceea ce ai cântărit? Femeia model. Da!...10.  
Elena reprezintă (și) în ochii lui Lucian idealul feminin, adunând în sufletul 
tânărului sentimente confuze, compensatorii pentru indiferența de care dă dovada Ina. 
Însă eleganța și statutul lui nu îi permit să încerce a depăși limitele moralității. Între 
cei doi se ivește o prăpastie imposibil de trecut:  
fiindcă ieșea din orice clasificare o admira cu o perfectă seninătate și convingere. 
Nu-și zicea: Așa aș fi vrut să fie mama mea. Nu! Pe mama lui o iubea aceea care 
fusese. Nu-și spunea: Astfel mi-aș fi dorit o soră. Nu. Doamna Elena sta la locul 
ei anume, cum sta în camera de muzică minunatul Steinway al Maestrului. Nici 
nu se ocupa să se întrebe sau să întrebe neantul de ce Maestrul poseda o femeie-
model (Străina).  
Însăși nota ce urmează după evenimentul morții Elenei poartă un titlu metaforic: Pe 
vârfuri rouă. Lucian despre Elena  
Liber, în sfârșit liber – cui îi era sclav murise, și acum era liber să-i poată fi sclav 
„aceleia”, nu altcuiva, nu liber, dar după alcătuiri, după cerința sufletului lui de 
om, așadar de rob. Liber să și-o amintească în voie, așa cum o văzuse și cum îi 
plăcuse, de pildă într-o zi când slujnica îi spusese: – Dumneavoastră intrați! Apoi 
plecase să-și vadă de alte treburi. [...] Doamna, îmbrăcată cu un camisol de picher 
alb, își amintise că și mama-sa purta cândva astfel de camisoale, dar pe ea, Elena, 
Doamna Elena, o văzuse numai în kimonouri lungi până în vârful pantofilor, dar 
tot se zărea uneori piciorul gol în pantof. (Străina)  
Este, în aceste rânduri, un joc al sentimentelor contradictorii: mama, model, femeie, 
amantă, perfecțiune, iar tumultul acestor stări continuă:  
Acum purta – de ce, Doamne? – acest vestmânt îngrozitor, un camizol. Poate că 
ea însăși se rușina de acel camizol, deoarece o sfială neobicinuită o cuprinsese, o 
sfială ca un bob de rouă; sta pe ea ca pe un crin, sfiala ceea, „înfiptă” pe vârfuri 
 
10 Hortensia Papadat-Bengescu, Opere, III. Romane (Străina – roman inedit), ed. cit., p. 453. 

ca un bob de rouă transparent, închegat din limpezime, deși era din apă, da, apa 
care se prelinge[a] pe ea toată era sfiala cristalină ca un bob de rouă, iar pe el, 
Lucian, apa înrourată se prelingea pe tot trupul lui gol. (Străina)  
Actul sexual se concepe la nivel mental, vizual, Lucian, îndrăgostit, idealizează 
vestimentația Elenei, asudă în momentul în care aceasta îi apare: ,,Dacă n-ar fi fost 
atâta de sfioasă! El n-ar fi fost atât de apostat. Femeie... femeie! Spusese Creatorului, 
cu mustrare, învinuindu-l că, după ce a plămădit clisa lutului, a despărțit-o deosebit.” 
(Străina) Elena, în schimb, îl privește ca pe un copil, un protejat, un fiu dorit: 
Doamna Elena aștepta [în fața lui] cu bobul cel de rouă al rușinii. – Numai nițel 
să mă aștepți! Spuse și se întoarse peste abia un minut, cu o rochie oarecare, dar 
bobul de rouă stă prins și pe rochie, tot pe vârfuri și tot tremurător, transparent, 
curat, neatins. (Străina)  
Metafora acestui bob de rouă are semnificații sexuale, incită, absoarbe simțurile și 
emite feromoni, dar și alintă, cumințește ,,Pe vârfuri de sân rouă – gândi Lucian – subt 
camizol ca și subt rochia de călugăriță sânii stau ca ai Fecioarei, curați, sfinți. Bobul 
de rouă al rușinii sta pe ea toată ca pe copilul desfășat de mâini slobode.” (Străina) 
Moartea Elenei este covârșitoare pentru Lucian: plecat la teatru cu Ina, acesta 
află de la servitoare că doamna a murit peste noapte în urma unui acces de angină 
pectorală, primul și ultimul. Lucian eliberează cumulul de sentimente nutrite anterior 
și interogațiile retorice nu contenesc:  
De ce însă să fi suferit iubita o secundă mai mult... Iubita... mama... sora lui 
murise. Durerea închistată a lui Lucian se amalgama. Ce repede plecase... Puțină 
răbdare și iată, ea va sosi cu bine undeva... căci luase drumul drept și sigur... Ea 
nu putea lua decât drumul drept și sigur (Străina).  
Lucian e convins, într-o euforie a sentimentelor, de statutul divin al Elenei din sufletul 
său și participă cu toată dăruirea la spălatul ritualic al moartei sale: „Fusese vorba că 
trebuie spălată moarta și, cum numai el, nenorocitul, era acolo om de înțeles, cerca «a 
face» și pe asta, dar iată că încremenise, cu dinții înfipți până la sânge în buza de jos” 
(Străina).  
Prin moartea femeii iubite, Lucian conștientizează ideea de fidelitate... pentru 
Ina. ,,În viață, Elena era derivativul imaginației lui, era împlinirea idealului femenin, 
avută acolo, subt ochi, oricând, ca pâinea de toate zilele – termenul de comparație 
care, în loc să-l depărteze de căsnicie, îl menținea acolo, pe același loc...” (Străina). 
Elena nu îl eliberează total după moartea ei, ci îi impune însuși devotamentul față de 
soția Ina, căci doar cel ce iubește cu adevărat găsește rostul celui ce nu mai e:  
Moartă, iată că inconștient ea devine pentru Lucian ceea ce e femeia pe care ai 
iubit-o și ai pierdut-o, simțirea de diversiune necesară lui Lucian era ea, fără ca 
el să-și dea seama – acum când nu mai e, ceva din el a hotărât că va fi fidel celei 
moarte, dorințelor ei pe care le va împlini și care se rezumă în Ina. Așadar, ca o 
mamă, Elena stă între ei, fără de știrea lui însă, Lucian îmbogățește această 
simțire așa de limpede cu toate nuanțele lucrului secret, interzis. (Străina)  
Către finalul romanului, Lucian, prin tenacitate și echilibru, înțelegere și apropiere, 
reușește să o ajute pe Ina să uite de Leopard. 
Acumulările verbale din fragmentele citate trădează stările personajului și 
expun complexul oedipian conștientizat, eliberat de Lucian odată cu moartea Elenei. 
Există, inevitabil și nerecunoscut, un fior al pasiunii carnale în momentul în care 

trupul doamnei se află în apropierea ,,ginerelui”: ,,cele două strigoaice țineau trupul 
întins, una de subt cap, una de subt șale. Lucian nu putea descleșta gura, atunci cercă 
a mișca brațul și reuși a face un semn cu mâna; apa clipoci, zvârlind pe gâtul lui un 
strop călduț ca roua la soare” (Străina). Este în această din urmă atingere a boabei de 
apă din baia ritualic-mortuară, un instinct sexual alimentat de frustrările anterioare, de 
goliciunea femeii iubite, de refulările tardive și de proiectarea ei într-o aură a 
perfecținii:  
– E potrivită! se lăudă masterița, despre temperatura apei, străina ceea nelegiuită, 
care o ținea pe după gât. Pe mizerabila ceea o va ucide pe urmă, hotărî Lucian; 
acum, pradă unei grozave uri pentru aceea, îi păru totuși miraculos și se bucură 
că o țineau așa de frumos, ca pe o tavă de aur, numai de cap și de picioare. Vru 
să gândească că orice lucru are arta lui... dar cu ce să gândească, deoarece el era 
tot numai ochi lacomi. Fără de voie! (Străina).  
În aceste priviri însetate se ascunde un instinct masculin-animalic-pueril al 
contopirii cu feminitatea. Lucian este în stare să ucidă maștera ce îi scaldă femeia 
iubită doar pentru că o atinge, doar pentru că este în stare să pună mâna pe corpul ei 
alb și perfect. Din gesturi și atitudini ni se conturează simularea unui act sexual 
ritualic, dorit de bărbatul îndrăgostit, măcinat de posibilitatea de a-și pierde femeia 
dragă. E un blestem, o obsesie, o dorință ce îl îndepărtează pe Lucian de omenesc și 
îi anihilează orice eleganță morală. Bărbatul uită de tot și se oferă unui fior ce îi aduce 
plăceri nebănuite, chiar și în situația în cauză. Uită de soție și se canalizează ,,către ea, 
femeia goală, superbă, către măreața goliciune, cea sfântă și păgână, goliciune 
dezvelită fără smerenie, deoarece acum poate conștientă de sine și de ce simțea 
celălalt... El adică! Consimțită goliciune, și anume pentru ochii lui...” (Străina).  
Elena este perfectă și i se oferă lui, este supremă și goală, este dorința ce 
fusese înăbușită anterior, dar eliberată cu această ocazie. Lucian are în Elena ceea ce 
o zbuciumă constant pe Ina: Leopordul ei. Femeia matură, iubita dorită, perfecțiunea 
feminină, toate aceste idealuri îi fuseseră refuzate anterior, iar acum ținea cu tot 
dinadinsul să le elibereze, simțind fiorul pasiunii ardente. Tema vehiculată este 
reorganizată, schimbându-i-se membrii: femeia matură și bărbatul tânăr. Între cei doi 
există o ,,rețea complicată de transferuri în idealitate și simbol ce va fi angrenată spre 
a rarefia tensiunea originară a temei, epurând carnalitatea ispitei”11. 
Totul culminează cu momentul ideal al întâlnirii celor doi: ea, în formă inertă, 
el, implicat total și viu. Relația om-strigoi dobândește în paginile celei de-a doua părți 
din romanul Străina un suflu modern, o notă distinct; prozatoarea a încercat în 
numeroase rânduri să concilieze monologul interior al personajului masculin cu 
trăirile instinctive. Modernitatea apare tocmai prin prezența imediată a Inei, cea care 
ar fi vrut să fie doar ea iubită de Elena și se dovedește, deseori, geloasă pe sentimentele 
Elenei pentru Lucian. Este inserată în acest triunghi amoros o notă perfidă, lesbiană. 
Ina îi reproșează: ,,Ești amorezat de soacră-ta, fiindcă la alte femei nu mai ai preț!”, 
iar răspunsul lui o dezarmează: „ – Da! Mărturisesc acest amor platonic, unicul de 
acest fel! Răspunsese Lucian cu seriozitate.” (Străina) Când Doamna Elena moare, 
chiar și Ina simte deznădejde văzând  
trupul lăsat încă pe pat, așa cum îl pusese servitoarea. Vlad nu vroise să facă el 
actul de deces, i se părea cu neputință să certifice un astfel de lucru. Urmase apoi 
 
11 Hortensia Papadat-Bengescu, Opere, III. Romane (Străina – roman inedit), op. cit., p. 1660. 

tot ce urmează, fie chiar în prezența Inei și a lui Lucian, fie în apropiere, ei fiind 
totuși comparși, spectatori, oameni în sare, oameni de gheață. (Străina) 
Așadar, Elena dobândește, în special în romanul ultim, complexitate, se 
învelește în aura ineditului oedipian și acoperă, cu existența ei, cuplul Ina-Lucian, ca 
protectoare a Străinei, ca iubită, ca mamă, ca model feminin atât pentru ea, cât și 
pentru tânărul ei soț.   

PATRIMONIUL IMATERIAL :  
MATRICE CRONOTOPICA ȘI DIALOG INTERCULTURAL 
 
Patrimoine immatériel : matrice chronotopique et dialogue interculturel 
Notre ouvrage propose une présentation de la problématique du patrimoine culturel 
suivant deux coordonnées communicationnelles: la structuration de profondeur, 
matrice, de l’élément de patrimoine, respectivement la diffusion, la pénétration 
horizontale, au niveau de l'échange interculturel de connaissances, de savoir. Nous 
proposons l'approche du patrimoine culturel immatériel en tant que processus de 
communication utilisant le modèle génératif de l'altérité culturelle (Floria, 2014) qui 
considère l'altérité comme une construction discursive investie sémantiquement dans 
des contextes particuliers d'existence et d'expérience sociale. 
Mots-clés : patrimoine culturel immateriel, tango, dialogue interculturel, modèle 
chronotopique de l’alterité 
 
1. Un element de patrimoniu imaterial: tangoul 
 Parte integrantă a moștenirii transmise de generații, patrimoniul cultural 
imaterial face referire la acele forme de expresie a cunoașterii lumii, păstrate în 
memoria comunităților prin practicarea lor neîntreruptă. Prezervarea patrimoniului 
cultural în cadrul UNESCO este instituționalizată prin semnarea, la 16 noiembrie 
1972, a Recomandărilor privind protecția la nivel național a patrimoniului cultural 
și natural, document în care patrimoniul cultural este abordat cu precădere sub 
aspectul său material, incluzând clădiri, monumente considerate de mare valoare 
istorică, științifică sau artistică. În 2003 este semnată Convenția pentru salvgardarea 
patrimoniului cultural imaterial, caracterizat de „practici, reprezentări, expresii, 
cunoștințe, abilități – precum și instrumente, obiecte, artefacte și spații culturale 
asociate lor – pe care comunitățile, grupurile și, în unele cazuri, indivizii le recunosc 
ca parte a moștenirii lor culturale”. Acesta este „transmis din generație în generație, 
este recreat continuu de către comunități și grupuri ca reacție la mediul lor, la 
interacțiunea lor cu natura și istoria proprie și le asigură un sentiment de identitate și 
continuitate, promovând astfel respectul pentru diversitatea culturală și creativitatea 
umană” în următoarele domenii : „a) tradițiile orale și expresiile, inclusiv limba ca 
vehicul al patrimoniului cultural imaterial; b) artele spectacolului; c) practicile sociale, 
ritualurile și evenimentele festive; d) cunoștintele și abilitățile privitoare la natură și 
univers; e) meșteșugurile tradiționale”2.  
Deși Lista reprezentativă a UNESCO include artă tradițională, meșteșuguri 
sau obiceiuri (România, de pildă, a inclus în această listă tehnica realizării scoarței în 
 
1  Universitatea „Vasile Alecsandri” din Bacău. 
2 Records of the General Conference, 32nd Session, Paris, 29 September to 17 October 2003, 
disponibil online la http://unesdoc. unesco.org/images/0013/001331/133171e.pdf., tradus și 
citat în Adina Hulubaș, „Direcții de abordare a patrimoniului cultural imaterial și limitele lor”,  
Anuar de lingvistică și istorie literară (Alil), t. LV, 2015, București, p. 143, 
http://www.diacronia.ro/ro/indexing/details/A25169/pdf. 
Studii şi cercetări ştiinţifice. Seria Filologie, 41/2019 
180 
România și Republica Moldova, tradiția Mărțișorului, Doina, dansul călușului etc.), 
nu dimensiunea materială a tradiției interesează ca patrimoniu imaterial, intangibil, ci 
tehnicile străvechi, credințele, practicile, cunoașterea care stă la baza realizării sale 
concrete. Caracterul intangibil al elementelor de spiritualitate populară generatoare de 
amprente materiale ale civilizației, diseminate în cadrul unei rețele comunitare de 
difuziune este evidențiat în toate definirile și terminologiile folosite pentru 
desemnarea sa. O distincție operațională se realizează între folclor, patrimoniu oral 
(trasmiterea prin viu grai, neînregistrată prin nicio modalitate tehnică, a cunoașterii 
respective) și patrimoniu cultural imaterial, toate cele trei concepte făcând trimitere 
la cunoștințe transmise oral, în cadrul comunității, fiind, din acest motiv, supuse 
evoluției, transformării. Definiția patrimoniului cultural imaterial din cadrul 
Convenției „include între domeniile vizate expresiile și tradițiile orale, incluzând 
astfel dimensiunea lingvistica a zestrei culturale în sfera semantică a inefabilului 
spiritului uman”3, o moștenire culturală impalpabilă, vie. Denumirea engleză, 
„moștenire culturală intangibilă” („intangible cultural heritage”) surprinde 
implicațiile socio antropologice ale culturii populare, prin ideea de practici active, 
colective, transmise din generație în generație în cadrul unor comunități. De altfel, 
conceptul de „Living Human Treasures” (rom. „Tezaure umane vii”) îi desemnează 
pe membrii comunității care posedă această cunoaștere tradițională și care sunt în 
măsură să transmită mai departe știința lor generațiilor viitoare. Sintetizând baleiajele 
terminologice menite să surprindă cât mai potrivit caracterul sugerat „material” prin 
utilizarea termenului patrimoniu (fr. patrimoine), respectiv trăsătura „genetică” 
sugerată de termenul moștenire (engl. Heritage, dar și Legacy), Adina Hulubaș arată 
că  
Aceste eforturi conceptuale și de cuprindere abstractă a bagajului de informații 
străvechi reperabil în zilele noastre au în comun în principal ideea unei vechimi 
considerabile, aspect care se intersecteaza semantic cu noțiunea de „tradiție”. În 
plus, ansamblul de date etnofolclorice are o funcție identitară, conferă un statut 
specific unei comunități, care poate fi înrudită sau distinctă de alte asemenea 
grupuri culturale în paleta diversității de pe glob. Un ultim aspect este indicat de 
termenul viu; cultura tradițională aflată în atenția Convenției pentru 
salvgardare... este activă și în plină transmitere, ideea de moștenire sau 
patrimoniu acoperind toate cele trei dimensiuni temporale: trecut, prezent și 
viitor, un viitor fericit sperat, pentru care lucreaza legislația actuala4. 
 Convenția din 2003 prevede o serie de strategii și de măsuri de salvgardare a 
zestrei culturale imateriale. În țările europene se întocmesc repertorii naționale ale 
patrimoniului cultural imaterial5, se realizează activități menite să pună în valoare 
aceste tradiții. O categorie importantă a acestor activități o reprezintă festivalurile, 
datorită faptului că majoritatea țărilor europene prezintă o urbanizare avansată și 
comunități rurale scăzute sau chiar dispărute, cum este cazul Olandei, Scoției, 
Elveției, Belgiei, Franței etc. Se propun și măsuri de natură educațională. În Scoția, 
programa școlară include și informații despre tradițiile și spiritualitatea populară. In 
 
3 Ibidem, p. 145. 
4 Ibidem, p. 146. 
5 Pentru România s-a realizat, în anul 2009, un repertoriu în două volume, de către un grup de 
cercetători coordonați de Sabina Ipas, iar în 2013 a apărut un astfel de repertoriu și în Republica 
Moldova, sub coordonarea cercetătoarei Varvara Buzilă. 

Germania, țară puternic industrializată, se pune accent pe mediatizarea patrimoniului 
imaterial, pe practicile culturale „vii”, active. Elveția administrează problema 
patrimoniului cultural conform principiului subsidiarității, al descentralizării. În 
Elveția a fost creată o bază de date online a tradițiilor vii, disponibilă în cele patru 
limbi naționale și în limba engleză, cuprinzând, alături de practici rurale, practici 
urbane, ca și în Scoția și în alte societăți industriale avansate. 
În anul 2009, Argentina și Uruguay propun includerea tangoului în Lista 
reprezentativă a patrimoniului cultural imaterial al umanității.  
Tradiția argentiniană și uruguayană a tangoului, acum renumită în întreaga lume, 
s-a născut în zonele populare din orașele Buenos Aires și Montevideo, în bazinul 
Rio de la Plata. În această regiune în care se amestecă imigranți europeni, 
descendenți ai sclavilor africani și localnici, creolii, a apărut un amestec eteroclit 
de obiceiuri, credințe și ritualuri care a evoluat într-o identitate culturală 
distinctă. Printre cele mai cunoscute forme de exprimare a acestei identități, 
muzica, dansul și poezia tangoului reprezintă, deopotrivă, atât o reflecție, cât și 
un vector al diversității și al dialogului cultural. Practicat în sălile tradiționale de 
dans din Buenos Aires și Montevideo, tangoul își extinde spiritul comunității în 
întreaga lume, adaptându-se la evoluțiile, în timp, ale lumii. Astăzi, această 
comunitate reunește muzicieni, dansatori profesioniști și amatori, coregrafi, 
compozitori, textieri și profesori care predau această artă și descoperă comorile 
naționale contemporane asociate culturii tangoului. Tangoul este sărbătorit ca o 
componentă a patrimoniului național din Argentina și Uruguay, semn al 
răspândirii considerabile a acestei muzici urbane populare6. 
Comparând acest „obiect” de patrimoniu provenind din America de Sud cu exemplele 
discutate mai sus de sorginte europeană trebuie să remarcăm câteva caracteristici ale 
acestui produs cultural : 
1. Tangoul nu derivă din tradițiile etnofolclorice ale unei comunități închise, rurale ;  
2. Dacă sensul constituirii obiectului de patrimoniu este, în Europa, „unitate în 
comunitate”, am putea spune că, în cazul tangoului, identificăm o „unitate în 
diversitate” ; 
3. Tangoul este „transcultural” : din amestecul de populații, cu expresii culturale 
diferite, se naște o formă nouă, impregnată de aceste influențe ; 
4. Parcursul socio antropologic al obiectului de patrimoniu este, în Europa, centrifug, 
„tinde să se îndepărteze de centru”7 ; în cazul tangoului argentinian considerat ca 
obiect de patrimoniu, sensul este unul centripet, „care tinde să se apropie de centru”8 
5. Tangoul s-a născut din disperarea dezrădăcinării. Pentru Tzvetan Todorov, „omul 
dezrădăcinat” este cel care a tăiat rădăcinile țării din care provine, devenind un „altul”, 
în „altă parte”, relativizându-l pe „acasă”9. Tangoul este expresia devenirii identitare 
 
6 https://ich.unesco.org/fr/RL/le-tango-00258?RL=00258, traducerea noastră. 
7 Conform MDA (2010), preluat pe DEX online, 
https://dexonline.ro/intrare/centrifug/246310/paradigma 
8 Ibidem, https://dexonline.ro/definitie/centripet 
9 Tzvetan Todorov, Omul …, op. cit., pp. 27-29. 

a unei populații eterogene, alcătuită în mare parte din emigranți, care a transpus în 
această muzică și în acest dans căutarea de sine, nostalgia identității, dilema identitară. 
2. Sub incidența modelului cronotopic al alterității 
 În anul 1965, Jorge Luis Borges dedică o serie de patru conferințe tangoului 
argentinian10, pe care îl consideră produsul reprezentativ pentru cultura argentiniană. 
Periplul pe care îl propunem în rândurile următoare se bazează pe această viziune „din 
interior” asupra tangoului argentinian, o bună parte din documentarea conferințelor 
având la bază istorii orale ale căror protagoniști sunt chiar „cei dintâi cântăreți și 
dansatori, cu lumea tangoului, cu artiștii tangoului”11.  
Istoria tangoului, arată Borges, este legată de istoria regiunii Rio de la Plata, a 
orașului Buenos Aires, a Argentinei. Regiunea respectivă devine orizontul matriceal 
al genezei acestui produs cultural – tangoul : 
V-aș propune să examinăm – fie și foarte sumar – istoria noastră argentiniană, 
această istorie scurtă în timp, deoarece nu ajunge să măsoare nici două veacuri, 
dar atât de bogată în evenimente dramatice, ca toate istoriile, și poate mai mult 
decât alte istorii. […]  
Să ne gândim […] la cucerirea parțială a acestor teritorii, să ne gândim că țara 
noastră a fost una dintre coloniile cele mai sărace , mai periferice, mai suburbane, 
am putea zice, ale vastului imperiu spaniol. […] 
Să ne gândim apoi la întemeierea orașelor, care la început trebuie să fi fost simple 
garnizoane. […] Să ne gândim apoi la războaie […], închegarea statului național. 
Și, pe deasupra, faptul că Buenos Aires a ajuns unul din marile orașe ale lumii. 
[…] Și toate acestea cuprinse în ceva mai mult de o sută cincizeci de ani. Și 
petrecute într-un mod întru câtva secret, de vreme ce nu trece, cu puține excepții, 
dincolo de granițele țării. […] Și să ne gândim că toată această mișcare începe 
într-o câmpie pierdută pe care nici măcar nu creștea iarbă, sau era foarte puțină… 
Să ne gândim că lumea știe puține lucruri despre ea, în afară de două cuvinte : 
două cuvinte care se aud la Edinburgh, la Stockholm, la Praga, poate la Tokyo 
sau în Samarkand atunci când cineva pomenește de Republica Argentina. Aceste 
cuvinte se referă la un om sau la o muzică (și totodată un dans). Muzica este 
tangoul, iar omul este gauchoul12. 
Iată, așadar, spațiul-timp al constituirii identității argentiniene și al tangoului 
ca produs reprezentativ al său. Simbioza celor două dimensiuni ale identității culturale 
este sugerată de conceptul de cronotop, discutat de Mihail Bahtin în orizontul științei 
literaturii, concept care, alături de dialogism, sunt asumate și de domeniul studiilor 
culturale. Gabriel Mardare abordează comunicarea interculturală într-o viziune 
sistemică, integrând în această paradigmă cronotopul bahtinian și „noua comunicare” 
 
10 Ediția în limba română apare în 2018, în traducerea lui Andrei Ionescu, la editura Polirom, 
sub titlul Tangoul: patru conferințe. În „Nota editorului” se arată că aceste conferințe sunt 
menționate în presa vremii, „la rubrica de publicitate a ziarului La Nación, la pagina 6 a 
numărului din 30 septembrie 1965”. Prima ediție a apărut în 2016, iar drumul acestei cărți este 
astfel rezumat de César Antonio Molina: „întreg acest periplu reprezintă simbolic ce înseamnă 
comunitatea noastră iberoamericană: un galician înregistrează conferințele unui argentinian; 
galicianul îi încredințează înregistrarea unui basc, iar bascul, la rândul lui, o încredințează altui 
galician, pentru ca, în final, documentul unui argentinian, unul din marii maeștri ai literaturii 
din toate veacurile, să vadă lumina tiparului” (pp. 6-7). 
11 Jorge Luis Borges, Tangoul..., op. cit., prima conferință, „Originile tangoului”, p. 12. 
12 Ibidem, pp. 16-19. 

a lui Alex Muchielli – teoriile sistemică (comunicarea-participare) şi semio-
contextuală (comunicarea-proces).  
Teoria cronotopică a comunicării pe care o propune Gabriel Mardare13 
postulează decelarea, în „concertul” comunicării culturale, a patru dimensiuni 
cronotopice, care sunt actualizate sincretic în cadrul unui fapt cultural: 
1. Cronotopiile etnoidiomatice, sintetizate prin expresia a fi parte, se raportează la 
componenta lingvistică a identităţii etnoculturale și la elementele contextuale (de 
natura sociopolitică, antropologică etc.) corelate cu aceasta; 
2. Cronotopiile corporalităţii, sintetizate de expresia a avea parte, care se referă la 
dimensiunea spațială și corporală în comunicare; 
3. Cronotopiile corpului social, exprimate prin sintagma a face parte din (a fi 
acceptat, recunoscut), ilustrează amprenta culturală a afilierii la un anumit grup 
(etnocultural, profesional etc.); 
4. Cronotopiile interacţionale şi tranzacţionale, trimit la componenta acțională a 
comunicării, sintetizată de sintagma a lua parte, reglementată de norme de ordin 
lingvistic şi social14. 
Abordarea sistemică a comunicării culturale în raport cu serii cronotopice 
reprezintă punctul de plecare al unei definiri sociosemiotice a alterității culturale. 
Modelul cronotopic al alterității15 duce la descrierea semiotică a celuilalt ca alteritate 
relativă în diferite tipuri de discurs din spațiul public, ca subiect sau obiect  al acestora, 
urmând sistemul buberian Eu și Tu vs Eu și Acela. „Se conturează, astfel, o 
sociosemiotică a alterităţii, care evidenţiază trăsăturile celuilalt, ca obiect semiotic, în 
măsura apariţiei lor discursive, în cadrul unor practici de comunicare. Alteritatea 
relativă se constituie şi se defineşte prin această organizare a elementelor comunicării 
în raport cu principalele categorii de diferenţe sociale şi culturale”16. 
Cadrajul sociosemiotic al alterității relative induce o privire asupra tangoului 
ca produs cultural și ca practică de comunicare. Apărut la 1880, precum precum jazzul 
în Statele Unite, în „saloanele de cea mai joasă speță”, tangoul era dansat de „cuțitari”, 
care se distingeau și vestimentar față de ceilalți: purtau „o pălărie obișnuită, cu eșarfă 
la gât, cu sacou strâmt, cu pantaloni burlan sau pantaloni bufanți, cu espadrile sau 
pantofi cu toc”17. Instrumentele folosite inițial pentru interpretarea muzicală erau 
pianul, flautul și vioara, la acestea adăugându-se mai târziu, pe la 1900, bandoneonul, 
un instrument de proveniență germană. Universul primelor tangouri, „Știuletele”, 
„Omul din Entre Rios”, „Apașul argentinian”, „Puștiul”, „Șapte cuvinte” era dominat 
de violență și lubricitate. La început este „un dans avântat și vesel”18. Figurile erau 
executate de bărbați, „nu le făcea niciodată femeia. Cel care conducea la dans era 
bărbatul, iar femeia trebuia să accepte dorința lui”19. 
 
13 Gabriel Mardare, Séries chronotopiques et matrices stylistiques dans l’élaboration des 
modèles de la communication interculturelle. Un possible dialogue entre Bakhtine et Blaga, 
în ROCSIR - Revista Română de Studii Culturale (pe Internet), no. 1/2005, pp. 33-48. Ediţia 
electronică: http://www.rocsir.usv.ro/archiv/2005_1/3GabrielMardare2005.htm. 
14 Ibidem, p. 37. 
15 Florinela Floria, Retorica alterității, Iași, Editura Universității „Alexandru Ioan Cuza”, 2014 
pp. 49-53. 
16 Ibidem, p. 51. 
17 Jorge Luis Borges, Tangoul..., op. cit., p. 26. 
18 Ibidem, p. 72. 
19 Ibidem, p. 36. 

În 1910, tangoul ajunge în Europa. Deși contestat în Argentina datorită 
„rădăcinilor sale infame”, el este dus de tinerii argentinieni „de familie bună, cu 
apucături de mardeiași, gata să sară la bătaie cu pumnii, fiindcă au fost primii boxeri 
din țară, au dus tangoul la Paris. Și când dansul a fost adoptat și a primit certificat de 
decență la Paris, atunci cartierul Nord, să spunem, l-a impus și-n orașul Buenos Aires, 
care acum îl acceptă și e un noroc că s-a întâmplat așa”20.  
„Vârsta de aur” a tangoului este plasată între 1910-1914. Perioada de 
răspândire în Europa și de revenire în Argentina marchează o cotitură identitară : 
tangoul se dansa în toată lumea, dar într-o formă ușor diferită față de cel de origine, 
„un dans lent, melancolic, voluptuos, […] din ce în ce mai trist”21. De la tangoul 
milonga, care nu avea text, este reflectată în textele de tango viața de cartier, 
ajungându-se la o tematică diversificată, general umană și sentimentală. Printre 
maeștrii care au contribuit la această „schimbare la față” a tangoului se numără Carlos 
Gardel, Francisco Canaro ș. a. Directorii de orchestră argentinieni îi învățau pe 
muzicanții europeni să cânte tango, în mediile aristocrate se învăța dansul argentinian. 
Borges ne ajută să recapitulăm : 
Tangoul a fost, și îndeosebi milonga, un simbol al fericirii. Dacă presupunem că 
lucrurile astea pot fi atinse de aripa veșniciei, cred că există ceva în sufletul 
argentinian, ceva salvat de acești umili și uneori anonimi compozitori din 
cartierele mărginașe, ceva ce se va întoarce. Cu alte cuvinte, cred, în sfârșit, că a 
studia tangoul nu e ceva inutil, a studia tangoul înseamnă a studia diversele 
vicisitudini ale sufletului argentinian22. 
 Mai arată Borges că, odată cu tangoul, argentinienii au început să fie observați 
și percepuți în lume, fiind identificați cu acest simbol. Considerăm că destinul 
tangoului ca produs cultural provine din minimalizarea identității ipse în urma 
receptării europene. Tango rămâne expresia spiritului îndrăzneț și liber al pampei 
argentiniene, dar în același timp se adresează sufletului uman, care intră în conexiune 
cu sine prin celălalt, în actul performativ al dansului. 

Luminița Drugă 1 
 
 
 
TEZAURE ÎN CONTEMPORANEITATE 
 
 
Treasures in contemporaneity 
The controversial word „heritage”, usurper of the syntagm „historical monument” 
(Choay: 2014) is a key word of the last decades. If until recent years, history was the 
science holding a direct connection with a country's heritage, today, the term has been 
viewed in a more complex perspective and it is claimed by more sciences 
(architecture, ethnography). We can thus speak about national, material, immaterial, 
gastronomic, social, etc. heritage. Additionally, the stress was transferred from the 
strictly material level with which heritage was associated towards the immaterial one 
and, starting with 1993, towards the human level. Our work intends to illustrate a new 
concept in the field of heritage/heritology namely that of „living human heritage.” The 
immaterial is transmitted to future generations through the human factor. The 
identification of these preservers of and innovators in material goods constitutes the 
new direction of activities for preserving and valorizing elements of heritage, 
contributing to promoting respect for cultural diversity and human 
creativity.  Fortunately, there still exist among us individuals that have been granted 
the title of „human heritage” who want to transmit to future generations what they 
have earned and saved during a lifetime.  
Cuvinte-cheie: cultural heritage, patrimonialization, patrimoniology, treasure 
I. Patrimoniu, patrimonializare, patrimoniologie 
I.1.Patrimoniul 
Moștenirea înaintașilor, indiferent de forma sub care s-a transmis generațiilor 
următoare (construcții, tezaure) a fost sursă de dispută între indivizi sau chiar între 
națiuni (Tezaurul României de la Moscova). Ultimele decenii sunt dominate de 
globalizare și mondializare, procese care și-au pus amprenta în mai toate domeniile 
de activitate, iar dorința de uniformizare a fost contrabalansată prin patrimoniu unul 
dintre cuvintele-cheie intens vehiculat de către toate tipurile de media și folosit de 
diversele industrii patrimoniale (turismul).  
Termenul, moștenit (din lat. patrimonium, fr. patrimoine), avea sensul primar 
de „bun moștenit care le revine copiilor de la tați și mame după lege”, dar s-a îmbogățit 
cu noi accepții. O privire diacronică relevă transformări în privința percepției acestuia. 
În dicționarele de la începutul secolului XX, patrimoniu este înregistrat drept: 
n. 1. averea provenită de la părinți: separațiune de patrimoniu; 2. fig. ceea ce 
aparține natural cuiva: devotamentul e patrimoniul sufletelor alese, (cf. 
Șăineanu:1929); patrimóniŭ n. (lat. patrimonium). Averea provenită de la tată 
saŭ de la mamă. Fig. ceĭa ce posezĭ în natură saŭ din ordinea lucrurilor, 
apanagiŭ: vitejia, știința e patrimoniu acesteĭ familiĭ (cf.Scriban:1939); 
patrimoniu, patrimonii, s. n. 1. (Jur.) totalitatea drepturilor și a obligațiilor cu 
valoare economică, precum și a bunurilor materiale la care se referă aceste 
 
1 Universitatea „Vasile Alecsandri” din Bacău. 

drepturi, care aparțin unei persoane (fizice sau juridice); (sens curent) bun 
moștenit prin lege de la părinți (sau de la rude); avere părintească. ◊ separație de 
patrimoniu = separare legală a bunurilor personale ale cuiva de bunurile 
moștenite sau a averii soțului de zestrea soției. 2. totalitatea bunurilor care aparțin 
colectivității și sunt administrate de către organele statului; bun public. ♦ bunuri 
spirituale care aparțin întregului popor (fiind transmise de la strămoși); moștenire 
culturală; p. ext. bunuri spirituale, culturale etc. care aparțin omenirii întregi, cf. 
DEXI, s.v.).  
Primul sens al lui patrimoniu era, așadar, cel de „bun moștenit”, însă, odată 
cu trecerea timpului, acesta devine sens secundar, pentru că cea mai cunoscută 
accepție a termenului este aceea de „bunuri (materiale sau spirituale) care aparțin unei 
colectivități”. Poate acesta ar fi motivul pentru care patrimoniul este înregistrat în 
dicționarele contemporane, în primul rând ca termen din metalimbajul juridic și s-a 
menținut în limbă română mai  ales prin tipare sintactice specifice acestuia, până către 
finalul de secol XX (patrimoniu de afectațiune „patrimoniul de gestiune al unei 
afaceri”, separație de patrimoniu „separarea legală a bunurilor personale ale cuiva de 
bunurile moștenite sau a averii soțului de zestrea soției”, drepturi patrimoniale 
„formează latura activă a patrimoniului”, obligaţiile patrimoniale „latura pasivă a 
acestuia”, patrimoniu social. În funcție de diversele categorii, patrimoniul poate fi 
calificat ca patrimoniu istoric, arhitectural, monumental, urban, peisajer. După 
modul în care acesta este inserat în temporalitate, se poate vorbi despre patrimoniul 
istoric sau patrimoniul contemporan2.  
Istoria lexemului consemnează că în Evul Mediu, patrimoniul se înscria mai 
ales într-o sferă familială şi numai obiectele  care interesau viaţa religioasă angrenau 
grupuri mai largi de oameni și suscitau interesul colectiv. De la sfârşitul secolului 
XVIII s-a manifestat un tot mai accentuat interes pentru patrimoniul colectiv, care a 
însemnat o deplasare a centrului de interes de pe valorile sacre, religioase, cu valoare 
emblematică majoră, pentru o comunitate, pe cele cu semnificaţie mai largă, istorică, 
în primul rând. Această viziune a decurs din necesitatea de a salva şi transmite cât mai 
multe dintre mărturiile referitoare la trecutul comun al colectivităţilor, iar criteriul de 
includere în acest proces nu mai este numai unul estetic, ci unul de reprezentare 
socială şi identitară.  
Deși moștenit din latină, cuvântul patrimoniu nu s-a bucurat de prea multă 
atenție până prin anii ’70 ai secolului trecut, moment până la care patrimoniul era 
identificat, în special cu dimensiunea lui materială, cu monumentul istoric care se 
referă la un construct intelectual și are o valoare abstractă de cunoaștere, întrucât nu a 
fost construit intenționat, așadar nu e un artefact intențional, creație ex nihilo a unei 
comunități umane cu scopuri memoriale. De aceea se poate spune că el nu se 
adresează memoriei vii, fiind ales, intenționat, dintr-un corpus de edificii preexistente 
datorită valorii sale pentru istorie3 și promovat, în ultimii ani, în special, în scopuri 
turistice (patrimoniul turistic). Anii 1931 și 1964 au importanță deosebită pentru ceea 
ce a însemnat și va însemna și în deceniile următoare conservarea istoriei și a 
monumentelor istorice. Sunt anii în care s-au organizat, mai întâi la Atena și apoi la 
Veneția conferințe internaționale despre conservarea artistică și istorică a 
 
2 Françoise Choay, Patrimoniul la răscruce. Antologie de luptă, trad. Kazmer Kovacs, Editura 
Ozalid, 2014, p. 9. 
3 Ibidem, p. 17. 

monumentelor. După 1960 termenul patrimoniu tinde să înlocuiască structura 
„monument istoric”, iar „moartea” simbolică a monumentului este consfințită în 1978 
când, în Franța, Direcția monumentelor istorice devine Direcția patrimoniului 4.  
În țara noastră, monumentele istorice au devenit o categorie de bunuri 
protejate prin lege, la 17 noiembrie 1792, moment în care, prin decret regal este 
înființat primul organism abilitat în acest sens „Comisiunea Monumentelor Istorice”, 
compusă din cinci membri: V. A. Urechia, Titu Maiorescu, Constantin C. Arion, 
Grigore Tocilescu și George Sterian. Acest organism, devenit în perioada comunistă, 
Direcția Monumentelor Istorice, își va desfășura activitatea până în 1977 când va fi 
desființat de către structurile comuniste care distrug multe obiective care azi ar fi avut 
statut de patrimoniu pentru a permite regimului clădirea noii orânduiri sociale.  Anii 
`70 sunt considerați, și la nivel european  drept momentul de la care monumentul 
istoric „moare” fiind uzurpat de către patrimoniu, iar la nivel internațional  regăsim 
două variante lingvistice ale noțiunii de patrimoniu. Cultura anglofonă folosește 
termenul heritage, care nu este sinonim cu patrimoniu și are conotații referitoare la 
respectul datorat trecutului, moștenirii, sub toate formele ei.  Cultura francofonă 
preferă patrimoniu, termen vehiculat în timpul Revoluției Franceze  și reapare în anii 
1960 asociat de André Malraux cu adjectivul „cultural” referindu-se la gestionarea 
muzeelor și monumentelor istorice. Astăzi, patrimoniul este cu adresabilitatea directă 
către dimensiunea economică dominantă „bun moștenit”5. Începând din 1992, 
procesul de mondializare și impactul lui asupra tuturor practicilor legate de 
patrimoniul edificat al planetei s-a accelerat, iar garderoba patrimonială se diversifică, 
cuvântul intrând în tipare sintactice din ce în ce mai diverse. Se poate afirma că 
aproape  nu mai avem vreun domeniu de activitate în care să nu se găsească urme 
patrimoniale (patrimoniu viu, patrimoniu național, patrimoniu turistic, patrimoniu 
gastronomic, patrimoniu conceptual, sociologia patrimoniului cultural etc.).  
Există numeroase criterii și principii de clasificare a patrimoniului, fiind 
acceptate și promovate următoarele categorii, după cum se va vedea, construite 
aproape antitetic: patrimoniu cultural, patrimoniu natural, patrimoniu mobil, 
patrimoniu imobil, patrimoniu material, patrimoniu imaterial. În contextul 
globalizării, al mondializării, patrimoniul este revendicat nu numai ca element de 
identitate și de diferențiere, dar și având un rol extrem de important în educație și în 
integrarea socială. Componentă importantă a culturii și consecință directă a evoluțiilor 
socioculturale și chiar politico-economice, patrimoniul cultural, alcătuit din valori 
tangibile, dar, mai nou, și intangibile este asociat unei comunități sau etnii, și are o 
individualitate bine conturată prin care se face recognoscibil, fiind, în același timp 
factor de coeziune, dar și motiv de mândrie6. 
I.2. Patrimonializare 
Patrimoniul nu putea rămâne singur în limbă, așa încât și-a alcătuit o familie 
și din aceasta face parte și termenul patrimonializare, definit în dicționare simplu, 
drept „acțiunea de a transforma în patrimoniu” (DEXI, s.v.),  dar care, desemnează 
procesul mai amplu prin care societatea acordă unor bunuri, create într-un trecut mai 
 
4 Ibidem, p.34. 
5 Ibidem, p.36. 
6 Alexandra Zbuchea, Marketingul în slujba patrimoniului cultural, București, Editura 
Universitară, 2008, p. 7. 

mult sau mai puţin îndepărtat, calitatea de patrimoniu, şi a fost dezvoltat în ştiinţele 
sociale în special în ultimii 30 de ani, ca reacţie la constatarea amplorii pe care 
fenomenul patrimonial a înregistrat-o în cele mai diverse spaţii culturale.  
Patrimonializarea a început încă din secolul VI când monumentelor păgâne 
le este atribuită valoare memorială de către papa Grigore cel Mare (590-604), 
continuând prin inițiativa papei Enea Silvio Piccolomini, Pius II, (secolul XV), autorul 
celebrei bule Cum alman nostram urbem prin care sunt protejate monumentele antice 
ale Romei, pentru ca în secolul XIX, acestea să fie învestite cu titlul de „monumente 
istorice”7. În funcție de specializarea și domeniul de activitate din care a fost privită, 
patrimonializarea, denumită și salvgardare, conservare sau protejarea moștenirii 
culturale (Rus:2017), a fost oarecum prefigurată de curentul reevaluării etnicității, 
foarte activ după 1850 și care descrie în zilele noastre o serie de procese și realități ale 
societății contemporane aflate sub semnul „satului global”.  Din perspectivă strict 
antropologică, se consideră că prin acest proces, un obiect cultural care aparține unui 
sistem cultural specific este extras și integrat în alt sistem cultural prin ajustare 
morfologică și resemnificare, așadar, patrimonializarea se produce atunci când unele 
fenomene culturale, comportamentale și reprezentări nu mai sunt în contextul lor 
originar, fiind scoase și mutate, intervenindu-se asupra lor, fiind „acvarizate”8. Se 
ajunge la o resemantizare a patrimonializării, întrucât se creează un gen de 
„rezervație” (situația amerindienilor) pentru anumite manifestări culturale. Acest fapt  
s-a petrecut mai ales în țările puternic industrializate, cu un capitalism agresiv care a 
dus la dispariția comunităților rurale vii și unde a patrimonializa a ajuns să însemne 
resuscitarea unor aspecte culturale dispărute. În România, lucrurile au avut o evoluție 
diferită și interesantă. Epoca comunistă ne-a prezentat o patrimonializare cu scenă, în 
care după decenii de distrugere organizată a satului tradițional, aspecte matriciale ale 
acestuia, în special elemente folcloristice, au fost folosite de propaganda comunistă 
(Cântarea României în perioada comunistă). După anii 1990, creşterea spectaculoasă 
a numărului de bunuri, diversificarea tipurilor de patrimoniu şi lărgirea sferei de 
referinţă care depăşeşte astăzi graniţele naţionale prin implicarea ideii de „umanitate”, 
aşa cum sintagma de „patrimoniu mondial” impusă de UNESCO o arată, sunt 
indicatori ai expansiunii patrimoniale. În ultimele decenii, societatea românească s-a 
confruntat cu o creștere fără precedent a „bunurilor” care au căpătat acest statut, iar 
pentru unele dintre ele  se pare că a fost singura cale către salvarea de la extincție. 
Însă, în multe situații, patrimonializarea este strâns legată de politic. Primăriile și 
politicienii locali transformă actul salvgardării unui bun într-o industrie culturală, într-
o patrimonializare cu scenă9. O demonstrează Anul Centenarului Marii Uniri, prilej 
de aducere în atenția marelui public a unor tradiții și obiceiuri, revitalizate cu această 
ocazie. Aproape zilnic, media apare în fața publicului cu asemenea așa-zise „știri”: 
Centenarul în mâinile unui meșter mureșan care sculptează tradiții în lemn, 
Olimpiada meșteșugarilor din Dumbrava Sibiului:tradiții românești reînviate de 
copii, Obiceiuri, tradiții și superstiții în luna august (emisiunea Observator, Antena 
1). 
 
7 Françoise Choay, Patrimoniul …, op. cit., p. 79.  
8 Ibidem. 
9 Rus:2017 sinteza.ro/aproape-totul-despre-patrimonializare/ accesat în 21 noiembrie 2018, 
ora 14.15. 

II.1.Politici patrimoniologice 
Criza culturală determinată de globalizare, de industrializare a indus o 
„frenezie a patrimonializării” deoarece, în contrast cu ceea ce oferă și propune mass-
media modernă, patrimoniul înseamnă, pentru omul modern, în primul rând, unicitate 
și autenticitate, dorul de trecut. Simbol al valorii din ce în ce mai mediatizat și scos în 
față, pentru a ne legitima identitar, este patrimoniul cultural sub cele două variante 
mobil și imobil. Conform specificațiilor din Legea 182/2000,  patrimoniul cultural 
național mobil cuprinde bunuri cu valoare istorică, arheologică, documentară, 
etnografică, artistică, științifică și tehnică, literară, cinematografică, numismatică, 
filatelică, heraldică, bibliofilă, cartografică și epigrafică, reprezentând mărturii 
materiale ale evoluției mediului natural și ale relațiilor omului cu acesta, ale 
potențialului creator uman și ale contribuției românești, precum și a minorităților 
naționale la civilizația universală10. Noutatea în domeniului patrimoniul cultural o 
constituie însă, aplecarea către latura intangibilă a acestuia. Patrimoniul 
intangibil/imaterial suscită interesul organismelor interesate de păstrarea valorilor 
culturii umanității (UNESCO)  și de aceea au declanșat, mai ales în ultimii douăzeci 
de ani, programe și proiecte la care au aderat numeroase țări, de pe întregul 
mapamond, fiind ratificate mai multe convenţii internaţionale privind protejarea 
patrimoniului: Convenţia UNESCO privind protecţia patrimoniului mondial cultural 
și natural (2002); Convenţia UNESCO privind salvgardarea patrimoniului cultural 
imaterial (2003), Convenţia UNESCO privind protecţia și promovarea diversităţii de 
expresii culturale (2006), Convenţia-cadru europeană privind valoarea patrimoniului 
cultural pentru societate (2008)11.  România a aderat la aceste programe și astfel prin 
Legea nr. 410/2005 și-a dat acceptul pentru Convenția de salvgardare a patrimoniului 
cultural imaterial de la Paris, din 2003, pentru ca prin Legea nr. 26/2008, Parlamentul 
României să fixeze „cadrul general necesar pentru identificarea, documentarea, 
cercetarea, protejarea, conservarea, promovarea, punerea în valoare, transmiterea 
elementelor patrimoniului cultural imaterial, caracteristică definitorie a comunităților 
umane, ca factor de coeziune socială și de dezvoltare economică”.  
II.2. Avatarurile tezaurului 
Nu puțini sunt românii care de-a lungul timpului, prin activitatea lor, artistică 
sau științifică, au creat opere care au intrat în conștiința culturală europeană și, când 
spunem acestea ne gândim la sculptura brâncușiană, la muzica lui Enescu, filosofia 
lui Cioran sau lingvistica coșeriană. Însă, contribuțiile românești notabile la crearea 
patrimoniului cultural universal se datorează satului românesc, purtător al matricei 
identitare a poporului. De amintit înscrierea pe Lista reprezentativă a patrimoniului 
cultural imaterial al umanității a unor forme de manifestare artistică și spirituală unice 
în lume: ritualului călușului, nominalizat și acceptat în 2005, urmat de doina, 
octombrie 2009, ceramica de Horezu, decembrie 2012, colindatul în ceată 
bărbătească, decembrie 2013, practicile  culturale asociate zilei de 1Martie (dosar 
 
10 https://lege5.ro/Gratuit/gi3dmnrv/legea-nr-182-2000privindprotejareapatrimoniului-
cultural-national-mobil. 
11 Elena Ploșniță, „Patrimoniu și patrimoniologie în sistemul educațional al Republicii 
Moldova: actualitate și necesitate”, în vol. Noi tendințe în protecția și promovarea 
patrimoniului cultural, național și european, Chișinău, Pontos, 2013, p. 10. 

elaborat împreună cu Republica Moldova, Republica Bulgaria și Republica 
Macedonia) acceptat în  decembrie 2017.  
După secole în care patrimoniul a fost valorizat în special prin cadrul construit 
al societăților umane, garderoba patrimonială a umanității se înnoiește cu un nou tip 
de bunuri patrimoniale, tezaurele vii. În acest sens, UNESCO a stabilit  un obiectiv 
important al activității sale care se referă la promovarea respectului față de diversitatea 
expresiilor culturale și conștientizarea valorii acestei diversități la nivel local, național 
și internațional. În seria proiectelor patrimoniologice internaționale a fost inițiat 
programul Tezaur Uman Viu (denumit în continuare TUV) care vizează salvgardarea, 
păstrarea și transmiterea patrimoniului cultural imaterial și creșterea gradului de 
recunoaștere și vizibilitatea a păstrătorilor și transmițătorilor elementelor de 
patrimoniu cultural imaterial în cadrul comunităților din care fac parte. Creat de 
coreeni în anul 1993, programul a fost îmbrățișat de mai multe țări, pe întregul 
mapamond, existând în mai multe variante de titlu: Master of Art „Maestru al artei” 
(France), Bearer of Popular Craft Tradition „Păstrător al tradiției meșetșugului 
popular” (Czech Republic), National Living Treasure „Tezaur Național Viu” 
(Republic of Korea), Holder of an Important Intangible Cultural Property „Păstrător  
al unui important tezaur cultural intangibil” (trad. n.) (Japan and Republic of Korea). 
Se dorește așadar, identificarea acelor ființe umane capabile să transmită un anumit 
element de patrimoniu imaterial, în forma și cu mijloacele tradiționale nealterate și 
care, prin munca și priceperea lor contribuie la asigurarea viabilității acestuia. TUV 
urmărește recunoașterea calităților acelor persoane considerate creatoare și 
transmițătoare a unor elemente ale unui domeniu de patrimoniu cultural imaterial, 
exclusiv în forma și cu mijloacele tradiționale. Titlul TUV este viager, personal și 
netransmisibil și este acordat de către Comisia națională pentru salvgardarea 
patrimoniului cultural imaterial. Anual, Comisia acordă numai 5 asemenea titluri. 
Calitatea de purtător, cunoscător și transmițător de modele culturale tradiționale 
trebuie să fie recunoscută nu numai de comunitatea pe care o reprezintă, ci și de lumea 
științifică. Satul românesc, magie a matricei identitare a neamului, se recomandă prin 
felul unic în care fiecare regiune a știut să stilizeze motivele preluate. Matricea 
identitară  a unui sat exprimă, pe lângă valori materiale (port popular tradițional, 
țesături, covoare, mici meșteșuguri, alimentație tradițională) și valori spirituale 
(tradiții, jocuri, educație), iar astăzi, în  satul global „global village”, satul românesc 
pare să strige cu toate puterile, asemenea poetului dornic să-și recapete tinerețea Pe 
mine, mie redă-mă… (Mihai Eminescu). După mii de ani în care ne-am obișnuit să 
căutăm și să asociem tezaurele cu străfundurile pământului, acum realizăm că avem 
privilegiul de a avea printre și lângă noi, tezaure. 
 Din definiția lexicografică a lui tezaur, tezaure: 
s. n. 1. cantitate mare de bani, bijuterii, pietre scumpe sau obiecte reprezentând 
valori spirituale, strânse și păstrate în loc sigur; p .  e x t .  avere, bogăție 
(mare). Dacă cercetăm uneori tezaurele mănăstirii, o facem dintr-un imbold 
deșert de curiozitate. GALACTION, O. I 222. S-a oprit îndelung la vitrina 
cubică de cristal, din mijloc, unde se află tezaurele regilor goți. C. PETRESCU, 
A. 319. Am aruncat cu pumnul întregul meu tezaur, Voind să-ntind pe cale-i un 
lung covor de aur. ALECSANDRI, T. II 135. ◊ F i g .  Poate să te vadă cineva 
fără să te iubească, cînd nutrește în piept un tezaur de amor? NEGRUZZI, S. III 
70. ♦ loc (ținut sub cheie) unde se păstrează obiecte de preț. Și el e emirul, și are-
n tezaur Movile înalte de-argint și de aur. MACEDONSKI, I 142. ♦ cantitate de 

bani sau de obiecte prețioase, ascunse de multă vreme în pământ și descoperite 
întâmplător; comoară. Apele Oltului scot din adâncimile de piatră ale munților, 
în fundul cărora oamenii și-au închipuit totdeauna că stau zăvorâte fabuloase 
tezaure, adierea fără de preț a tinereții eterne. BOGZA, C. O. 109. 2. totalitatea 
aurului și a altor metale prețioase, efecte etc. care se găsesc în depozitul unei 
bănci de emisie, constituind acoperirea biletelor de bancă sau a bancnotelor 
emise. ♦ (Mai ales determinat prin «public», «al țării», «al statului») Patrimoniul, 
averea, totalitatea bunurilor unui stat. ◊ Bon de tezaur v. b o n  (2). ♦ locul unde 
se păstrează depozitele de metale prețioase, patrimoniul în bani sau în efecte al 
statului sau al unei bănci; vistierie, trezorerie. 3. F i g .  ceea ce este socotit ca 
foarte prețios și folositor, ceea ce este foarte iubit și prețuit; comoară, odor. Pe 
lume, tu mi-ești singurul tezaur, Tu, artă fără pîine, poezie. IOSIF, T. 113. Ea de 
mult devenise tezaurul căsniciei lui. EMINESCU, N. 83. ♦ patrimoniu spiritual 
rezultat din munca culturală desfășurată într-un lung interval de întreaga 
omenire, de o anumită societate sau de un grup de cercetători într-un anumit 
domeniu de preocupări. Nimenea nu avea ca el dragoste pentru trecut, pentru 
datorie, pentru pitorescul nostru popular, pentru tot ce constituie tezaurul nostru 
și justificarea noastră. SADOVEANU, E. 177. Aceste balade, doine și hore, 
care Alecsandri, găsindu-le în fragmente pe ici pe colea, a știut a le întocmi și a 
le reproduce atît de bine, sunt un tezaur pentru literatura 
românească. BOLINTINEANU, O. 358. Aveți de apărat tezaurul cel mai scump 
ce ați moștenit de la strămoși, limba. ALECSANDRI, S. 50 (DLRLC, s.v.),  
observăm că definitoriu ar fi faptul că ceea ce este considerat a fi tezaur, este ascuns. 
Prin conotațiile pe care le are, atracția către valoros și garant al calității, substantivul 
tezaur apare în spațiul public românesc în diferite contexte lingvistice, de la nume de 
firme (Grupul de firme Tezaurr, Tezaur Investement Group, Tezaur Amanet & 
Exchange, Tezaur Gold),  emisiuni de televiziune (cea mai cunoscută Tezaur 
Folcloric, Tezaurul cu povești), nume de vinuri (Jidvei Tezaur Sauvignon Blanc, 
Fetească Regală Tezaur), programe economico-financiare (Programul Tezaur,  inițiat 
de ANAF, Program Tezaur-Ediția Centenar), la acțiuni menite să conserve bunuri 
intangibile: proiectul eDTLR-Dicționarul tezaur al limbii române în format digital, 
Tezaur lingvistic multilingv pentru limbile din Balcani (Balkanet). Sensul figurat 
trimite însă  la „comoară”, „odor” foarte prețios și folositor, ceea ce este foarte iubit 
și prețuit. Acestea sunt, iată și caracteristicile tezaurelor umane vii. Umanitatea pare 
să conștientizeze că mirajul și goana după comorile ascunse ne fac să trecem cu 
indiferență pe lângă valorile din imediata apropiere. Satul românesc este paznicul și 
păstrătorul unor asemenea „comori”. În ultimii ani au fost identificați și certificați cu 
titlul de TUV peste 50 practicanți ai meșteșugurilor populare din diverse zone 
geografice ale României. O listă, neactualizată, a persoanelor care au primit titlul 
onorific de „Tezaur Uman Viu” poate fi consultată electronic12. Meșteșugurile pentru 
care au fost recunoscuți și recompensați cu acest titlu onorific sunt din cele mai 
interesante și puțin cunoscute unui individ obișnuit cu viața de orășean: rapsozi și 
meșteri populari, interpret popular la instrumente pastorale tradiționale, meșter 
popular cojocar, încondeiat ouă, taragotist, dansator popular, constructor instrumente 
muzicale populare - țitere (țâmbre), horitoare, creator de măști populare, meșter 
iconar, țesut în păr de capră și lână, vătaf de căluș, împletituri în papură, prelucrarea 
 
12https://ro.wikipedia.org/wiki/Tezaur_Uman_Viu#Lista_rom%C3%A2nilor_care_au_primit
_titlul_onorific_de_%E2%80%9ETezaur_Uman_Viu%E2%80%9D. 

lemnului, instructor de dansuri populare, tulnicăreasă etc. Din păcate, nu se 
organizează an de an, așa cum ar fi trebuit, selecția pentru obținerea TUV. Anul 2018 
a adus titlul de TUV altor 5 persoane: Teodora Purja – rapsod popular de pe Valea 
Țibleșului, Szoke Tibor dogar din satul Harale, Covasna, Pavel Caba – crestător în 
lemn, creator de instrumente populare și Șerban Terțiu, creator de măști populare, 
ambii din Vrancea. Județul Bacău, cunoscut nu numai la nivel național, dar și 
internațional pentru reprezentanții de seamă pe care i-a dat lumii culturale se numără 
printre județele țării (cele mai multe dintre ele din Transilvania) care se pot lăuda că 
au cetățeni cu titlul de „Tezaur Uman Viu”. Ministerul Culturii şi Identităţii Naţionale, 
prin Comisia Naţională pentru Salvgardarea Patrimoniului Cultural Imaterial, a 
anunţat Centrul Judeţean pentru Conservarea şi Promovarea Culturii Tradiţionale 
(C.J.C.P.C.T.) Bacău acordarea titlului onorific de „Tezaur uman viu” țesătoarei 
Anica Fichioş, din Oituz, o învățătoare în vârstă de 70 de ani. În 2018, Comisia 
Naţională pentru Salvgardarea Patrimoniului Cultural Imaterial a primit un număr de  
26 de dosare, dintre care au fost selectate pentru premiere 9, unul fiind din judeţul 
Bacău. Iată ce spunea Feodosia Rotaru, referent de specialitate la C.J.C.P.C.T., care a 
alcătuit impecabil documentaţia13, despre talentata învățătoare: 
Ceea ce o recomandă pe oituzeanca noastră ca originală în practicarea ţesutului 
sunt vechimea meşteşugului, continuitatea practicării, diversitatea produselor 
(cergi, covoare, ii, scoarţe etc.), natura prelucrării materialelor (doar din culori 
vegetale), specificul popular al motivelor ornamentale, acurateţea muncii, 
crearea unei şcoli de ţesut în zona Oituzului, participarea la evenimente de 
promovare a culturii tradiţionale ş.a.. 
Scoarțele tradiționale, bluzele tradiționale ieșite din mâinile priceputei Ana Fichioș, 
nu trebuie privite ca element al patrimoniului fizic, ci ca valorificare  a cunoștințelor 
și talentului din procesul creativ, acesta fiind cel care se recunoaște prin TUV. Așadar, 
nu numai munca, talentul pot aduce această recunoaștere. Este nevoie de implicarea 
comunității care trebuie să depună la dosarul extrem de elaborat o recomandare. Drept 
dovadă, faptul că deși sunt variate domeniile de activitate în care se poate obține TUV, 
există încă activități importante din comunitatea românească rurală (gastronomia) 
pentru care nu au fost încă întocmite și depuse dosare de obținere a TUV. Pe dna Ana 
Fichioș am avut privilegiul să o cunosc personal în două ocazii deosebite. Prima dată, 
Domnia Sa ne-a ajutat în realizarea cercetărilor de teren în cadrul proiectului 
eCultfood. Digitalizarea patrimoniului cultural alimentar al județului Bacău, 
CNCS/CCCDI – UEFISCDI, nr. PN-III-P2-2.1-BG-2016-0390, PNCDI III, 
împărtășindu-ne din „tezaurul gastronomic” pe care îl deține, rețete moștenite, 
învățate, reinventate din zona Oituzului. A doua oară, dna Fichioș a fost invitata unei 
activități organizate la Universitatea „Vasile Alecsandri” din Bacău, Noaptea 
cercetătorilor, prilej cu care ne-a încântat privirile cu scoarțele și iile pe care le-a 
confecționat de-a lungul anilor prin ore întregi de trudă. 
III. Concluzii 
Obișnuiți fiind să admirăm diferite construcții antice sau medievale, simbol al 
identității naționale, trecem uneori cu prea multă lejeritate pe lângă elemente cu 
adevărat valoroase care ne pot legitima ca națiune, etnie, popor în fața lumii, în fața 
 
13 https://www.desteptarea.ro/anica-fichios-tezaur-uman-viu/. 

semenilor. Contestat, criticat, inoportun, văzut drept exemplu de exhibiționism 
cultural, procesul de patrimonializare/tezaurizare (cu scenă sau fără, în acvariu sau 
fară) credem, are însă meritul de a resuscita, cât încă mai este posibil, satul românesc 
tradițional, mai ales la nivelul resursei umane, iată, valorizată astăzi prin asemenea 
modalități de recunoaștere a calităților, talentului, muncii (TUV) de o viață pusă în 
slujba întregii umanități care, astfel se va putea adăpa la izvorul creativității omului 
simplu de la țară. 

CÂNTECUL POPULAR DE LA DUNĂREA DE JOS, PARTE A 
PATRIMONIULUI TRADIȚIONAL ROMÂNESC 
 
 
The folk song from the Lower Danube, part of the traditional Romanian heritage 
The southern area of Moldova enjoys rich folk creation, and the studies have noted 
the existence of several folkloric areas that have influenced the area along the Siret 
River, the rise of fabulous epic creation (fantastic ballad, anti-Ottoman, anti-feudal 
ballad) and secular carols, having a form close to the heroic old song. There are themes 
like love, sorrow, joy, alienation that define the lyrical song of the Covurlui region. 
The epic song or the old song has the function of "listening song" and in the history 
of the Romanian folklore dominated as a genre in the feudal age, the interpreter using 
interpretative art, emotion and aesthetic transposition of some important events for 
those times. 
Key-words: literature, folklore, song, popular, heritage 
 
,,Poezia populară este o oglindă a sufletului unui popor”, scria Tache 
Papahagi ca una dintre principalele concluzii ale cercetărilor pe teren  și după analiza 
unui bogat material folcloric, punând alături muzica populară, pentru  a obține o 
caracterizare completă2. Creația artistică orală prezintă încă interes pentru cercetare și 
pornind de la afirmația lui Nicoale Iorga că ,,literatura cultă izvorăște din cea populară, 
iar amândouă se întemeiază pe limba națională”3 orice aplecare către aceasta devine 
profund serioasă. Poetul anonim a fost predecesorul marilor maeștri ai scrierii 
artistice, iar urmărind creația  populară și literatura cultă, ,,se constată o perfectă 
continuitate și interdependență între cei doi făuritori de artă ”4. 
Cântecul, cunoscut deseori sub denumirea de baladă, la o primă cercetare 
dezvăluie prezența unor motive întâlnite și în basm, cu lupta între bine și rău, cu eroul 
salvator care ocupă o ,,poziție centrală ca funcție și bogăție în repertoriul românesc”5. 
Prezentând unele elemente epice, cântecul este prin definiție liric, iar în funcție de 
zonă, poate fi denumit cântare, în Transilvania (sau cântecă), dar și doină, titulatură 
asimilată pentru lirica populară cântată, dar cu referire doar la text.  Doina a fost 
privită de unii ca o specie literară aparte, cu referire  la poezia populară tristă, 
melancolică, dar apoi cercetările au subliniat că ea reprezintă o specie muzicală  și e 
caracterizată de  ,,forma ei neregulată, bazată pe impovizație și recitativ”6. În 
susținerea acestor afirmații, Ovidiu Bîrlea  îl citează pe Dimitrie Cantemir, care spune 
în Descriptio Moldaviae (pp. 340-341) : ,,Doina se pare că a fost numele folosit la 
 
1 Universitatea ,,Dunărea de Jos” din Galați. 
2 Tache Papahagi, Poezia lirică populară, București, Editura pentru Literatură, 1967, p. 12. 
3 Nicolae Iorga, La littérature populaire, source de haute littérature, Paris , 1925. 
4 Barbu Theodorescu, Octav Păun, Folclor literar românesc, București, Editura Didactică și 
Pedagogică, 1967 p. 6. 
5 Ovidiu Bîrlea, Folclorul românesc, București, Minerva, 1983, p. 168. 
6 Ibidem. 

daci al lui Marte sau al Bellonei, căci cu el se încep toate cântecele care amintesc 
isprăvile vitejești de război și toate introducerile cu care moldovenii încep o cântare”7. 
De aici și concluzia că ,,invocarea doinei servea ca formulă introductivă a cântecelor 
cu caracter războinic”8, dar și ca un soi de refren în alte cântece moldovenești, iar  
acestea au fost cunoscute apoi, în folclor, sub numele de  cântece haiducești. În sudul 
Carpaților, cântecele haiducești se cântă pe melodii de doină și sunt denumite ,,de 
codru”, „de coastă”, „de frunză uscată”, ,,cântec lung”, iar balada Miorița era numită 
în zona Tazlăului ,,doină”, având în vedere de fapt tipul melodiei.  Ca specie muzicală 
considerată refren și asemănată cu ,,daina lituaniană” (care înseamnă „cântec”), doina 
pare forma moldovenească. În sprijinul acestei concluzii, Ovidiu Bîrlea vine cu 
rezultatul chestionarelor lui Hașdeu, care o găsesc în acestă regiune, iar daina apare 
în Transilvania. 
Lirica populară este ,,exprimarea sentimentelor personale”9, iar cântecul este 
,,o enciclopedie poetică  nescrisă a vieții poporului”10. Strâns legată de muzică, cu 
ritm și versuri impuse de linia melodică, poezia populară se zice, se cântă, nu se 
declamă. În ce privește vechimea cântecului la români, Nicoale Iorga spunea :  
Dacă se ține seamă vremea când apare la alte popoare romanice cântecul liric al 
poporului, se poate afirma că și la noi este foarte vechi. Nu e o greșeală să se 
afirme că a trebuit să existe încă din acel veac al XIV-lea ... Ea pretinde că 
cântecul nu se poate lipsi de dânsul. Precum în lumea cea mai veche, el era un 
element al ritului sacru fără de care era imposibilă  ceremonia, tot așa nici una 
din formele petrecerii, să zicem chiar: ale vieții sociale, nu poate fi lipsită de 
această provocare și întovărășire a versului care, în acest domeniu, țâșnește 
spontaneu, fără nici un împrumut de la vreo literatură nescrisă a străinătății, fără 
nici o prevedere de către aedul rătăcitor venit de pe alte plaiuri.11  
,,Cel mai autentic reflex al lungii noastre vieți pastorale”12, lirica noastră 
populară alcătuiește creația românească, pornind de la străbunii daci și până la vechii 
păstori ,,dezvăluind ritmica oilor în mers la pășune, prinsă aidoma modulațiilor 
muzicale”13. Cântecul popular este o reacție spontană la momente importante sau 
probleme ale vieții, iar circulația cântecului este pusă în special pe seama femeilor, 
dar nu a celor în vârstă, cărora nu le ședea bine să cânte de petrecere, dar mai ales  a 
tinerilor  în general, care ,,zic” cântecele la clacă, la munca câmpului, la șezători, în 
călătorie. Nicolae Iorga menționa două căi prin care a evoluat creația populară, prima 
prin transhumanța ciobanului, care a dus la apariția Mioriței și a doua prin cântecul 
recrutului, care a dezvoltat motivul înstrăinării, de aici pornind și lirica bărbătească. 
Județul Galați se află la zona de convergență a Moldovei cu Muntenia, între 
dealurile Covurluiului și câmpia Bărăganului, poziția geografică având înfluență 
asupra folclorului local. Ion Brezeanu, în urma studiilor și cercetărilor pe care le-a 
întreprins în zona de sud a Moldovei, consideră creația folclorică din această regiune 
bogată și variată, îmbogățită continuu cu noi ,,producții” de o valoare artistică din ce 
 
7 Ibidem, pp.168-169. 
8 Ibidem. 
9 Barbu Theodorescu, Octav Păun, Folclor …, op. cit., p. 126. 
10 Ibidem. 
11 Nicolae Iorga, Istoria literaturii române, vol. 1, București, 1925, pp. 48-49. 
12 Barbu Theodorescu, Octav Păun, Folclor …, op. cit., p. 129. 
13 Ibidem. 

în ce mai ridicată. Creația din această zonă a fost influențată de trecerea drumurilor 
oierilor transilvăneni din părțile Brașovului, care ajungeau și în împrejurimile 
Galațiului, într-o epocă istorică în care transhumanța subsista ca fenomen efectiv, cu 
urmări asupra folclorului. 
Cercetările istorice arată că, în partea de miazăzi a ținuturilor Tecuci și 
Covurlui, în secolul al XVI-lea, exista un ținut numit Oltenii, probabil datorită 
locuitorilor veniți aici din acea zonă sau de pe malurile Oltului. În regiunea Galațiului, 
folcloristul gălățean remarca existența mai multor zone folclorice și, în funcție de 
aceasta, diferite tipuri de creații dominante: în jos de Siret, existau creația epică 
dominată de fabulos (balada fantastică, balada anti-otomană, anti-feudală) și poezia 
urării (colinda laică), având forma apropiată de cântecul bătrânesc eroic.14 
În zona Dunării, s-a găsit ,,balada dunăreană” – creație artistică a 
patrimoniului spiritual al populației din această zonă; din perioada obștilor sătești, 
subzistă unele colinde și descântece, cântecul epic-eroic, iar din perioada modernă, 
cântecul liric. Și în zona Galațiului, în limbajul poetic al cântecului liric, se regăsesc 
teme precum dragostea, dorul, întristarea, bucuria, înstrăinarea. Zona de sud a 
Moldovei a fost mai degrabă un ,,cămin”  pentru populația de peste munți și din acest 
motiv nu prea se găsesc cântece de înstrăinare, așa cum se întâmpla, de exemplu, în 
Transilvania. 
În repertoriul liric al zonei, Ioan Brezeanu regăsește, în special, cântecele de 
dragoste și dor, frumusețea lor aflându-se ,,nu atât în bogatia și varietatea epitetelor 
tropilor și figurilor de stil, cât în sinceritatea sentimentelor, în limbajul simplu și 
colorat” . Lirica zonei conține comparații obișnuite în lirica populară românească, cu 
trimiteri la mediul înconjurator: flori, copaci, lună, stele, păsări – ,,cu cămașa cu flori 
multe, de tine mândro cusute”, ,,batista avea o floare, ștergeam fața de sudoare și ochii 
de lăcrămioare”.15 
Găsim, ca de altfel în întreaga lirică românească, motivul cosmic al disputei 
dintre soare și lună, pe tema castității fetelor: ,,Vine să jure sfântul soare, că nu-s fetele 
fecioare. Sfânta luna mi-i oprește: – stai tu soare, nu jura! Căci nu le știi dragostea!” . 
Prezent în zonă e și cântecul de dor – ,,sentiment polivalent și complex, cu nuanțe și 
întelesuri greu de explicat”, pe care poetul popular și-l închipuie în felurite moduri: 
,,doru-i o grădină mare, are dreptul orișicare să-și aleagă câte-o floare” sau ,, câte raze 
sunt pe soare, niciuna nu-i arzătoare ca dorul de fată mare”16.  Cântecul de dragoste 
este considerat ,,inima însăși a cântecului liric popular”, dar în același timp și cel mai 
bogat gen, aflat în preocupările celor tineri, dar mai ales al fetelor și femeilor. 
Folcloristul Ilarion Cocișiu citează o relatare din Istoria muzicii în Transilvania: ,, La 
compunerea melodiilor, genul feminin e îndeosebi înzestrat de la natură. La bucurie 
și la durere, la muncă și la clacă, femeile își cântă dragostea, necazul, și la fel, în fața 
mormântului, își jelesc morții”17. 
Cântecul înstrăinării și al singurătății are ca teme: plecarea de acasă, pierderea 
părinților sau căsătoria în alt sat; înstrăinatul este ,,ca mierla, cucul, garoafa”, iar 
 
14 Ioan Brezeanu, La izvoarele cântecului, Editura Casa Creației Populare a Județului Galați, 
1969, pp. 7-30. 
15 Ibidem, pp. 7-20. 
16 Ibidem, pp. 7-30. 
17 Apud Ovidiu Papadima, Literatura populară română, București, Editura pentru Literatură, 
1968, p. 130. 

străinul este ,,spin, mărăcine, pelin”.  
Rău îi Doamne, cu străinul 
Mai amar decât pelinul. 
Rău îi Doamne prin străini 
Ca desculți printre spini.18 
Lirica înstrăinării este formată din cântecele de jale ale fetelor măritate ,,în 
străini”, care își plâng despărțirea de familie:  
Strugurel bătut de brumă, 
Rău îi, Doamne, făr-de mumă ! 
Strugurel bătut de piatră,  
Rău îi, Doamne, făr-de tată! 
De-ai călca din piatră-n piatră, 
Din străin nu îți faci tată 
De-ai călca din urmă-n urmă,  
Din străin nu mai faci mumă !19 
În podișul Covurluiului erau cândva păduri de stejari, astăzi câteva rămășițe 
în pădurile Adam, Gârboavele, Tălășman, locuri unde, în sec. al XVIII-lea, începutul 
secolului al XIX-lea, haiducia era prezentă ca formă de protest. Așa apare căntecul 
haiducesc, care în zona Galațiului conține motive similare celor din Oltenia și 
Muntenia. Folcloristul Brezeanu, în studiile sale, constată că acest cântec din Covurlui 
folosește stilul narativ retoric și se apropie de cântecul liric din Oltenia și Muntenia. 
Sunt împletite, în unele variante, motive proprii cântecului haiducesc, ca în varianta 
,,Mă lăsai din deal în luncî” din Slobozia Conachi, în care se unesc șase motive, iar 
alteori se regăsesc motive ale cântecului de dragoste și dor sau de înstrăinare:  
Roibule cu părul tuns,  
Du-mă-n șa pe Prut în sus,  
Du-mă printre bolovani și mă scapă de dușmani,  
Du-mă printre mărăcini și mă scapă de străini.  
Se mai găsesc în zonă cântece de cătănie, cântecul de război, destul de rar și 
cântecul epic, cu numele de ,,cântec bătrânesc”, sau ,,baladă”. 
Cercetările realizate până în nordul județului au descoperit existența unui 
repertoriu de 30 de cântece bătrânești, publicate de Tudor Pamfile în 1913, care 
păstrau caracterul de poem și un personaj, haiduc local, Dragoș, căruia i se dedică un 
cantec în 199 de versuri, cunoscut în zona comunei Țepu: 
Foaie verde salamale 
Ici în vale, mai în vale 
Se plimba Dragoș călare 
De poteră habar n-are”.20 
Cântecul eroic dunărean se naște în urma frământărilor din viața trăită la malul 
Dunării, având ca temă lupta localnicilor cu cotropitorii din Imperiul ,Otoman. Poetul 
popular zugrăvește dramele locuitorilor prădați, drame ale fetelor răpite sau ale 
mamelor supuse la chinuri. George Călinescu considera baladele dunărene ,,poezii 
 
18 Ioan Brezeanu, La izvoarele …, op. cit., pp. 7-30. 
19 Ovidiu Papadima, Literatura …, op. cit., p. 104. 
20 Ibidem. 

rupte din viață, cu mare profunzime de culoare locală, picturi pline de detalii, 
documente care colcăie de realism”.21 
Drept personaje din literatura populară ridicate la rang de eroi îi găsim pe 
Novăcești Vâlcan, Badiu, Frații Chirei, care au dat numele cântecelor  auzite prin 
porturile Galați și Brăila și care au ajuns ulterior în Oltenia, Banat și  în Munții 
Vrancei. Viața în porturilor de la Dunăre, apariția celor îmbogățiți peste noapte, a 
devenit de asemenea temă : 
Colo-n schelă, la Galați,  
Lipovenii sunt bogați, 
Cazaclii îngrășați,  
Negustorii încărcați, 
De postavuri ungurești, 
De arme persienești, 
Și de blăni lipovenești.22 
Cercetările în zona Dunării de Jos au condus la concluzia că motivele și stilul 
cântecului din această zonă au asemănări  cu lirica din aria sud-est transilvăneană, dar 
și muntenească. Transilvănenii ajunși în zona Galațiului au adus cu ei balada Miorița, 
care a fost găsită într-o formă specifică locului, la Hanul Conachi, în anii 60, în satul 
Vădeni sau comuna Liești. 
Cel mai răspândit cântec din satele județului Galați este cunoscut sub numele 
de Peneș, Ghiță, Cătănuța, Vidra etc. Tema cântecului este infidelitatea conjugală, de 
care Vidra este acuzată de către soțul său, Ghiță Cătănuță. 
Folcloristul Tudor Pamfile a cules folclor din nordul județului Galați, în 
volumul său Cântece de țară, apărut în 1913, din satul în care s-a născut, Țepu, 
valorificând astfel  cântece de dragoste, basme, snoave, legende, jocuri de copii, 
cimilituri și altele. Cercetările arată că, la sfârșitul secolului al XIX-lea, cântecul epic 
din zona Covurluiului a început să intre în faza ,,disoluției”, trăind doar din 
acumulările vremurilor trecute. Cântecele bătrânești, spre exemplu, se mai auzeau în 
1893 numai pe la bâlciuri și iarmaroace, când le cântau lăutarii textele.23 
Cântecul liric este reprezentat în toate regiunile folcorice ale țării, cu 
obișnuitele variații de formă artistică, iar zona de sud al Moldovei nu face excepție. 
Folcloristul Tache Papahagi spunea:  
Transilvania poate oricând disputa, dacă nu originea folclorului liric, cel puțin 
superioritatea lui, (...) în timp ce Moldova deține întâietatea în creațiunea satirică, 
în special ca spirit anecdotic, iar Țara Românească, inclusiv Banatul șesos, are 
prioritatea genului epic.24  
  
 
21 George Călinescu, Istoria literaturii române, vol. 1, București, Editura Academiei Române, 
1964, p. 219. 
22 Ioan Brezeanu, Gheorghe Nadoleanu, Pe-un picior de plai, Culegere de folclor poetic din 
Regiunea Galați, Casa regională a creației populare, Galați, 1967, p. 4 
23 Ioan Brezeanu, La izvoarele …, op. cit., pp. 7-30. 
24 Idem, Valori ale culturii populare din zona de sud a Moldovei, Galați, Editura Fundației 
Universitare „Dunărea de Jos”, 2000. 

La final de proiect : Contribuții românești la patrimoniul cultural european:  
Tristan Tzara 55, Benjamin Fondane 120 (7-10 noiembrie 2018)2 
 
 
À la fin du projet « Contributions roumaines au patrimoine culturel européen : Tristan 
Tzara 55, Benjamin Fondane 120 » (7–10 novembre 2018) 
Le projet « Contributions roumaines au patrimoine culturel européen : Tristan Tzara 
55, Benjamin Fondane 120» a été organisé en partenariat par la Faculté des Lettres de 
l’Université « Vasile Alecsandri » de Bacău (le Groupe de recherche interdisciplinaire 
LOGOS, affilié au Centre INTERSTUD), le Département de littérature, théâtre et 
cinéma de la Faculté des lettres et des sciences humaines – Université  Laval, le Centre 
culturel « George Apostu » de Bacău, le Théâtre Municipal Bacovia. Le projet a été 
coordonné par l’Association Art, Traditions, Patrimoine – Sans Frontières, avec 
l’appui financier du Ministère roumain de la culture et de l’identité nationale. 
Mots-clés : Tristan Tzara, Benjamin Fondane, Dada, centenaire, patrimoine culturel 
européen 
 
1. Anvergura proiectului, parteneri 
Evenimentele desfăşurate în cadrul proiectului Contribuții românești la 
patrimoniul cultural european: Tristan Tzara 55, Benjamin Fondane 120 (conferințe 
ȋn plen, un colocviu științific, masă rotundă, spectacole, lansare de carte), cu prilejul 
Centenarului constituirii statului naţional unitar român – act politic favorizat de 
încheierea Primului Război Mondial – au vizat rememorarea contextului cultural şi 
politic, naţional şi internaţional care a făcut posibilă concretizarea acestui important 
„proiect de ţară”. În mod special, ele au readus în atenţie relaţia româno-europeană şi 
i-au identificat câteva aspecte simptomatice. Elementele particulare ale creaţiei şi 
biografiei lui Tristan Tzara şi B. Fundoianu/ Benjamin Fondane au reprezentat un 
nucleu important al activităţilor desfăşurate, fiind completate de alte aspecte relevante 
pentru legăturile culturale româno-europene din ultimul secol.  
Primirea favorabilă de care s-au bucurat activităţile este dovedită de: 
• semnalele apărute în presa cotidiană de larg tiraj și în reviste de cultură (Radio 
Iaşi, Deşteptarea, Ateneu); 
• publicul numeros care a luat parte la evenimente; 
• un număr important de cercetători din ţară şi din străinătate (Paris, Québec – 
Canada, Bucureşti, Cluj, Iaşi, Suceava, Galaţi, Sibiu, Bacău), care au 
participat la colocviul ştiinţific derulat sub genericul proiectului – Contribuții 
românești la patrimoniul cultural european: Tristan Tzara 55, Benjamin 
Fondane 120.  
 
1 Universitatea „Vasile Alecsandri” din Bacău.  
2 Contract nr. 4954/01.10.2018, Departamentul de Identitate Națională al Ministerului Culturii 
şi Identităţii Naţionale cu nr. 3108/06.09.2018. Coordonator de proiect, Nicoleta Popa 
Blanariu. 

Prin profilurile lor de activitate, organizaţiile partenere au asigurat 
participarea unui public variat, cu preocupări şi aşteptări diverse. Stabilit între două 
universităţi (Facultatea de Litere a Universităţii „Vasile Alecsandri” din Bacău, prin 
Grupul de cercetare interdisciplinară LOGOS, afiliat Centrului INTERSTUD şi 
Universitatea Laval din Québec, Canada, prin Departamentul de literatură, teatru şi 
cinema), un teatru (Teatrul Municipal Bacovia), un centru cultural (Centrul de 
Cultură „George Apostu” din Bacău) şi o asociaţie culturală (Asociaţia Artă, Tradiţii, 
Patrimoniu – Fără Frontiere, în calitate de coordonator), parteneriatul a atras către 
un proiect de interes comun un public mai mare decât cel pe care îl are, de obicei, 
fiecare dintre aceste organizaţii.  
Facultatea de Litere a Universităţii „Vasile Alecsandri” din Bacău, prin 
Grupul de cercetare interdisciplinară LOGOS, afiliat Centrului INTERSTUD, a 
asigurat expertiza în domeniul proiectului:  
• cercetare în domeniul umanist (studii literare, studii teatrale, studii românești 
și francofone);  
• organizarea unui colocviu știinţific și a unei mese rotunde; 
• editarea a două numere tematice (40/ 2018, 41/ 2019) ale revistei Studii și 
Cercetări Științifice – Seria Filologie, postate pe site-ul revistei şi incluse în 
baze de date internaţionale: http://studiisicercetari. ub.ro/.  
Departamentul de Literatură, Teatru și Cinema al Universității Laval din 
Québec, Canada a asigurat, de asemenea, expertiză în domeniul Performance Studies, 
prin intermediul profesorului Liviu Dospinescu, director al programului de teatru în 
cadrul Universităţii Laval. Centrul de Cultură „George Apostu” a asigurat spațiu şi 
logistică pentru trei conferințe în plen, pentru o masă rotundă şi pentru lansarea 
volumelor din seria de autor „Dumitru Irimia”, publicată de Editura Universităţii 
„Alexandru Ioan Cuza” din Iaşi. Teatrul Municipal Bacovia a realizat un spectacol-
lectură (Fundoianu/ Fondane work in progress).  
 
2. Diversitatea activităţilor culturale desfăşurate şi relevanţa lor pentru 
tematica proiectului şi pentru grupul ţintă 
Proiectul a avut o importantă finalitate de recuperare culturală, de reactivare 
a memoriei colective. Foarte apreciat în spaţiul francofon, Benjamin Fondane (B. 
Fundoianu, 14 noiembrie 1898, Iaşi – 2 octombrie 1944, Auschwitz) este încă puţin 
cunoscut în ţara natală. În preajma Centenarului României, la împlinirea a 120 de la 
naşterea sa, echipa proiectului a derulat o serie de manifestări ştiinţifice şi artistice 
menite să contribuie la recuperarea acestei importante personalităţi a culturii 
româneşti şi franceze. La rândul său, Tristan Tzara este una dintre personalităţile care, 
formate în cultura română, au avut totodată o contribuţie majoră la redefinirea 
mediului literar şi artistic european.  
Proiectul a subliniat anvergura europeană a personalităţilor evocate, dar şi 
proximitatea unora dintre ele cu spaţiul cultural al Bacăului: în primul rând, Tristan 
Tzara (16 aprilie 1896, Moinești – 25 decembrie 1963, Paris) şi Benjamin Fondane 
(B. Fundoianu, 14 noiembrie 1898, Iaşi – 2 octombrie 1944, Auschwitz), la care se 
adaugă Jacques Hérold (10 octombrie 1910, Piatra-Neamţ – 11 ianuarie 1987, Paris), 
Victor Brauner (15 iunie 1903, Piatra Neamț – 12 martie 1966, Paris), Constantin 
Virgil Gheorghiu, Virgil Tănase, Dumitru Țepeneag, Eugène Ionesco, E.M. Cioran, 
Mircea Eliade etc.  

Au prezentat conferinţe în plen: Prof. univ. dr. Alain Vuillemin (Université 
Paris-Est Créteil, Franța), Prof. univ. dr. Liviu Dospinescu (Université Laval, Québec, 
Canada), Acad. Mircea Martin (Academia Română), Acad. Ion Pop (Academia 
Română), Prof. univ. dr. Vasile Spiridon (Universitatea „Vasile Alecsandri” din 
Bacău), Conf. univ. dr. Ştefana Pop-Curşeu (Universitatea Babeş-Bolyai din Cluj-
Napoca și Teatrul Naţional Cluj-Napoca), Conf. univ. dr. habilitat Ioan Pop-Curşeu 
(Universitatea Babeş-Bolyai din Cluj-Napoca), istoricul şi criticul literar Constantin 
Călin, poetul şi eseistul Emil Nicolae. Astfel, proiectul şi-a atins un important 
obiectiv, acela de a stimula preocuparea cercetătorilor din afara ţării pentru domeniul 
studiilor românești, precum şi întărirea legăturilor dintre mediul de cercetare umanistă 
din România și cel din străinătate. 
Organizate într-o perspectivă de integrare interdisciplinară, pe care a făcut-o 
posibilă parteneriatul interinstituţional, evenimentele din proiect au oferit prilejul 
familiarizării multora dintre participanţi cu domenii de preocupări (ştiinţifice, artistice 
etc.) diferite de cele curente, dar complementare acestora: studenţii şi cercetătorii din 
domeniul ştiinţelor umaniste au găsit un context potrivit pentru o extindere a 
interesului către artele spectacolului, pasionaţii de teatru şi teatru-dans au avut un bun 
prilej de a-şi lărgi orizontul de informaţie cu privire la tematica spectacolelor 
prezentate şi la personalităţile în jurul cărora au fost construite acestea (Tristan Tzara, 
B. Fundoianu/ Benjamin Fondane). În acest fel, proiectul a avut și o componentă de 
formare a publicului. Fiind un oraş universitar, în care funcţionează, între altele, o 
facultate cu profil umanist – Facultatea de Litere a Universităţii „Vasile Alecsandri”–, 
Bacăul găseşte în aceşti tineri un public receptiv pentru evenimentele culturale pe care 
le organizează. 
Pentru elevi şi studenţi, dar şi pentru alte categorii de public, evenimentele 
din proiect – conferinţe, masă rotundă, spectacole – au fost o bună ocazie de a sesiza 
mai bine relaţia dintre fenomenul estetic şi contextul social sau politic (dadaismul 
constituindu-se ca o reacţie la declanşarea Primului Război Mondial), dintre diferitele 
domenii artistice (literatură, artele spectacolului), dintre expresia estetică şi realitatea 
cotidiană (dadaismul reconfigurând radical viziunea asupra artei, asupra relaţiei sale 
cu socialul, asupra mijloacelor de expresie în literatura şi artele secolului XX).  
 
3. Grupul ţintă 
Proiectul s-a adresat operatorilor culturali, cercetătorilor din domeniul 
umanist din țară și din străinătate, profesorilor din mediul preuniversitar și universitar, 
traducătorilor, editorilor, oamenilor de teatru, reprezentanților autorității locale și 
centrale din departamentele cu atribuții în domeniul cultural, studenţilor şi elevilor, 
publicului larg. 
 
4. Activităţile culturale desfăşurate în cadrul proiectului 
Evenimentele academice și artistice (colocviu știinţific, conferințe, masă 
rotundă, spectacole, lansare de carte) înscrise în programul proiectului Contribuții 
românești la patrimoniul cultural european: Tristan Tzara 55, Benjamin Fondane 
120 s-au realizat conform aplicației, în zilele de 9–10 noiembrie 2018, după următorul 
program:  
 
VINERI, 9 noiembrie 2018  
Ora 10,00 – aula Universităţii „Vasile Alecsandri” (corpul D) 

ALOCUŢIUNI în deschiderea celei de a IX-a ediţii a Colocviului „Plurilingvism 
și interculturalitate”, desfășurate sub genericul Contribuţii româneşti la 
patrimoniul cultural european: Tristan Tzara 55, Benjamin Fondane 120 
CONFERINŢE ÎN PLEN: 
Prof. univ. dr. Alain VUILLEMIN (Université Paris – Est Créteil, Franţa)  
L'armée d'Orient en Moldavie en 1918-1919 à travers les romans de guerre de 
Roger Vercel 
Prof. univ. dr. Liviu DOSPINESCU (Université Laval, Québec, Canada) 
Tzara/ Dada, héritages culturels, filiations artistiques, contaminations 
performatives: poésie, danse, théâtre, musique, performance... 
Acad. Mircea MARTIN (Academia Română) 
Benjamin Fondane: pentru o revoluţie a spiritului 
 
Ora 14,30, Facultatea de Litere a Universităţii „Vasile Alecsandri” (corpul C) 
LUCRĂRI PE SECŢIUNI 
 
Ora 16, aula Universităţii „Vasile Alecsandri” (corpul D) 
CONFERINŢE ÎN PLEN: 
Acad. Ion POP (Academia Română) 
Tristan Tzara și teatralitatea manifestelor dadaiste 
Conf. univ. dr. Ştefana POP-CURŞEU (Universitatea Babeş-Bolyai din Cluj-
Napoca, Teatrul Naţional Cluj-Napoca) 
Tristan Tzara, Marcel Iancu și fascinația dadaistă pentru reciclarea măștilor 
Conf. univ. dr. habilitat Ioan POP-CURŞEU (Universitatea Babeş-Bolyai din Cluj-
Napoca) 
Cine-poemul, o găselniță avangardistă: Fondane, Tzara și... ceilalți 
 
 
  
 
 
 
Ora 19, 30, Teatrul Municipal „Bacovia” (Sala 
Studio Experiment „Petru Valter”) 
Fundoianu/ Fondane Work in progress 
regia/ scenografia: Gheorghe BALINT 
cu:  Dumitru RUSU, Denise ABABEI, Eliza 
Noemi JUDEU 
lumini: Daniel BIBIRE 
sunet: Cristi JUGARU 
regie tehnica: Nicu PAŞCU 
 
 
 
 
 
SÂMBĂTĂ, 10 noiembrie 2018 
Ora 11, Centrul de Cultură „George Apostu” 

 CONFERINŢE: 
Vasile SPIRIDON (Prof. univ. dr., Universitatea „Vasile Alecsandri” din Bacău) 
 „Arta neagră”: o ţară îndepărtată a lui Tzara 
Emil NICOLAE 
Ilustrul pictor Jacques Hérold, aproape necunoscut 
Constantin CĂLIN 
Trecut – prezent: cinci secvenţe şi un epilog 
 
Ora 13, 30 –  Centrul de Cultură „George Apostu” 
MASĂ ROTUNDĂ: Fondane, o viaţă într-un spectacol fără happy-end 
Invitată: Andreea TĂNĂSESCU, regizoare, coregrafă, cadru didactic la 
Universitatea Naţională de Artă Teatrală şi Cinematografică din Bucureşti, autoarea 
spectacolulului Exil în pământul uitării, pe care l-a creat în memoria lui Benjamin 
Fondane. 
 
Ora 14, 15 – Centrul de Cultură „George Apostu” 
LANSAREA VOLUMELOR din seria de autor Dumitru IRIMIA 
Dumitru Irimia, Limbajul poetic eminescian, ediţia a doua, prefaţă de Mihai Zamfir, 
Iaşi, Editura Universităţii„Alexandru Ioan Cuza”, 2012 
Dumitru Irimia, Studii eminesciene, ediţie îngrijită de  Ioan Milică şi Ilie Moisuc, 
cuvânt înainte de Andrei Corbea, Iaşi, Editura Universităţii„Alexandru Ioan Cuza”, 
2014 
Mihai Eminescu, Despre limbă, cultură şi teatru, ediţie de Dumitru Irimia, volum 
îngrijit şi notă asupra ediției de Mihaela Anițului, Iaşi, Editura 
Universităţii„Alexandru Ioan Cuza”, 2016 
Dumitru Irimia, Studii de limba română  şi lingvistică generală, ediţie îngrijită de 
Dinu Moscal, Iaşi, Editura Universităţii„Alexandru Ioan Cuza”, 2017 
Dumitru Irimia, Studii de stilistică şi poetică, ediţie îngrijită de Adina Hulubaş, 
introducere de Ioan Milică, notă asupra ediţiei de Adina Hulubaş, Iaşi, Editura 
Universităţii„Alexandru Ioan Cuza”, 2017 
Cristina Irimia, Dinu Moscal (ed.), Profesorul nostru, D. Irimia, cuvânt înainte de 
Dinu Moscal, Iaşi, Editura Universităţii„Alexandru Ioan Cuza”, 2018 
 
Invitaţi: 
Cristina IRIMIA 
Vasile SPIRIDON (Universitatea „Vasile Alecsandri” din Bacău) 
Petronela SAVIN (Universitatea „Vasile Alecsandri” din Bacău) 
Emilia BOGHIU (Colegiul Naţional „Dimitrie Cantemir”, Oneşti) 

Ora 20, Teatrul Municipal „Bacovia” 
Tzara arde şi Dada se piaptănă (Fantoma 
de la Elsinore) de Ion POP, Ștefana și Ioan 
POP-CURŞEU 
spectacol al Teatrului Naţional din Cluj-
Napoca 
regia: Ştefana POP-CURŞEU 
scenografia: Filip ODANGIU, Rareș 
STOICA 
video și sound design: Rareș STOICA 
coregrafia: Cătălin CODREANU 
fumisterii: Cristian GROSU 
maestru de lumini: Jenel MOLDOVAN  
distribuţia: 
Tristan Tzara: Filip ODANGIU 
Sf. Gargal, Marcel Iancu și alte personaje: 
Rareș STOICA 
Sf. Casdoas, Hugo Ball și alte personaje: 
Cătălin CODREANU 
Sf. Govdela, Richard Huelsenbeck și alte 
personaje: Cristian GROSU 
Maya și alte personaje: Ştefana POP-
CURŞEU 
regia tehnică: Constantin POJONIE 
                                                              lumini: Mădălina MÂNZAT, Ionuț MAIER 
                                                               sonorizare: Vlad NEGREA 
 
 
DESFĂŞURAREA LUCRĂRILOR COLOCVIULUI, PE SECŢIUNI 
TEMATICE 
 
Secţiunea I (C14) 
Moderator: Simina Mastacan (Universitatea „Vasile Alecsandri” din Bacău) 
Simina Mastacan (Universitatea „Vasile Alecsandri” din Bacău), Vorbind despre 
Centenar. Reprezentări discursive şi ambiguităţi semantice 
Maricela Strungariu (Universitatea „Vasile Alecsandri” din Bacău), Les écrits intimes 
de Ionesco ou l’image d’un moi en miettes 
Cătălina Bălinișteanu-Furdu (Universitatea „Vasile Alecsandri” din Bacău), Mateiu I. 
Caragiale: un dandy, un dilettante în „Țara huzurului” 
Raluca Bălăiţă (Universitatea „Vasile Alecsandri” din Bacău), Quête et espace 
identitaires: Eugène Ionesco 

Secţiunea a II-a (C2) 
Moderator: Luminiţa Drugă (Universitatea „Vasile Alecsandri” din Bacău) 
Petronela Savin (Universitatea „Vasile Alecsandri” din Bacău), Digitalizarea 
patrimoniului cultural imaterial. Studiu de caz: platforma web e-CULTFOO 
Luminiţa Drugă (Universitatea „Vasile Alecsandri” din Bacău), Tezaure din 
contemporaneitate 
Eugenia Nicola (Notărescu) (Universitatea „Dunărea de Jos” din Galaţi), Cântecul 
popular la Dunărea de Jos, parte a patrimoniului tradițional românesc 
Mihaela Hriban (Universitatea „Vasile Alecsandri” din Bacău), Lexical Acquisition to 
Romanian 
Florinela Floria (Universitatea „Vasile Alecsandri” din Bacău), Patrimoniul 
imaterial: matrice cronotopică și dialog intercultural 
Elena-Diana Blaga (Universitatea „Alexandru Ioan Cuza” Iaşi), Elemente de 
patrimoniu gastronomic românesc în literatura lui Al. O. Teodoreanu 
 
Secţiunea a III-a (C13) 
Moderator: Adrian Jicu (Universitatea „Vasile Alecsandri” din Bacău) 
Adrian Jicu (Universitatea „Vasile Alecsandri” din Bacău), Contribuția femeilor la 
realizarea Marii Uniri. Ecouri în diaristica românească 
Diana Diaconu (Universitatea ,,Lucian Blaga” din Sibiu), Recuperarea identităţii prin 
scriitură 
Claudia-Andreea Hărmănescu (Lefter) (Universitatea „Alexandru Ioan Cuza” Iaşi), 
Străina Hortensia Papadat-Bengescu 
Iuliana Oică (Universitatea „Ștefan cel Mareˮ Suceava), Onirismul estetic – o sinteză 
literară integratoare 

Secţiunea a IV-a (C4) 
Moderator: Paraschiva Buciumanu (Universitatea „Ștefan cel Mareˮ Suceava) 
Selena Culache (Costea) (Universitatea „Dunărea de Jos” din Galaţi), Ipostaze ale 
scriitorului Al. O. Teodoreanu înainte și după  Primul Război Mondial 
Paraschiva Buciumanu (Universitatea „Ștefan cel Mareˮ Suceava), Deziluziile unui 
apărător al idealului comunist  (Panait Istrati, Spovedanie pentru învinși) 
Daniela Mirea (Academia Tehnică Militară București), Légendes et croyances 
roumaines dans les fictions de Mircea Eliade 
Eugenia Tatiana Buzea (Bulancea) (Universitatea „Dunărea de Jos” din Galaţi), 
Ascensiunea și decăderea modelului feminin în nuvela lui Gib Mihăescu. O retorică 
a idealului demitizat 
 
Secţiunea a V-a (C7) 
Moderator: Andreea Rotaru (Buliga) (Universitatea „Ștefan cel Mareˮ din Suceava) 
Valentina-Luminiţa Carp (Tanasaciuc) (Universitatea „Dunărea de Jos” din Galaţi), 
Ipostaze ale toposului mioritic în imaginarul poetic cernian 
Andreea Rotaru (Buliga) (Universitatea „Ștefan cel Mareˮ Suceava), Lumea ghetoului 
românesc în proza lui Ury Benador 
Diana-Cătălina Stroescu (Universitatea „Alexandru Ioan Cuza” Iaşi), Depăşirea 
avangardei în opera lui Emil Ivănescu  
Pompilia Georgeta Costianu (Chifu) Universitatea „Dunărea de Jos” din Galaţi, În 
labirintul vieții și al creației alături de Doina Ruști 
Simona Zaharia (Universitatea „Alexandru Ioan Cuza” Iaşi), Memoria colectivă în 
(re)scrierea sadoveniană 
 
5. Rezultate obţinute 
Rezultate cantitative 
Odată cu îndeplinirea obiectivelor proiectului, au fost obținute următoarele rezultate 
cuantificabile: 
a) un colocviu științific; 
b) o masă rotundă, în cadrul căreia a fost discutat un spectacol de teatru-dans, în aria 
tematică a proiectului; 
c) nouă conferinţe invitate; 
d) un spectacol de teatru (invitat); 
e) un spectacol-lectură (realizat de Teatrul Municipal Bacău); 
f) două volume pe tematica proiectului, constituite dintr-o selecție de texte derivate 
din conferințele în plen și lucrările pe secţiuni; 
g) articole în presa cotidiană, în revistele culturale, în publicații științifice, înregistrări 
audio-video ale evenimentelor din proiect; 
h) o lansare de carte (6 volume din seria de autor Dumitru Irimia). 
 
Rezultate calitative, consecințe pe termen mediu și lung 
• Publicul a beneficiat de un cadru favorabil conştientizării contribuției 
românești la îmbogățirea patrimoniului cultural european. 
• Publicul a putut remarca în ce masură aceste contribuții s-au pliat pe 
așteptările mediului intelectual și artistic european. 

• Publicul a avut prilejul să constate relația care există între un anumit context 
istoric (determinat de parametrii politici, sociali, ideologici etc.) și un inventar 
de mijloace de expresie cu o importantă dimensiune estetică. 
• În contextul migrării masive a comunităţii româneşti în afara graniţelor şi în 
condiţiile în care s-a diminuat, în programa şcolară, numărul orelor de istorie 
şi al celor de limba şi literatura română, este o prioritate familiarizarea celor 
tineri cu aportul pe care l-a avut cultura română, prin marile ei individualităţi 
creatoare, la dezvoltarea patrimoniului intelectual şi artistic european.  
 
  
 
  
  
 
 
 
 
 
 
 
 
 
 
 
 
 
 
  
  
 
 
 
 
 
 
 
 
 
 
 
 
 
 
Recenzii 

Eugen Simion: literature and "genres of biography" 
 
Eugen Simion, Genurile biograficului, vol. I-II & Ficţiunea jurnalului intim, vol. 
I-III, București, Tracus Arte, 2018. 
 
In 2018, the "Tracus Arte" Publishing House of Bucharest published in a new, 
revised and addended edition, two massive works, summing up five volumes signed 
by Eugen Simion, President of the Philology Section of the Romanian Academy: 
Genurile biograficului / The Genres of Biography (2 volumes) and Ficţiunea 
jurnalului intim / The Fiction of the Intimate Journal (3 volumes). The two new issues 
illustrate a constant of the author's exegetical preoccupations over several decades and 
signal his concern for a current issue in the field of literary and cultural studies. These 
volumes refer to a large corpus of Romanian and foreign works, illustrating the 
"genres of biography". They connect meaningfully to a bibliographic system that 
includes the reference names and titles of the domain: Philippe Lejeune, Umberto Eco, 
Jean Starobinski, Gerard Genette, Jaap Lintvelt, Jean Rousset, among many others.  
 If Lévi-Strauss is right, the scientist would not be so much of "the man who 
provides real answers", but rather the one who "asks the real questions". In this regard, 
the five volumes bring interesting solutions and exegetical perspectives, as well as a 
wide range of themes of reflection from which innovative research directions in the 
field of humanities and related disciplines can emerge: questions that are given a 
rigorous, applied, highly theoretical and historically documented answer, and others 
that – as he confesses – the author leaves open in anticipation of future answers. 
 We would regard the five volumes as pieces of a single monumental work and 
(not only that) unique in Romanian exegesis. A work on "subjective" or "confession" 
literature, as it has been called, with all the inconveniences and redundancies of such 
a formula, as long as any kind of literature – moreover, any positioning within a speech 
– is the expression of subjectivity and carries, to varying degrees, its marks. A work – 
 or at least so I have read it – about our fabulous predisposition, which responds to the 
need to place life on a meaningful path, and even, as Professor Eugen Simion notices, 
to see destiny in one’s life. This has probably always been the bet between being and 
time: to make out of time not only an axis of passage, but, as much as possible, one 
of meaning. This is the ambiguous relationship – of antagonism and solidarity alike – 
 between being and time. From such a perspective, I would say, Professor Eugen 
Simion writes these volumes, watching how some people read lives – theirs or others’ 
– and talk about them. 
 That is why this extensive work in five volumes is also about the revenge of 
literature. Literature – Eugen Simion suggests – emerges from the phrase of the 
biographer, the memoirist, the diarist like the greening of the rock moss or the 
edelweiss in places where you least expect it. It takes into account neither the long-
standing reserve of literary criticism of hybrid genres ("the genre of biography", a 
formula torn by uncertainty between literature and history), nor the distance between 
the authors themselves (memoirists or diarists) and the literary conventions, 
announcing their intention to write something else in the name of truthfulness. The 
truth is, however, that literature emerges where we least expect it, and this is an 

essential thesis of Professor Eugen Simion's analysis, richly and convincingly 
illustrated. 
 After all, the memoirist, the autobiographer, the diarist restores not just the 
truth, but the verisimilar, a credible representation of the facts that happened. The 
world between their covers is not the "real" one, but a verisimilar one: it is a subjective 
extension of the world around the writing desk. Being subjective, it has something in 
common with literature, without being a complete "scorn", an invention. In this 
universe of verisimilar representation, things are somehow like in the possible worlds 
of literature. 
 Where does the literary effect of biographical genres (memoir, autobiography, 
diary) come from, nevertheless, if, at least at the level of intent, literary conventions 
(epic invention, a certain rhetoric etc.) are denied? I would say that from a certain 
position of the author towards the content of the narrative, from the way of assuming 
it – cut from the real experience of the writer, but returned as its double discourse. The 
fact of remembering and telling gives, at least to the author – a memoirist or 
autobiographer – certain attributes that are also those of a fictional universe demiurge. 
The author rearranges himself according to subjective criteria – personal taste and, 
sometimes, personal interest – the world he has crossed. First and foremost, he juggles 
with time: the present of facts is being reconsidered from their present of telling them. 
In this universe of (re)presentation, everything appears from the point of view of the 
author, and the evoked people acquire an array of characters: inspired by life, but 
transfigured by the colors of the subjectivity of the evocator: he selects, observes, 
explains them, amends, bribes and tames their extravagances, etc. One of these is the 
very narrator-character, the author's voice, the central figure around whom and 
according to whom the world of evocation is organized. 
 I believe that a good memoirist has a special relationship with the world 
around him, and that already makes him a little bit (or even more) of a writer: he sees, 
feels, understands somewhat differently than others. The response of his subjectivity 
– his sensitivity, his moralist fiber etc. – adds bemol and diez, places facts in a certain 
light that is not in the facts itself, but in the critical, nostalgic, jovial, moralizing, 
didactic disposition of the evocator, which imparts a certain flow and vibration to the 
expression. Surprisingly or not, this can happen even when the memoirist is not a great 
scholar, endowed with the finesse of the written language. For example, Aniţa 
Nandriş-Cudla is not Mateiu Caragiale, or any other tale teller taught in stylistic 
pedantries and sophisticated taste. Aniţa Nandriş-Cudla is a peasant from Bucovina, 
with three primary classes, whom the Soviet police picks up from home together with 
her children in June 1941 and deports without explanation beyond the Polar Circle. 
Her book, Douăzeci de ani în Siberia / Twenty years in Siberia, is the testimony of 
these years of survival in extreme, natural and political conditions alike. Her talk spins 
around like a spindle, without stumbling or verbosity. She has colloquial freshness, 
clarity and fluency that come from a natural, innate sense of storytelling – from the 
sense of essence, significant detail, the rhythm of speaking – which does not 
necessarily relate to the number of graduated classes. In her words, faces, gestures, 
happenings, states (expectation, insecurity, fear, hunger, cold, physical harm, 
mourning and joy) are extremely alive in the absence of any scholar, sought-for, 
embarrassing rhetoric. The past she remembers verges on tragedy or the absurd, but it 
did not disarm her although she experienced it as present. Told by Anița Nandriş, the 
Twenty Years in Siberia are a sample of authentic memoirs. It is no less literature than 

the Însemnările de căpătâi / The Pillow Book of the sophisticated and capricious Sei 
Shonagon, who revives one of the most refined epochs of the Japanese court, the 10th 
century, "the Heian period". The testimony of Anița Nandriş is only one of a kind to 
illustrate the inevitable insinuation of literature in biographical writing, which is a 
central thesis of Professor Eugen Simion's exposition in the five volumes mentioned 
above. 
 On the other hand, biographical genres take their revenge on literature, being 
assimilated to fictional procedures and conventions: the epistolary convention, the 
memoirist and the autobiographical novel in which biographical indexes sink into 
fiction, to various resemblance degrees" (Ph. Lejeune) of real existence with its 
reflection in the confessional narrative; the diary-novel – sometimes accompanied by 
a process of delegation of the auctorial authority, the alleged found manuscript, "a 
convention to which, from Gide, writers have resorted (...) to strengthen the 
impression of authenticity" and capture in the style of writing something from the 
"fragmentation of inner life"1. In addition to the rich examples and annotations of 
Professor Eugen Simion, we may add that four centuries ago, the very first great novel 
of European modernity, Don Quixote of La Mancha, had ingeniously resorted to the 
playful bemusing of the reader, the trick of the found manuscript and the conventions 
of biography. A splendid Baroque edifice, the two tomes would not be – according to 
the novelist of Alcalá de Henares – but a takeover, a translation from Arabic to 
Castilian, and a putting into circulation by Cervantes himself of the story of Alonso 
Quijano, alias Don Quijote, written by the "only authorized author" of the hero, Moor 
Cide Hamete Benegeli. The story of the hero is thus interwoven in the Cervantine 
novel with the story of the story, and the referential plan of the heroic adventure with 
the self-referential of the novel about literature in its various forms (original, 
translation, rewriting etc.). 
 There are, of course, many interesting aspects to be pursued in these volumes: 
"is there a poetics of the intimate journal?"; what is, in this case, the author - narrator 
- character relationship?; can a timeline of the intimate journal be formulated as a 
discursive formula? In this regard, what recommends Sei Shonagon's Pillow Book as 
a journal, probably the first we have known so far, and how does it distance itself from 
this formula? The alert writing style, directly inspired by everyday life, would bring 
it closer to the diary style, but the lack of dating distances it, as Professor Simion 
highlights. What has generated the vogue of biographies in the last decades? This 
phenomenon, explains Eugen Simion, comes partly as a reaction, in most of the world, 
to the "New Criticism", to the structuralism and deconstructivism that have driven the 
author out of the text, and the text out of the context. In Romania, the author remarks, 
a favoring factor was the disappearance of censorship that, before the 1990s, made 
this new editorial wave of confessional literature, strongly supported by the interest 
of the public, impossible. 
 What makes it that today the rest of the work of certain authors is eclipsed by 
their biographical writings (journals, autobiographies, memoirs), asks Eugen Simion. 
This seems to apply to Gide, Sartre, Simone of Beauvoir, Mihail Sebastian, and even 
Ion D. Sârbu who "entered the kingdom of literature not by means of his novels, but 
by means of the Jurnalul unui jurnalist fără jurnal / Journal of a journalist without a 
 
1 Eugen Simion, Genurile biograficului, op. cit., p. 139. 

diary and his exceptional correspondence", remarks Eugen Simion. This is only one 
of the findings on which the extensive analytical path offered to the reader is based. 
 As noted above, these five volumes draw attention by both the answers they 
give and the questions they raise. One of these questions, carefully turned on all sides, 
addresses a sort of mythological complex associated with the biography: the myth of 
objectivity, spontaneity and deficiency; in other words, of the emancipation of 
biographical narrative by the mental and expressive pattern of literature. In such an 
analytical interrogation key, Eugen Simion reads a vast corpus of "subjective" 
literature illustrating his theoretical assertions of the "genres of biography", including 
the "fiction of the intimate journal". 
 To sum up, a massive and yet singular work in the Romanian exegesis, which 
deserves to be more widely known through its translation into several languages of 
international circulation. Without yet making a review, these few notes outline only a 
possible core of it. 
 
Nicoleta Popa Blanariu 
 
 
*** 
 
 
Imperiul semnelor în jocul imaginarului 
 
Alexandra Marina Gheorghe, Japonia și lumea occidentală – imaginea „celuilalt” 
între 1853 și 1912, Bacău, Alma Mater, 2015, 470 p. 
Lucrarea Japonia și lumea occidentală – imaginea „celuilalt” între 1853 și 
1912, Editura Alma Mater, Bacău, 2015, a Alexandrei Marina Gheorghe se înscrie ca 
o importantă pagină în domeniul studiilor japoneze din România. Volumul are la bază 
teza de doctorat a autoarei, susținută sub coordonarea profesorului Lucian Boia la 
Universitatea din București. Includerea proiectului de cercetare în programul NF-
JLEP (Nippon Foundation for Japanese Language Education Program) deschide 
posibilitatea unei riguroase și ample documentări în Japonia, în perioada 2002-2003 
și 2007, cu sprijinul Tōkyō Foundation și Gakushūin Women’s College din Tōkyō. 
Incursiunea în universul cultural japonez se realizează din perspectiva 
imaginilor pe care această lume îndepărtată le-a generat pentru civilizația occidentală. 
Perioada urmărită este reprezentată de sfârșitul secolului al XIX-lea și începutul 
secolului XX, în contextul schimbării paradigmei dominante a imaginarului cultural 
și identitar japonez sub influența modelului occidental. Sunt investigate, cu minuție, 
„mecanismele de declanșare a proceselor specifice acțiunii imaginarului în viața unei 
societăți, precum și amploarea efectelor mirajului inerent. O atenție deosebită a fost 
acordată studierii modului în care imaginea celuilalt interacționează atât cu procesul 
redefinirii etosului nipon, cât și cu mentalitatea occidentală” (p. 4). 
Dincolo de reperele stereotipe cu care este asociată Japonia – vârful muntelui 
Fuji, florile de cireș sakura, arta ikebana sau, mai nou, personajele din benzile 
desenate, figurinele Pokemon sau jocurile video – lucrarea Alexandrei Maria 

Gheorghe pledează pentru depășirea fascinației pe care au exercitat-o aceste clișee 
limitative în ceea ce privește percepția spațiului cultural nipon încă din secolul al XIX-
lea. Este necesară o abordare nuanțată imaginarului japonez, însoțită de 
contextualizările necesare, de natură istorică sau culturală.  
In raport cu lumea occidentală, Japonia are o situație diferită față de alte state 
din Orientul îndepărtat. Spre deosebire de China, Japonia nu a cunoscut decât în mod 
izolat, de-a lungul istoriei sale, conflicte cu statele occidentale. Stat care și-a păstrat 
independența și suveranitatea, spre deosebire de China, Japonia cunoaște, în a doua 
jumătate a secolului al XIX-lea, un amplu proces de modernizare după modelul 
Europei occidentale. Alexandra Maria Gheorghe așază sub semnul raporturilor dintre 
imaginarul japonez și cel al noilor forme culturale rezultanta modernizării Japoniei : 
„putem considera cazul Japoniei aflate în plin proces de modernizare, în tipare 
occidentale, un rezultat important al efectelor extrem de diverse ale influenței 
imaginarului asupra evoluției unei societăți” (p. 5). 
Intervalul 1853-1912, urmărit într-unul din cele șase capitole ale lucrării, este 
văzut ca o perioadă de formare a unei lumi noi, în care reperele epocii premoderne 
japoneze, cuprinsă între bătălia de la Sekigahara (1600) și restaurația Meiji (1868) se 
împletesc cu imaginarul secolului al XIX-lea occidental.  
Capitolul I, Japonia și mecanismele evaluării celuilalt, propune o analiză din 
perspectivă imagologică a „redescoperirii” Japoniei de lumea occidentală în secolul 
al XIX-lea, un secol pozitivist, marcat de călătorii și de descoperiri care au generat o 
„saturație a imaginarului” față de teritorii precum cele din Africa ori America de Sud. 
Imaginarul occidental cu privire la Japonia a evoluat „de la depărtare extremă la 
apropiere maximă”. Relațiile  cu Japonia, inclusiv conflictele militare (Războiul ruso-
japonez din 1904-1905 și Războiul din Pacific) sunt marcate de confruntarea dintre 
imagine și realitate, din această întâlnire imaginea fiind cea care primează, datorită 
rolului său în definirea alterității. În capitolul al II-lea sunt descrise Vârstele imaginii 
celuilalt între secolele al XVI-lea și jumătatea secolului al XIX-lea, perioadă marcată 
de izolaționism  politic și economic față de întreaga lume. Capitolul al III-lea ne 
situează În preajma celui de-al doilea impact cu celălalt, în secolul al XIX-lea, odată 
cu dominația politică europeană și americană în Asia de Est și de Sud. Sunt 
consemnate primele misiuni diplomatice japoneze în Occident, modurile de raportare 
la Occident ale japonezilor. Capitolul al IV-lea marchează Redescoperirea literară și 
artistică a celuilalt în secolul al XIX-lea în arta și cultura occidentală. Capitolul al V-
lea îl configurează pe Celălalt între stereotipii și prejudecăți reciproce: „Japonia” 
lumii occidentale, urmărind imaginarul celuilalt privit fie ca barbar, fie ca diferit, 
ipostazele reprezentărilor sale (la nivelul manierelor, reprezentărilor de gen, al 
spațiilor culturale, al figurilor emblematice – de ex. Samuraiul, al reprezentărilor 
religioase etc.). Capitolul al VI-lea evocă Conflictul cu celălalt, considerat „pericolul 
galben”, printr-un Studiu de caz: impactul războiului ruso-japonez asupra imaginii 
Japoniei în Europa. 
Alteritate absolută, exotică, „imperiu al semnelor” a cărui imagine generică 
pentru occidental este „niponitatea”, după cum o definește Roland Barthes, Japonia 
se dovedește, din punct de vedere imagologic, o construcție complexă. Raporturile 
sale cu Occidentul pot fi decelate imagologic într-un joc al oglinzilor. Opțiunea 

metodologică a autoarei nu se oprește la raportul dihotomic etic-emic, ci la 
complementaritatea dintre perspectiva dinăuntru și cea din afară: „Alegerea finală 
exclude preferințele pentru viziunile exclusiv intra sau extra-muros, optând pentru o 
selecție cât mai clară a unor discursuri aparținând formatorilor de opinie reprezentativi 
din cele două spații culturale studiate – Japonia și lumea occidentală, atât înainte, dar 
mai cu seamă din perioada cuprinsă între deschiderea oficială a granițelor către niponi, 
1853 și sfârșitul epocii Meiji, 1912”. O pledoarie susținută convingător și documentat 
în lucrarea Alexandrei Marina Gheorghe, o realizare aparte în cadrul studiilor 
culturale din țara noastră. 
 
Petronela Savin 
 
 
*** 
 
Moștenire culturală: sărbători trăite, sărbători povestite 
 
Petronela Savin, Cosmina Timoce-Mocanu (coord.), Adrian Jicu, Maria Cuceu, 
„Aceea era… Puterea colacilor”. Sărbători trăite, sărbători povestite în localități 
din județul Bacău, Cluj-Napoca, Casa Cărții de Știință, 2017, 229 p.  
 
Urbanizarea, globalizarea, migrația, expansiunea noilor tehnologii de 
comunicare au condus la noi forme de afirmare a identității și la o redimensionare a 
ideii de sărbătoare. Sărbătoarea în familie, în sat, în cartier, în țară se construiește 
astăzi ca o experiență de comunicare complexă cu o importantă componentă virtuală. 
Actanţii la ceremonialul sărbătorii pot încărca informaţii și online, pot adăuga 
comentarii, pot retrăi sărbătoarea în spațiul virtual. Toate acestea influențează 
definirea etosului comunitar și paradigma sărbătorii, trăirea ei. 
Cartea de față s-a născut ca urmare a unei experiențe de acest tip. Ea este 
rezultatul cercetărilor de teren complexe realizate în cadrul proiectului e-
FestMemoria. Valorificarea patrimoniului imaterial. Sărbătorile de iarnă din judeţul 
Bacău, nr ROCJBC 350 2017 001 121512 care a avut ca obiectiv principal crearea 
unei baze de date cuprinzând un corpus reprezentativ de documente audio-vizuale 
privitoare la tradiţiile şi obiceiurile de iarnă din judeţul Bacău, preluate prin anchetă 
în special de la generaţia în vârstă. 
Principala metodă utilizată în cercetarea elementelor de patrimoniu imaterial 
a fost cea a anchetei de teren realizată cu ajutorul a 32 de informatori în 14 localităţi 
ale judeţului Bacău, Valea Mică (Roşiori), Mâlosu (Lipova), Berzunţi (Berzunţi), 
Gioseni (Gioseni), Oituz (Oituz), Dumbrava (Gura Văii), Pânceşti (Sascut), Buda 
(Blăgeşti), Pârjol (Pârjol), Câmpeni (Pârjol), Balcani (Balcani), Apa-Asău (Asău), 
Dărmăneşti, Vâlcele (Târgu-Ocna). 
 
2 Proiectul e-FestMemoria. Valorificarea patrimoniului imaterial. Sărbătorile de iarnă din 
judeţul Bacău, nr ROCJBC 350 2017 001 12151 a fost finanţat de Consiliul Judeţean Bacău, 
în perioada august-noiembrie 2017, din fonduri pentru activităţi nonprofit de interes general, 
conform Legii nr. 350 din 2 decembrie 2005, cu modificările şi completările ulterioare. 

Cercetările de teren s-au desfăşurat pe parcursul unui an calendaristic, din 
noiembrie 2016 până în noiembrie 2017, documentându-se diferite forme de colindat 
(Colindatul propriu-zis al feciorilor şi adulţilor, al copiilor – cu vărguţa, dar şi 
umblatul cu Plugul, Sorcova, Irozii, Ursul, Capra, Caii, Badanarii, Ţigăncușele, 
Jienii, Banda lui Bujor şi Coroii), practici ale magiei erotice premaritale şi de ghicire 
a viitorului, rituri domestice menite să provoace sporul gospodăriei, credinţe, tradiţii, 
practici şi comportamente alimentare, inclusiv cele actualizate cu prilejul tăierii 
porcului. 
Documentele audiovizuale privitoare la tradiţiile şi obiceiurile de iarnă, 
produse în cadrul proiectului eFestMemoria, au stat la baza creării şi promovării 
paginii social-media (https://www.facebook.com/eFestMemoria/), menită să 
contribuie la implicarea activă a comunităţii băcăuane în identificarea elementelor de 
patrimoniu cultural imaterial, dar şi în promovarea şi, implicit, salvgardarea acestora. 
Membrii comunităţilor investigate au încărcat informaţii pe această pagină, au adăugat 
comentarii, intervenind atunci când au considerat că au ceva de spus referitor la 
practicile şi tradiţiile pe care şi le-au asumat drept valori comunitare. 
Ca produs editorial al proiectului eFestMemoria, volumul de față prezintă 
rezultatele unui demers de cercetare de teren dublat de cercetarea de arhivă. Petronela 
Savin şi Adrian Jicu, de la Universitatea „Vasile Alecsandri” din Bacău, împreună cu 
câţiva colaboratori, au revizitat în anul 2016-2017 localităţi ale judeţului Bacău, 
cercetând problematica sărbătorilor de iarnă prin metoda interviului şi a observaţiei 
directe, în timp ce Cosmina Timoce-Mocanu și Maria Cuceu de la Arhiva de Folclor 
a Academiei Române din Cluj-Napoca, au identificat, au transcris şi au comentat 
fragmentele dedicate sărbătorilor de iarnă în răspunsurile primite de la informatorii 
din satele judeţului Bacău, la chestionarele alcătuite de B.P. Hasdeu (1884) şi Ion 
Muşlea (1931-1941). Această manieră de lucru a dus la structurarea volumului în trei 
părţi, fiecare dintre ele propunându-şi, așa cum afirmă autorii, „să facă vizibil ce şi 
cum s-a scris, din interiorul satelor băcăuane, despre sărbătorile de iarnă, la sfârşitul 
secolului al XIX-lea şi în perioada interbelică, dar şi ce şi cum se povesteşte astăzi, pe 
aceeaşi tematică” (p. 8). 
Problema textualizării faptului etnologic, care a reprezentat o preocupare 
importantă pentru sistematizarea înregistrării etnologice, este o altă linie de organizare 
a lucrării. Volumul consemnează „vocile ezitante ale corespondenţilor lui B.P. 
Hasdeu, nedeprinşi cu rolul în care, la 1884, fuseseră distribuiţi pe linie instituţională; 
în al doilea rând, vocile entuziaste ale preoţilor şi învăţătorilor din perioada 
interbelică, pătrunşi de importanţa „misiunii” încredinţate lor prin ancheta iniţiată de 
Ion Muşlea, voci care încep să se împletească cu cele ale ţăranilor-povestitori ai 
propriilor experienţe legate de practica sărbătorii; apoi, vocile explicativ-nostalgice 
ale băcăuanilor anului 2017, singurele ale căror nuanţe, timbruri şi intensităţi au fost 
captate prin tehnici audio-vizuale” (p. 8). Interesul autorilor pentru recuperarea 
contextului de comunicare este evinent atât în privința documentelor de arhivă, cât și 
în privința documentelor rezultate ale cercetării terenului actual. Vocile stinse ale 
informatorilor de altădată, glasul corespondenților și creatorilor de arhivă, al 
cercetătorilor și informatorilor de astăzi se împletesc reconstruind lumea sărbătorii 
printr-o solidaritate dincolo de timp. Chestionarele lui Hasdeu și Mușlea sunt puse în 
relație cu tehnici de cercetare ale zilelor noastre pe terenul unei altfel de etnologii 
colaborative. 
Cartea de față are, așadar, o miză complexă, relația dintre patrimoniu și 

comunitate capând noi dimensiuni, acesta poate fi retrăit, completat și contextualizat, 
într-un tip de cercetare care depășește stațiul strict al comunității științifice, implicând 
comunitatea, stimulând-o să participe la valorificarea propriei moșteniri. 
 
Florinela Floria 
 
*** 
 
Limba literară – istoricitate și normativitate  
Luminiţa Drugă, Consideraţii lingvistice asupra prozei lui Mihail Sadoveanu, 
Cluj-Napoca, Casa Cărţii de Ştiinţă, 2016. 
Lucrarea Luminiței Drugă, Considerații lingvistice asupra prozei lui Mihail 
Sadoveanu, apărută la Editura „Casa Cărţii de Ştiinţă”, Cluj-Napoca, 2016, are ca scop 
studierea normei limbii literare reflectată de opera unuia dintre cei mai importanţi 
scriitori ai secolului al XX-lea, Mihail Sadoveanu. Autoarea continuă tradiția școlii 
de lingvistică ieșene, în descendența directă a lui Vasile Arvinte, care îi succede lui 
Alexandru Philippide, Gheorghe Ivănescu, Theodor Simenschy și Haralambie 
Mihăiescu. Lucrarea de față urmează profilul structural al studierii normei limbii 
literare reflectate de opera scriitorilor propus de către Vasile Arvinte în cele trei studii 
ale sale, Normele limbii literare în opera lui Ion Creangă, Editura Universităţii 
„Alexandru Ioan Cuza”, Iaşi, 2002, Normele limbii literare în opera lui I.L. 
Caragiale, Casa Editorială Demiurg, Iaşi, 2007, Normele limbii literare în opera lui 
Mihai Eminescu, Casa Editorială Demiurg, Iaşi, 20083.  
Cartea reprezintă răspunsul unui lingvist format în domeniul istoriei limbii 
(Luminița Drugă este autoarea unei teze de doctorat cu titlul Studiu lingvistic asupra 
Cazaniei mitropolitului Varlaam) la lipsa unor cercetări complexe de tip instrumental 
ale materialului lingvistic al operei marilor scriitori români. Majoritatea contribuţiilor 
dedicate limbii literare a scriitorilor au în vedere latura stilistică, expresivă a textului. 
Aşa cum mărturiseşte însăşi autoarea, intenţia sa este de a cerceta faptele de limbă ca 
mijloc de comunicare. Astfel, îşi asumă o distincţie pe care o face Gheorghe Ivănescu, 
potrivit căreia „trebuie să distigem între limba de cultură sau limba de «comunicare» 
a unui scriitor şi limba sa artistică, limba «expresie», limba ca artă” (Ivănescu, 1989: 
180). Primul aspect, care se referă la norma limbii de comunicare, a limbii comune, 
în epoca scriitorului, constituie obiectul cercetării în lucrarea de față. 
În aceste condiţii, cartea este organizată pe capitolele Nivelul fonetic, Nivelul 
morfologic, Formarea cuvintelor, Vocabular, propunându-şi să analizeze, limba 
operei artistice sadoveniene din perspectivă istorică, raportând fenomenele studiate la 
graiurile populare de la sfârșitul secolului al XIX-lea și începutul secolului XX 
precum şi la normele actuale ale limbii literare. Sunt invocate în anumite situaţii 
 
3 Metoda pe care Vasile Arvinte a aplicat-o în cazul acestor studii este a fost utilizată pentru 
analizarea limbii literare vechi din textul Pentateuhului Bibliei de la Bucureşti (1668), în 
comparaţie cu cel din ms. 45, al spătarului Milescu, şi din ms. 4389, al lui Daniil Andreean 
Panoneanul. 

fenomene lingvistice aparţinând unor faze mai vechi ale limbii române, ajungându-se 
chiar până la latina populară. 
În cazul operei lui Mihail Sadoveanu, fonetismele regionale, în mare parte 
moldoveneşti, sunt, pe de o parte, consecinţa apartenenţei autorului la arealul estic al 
românei literare, pe de altă parte, rezultatul credinţei în valoarea estetică a acestor 
fenomene. Fonetismele arhaice devin în opera sa parte organică a expresiei artistice. 
Morfologia, compartiment al limbii de mare stabilitate, dovedește, în cazul lui 
operei Sadoveanu, corespondență cu norma literară. Ca o chestiune de metodă, 
Luminița Drugă alege să trateze pe larg categoria substantivului propriu, din punctul 
de vedere al unor fenomene socioculturale, analizând categoriile de antroponime 
prezente în opera scriitorului moldovean, care variază de la categoria poreclelor, a 
numelor derivate de la toponime, de la apelative până la categoria celor care au fost 
inițial matronime (pp. 65-66). Demersul se dovedeşte a fi unul de ilustrare a resurselor 
de imagine a denumirilor care în decursul devenirii lor au pierdut deseori legătura cu 
etimonul. Din acest punct de vedere, în scrierile lui Sadoveanu, se surprind stadii 
importante de evoluţie din istoria numelui românesc. 
O componentă esenţială a cărții o reprezintă studiul stratigrafic al lexiculului. 
Autoarea reuşeşte prin însăşi organizarea straturilor etimologice să delimiteze profilul 
lingvistic al scriitorului moldovean. Este investigată, amănunţit, din perspectivă 
stratigrafică, adică etimologică şi istorică, opera sadoveniană. Este studiat fondul 
latinesc moştenit la care se adaugă împrumuturile din slavă, elemente de origine 
turcească, grecească, maghiară, germană, franceză șau cuvintele cu origine 
necunoscută. Lexicul este analizat, de asemenea, din perspectivă onomasiologică, 
după domeniile vieţii spirituale şi materiale la care se referă: denumiri ale banilor, 
ierarhie bisericească, nume de meserii și funcții, domeniul gastronomic. De un interes 
special se bucură, de asemenea, formaţiile expresive, expresiile idiomatice, 
semantismul unor lexeme. Luminița Drugă dublează deseori perspectiva diacronică, 
evolutivă asupra lexicului sadovenian de o cercetare diastratică şi diatopică. Fără 
pretenția exhaustivității, fapt delimitat încă din titlul, cartea vine să întregească, în 
special prin paginile dedicate analizei elementelor de vocabular, raportul dintre norma 
lingvistică și norma literară, raport care ilustrează „stilul” sadovenian. 
Concluzia la care ajunge autoarea este aceea că „Analiza lingvistică a limbii 
textelor lui Sadoveanu relevă existența a două niveluri ale limbii: unul conform 
normei literare a limbii române, specific naratorului, și celălalt popular, caracteristic 
eroilor sadovenieni, oameni simpli care-și poartă cu mândrie haina lingvistică, proprie 
ariei geografice în care își duc viața modestă, plină de necazuri sau de bucurii” (p. 
170). 
În final, reiterăm faptul că aceste studii ale normei limbii literare ale unor 
scriitori importanți vizează faptele de limbă ca mijloc de comunicare şi nu au în vedere 
funcţia estetică a acestora. Ele vin să completeze un gol în lingvistica românească, 
deschizând drumul către perfecţionarea unor instrumente filologice indispensabile 
analizei stilistice a operei marilor creatori de limbă şi literatură română. Luminița 
Drugă readuce în atenţia cercetătorilor importanţa limbii de cultură a scriitorilor în 
cadrele căreia se dezvoltă limba artistică. 
Petronela Savin4 
 
4 Universitatea „Vasile Alecsandri” din Bacău. 

*** 
 
Lecția centralității 
 
 
Cornel Ungureanu, Mitteleuropa periferiilor, ediția a doua, revăzută și adăugită, 
Timișoara, Brumar, 2018. 
 
Cu prilejul centenarului Marii Uniri, Cornel Ungureanu a publicat, la editura 
timișoreană Brumar, într-o formă revăzută și adăugită, cartea Mitteleuropa 
periferiilor, în care adunase, pentru prima ediție, din 2002, studii mai vechi și mai noi 
dedicate scriitorilor sârbi, croaţi, bosniaci, cehi, polonezi și români. Toți aceștia 
ilustrează conceptul de Mitteleuropa, despre care se vorbise cu prudență în perioada 
postbelică, deoarece era legat de tendințele revizioniste și anexioniste ale 
pangermanismului, care au culminat cu izbucnirea celui de Al Doilea Război Mondial 
și cu proliferarea nazismului. Milan Kundera a fost acela care, după Revoluția din 
Ungaria, din 1956, a repus în chestiune, prin cunoscutul text Tragedia Europei 
Centrale, modelul politic, cultural, artistic oferit de Mitteleuropa. Nimic nu i se părea 
mai urgent scriitorului ceh decât salvarea acestei părţi a continentului, transformate 
după război, de ocupantul sovietic, în Europa de Răsărit.  
În prima parte a cărții sale, Cornel Ungureanu ne propune o întoarcere în timp, 
către perioada în care începea să se structureze ideea de Europa Centrală. Și aceasta 
nu își găsește explicația doar în faptul că studiile, cărţile, ideile și polemicile pe tema 
respectivă s-ar fi precipitat din ultimii ani sub presiunea conjuncturilor politice. 
Punerea în evidență din partea autorului a constantelor central-europene este în fond 
o uvertură la analizarea zonelor de contact etnic de la periferia Imperiului Austro-
Ungar în curs de prăbușire (sfârşitul secolului al XIX-lea și începutul secolului al XX-
lea). După cum – o știm de la lingvistică – ariile laterale ale romanității sunt mai 
conservatoare, ele fiind acelea care păstrează mai bine structurile limbii latine, așa și 
naționalitățile de margine, constituente unui imperiu imploziv, au fost ultimele care 
mai credeau în vechile valori și mai păstrau cu fidelitate imaginea capitalei, deoarece 
ajungeau tardiv la ele mesajele Centrului coagulant („Fireşte că «romantismul târziu» 
trăieşte intens mai ales în provinciile imperiale – în marginile unde ajunge cu 
întârziere semnalul Centrului” – p. 210). 
Experienţa unui dominant topos al lui „acasă” apare în topografiile scrisului 
legat de miza culturilor de frontieră, care contopeşte influenţele şi le transformă în 
operă de ficțiune. Odată Imperiul ruinat, scriitorilor de la periferie nu le rămânea decât 
să se identifice sau nu cu noua lume ce se năștea, marea lor problemă fiind de a-şi găsi 
ţara și de a-şi defini noua aşezare existenţială: „Există un «acasă» al literaturii 
ardelene, mai greu de sesizat dacă îi citim la repezeală pe Agârbiceanu, Rebreanu, 
Pavel Dan. Dacă îi citim cu atenție, observăm un raport  definit de «într-o casă 
străină»: suntem acasă, dar într-o casă străină. Rădăcinile sunt secate, rodirea 
pământului s-a terminat. Suntem acasă şi nu suntem acasă” (p. 308). Dispariția vechii 
centralități impunea căutarea unui alt Centru și o astfel de pendulare între periferie şi 
Centru (care, în ciuda conflictelor asupritor-asuprit, însemna mereu un „acasă’’) va 
caracteriza pe unii dintre scriitori „migratori”, care nu se vor regăsi nicăieri acasă (de 
pildă, George Coșbuc). Și aceasta pentru că Imperiul care a fost va condiţiona mereu 

ceea ce va fi, chiar și mai târziu. În acest sens, este citat în carte Emil Cioran, care 
declara că aparţine, nu numai prin origini, ci şi prin temperament, Europei centrale, 
treizeci de ani trăiţi la Paris neputând şterge faptul că se născuse la periferia Imperiului 
austro-ungar.  
Altfel de sentimente încercase un consătean al său, dar nu unul oarecare, ci 
Octavian Goga, care „a fost legat, ca nici un alt poet român, de o cumpănă a Imperiului 
austro-ungar şi a Europei. Pe de-o parte, el exprimă un timp al agoniei şi al morţii, pe 
de alta, al renaşterii şi al întemeierilor. Ca şi alţi autori mari ai literaturilor germane, 
maghiare, cehe, slovace, croate, poloneze, el scrie o literatură a exasperării. Presimte, 
la 20 de ani, finalul unei epoci şi începutul alteia” (p. 190). În schimb, apocaliptic, așa 
cum îl știm, același Cioran vedea în decăderea imperială un fel de repetiţie generală 
pentru iminenta noastră prăbuşire. Cornel Ungureanu însuși nuanțează ideea că 
literatura scrisă în Transilvania nu este doar a exultării energiilor afirmative, ci şi a 
exasperării, a autodistrugerii, a timpului care se goleşte de sine. 
O altfel de dezrădăcinare simțise și tânărul Eminescu, pentru care spaţiul real 
se transforma mereu în unul simbolic și punea în evidență valenţele spaţiului originar: 
„Itinerariile bătute de Slavici sunt întotdeuna acoperite de diplome, sunt fructificate 
în pagini utile cititorului. Nici un drum întâmplător, nu există nici o risipă. Slavici ştie 
de ce vine la Arad, de ce pleacă la Timişoara sau la Budapesta sau la Viena. Slavici e  
raţional,  Eminescu – am putea spune  repede – e pasional. Îl inflamează o  carte,  un 
eveniment,  o iubire, o amintire, ruinele unei cetăţi. [...] Descoperim un Eminescu care 
călătoreşte, dar îşi asumă călătoria cu orgoliul tînărului care este, în fiecare moment 
al itinerarului său, acasă. E acasă la Blaj, la Timişoara sau la Viena. Dar tot la Blaj, la 
Viena sau la Timişoara e în străinătate. E dincolo (s.a.) (pp. 34–35)”. În schimb, pentru 
Lucian Blaga, problema cea mai importantă nu este aceea a integrării în viața 
civilizaţiei agonice vieneze. Modelul decadent al Vienei nu l-a marcat atât de mult, el 
întorcându-se, asemenea lui Eminescu, într-o Românie în care toate trebuiau să 
înceapă și erau de făcut, pe o altă spirală a timpului istoric, asemănătoare aceleia 
traversate de pașoptiști. Atunci, la anul 1848, când făceau parte dintr-un popor extra 
muros în Transilvania, „eroii naționali ai românilor din Transilvania luptaseră, se 
sacrificaseră pentru Impărat. Împăratul era Austria, iar Austria era patria lor. Ei trăiau 
în imperiul lor” – p. 36). 
Într-un subcapitol care se intitulează „Români, germani, maghiari”, Cornel 
Ungureanu face în enumerare rocada între națiunile conlocuitoare nu neapărat, cred, 
pentru a nu fi acuzat că plagiază începutul discursurilor ceaușiste, ci pentru că este 
vorba despre o conviețuire determinată de spiritul german dominant, care a fixat o 
geografie spirituală în centrul Europei. „Încercarea de a descoperi, după Unire, o 
definiţie a României Mari, a şanselor ei de a-şi trăi Renaşterea, trebuia să înceapă de 
la lecţia centralităţii pe care a oferit-o cultura germană. Dar e evident că această lecţie 
reclama sintagma cu toţi vecinii noştri împreună (s.a.), deci alianţe care să solicite 
solidarizarea cu culturile bulgare, iugoslave, maghiare, poloneze, ucrainene. Fiecare 
dintre aceste culturi se regăsea într-o lecţie central-europeană, dar şi într-o negaţie a 
acestei lecţii” (p. 256). Noile manuale de istorie trebuiau să se axeze pe faptele eroilor 
naţionali, mitizaţi corespunzător. România Mare s-a născut pe ruinele Imperiului 
Austro-Ungar, care şi-a încheiat acum o sută de ani impunerea mesajului istoric, 
politic și cultural european, iar construcţia identitară națională se va vedea pusă uneori 
și sub semnul definiţiilor radicale ale etnicităţii (ce vor da naștere ideologiei de 
extremă dreapta interbelică). 

Cartea Mitteleuropa periferiilor se constituie într-un fel de „geografie 
literară” (concept „patentat” de Cornel Ungureanu) sau de istorie alternativă a 
literaturilor „de margine” din Europa Centrală, grație căreia (cărții) se recuperează 
unii autori uitaţi, cărţi abandonate și idei căzute în uitare, mai ales în spațiul cultural 
românesc.  
Vasile Spiridon 
